
Maria Toma-Damşa 


Cuvânt înainte 


„+. numai aşa, rănit, frumosul 
înfrumuseţează [...], tocmai 
acest sacrificiu al frumosului 
face realitatea să devină altă 
realitate”. 

(Dan Puric) 


Mi-am întitulat acest volum cu un citat din Dan Puric, 
pentru că — într-adevăr — trăim timpuri negre, când, cu 
adevărat, „frumosul” — indiferent de ce provenienţă este — cade 
„rănit de sabia realului”, un real de-a dreptul halucinant. Un 
real care tinde să devină kafkian, pentru că nimeni nu mai 
apreciază frumosul din natură, din viață (atât cât a mai rămas) 
şi, mai cu seamă, frumosul din artă — avem în vedere literatura. 

Creatorii de frumos urmăresc în opere nu numai 
„desfătarea” cititorului, ci şi „procopsirea” acestuia, educarea 
în mod indirect, prin intermediul operei, menite să realizeze — 
la lectură — acel necesar „catharsis”, să purifice, să domolească 
pornirile „proprii naturii umane”, transpunându-l în alte sfere. 

Atât prozatorii cât şi poeţii abordaţi în volum nu fac 
altceva decât să re-creeze realitatea, reuşind să ne aducă 
„modele” de viaţă, capabile de emoţii artistice, în flagrant 
contrast cu o realitate dură... Reconstituind în imagini concret- 
senzoriale o lume fictivă, creatorii de frumos dezlănţuie în 
cititor emoţii estetice, însoţite de o apreciere etică, implicită 
valorii estetice. 

Pe lângă funcția estetică și cognitivă, opera de artă are 
şi „valoare etică”. Rebreanu aprecia că „dacă priveşti arta 
drept creaţie, trebuie să-i atribui şi valoare etică”. 

lată că aceste concepte pot fi urmărite nu numai la 
marele Tolstoi, care încă din tinereţe punea accent — în Jurnal 
— pe cultivarea „eului” din toate punctele de vedere, ci şi la 
Karol Wojtyla în Poezii alese, la Valeriu Anania în Istorii 
agrippine sau în Străinii din Kipacua, la W.N.Barbellion în 

(eseuri, cronici literare, interviuri) 
Jurnalul unui om dezamăgit, la Orwell în Jurnale, la David 
Prodan în Memorii, pentru a-i aminti doar pe câţiva dintre 
marii scriitori abordaţi. 

Nu puţine sunt operele literare cercetate, în care 
„frumosul” este grav „rănit de sabia realului” (la Tolstoi, 
Barbellion, Orwell), în care se dă o luptă „pe viaţă şi pe 
moarte” nu numai cu „sinele”, dar şi cu „lumea”. De remarcat 
— însă — optimismul care domină majoritatea acestora, 
meditaţia gravă asupra existenței, pendularea între ideal şi 
realitatea dură, idealurile morale, încorporate în aceste opere, 
varietatea şi complexitatea eului liric din poezii în 
confruntarea cu realitatea, adevărurile artistice exprimate, ca 
rod al experienței de viaţă, calitatea acestora de document 
artistic al epocii, capacitatea creatorului de frumos de a-şi 
însuşi artistic realitatea, controversele, rolul imens al artei în 
afirmarea spirituală a unui popor, în speţă a poporului nostru, 
influenţa activă asupra cititorului. 

Toţi autorii la care ne-am raportat în acest volum au 
reuşit să-şi exprime sincer gândurile, sentimentele, ideile, fără 
a face rabat de la observaţie și analiză, de la obiectivitate şi 
sensibilitate, de la surprinderea momentelor dramatice ale 
vieţii, respingând relativismul. 

Interviurile au urmărit, îndeaproape, sondarea unor 
opinii ale câtorva personalități din diverse domenii, pentru a le 
contrapune unei realități care tinde, din ce în ce mai mult să 
răstoarne adevăratele valori, să admită — pe scară largă — 
compromisul, să falsifice istoria românilor, să admită, fără a 
lua atitudine, vulgarismul, manelele, sfidarea, ignoranţa şi 
incompetenţa. 

Așa se părea că va fi! Dar, iată, această iarnă grea a 
trezit din spuză conştiinţele și tot mai mulţi români — tineri şi 
pensionari, intelectuali şi oameni simpli — clamează — la scară 
naţională — nevoia de demnitate şi de democrație. 

S-ar părea că „sabia realului” trebuie să intre în teacă! 

Autoarea 


Maria Toma-Damşa 


I. „Papă pentru mileniul al III-lea”: Karol Wojtyla, Poezii 
alese 


Ioan Paul al II-lea, „Papă pentru mileniul al III-lea”, 
cum inspirat l-a considerat Nicolae Mareş în biografia pe care 
i-a dedicat-o în 2001, „singura monografie despre loan Paul al 
II-lea [...] care apare în spațiul est european” (L.Ulici), este cea 
mai carismatică personalitate a sfârșitului şi începutului de 
mileniu, jucând un rol decisiv în politica mondială. 

Se pare — şi Vaticanul nu a contestat — că marele om ar 
fi de origine română, căci istoricul polonez care lucra la 
„arborele genealogic” al Papei s-a interesat de la Nicolae 
Mareş „ce ar putea să însemne în limba română, [...] Wojtyla”. 
Acesta consideră că cel mai apropiat etimon ar putea fi acest 
gen de nume tipic la români”, precum „Vintilă, Voicilă”... La 
întâlnirea lui Nicolae Mareş cu Papa, acesta l-a întrebat: „Ce 
se mai aude prin România noastră?”, iar în discursurile ținute 
în limba română cu prilejul vizitei la Bucureşti (7-9 mai 1999) 
se găsesc expresii precum: „România, națiune dragă mie”, 
„România — «grădina Maicii  Domnului»”,  „regăsire 
frățească”, „evanghelizarea și formarea primelor comunități 
creştine au coincis cu formarea străvechiului și nobilului 
vostru Popor”, „multele mărturii luminoase înflorite pe pământ 
românesc”, „tradiţiile voastre cele mai sănătoase”, „iubit 
pământ al României”, „invoc [...] asupra întregii populaţii a 
României  belşugul  Bivecuvîntărilor divine”, „omagiu 
Poporului român”, „pământul vostru este presărat cu 
mănăstiri”, „invoc ocrotirea Mariei, slăvita Maică a lui 
Dumnezeu, peste toți cetăţenii iubitei Românii”. 

Cărturar complex (poet, dramaturg, filolog, filosof, 
teolog, fin politician), Karol Wojtyla (18 mai 1920 — 2 aprilie 
2005) a ştiut pătrunde „în misterul cuvântului” care „trăieşte 
mai întâi în istoria omului, constituie dimensiunea de bază a 
vieţii sale spirituale.” (Dor și taină, p.10-11) 

Vom urmări doar dimensiunea literară, de fapt aceea 
de poet, a acestei complexe şi îndrăgite personalități, care 
consideră „Ars longa? drept „o călăuză în calea spre 
Dumnezeu, care are dimensiunea curcubeului romantic: de la 
Pământ în inima omenească spre Nesfârşit.” 

Din întreaga sa operă literară se desprinde un mesaj 
patriotic, având ca dominantă inspiraţia biblică şi creştină. 

Multe creații dramatice au ca titluri numele unor 
personaje biblice (David, lov, Ieremia, Fratele Dumnezeului 
nostru), iar drama În fața magazinului bijutierului a dus la 
realizarea unei producţii cinematografice. 

Ca actor, viitorul papă a jucat în Regele Spiritului, 
Samuel Zborowski şi Beniovski de Juliusz Slowacki și în Pan 
Tadeusz de A. Mickiewicz. 

În interviul acordat în 1980 lui Andre Frossard, 
Suveranul Pontif recunoștea că pentru el „problema esențială a 
fost [...] nu revenirea de la necredinţă la credință, ci trecerea de 
la credinţa moştenită [...] la credinţa conştientă şi maturizată, 
în accepțiunea unei opţiuni de profunzime”... 

Opera sa poetică este străbătută de fiorul credinţei 
convertit în piese filosofice de o rară frumuseţe şi profunzime, 
„dând dimensiuni noi preceptelor creştine ale iubirii.” 

Volumul Poezii alese, apărut la Editura Ginta Latină, 
Bucureşti, 1999, în traducerea lui Nicolae Mareş, este o ediţie 
îngrijită şi prefațată de Maria Roşca şi încorporează poezii 
inspirate din Biblie, rugăciuni, mesaj pascal, gânduri despre 
oameni Și copii sau despre păstori și izvoare, despre speranţe, 
viaţă „care continuă nu numai dincolo şi dincoace de moarte în 
negarea morţii, în fiinţa biologică transfigurată în spirit.” 
(A.Frossard). 

Debutul volumului îl constituie poezia O Mamă, 
iubire mereu trează, scrisă la zece ani după dispariția mamei, 
o odă: „... primeşte a fiului rugă:/ Domnul să te aibă în pază.” 

Poemele sunt structurate tematic (Cânt despre Domnul 
ascuns, Cânt despre soarele nesecat, Ajunul Paștelui 1966, 
Cânt despre străluminările apei, Mama, Cariera de piatră, 

Profilurile Cireneului, Biserica şi Cugetări despre moarte) şi 
străbătute de puternicul fior filosofic şi creştinesc, cultivând ca 
motiv central iubirea creștinească. 

Primul ciclu se deschide cu poezia Țărmurile de liniște 
pline, exprimând metaforic viaţa reală şi cea din „adâncul 
adâncurilor”, prin cultivarea simbolului „linişte”, alături de 
„Şuvoi”, „zbor”. Nu mă-nspăimânt... preamăreşte iubirea în 
contextul meditaţiei pe tema trecerii timpului, eul liric fiind 
comparat cu „o câmpie deschisă, brăzdată de-un/ pârâu 
liniştit”, cu o „frunză” percepând că „zilele [...] se duc”. 
Această pavăză bună preamăreşte pe acel „cineva” care „ca 
gheaţa-i de rece/ şi-i jar totodată”, „credință e”, care adie, 
fiindcă „deasupra-mi pavăza lui Dumnezeu o ridic”. Clipa și 
veșnicia se bazează, încă din titlu, pe procedeul romantic al 
antitezei: „Clipa în veşnicia imensă se varsă” și „s-au 
împreunat”. Poetul se întreabă retoric: „Să fie, oare, viața valul 
încântării [...]/ mai înalt decât moartea?”, pentru ca apoi să 
accepte că este „Abis al liniştii, golf al revărsării/ singuratic 
piept uman”, amestec de „gângurit/ copilăresc şi încântare.” 

Ador, în ciuda titlului, este un admirabil pastel despre 
„fân mirositor”, „copac aspru”, „firavă pâine”, „malul nostru”, 
dar și o gravă meditaţie asupra clipei şi a veşniciei. 

Unde să-l caut... evocă aspiraţia spre Dumnezeu care 
„la un pas de neant s-a oprit” şi „-n umbra spicelor a dispărut”, 
„tot mai adânc în lan s-a ascuns.” Alertat, dar nu disperat, eul 
liric întreabă spicele personificate: „unde-i ascuns”, „cum să 
fac la El s-ajung?” Mai multe poezii sunt dedicate, metaforic, 
lui lisus: Veni-va ziua, Liniştea o-ntruchipezi („Învăţătorule, 
ia-mă şi lasă-mă,/ acolo cu Tine să stau [...]/ cutremurat de 
Existenţa Ta să rămân”). 

Ciclul Cânt despre soarele nesecat nu abandonează 
credinţa şi sacrul: „Privirea Ta în suflet pătrunsă/ e ca 
soarele...”, ... dorul neţărmurit/ [...] o dată în ochi Te-a privit”, 
„abisul ţâşnește înadins —/ în Tine fiind ascuns”. Unele titluri 

sunt edificatoare: Mai întâi m-ascund în cruce, O, creatoare 
privire, Tatăl nostru, Rugă. 

Încântarea-i tot ce am... este o rugă adresată lui 
Dumnezeu: „iartă-mi gândurile”, „iartă-mi iubirea”, „primeşte, 
Doamne, încântarea ce din/ inimă țâşneşte”. Poeziile patriotice 
(Când gândesc: Patria..., Pătrund în inima dramei) dezvăluie 
dragostea profundă pentru ţară: „Patria — ca pe o/ comoară în 
mine să o ferec vreau”, „cum s-o sporesc”. Libertatea 
„necontenit trebuie dobândită”, iar Patria: chemarea 
pământului adresată/ străbunilor şi nouă”, căci „pentru 
libertatea noastră şi a/ voastră descoperim [...] lupta ca/ un 
dar...” În poezia Gândind Patria revin spre arbori..., poetul 
surprinde „Arborele cunoaşterii binelui şi al răului”, care „a 
crescut în/ Biserică prin rădăcinile conștiințelor”; „iubirea” 
care „echilibrează destinul” pentru a da verdictul: „Slab este 
poporul care acceptă înfrângerea sa” și „Veghea este cuvântul/ 
Domnului şi cuvântul Poporului”. 

Ciclul Ajunul Paștelui 1966 începe cu o Invocație: 
Încep convorbirea cu mine însumi: „Istoria oamenilor al ei 
corp şi-l caută”. Urmează Încep convorbirea cu Dumnezeu 
(„Istoria celor ca mine își caută Trupul/ pe care Tu li-l dai”). 

Ciclul Cânt despre străluminările apei are ca motto un 
citat din Joan 4,13, privind apa dată de Mântuitor, care „se va 
face [...] izvor de apă curgătoare spre viața veşnică”. În La 
fântâna din Sihar, poetul ajunge la concluzia că „Tremură în 
Tine atâția oameni doar/ pătrunși de străluminările vorbelor 
Tale/ așa cum pupila luciul apei îl străpunge...” Câteva 
inefabile poezii de dragoste, se cristalizează prin metafore şi 
simboluri: „Nu crede că mergi singur./ Mereu ești însoţit”, 
„Fântâna aceea de Tine m-a legat/ prin ea Te-am cunoscut [...]/ 
ea în ochii Tăi m-a purtat/ şi-n ei m-a ferecat”, „Aşa de uşor se 
înalță flacăra dintr-un/ pom uscat...”, „doresc [...] să rămâi în 
oglinda fântânii”. 

Ciclul Mama înglobează Prima clipă a copilului 
venerat („cele mai apropiate sunt cuvintele copilului”, 
„liniștea inimii nu o perturbă —/ când ideea şi cântul respiră 

împreună”), Cuvintele care se înalță în mine, Reculegere 
profundă (,...Fiul meu simplu,/ ai în mine gândurile tuturor 
oamenilor”, „mamele în ochii copiilor recunosc a inimii 
strălucire”). Partea a doua a ciclului surprinde Ruga lui Ioan 
(„În mine de-acum Taina Lui n-o cuprinde”) şi Universul care 
în tine a rămas. Ultima parte a ciclului se referă la Înălțarea 
cântului care convinge că „lumina din gând fiind ascunsă 
adânc/ Şi numai când cântul încetează din nou/ gândurile 
mele mai bine le auzi” şi Într-un nou timp cuprinsă recunoaşte 
că „Mă înghite un nou timp, care în ochii ce se sting 
străluceşte deja/ şi va locui în inima mea.” 

Grupajul Cariera de piatră încorporând Materia, 
Inspirația, Participarea şi În memoria unui camarad de 
muncă transfigurează artistic perioada când viitorul Papă, timp 
de patru ani, când era student, a muncit la întreprinderea de 
produse chimice Solvay. Palmele sunt văzute ca „peisajul 
inimii”, căci „prin muncă omul mai sus zvâcneşte/ şi-aspiră 
spre binele cel greu” şi „Trebuie să te chircești şi în acelaşi 
timp să/ te caţeri”. Despre camaradul dispărut se întreabă: 
„Oare s-a maturizat în el propria iubire şi adevărul”, căci 
„lubirea şi mai mult izbucneşte,/ Amărăciunea cea mare 
înecându-se”. 

Profilurile Cinereului se structurează în două părți: 
Înainte de a începe să discern diferite profiluri şi Încep să 
diferenţiez diferite profiluri. În prima parte, poetul deosebeşte 
„profilul printre copaci” de cel „printre coloane”, „chipul 
încrustat” şi „chipul omului din uşa casei sale”, „profilul 
învingătorului” şi „chipul [...] cinereului [...] cu umerii lui 
căzuţi”. Din partea a doua se conturează Melancolicul, 
Schizotinul, Nevăzătorii, Actorul, Copila înșelată în dragoste, 
Copiii, Gândurile omului, Semnalmentele omului, Muncitorul 
din uzina de automobile, Muncitorul din fabrica de armament. 
În Magdalena, afirmă: „uscăciunea lumii întregi/ Nu-s eu cel 
care o resimt/ — ci El”. Mai amintim: Omul emoţiei, Drumul 
omului, Omul gândului. 

Ciclul Biserica include Zidul (,,... omul se naşte/ 
pentru a hrăni ca prunc/ la sânul mamei”), Hăul („prăpastie 
care în ochi se reflectă”), Negrul („Tu ești fratele Meu Scump 
ce-n tine simt/ pământul imens/ în care rănile se pierd 
brusc...”), Pavajul („Pavajul templului uriaş e stânca/ Crucea-i 
pajiştea”), Cripta, Sinodul, Evanghelia („Adevărul pe om îl 
înalță”), Izvoare şi mâini şi Două orașe (epilog). 

Volumul se finalizează cu ciclul Cugetări despre 
moarte (fragmente) convertite în poezii de un preţios 
rafinament artistic. În Speranța nu se naşte din fiică, moartea 
este văzută ca o „taină” care „trupul muncindu-l ne învaţă/ 
cum slăbiciunea să fie înfrânată”, cum „fapta să rămână faptă”. 
Frica de la început se încheie cu invocaţia „O, Doamne!/ 
Numai Tu poţi/ Din țărână trupul să mi-l scoţi!” Cuvântul 
ultim al credinţei este speranţa, „slovă ce nu se leapădă de 
viaţă”, iar „Cuvintele nu mai au nicio valoare”. Speranța cea 
de sus constată că „nădejdea atârnă greu în balanţă/ în lumea 
apusă ce reintră în viaţă”. Existi este o odă închinată lui 
Dumnezeu, cu certitudinea că „Exişti”, poetul recunoscând: 
„O părticică din Pasca Ta, sunt”. Mă preumblu... remarcă 
spațiul îngust rămas omului, „— al pământului strâmt trotuar”, 
pe care „omul [...] frântură a lumii altfel pusă în mişcare” 
„chipul lui Dumnezeu nu-l pierde din ochi” şi „lumea mai 
bine” o cunoaşte. „Cugetările” se finalizează cu poezia 
Pascala Ta trecere, poetul considerând că „Moartea-i, totuşi, 
încercarea de pe urmă/ având în ea, ceva din neființă/ cu 
speranţă”, iar „nădejdea [...] într-a morţii oglindă se vede...” 

Realul talent în mânuirea suverană a cuvântului de 
către Karol Wojtyla se resimte nu numai din lirismul 
poemelor, ci şi din perspectiva transfigurării artistice a 
trăirilor, istoriei, culturii şi realității poloneze, pe care le 
integrează firesc în universalitate. 

Romantismul acestor poeme profund umaniste este 
înfiltrat cerebral şi biblic în scopul cultivării iubirii şi a binelui 
în opoziţie cu răul, dând „dimensiuni noi preceptelor creştine 
ale iubirii”. 

Prin cultivarea versului alb, lipsit de ritm și rimă, 
având măsură variabilă, în funcţie de lungimea ideii poetice, 
Karol Wojtyla este un poet profund modern. 

Lirismul şi exprimarea metaforică sunt proprii marelui 
om de cultură și cu alte ocazii: „după iarna cumplită a 
dominației totalitare, a început primăvara speranței”, 
„comorile de spiritualitate şi sfinţenie [...] au făcut preţioasa 
istorie seculară a României” etc. 

lată cum un Papă care — în pelerinajele sale — a 
înconjurat de 28 de ori pământul, străbătând de trei ori distanța 
de la pământ la lună, a intervenit ferm pentru aplanarea 
conflictelor, a transmis omenirii mesajul său ferm pentru 
libertate, adevăr şi demnitate. 

Autocaracterizându-se, Papa se confundă —metaforic-— 
cu istoria: „Mă-nalţ ca un copac/ și arborele în mine îl simt./ 
Copacul e un corp fizic ce se înalță;/ Istoria oamenilor al ei 
corp şi-l caută.” (Încep convorbirea cu mine însumi). El a 
militat pentru „o nouă știință pentru om”, a militat pentru 
„cultura inimii” şi a militat profund și convingător pentru 
„familie”. 

În luna mai, 2011, Achille Silvestrini, secretarul 
personal al Papei Paul al II-lea, a sfințit Biserica din Poiana 
Mică, judeţul Suceava, aducând o picătură din sângele Papei și 
decretându-l pe Papa Paul al II-lea patronul acesteia. 

II. Valeriu Anania — teologul, filologul, poetul, prozatorul 
şi dramaturgul 


1. Valeriu Anania — personalitate enciclopedică 


Valeriu-Bartolomeu Anania (18 martie 1921 — 31 
ianuarie 2011) este fiul lui Vasile şi al Anei Anania din 
localitatea  Glăvie, județul Vâlcea. Ca personalitate 
enciclopedică, el poate sta alături de Cantemir, B.P.Haşdeu, 
N.Iorga etc. 

Înclinaţia spre literatură şi-a manifestat-o încă de 
timpuriu. Astfel, la 14 ani, în 1935, Valeriu Anania debutează, 
în revista teologică „Ortodoxia”, cu poemul Pământ și cer. Un 
an mai târziu, debutează publicistic cu articolul Camaradul 
Anton în revista „Vremea”, iar literar în revista „Dacia 
rediviva”. 

În anul 1938, tânărul Anania va debuta și în 
dramaturgie cu scenariul radiofonic în versuri Jocul fulgilor, 
reprezentat şi pe scena Operei Române în februarie 1939 — 
piesă nepublicată, cum nepublicate vor rămâne piesa La 
furcărie, jucată pe scena Teatrului Ligii Culturale, în regie 
proprie și poemul dramatic Dochia, prezentat în martie 1940 la 
Teatrul „Studio-Naţional”. 

În 1942, la 2 februarie, Valeriu Anania intră în 
monahism la Mănăstirea Antim din Bucureşti, primind numele 
de Bartolomeu, iar la 15 februarie este hirotonit ierodiacon. 

Între anii 1942 şi 1943, după cursurile de diferență, îşi 
ia bacalaureatul la Liceele „Dimitrie Cantemir” şi „Mihai 
Viteazul” din Bucureşti. 

După absolvirea Academiei Teologice „Andreiene” 
din Sibiu (1948), va urma — fără să le finalizeze — studii de 
medicină la Sibiu și Cluj și de muzică instrumentală la Cluj, 
unde va cunoaște personalități marcante ale vieții culturale 
(Victor Papilian, Gala Galaction). 

Ca preşedinte al Centrului Studenţesc „Petru Maior” 
va conduce, în iunie 1946, greva studențească antirevizionistă 

şi anticomunistă. Consecința: expulzarea din Cluj și un lung 
şir de arestări. 

Între anii 1947 şi 1958, va ocupa mai multe funcţii în 
domeniul teologic: stareț al Mănăstirii Topliţa, intendent al 
palatului patriarhal, inspector patriarhal pentru învățământul 
bisericesc, asistent universitar la Institutul Teologic 
Universitar din Bucureşti, decan al Centrului de Îndrumări 
Misionare și Sociale al clerului la Curtea de Argeş, director al 
Bibliotecii Patriarhale. 

Între 1958 şi 1964, va executa şase ani, din cei 25 de 
ani de închisoare la care fusese condamnat pentru „uneltire 
contra ordinei sociale”, ani petrecuţi la Jilava, Pitești şi Aiud. 

După ce un an va fi numit, din nou, director al 
Bibliotecii Patriarhale,  Valeriu-Bartolomeu Anania, între 
1965-1976, va ocupa importante funcţii la nivelul 
Arhiepiscopiei Misionare Ortodoxe Române din Canada şi 
America. A susținut numeroase conferinţe în Detroit, Chicago, 
Windsor şi Honolulu, fiind şi redactor al revistei și 
almanahului „Credinţa” şi al casetei de literatură „Noi”. 

De-a lungul timpului, Valeriu-Bartolomeu Anania va 
fi un colaborator de marcă al revistelor de teologie („Biserica 
Ortodoxă Română”, „Studii Teologice”, „Mitropolia Olteniei” 
— Craiova, „Glasul bisericii”, „Telegraful român”- Sibiu, 
„Credinţa”- Detroit, „Renaşterea? — Cluj-Napoca, „Candela 
Moldovei” -— Iaşi, „Vestitorul ortodoxiei, „Deisis”- 
Regensburg etc.) 

De asemenea, va colabora la reviste de cultură, 
precum: „Dacia rediviva”, „Convorbiri literare”, „Gazeta 
literară”, „Gândirea”, „Iribuna”, „Amfiteatru”, „Ateneu”, 
„Albina”, „Luceafărul”, „Vatra”, „Magazin istoric”, „Revista 
de teorie şi istorie literară”, „Steaua”, „Destin” — Madrid etc. 

În 1978 Valeriu Anania a devenit membru al Uniunii 
Scriitorilor din România. 

„Frumosul rănit de sabia realului” 
(eseuri, cronici literare, interviuri) 

Editorial, a debutat în 1966, cu poemul dramatic 
Mioriţa, la Editura Pentru Literatură din Bucureşti, Tudor 
Arghezi semnând Predoslovia. 

După ce în 1967 primește harul preoţiei, fiind hirotonit 
de episcopul Victoriu al Americii, Sfântul Sinod al Bisericii 
Ortodoxe Române îi va acorda rangul de arhimandrit, apoi 
distincţiile „Crucea patriarhală”, „Ordinul Sfântului Mormânt” 
al Patriarhiei Ierusalimului, „Ordinul Sfinţilor Apostoli Petru 
şi Pavel” al Patriarhiei Antiohiei. 

În 1969, Bartolomeu Anania a fost membru în 
delegaţia Bisericii Ortodoxe Române care vizita Bisericile 
Vechi Orientale din Egipt, Etiopia, India. 

Între 1976 şi 1982, ocupă funcția de director al 
Institutului Biblic și de Misiune al Bisericii Ortodoxe Române 
din Bucureşti. În 1982, se pensionează, retrăgându-se la 
Mănăstirea Văratec. Este şi anul în care i se atribuie Premiul 
de dramaturgie al Uniunii Scriitorilor din România pentru 
opera Greul pământului. 

La 21 ianuarie 1990, Colegiul Electoral Bisericesc îl 
va alege pe Bartolomeu Anania pentru scanul de Arhiepiscop 
al Vadului, Feleacului şi Clujului, iar în 7 februarie, la 
Catedrala arhiepiscopală din Cluj-Napoca, este hirotonit și 
instalat ca arhiereu — mitropolit — funcţie pe care o va exercita, 
onorând-o prin activitatea sa, până la 31 ianuarie 2011, când a 
trecut la cele sfinte. 

Această perioadă este cea mai fructuoasă în elaborarea 
unui mare număr de lucrări cu caracter religios. În anul 1990, a 
apărut volumul de istorie şi exegeză iconografică Cerurile 
Oltului la Editura Episcopiei Râmnicului şi Argeşului cu 
versiuni în limbile română, franceză şi engleză. Aprecieri 
asupra acestei importante scrieri face F. Gherasim, Episcopul 
Râmnicului şi Argeşului în Predoslovie: ,... dacă națiunea 
română s-a plămădit o dată cu creştinismul ei, acesta s-a 
plantat organic într-un mediu care i-a fost propriu încă de la 
început [...]. Din acest punct de vedere suntem unicat.” 

Impresionantă este şi hotărârea eroică luată în ajunul 
Crăciunului lui 1990, de a se angaja plenar la munca de 
revizuire în limba română și de comentare a Bibliei, începând 
cu Vechiul Testament, acţiune extinsă pe parcursul celor 11 ani 
asupra întregii Sfinte Scripturi. 

Paralel cu această muncă demnă de un adevărat stilist, 
arhiepiscopul, cu vigoarea şi demnitatea-i de invidiat, va lupta 
permanent pentru optimizarea activității pastorale a clerului 
din Arhiepiscopie, pentru diversificarea acestei activități în 
funcție de contemporaneitate, pentru implicarea Bisericii în 
acțiuni de asistență socială. Va milita nu numai pentru 
asigurarea unor trainice legături între Biserică și Cultură, ci şi 
pentru îndrumarea expresă a tineretului, prin predici şi 
conferințe. A dezvoltat relații ecumenice practice, prin 
păstrarea identităţii proprii. 

Activitatea literară de excepţie a scriitorului Valeriu 
Anania se diversifică în varii direcţii. Un loc aparte ocupă 
volumele de memorii şi de amintiri: Rotonda plopilor aprinși 
(1983), Clujul universitar al generaţiei 1946 în memoriile lui 
Valeriu Anania (1996), Amintirile peregrinului apter (1990), 
De dincolo de ape (2000). 

Alte lucrări cuprind articole și studii: Pledoarie pentru 
Biserica neamului (1995), eseuri teologice şi culturale: Din 
spumele mării. Pagini despre religie şi cultură (1995), studii şi 
conferințe: Atitudini (1999), volumul de cuvântări, articole şi 
scrisori pastorale din 1993 — 2000, Apa cea vie a ortodoxiei 
(2000), cartea pentru copii Păhărelul cu nectar (1969). 

Inestimabile sunt dialogurile, amintirile, reflecțiile 
originale despre Tudor Arghezi („examenul cel mai dificil era 
[...] să-i surprinzi acea limită foarte subţire dintre gravitate şi 
ironie”), despre Gala Galaction („profesor universitar de 
exegeză a Vechiului Testament”), despre Vasile Voiculescu 
(,... sfânt bizantin [...], chipul [...] prelung, uscăţiv, adiat de o 
fineţe inteligentă”), despre Lucian Blaga, Marin Preda etc. 
concentrate în volumul Rotonda plopilor aprinși. 

„Frumosul rănit de sabia realului” 
(eseuri, cronici literare, interviuri) 


A 


Despre Amintirile peregrinului apter (1990), în 
Prefaţă, Valeriu Anania explică geneza acestora: „sub 
pământ”, deoarece „Câţi oameni mai trăiesc dintre osândiții 
Jilavei de acum treizeci de ani? Cei din celula 4 îşi vor aduce 
aminte de serile noastre lungi [...], când gardienii ne zăvorau 
pentru încă o noapte [...]. Atunci, la ceasurile acelea de linişte 
fragilă, bolte de piatră şi beton [...] adăposteau academia celor 
aproape patruzeci de intelectuali cu condamnări grele — 
profesori, jurişti, ingineri, universitari, oameni de artă şi litere, 
filosofi, diplomaţi (puţin după aceea va poposi Noica; pe 
Tuţea şi Pandrea aveam să-i întâlnesc la Aiud). Intrase în 
tradiția acelor generaţii subterane [...] ca fiecare să se înscrie 
cu câte un ciclu de prelegeri, comunicări sau povestiri, și la 
măsura propriei înzestrări, al căror duh era menit să potolească 
spaimele și să-i dea suferinţei un semn.” 

În domeniul dramaturgiei aportul lui Valeriu- 
Bartolomeu Anania este deosebit: În 1966, apare poemul 
dramatic Miorița, în 1969, poemul dramatic în versuri 
Meşterul Manole. Tot în 1969, poemul dramatic Du-te, vreme, 
vino, vreme!, în 1972, Steaua Zimbrului, iar în volumul Teatru 
comentat din 1982, Greul pământului. În 1993, publică 
volumul de teatru Hoţul de mărgăritare — parabolă. 

Marian Popa consideră că „Notorietatea i-o aduc [...] 
poemele dramatice” care „au la bază mituri naţionale”. 

Numeroase sunt onorurile care i s-au adus 
enciclopedistului. Spicuim câteva: În 1993 a fost ales membru 
de onoare al Senatului Universităţii de Medicină şi Farmacie 
din Cluj-Napoca şi președinte de onoare al Fundaţiei 
„N.Steinhardt”, în 1995, la Salonul de Carte din Oradea, i se 
acordă premiul special pentru volumul Din spuma mării, iar în 
1996, la Salonul Naţional de Carte, premiul „Cartea anului” 
pentru acelaşi volum. Tot în 1996, i se conferă titlul de 
„Cetăţean de onoare” al municipiului Cluj-Napoca şi senator 
de onoare al marelui Senat al Universităţii „Babeş-Bolyai”. În 
anul 2000, obţine diploma şi medalia Academiei de Artă, 
Cultură şi Istorie din Brazilia, Medalia jubiliară „Mihai 

Eminescu” şi Ordinul Naţional pentru Merit în grad de Mare 
Cruce. În 18 martie 2001, este omagiat la Cluj și i se tipărește 
un volum omagial, Logos etc. 

Aşa cum atestă și „Universul credinței”, Valeriu- 
Bartolomeu Anania [...] „în 31 ianuarie 2011 s-a născut în 


>> 


cer . 


2. Bartolomeu- Valeriu Anania, Biblia 


Încununarea activității teologului de excepție, 
Bartolomeu-Valeriu Anania, o constituie Biblia sau Sfânta 
Scriptură, ediţie jubiliară a Sfântului Sinod, versiune diortosită 
după Septuaginta, apărută în 2001, „cartea vieţii lui”, la 
Editura Paralele 54, Cluj-Napoca. 

Pentru specialişti — şi nu numai — opera prezintă un 
interes deosebit, prin noutatea de ordin teologic şi filologic pe 
care o aduce în raport cu toate variantele românești cunoscute, 
pentru folosirea limbii literare actuale, pentru căile de acces 
spre adevărul textului oferite de cele peste 8000 de note 
subsidiare, de cele 400 de ilustraţii, 50 de hărţi și fotografiile 
cu mănăstiri din România. 

Ediţia a doua, Biblia, cu ilustraţii, apărută în opt 
volume la Editura Litera şi distribuită săptămânal cu „Jurnalul 
Naţional”, începând cu 21 aprilie 2011, s-a vrut un cadou 
pentru marele om, Înalpreasfințitul Mitropolit Bartolomeu 
Anania, la împlinirea celor 90 de ani. Timpul, însă, „nu a mai 
avut răbdare”... 

Cele opt volume — cu auxiliarele amintite — îl 
orientează pe cititor în spațiul, cultura şi istoria locurilor unde 
s-a derulat pasionantul dialog dintre Dumnezeu și umanitate, îl 
familiarizează cu geografia biblică, îi lărgesc Concordanţa- 
unitatea în profunzime a Revelaţiei. 

După Nota asupra ediției semnată de Bogdan Ivanov 
şi Radu Preda, volumul I conţine Cuvânt lămuritor asupra 

„Frumosul rănit de sabia realului” 

(eseuri, cronici literare, interviuri) 
Sfintei Scripturi cu referire la Prolog, Canonul biblic, Istoria 
textului biblic, Noul Testament, Textul referențial urmat de 
Introducere la Pentateuh. 

Cele cinci cărți ale primului volum sunt, de fapt, 
Cărţile lui Moise (Facerea, Ieșirea, Leviticul, Numerele şi 
Deuteronomul). 

Ca „uvertură a operei mântuitoare a lui Dumnezeu”, 
Pentateuhul este „istoria întemeierii neamului omenesc”, 
„legea dată de Dumnezeu”: „Pe muntele Sinai se face un 
legământ între Dumnezeu şi poporul lui Israel”, care „avea să 
se desăvârşească în legământul graţiei, instituit de Mântuitorul 
Hristos”. 

Dacă misiunea esenţială a lui Moise fusese eliberarea 
evreilor din robia egipteană, aceea a lui Iosua — marele profet 
— era de a-i duce în Canaan, el fiind nu numai succesorul, ci şi 
executorul testamentar al lui Moise. Volumul al doilea 
debutează, deci, cu Cartea lui Iosua, continuă cu Cartea 
judecătorului, Cartea lui Rut, cele patru Cărţi ale regilor şi se 
încheie cu Cartea întâi Paralipomena. 

Dintre regi, mai importanți sunt Samuel, Saul, David 
şi Solomon. David a domnit patruzeci de ani şi a lăsat Psalmii, 
iar Solomon a construit templul din Ierusalim, „Casa 
Domnului”, şi a fost cel mai înţelept rege. 

Cartea întâi Paralipomena dă informaţii suplimentare 
în raport cu cele patru Cărţi ale Regilor, iar gândirea autorului 
nu este prea departe de cea profetică. 

Volumul al treilea cuprinde Cartea a doua 
Paralipomena, Cartea lui Ezdra, Cartea lui Neemia, A doua 
carte a lui Ezdra, Cartea Esterei, lov şi Psalmii. 

Vom insista puţin asupra Psalmilor (Psaltirea 
profetului şi regelui David), în număr de 150, care se 
constituie în imnuri (cântări de slavă şi preamărire a lui 
Dumnezeu ca Împărat universal sau Împărat al Sionului), 
rugăciuni colective, individuale, psalmi de mulțumire, psalmi 
regali, psalmi mesianici — care se referă la „Domnul Iisus 
Hristos”. În Psalmul 151, „Psalmul extra-numerar”, David 

vorbeşte despre faptul că el făurea instrumente muzicale, 
precum harpa, la care cânta cu mult talent, acompaniindu-se. 
Universul emoţional al „psalmilor”, precum mâhnire, supărare, 
nostalgie, dor, durere, suferință, îndoială, deznădejde, revoltă, 
umilință, căință, rugăciune, implorare, speranţă, bucurie, extaz 
se manifestă în versuri de o rară frumuseţe, lăudându-l 
necontenit pe Domnul: „Dumnezeule, cântare nouă îţi voi/ 
cânta,/ în psaltire cu zece strune îţi voi/ cânta.” 

Al patrulea volum cuprinde Proverbele lui Solomon, 
Ecleziastul, Cântarea cântărilor, Isaia, leremia şi Plângerile 
lui leremia. 

Proverbele regelui Solomon se constituie într-o 
culegere de maxime și zicători ale înțelepciunii iudaice, 
înscriindu-se în „poezia didactică” a Vechiului Testament: 
pericope introductive asupra înțelepciunii, proverbe 
propriu-zise, maxime ale regelui Solomon şi ale altor înţelepţi 
Şi „a doua colecţie a zicerilor lui Solomon”, la care se adaugă 
proverbe răzlețe şi un elogiu adus femeii harnice şi virtuoase. 
Aceste proverbe cuprind faptele omului şi urmările lor, 
fericirea dreptului şi pedepsele aplicate nedreptului, familia ca 
instituţie fundamentală, relaţiile dintre orgoliu şi smerenie, 
dintre adevăr şi minciună, dintre curaj și laşitate, sinceritate şi 
viclenie, hărnicie și lene, cinste și înşelăciune, viața cetăţii. 

Cântarea cântărilor este un splendid poem de 
dragoste omenească, reconstituind un univers al erosului 
candid, în care El şi Ea (Iubitul şi Iubita, Fratele și Sora, 
Regele şi Prinţesa, Păstorul şi Păstoriţa, Solomon şi Sulamita, 
Mirele şi Mireasa) apar în variate ipostaze, fără a atenta la 
frumuseţea, curăţia și demnitatea fiinţei umane. Este uimitoare 
alternanţa de dorință, căutare, 1vire, dispariție, strigăt, şoaptă, 
apropiere, îmbrăţişare, fericire şi extaz. Poemul cultivă cu 
multă sensibilitate alegoria, metafora şi simbolul, Paul Claudel 
considerându-l o prefigurare simbolică a sufletului omenesc, a 
Sfintei Fecioare Maria, a Bisericii lui Hristos, iar Vasile 

„Frumosul rănit de sabia realului” 

(eseuri, cronici literare, interviuri) 
Voiculescu se călăuzeşte în Ultimele sonete închipuite ale lui 
Skakespeare... după modelul Cântării cântărilor. 

Impresionante sunt, din punct de vedere liric, și 
Plângerile lui Ieremia, concepute în cinci poeme elegiace, 
care deplâng starea jalnică în care a ajuns Ierusalimul după 
cucerirea acestuia de către Nabucodonosor. 

Primele patru poeme sunt alcătuite din 22 de strofe, 
numărul literelor din alfabetul ebraic, încât fiecare vers începe 
cu literele alfabetului, în ordine. Al cincelea poem nu este 
marcat de literele alfabetului, dar are tot 22 de strofe. 

Scrise în formă fixă, strofele primelor trei poeme au 
câte șase versuri, ale poemului al patrulea, câte patru, iar ale 
ultimului poem, două versuri. 

Rod al alternării versului lung cu cel scurt şi al 
tonurilor „tari” cu cele „slabe”, taină a vechii poezii ebraice, 
din „Plângeri” se degaja o  graţioasă incantație care 
declanșează puternice emoții. Cucerit, Ierusalimul plânge, 
personificat, „în lacrimi scăldându-şi obrazul”. 

Poetul îl invocă pe Dumnezeu să-şi aducă aminte de 
iudeii deveniți „orfani” şi îl roagă: „O, Doamne,/ întoarce-ne 
la Tine [.../ ca şi-altădată, fă-ne din zi/ o noutate”. 

Al cincelea volum al Bibliei încorporează Cartea 
profetului lezechiel, Cartea profetului Daniel şi Profeţii mici: 
Osea, Amos, Miheia, Ioil, Avdia, Iona, Naum, Avacum, 
Sofonie, Agheu, Zaharia, Maleahi. 

Tradiţia rabinică a repudiat Cartea profetului Daniel, 
considerând că pendulează între impostură şi genialitate, în 
timp ce Septuaginta a inclus-o în rândul cărților profetice 
canonice, apreciind că este o punte transparentă între Vechiul 
şi Noul Testament. 

Cartea profetului lezechiel este construită riguros, 
conținând patru mari părți. Prima conţine avertismente, 
amenințări, pedepse pentru păcatele fiilor lui Israel înainte de 
căderea Ierusalimului (587 î.H.). Partea a doua face profeții 
împotriva neamurilor păgâne, cu care fiii lui Israel s-au aliat în 

nelegiuiri. Partea a treia oferă speranţa revenirii la normalitate, 
iar ultima promovează imaginea viitorului stat israelit. 

lezechiel prevesteşte Biserica lui Hristos, pe Maria care 
va naşte pe fiul lui Dumnezeu, viitorul templu, carul 
dumnezeiesc și învierea de la sfârșitul veacurilor. 

Cartea profetului Daniel a fost scrisă în limbile ebraică 
şi aramaică şi este cea mai teologică, profetul considerând că 
Dumnezeu este unic şi universal, fiind înconjurat de îngeri. 
Pentru prima dată în Scriptură se vorbește despre Gavriil ca 
purtător de cuvânt al lui Dumnezeu și despre Mihail ca 
ocrotitor al poporului ales. Despre sfârșitul lumii se spune că 
ar fi precedat de numeroase cataclisme cosmice şi de suferinţe. 

Daniel urmărește istoria marilor imperii păgâne ale 
Orientului „în formele de extremă lapidaritate”. 

Osea este considerat precursorul Evanghelistului loan, 
fiind predicator şi poet talentat, care şi-a sublimat propriul 
univers lăuntric, iar Amos vorbeşte despre faptul că Dumnezeu 
pedepsește nestatornicia în credință şi comportament a 
poporului său. 

Miheia, profetul social, manifestă deschidere spre 
universalitate și prezice reașezarea Ierusalimului în vechea lui 
splendoare, vizualizând locul naşterii lui Hristos: Betleemul. 

Ioil scrie, în cele patru capitole, despre secetă şi invazia 
lăcustelor, despre Ziua Domnului şi Judecată. Avdia, în doar 
21 de versete, dă glas relației dintre Edomiţi și Israeliţi, 
prevestind restaurarea Israeliților. 

Cartea lui Iona îndeamnă la pocăință, Naum prevestește 
căderea Ninivei, iar Avacum, prin revelaţie, află instrumentul 
prin care Dumnezeu pedepsește nelegiuirile lui Israel — 
Caldeii. 

Cartea lui Sofonie făgăduieşte asupra regatului Iuda, 
Agheu și Zaharia vor mobiliza pe Israeliţi pentru construirea 
noului templu, iar Maleahi îl anunță, simbolic, pe Ilie, 
identificat cu loan Botezătorul. 

„Frumosul rănit de sabia realului” 
(eseuri, cronici literare, interviuri) 

Volumul al şaselea cuprinde cărţile necanonice ale 
Vechiului Testament. 

Pe lângă cele 35 de cărţi canonice, Vechiul Testament 
mai are 14 cărți necanonice, care nu constituie „izvoare de 
credință”. 

Cartea lui Tobit este un cod moral al familiei lui 'Tobit 
aflate în captivitate babilonică. Originalul ebraic s-a pierdut, 
iar conţinutul acesteia a rămas în mai multe codici greceşti, 
Bartolomeu Anania optând pentru Codex Sinaiticus. 

Din Cartea luditei aflăm cum ludita intervine în 
războiul condus de Olofern împotriva Israelului, decapitându-l 
pe Olofern. Cartea a fost scrisă în primii ani ai secolului al 
II-lea Î.H. Traducerile s-au făcut după textul grecesc. 

Cartea lui Baruh este o rugăciune de pocăință, în timp 
ce Epistola lui leremia este o scriere apocrifă care s-a păstrat 
doar în limba greacă. 

Cântarea celor trei tineri conţine Rugăciunea lui 
Azaria, un episod din Dn 3 și Rugăciunea celor trei tineri. 
Cartea a treia a lui Ezdra reia unele istorisiri din cărțile 
canonice Paralipomena, Ezdra şi Neemia. 

Mai amintim: Cartea înțelepciunii lui Solomon, Cartea 
înțelepciunii lui Isus, fiul lui Sirah sau Eccleziasticul — o 
capodoperă a literaturii sapiențiale, Istoria Susanei, Bel și 
Balaurul, cele trei Cărţi ale Macabeilor, păstrate în limba 
greacă şi Rugăciunea lui Manase. 

Dintrea acestea, impresionează, prin calitățile artistice, 
Cartea înțelepciunii lui Solomon. 

Al șaptelea volum al Bibliei deschide Noul Testament şi 
conţine Sfintele Evanghelii după Matei, Marcu, Luca şi loan, 
Faptele Apostolilor şi Epistole ale Sfântului Apostol Pavel 
(către romani şi două către corinteni). 

Evanghelia, „vestea cea bună”, este una singură, cea 
trăită şi propovăduită de Domnul lisus Hristos şi a fost 
preluată de Sfinţii săi ucenici şi Apostoli și a circulat pe cale 
orală decenii la rând, sub garanţia Duhului Sfânt. 

Cei patru evangheliști (Matei, Marcu, Luca şi loan) au 
consemnat în scris aspecte din viaţa şi învățătura lui lisus, 
completând „bagajul oral” cu relatări ale martorilor sau ale 
unor documente. 

Primele trei evanghelii (ale lui loan, Luca şi Marcu) se 
numesc „evanghelii sinoptice ”, având foarte mari asemănări. 

Matei (fostul funcţionar public de vamă, Levi) a scris 
evanghelia în limba aramaică, în care a propovăduit lisus, în 
jurul anului 50 d.Hr. Înainte de anul 70, Matei a rescris-o în 
limba greacă, iar versiunea aceasta s-a păstrat în peste 500 de 
codici. Evanghelistul şi-a propus să demonstreze că lisus 
Hristos reprezintă împlinirea profeţiilor din Vechiul Testament 
şi să înfățișeze viaţa lui lisus din mai multe perspective: 
Nașterea și viața sa neştiută, Pregătirea misiunii sale publice, 
Activitatea lui lisus în Galileea şi în împrejurimi, Activitatea 
în Ierusalim, Patimile lui lisus şi Etapa de după învierea Sa 
din morţi. 

Scriitor al echilibrului și al armoniei, al înţelepciunii, 
Matei folosește un stil sobru, o compoziţie bine elaborată, 
simbolică numerelor trei şi şapte în genealogia lui Iisus. 

Evanghelia după Marcu a fost scrisă în jurul anului 64 
d.H., când Apostolul Pavel trăia, Marcu fiindu-i secretar, A 
scris Evanghelia la Roma. Marcu scrie lapidar, prezentând 
relatări scurte, vii, directe, spontane, sincere. El surpinde 
Pregătirea misiunii publice a lui lisus, Activitatea lui lisus în 
Galileea şi în teritoriile învecinate, Suirea la Ierusalim, 
Activitatea lui lisus în Ierusalim, Patimile Domnului şi lisus 
după învierea Sa din morți. 

Evanghelia după Luca a fost scrisă între anii 70 — 80 
d.H., în cetatea Romei. Se crede că Luca a făcut primul portret 
— icoană al Maicii Domnului. Evanghelia este opera unui 
istoric, o istorie sfântă privind Nașterea și viața neștiută a lui 
Ioan Botezătorul şi a lui lisus, Pregătirea misiunii lui lisus, 
Activitatea lui lisus în Galileea, Suirea la Ierusalim, 

Activitatea lui lisus în Ierusalim, Patimile Domnului şi lisus 
după învierea Sa din morți. 

Evanghelia este precedată de un Prolog, după modelul 
obişnuit al scrierilor grecești vechi. Deşi avea, deja, două 
izvoare scrise despre lisus, Luca introduce propriile sale 
completări într-un stil care îi conferă scrierii caracter de 
capodoperă. El va consemna parabolele Vameșului și 
Fariseului, a Samarineanului milostiv, a Fiului Risipitor şi 
extraordinarul episod al drumului spre Emaos, chiar Luca fiind 
unul dintre cei doi călători. 

Evanghelia după Ioan este scrisă de fratele lui Iacob şi 
fiu al lui Zevedeu. A fost, mai întâi, ucenic al lui loan 
Botezătorul, apoi apostol al lui Iisus Hristos, cel mai iubit. 

Evanghelia a fost scrisă în Efes, în limba greacă, la 
sfârșitul secolului I d.H. și a fost destinată creştinilor din Asia 
Mică. Spre deosebire de celelalte Evanghelii, planul general 
conţine: Prolog — Slava Logosului întru Dumnezeu în lume și 
în istorie, Slava lui lisus arătată în lume, Slava lui lisus 
arătată ucenicilor Săi în intimitatea Cinei celei de Taină, 
Slava lui lisus arătată în Patimile sale, Slava lui lisus arătată 
după învierea Sa din morţi şi un Epilog. loan prezintă o altă 
cronologie a evenimentelor, completând cu alte minuni omise 
de predecesorii săi. Limba greacă exprimă o gândire de mare 
altitudine duhovnicească, permanent însuflețită de adierea 
Duhului Sfânt. 

Fiind „cea mai înaripată”, Evanghelia lui loan este 
rodul unei îndelungate elaborări şi constituie „sinteza unei 
propovăduiri apostolice de jumătate de secol”... 

Evanghelistul Luca a scris şi Faptele Apostolilor, 
urmărind un plan minuţios: De la înălțarea Domnului până la 
pogorârea Duhului Sfânt, De la intrarea în arenă a lui Petru 
până la începutul activității lui Pavel, Pavel închis la 
Ierusalim şi la Cezareea, Drumul lui Pavel de la Cezareea la 
Roma şi Pavel la Roma. 

Această lucrare constituie istoria răspândirii 
creştinismului în primele trei decenii, din Ierusalim până la 

Roma, personajul principal fiind Petru împreună cu cei 
unsprezece apostoli, apoi Pavel. 

Epistola către romani a sfântului apostol a fost scrisă în 
Corint (57-58 d.H.) şi a fost adresată creştinilor din Roma, 
cuprinzând: Partea dogmatică. Îndreptăţirea prin credință, 
Partea morală (sfaturi, îndemnuri, porunci pentru zidirea 
sufletească) şi Concluzie. 

Epistola întâi către corinteni a sfântului apostol Pavel 
se adresează atât iudeilor, cât şi păgânilor, având drept plan: 
Preambul, Diviziuni şi fapte scandaloase, Probleme morale şi 
liturgice, Dogma învierii morților şi Încheiere. Epistola este 
un răspuns la problemele şi întrebările care frământau 
comunitatea creştină din Corint. 

Epistola a doua către corinteni a fost scrisă din 
Macedonia, în anul 57 d.H., şi este compusă din Preambul, 
Partea  apologetică, Partea polemică şi  Încheiere, 
dezvăluindu-l pe Pavel ca părinte iubitor, frate înţelept, 
polemist ironic, aspru, tăios. 

Volumul al VIII-lea — şi ultimul — al Bibliei cuprinde: 
Epistolele Sfântului Apostol Pavel, Epistolele soborniceşti, 
Apocalipsa Sfântului loan Teologul, Concordanţă biblică, 
Lecţionar, Tabele biblice, Atelierul biblic, Bibliografie 
Bartolomeu-Valeriu Anania, Receptarea critică a Bibliei în 
diortosirea lui Bartolomeu- Valeriu Anania, În loc de epilog şi 
Cuprins pe volume. 

Epistola către Galateni este adresată numai locuitorilor 
din Galateea Veche, unde apostolul Pavel s-a îmbolnăvit şi a 
propovăduit Evanghelia  convertindu-i pe locuitori la 
creştinism. Din Efes, în anul 54 sau 55 d.H., le scrie 
Galatenilor cea mai călduroasă „epistolă”, structurată în 
Preambul, Partea apologetică, Partea dogmatică, Partea 
morală şi Încheiere. Această scriere a pus capăt tulburărilor 
religioase. 

Epistola către Efeseni a fost scrisă în timp ce apostolul 
Pavel se afla în închisoare la Roma, în jurul anului 63 d.H., 

fiind cea mai tandră şi mai caldă, mai optimistă şi mai senină 
scrisoare. 

Epistola către Filipeni conţine un Preambul, Corpul 
Epistolei (ştiri despre Pavel, îndemnuri şi încurajări, ştiri 
despre Timotei şi Epafrodit, alte îndemnuri) şi Încheiere. 

Epistola către Coloseni are ca mesager pe Epafras, 
ucenic al lui Pavel şi evidenţiază rolul cosmic al lui lisus, 
acesta fiind superior tuturor. 

Epitola întâi către Tesaloniceni a fost scrisă la sfârşitul 
anului 50 sau începutul anului 51 d.H. şi elogiază triumful 
creştin, în timp ce Epistola a doua..., trimisă tot din Corint, 
arată că A Doua Venire a Domnului se va produce negreşit. 
Tonul acestei Epistole este mult mai autoritar. 

Epistolele pastorale sunt adresate lui Timotei şi Tit, 
sunt scrise în ultima parte a vieţii Apostolului Pavel şi 
urmăresc să combată începuturile unor erezii iudeo-gnostice şi 
să organizeze Bisericile. Timotei a fost primul episcop al 
Bisericii Efesului, iar Tit a îndeplinit misiuni speciale în 
Corint. 

Epistola către Filimon este o oglindă prin care poate fi 
contemplat sufletul blând şi duios al lui Pavel, dar şi un 
document prin care creştinismul va contribui la abolirea 
sclaviei. 

După eliberarea sa din prima captivitate, Pavel va scrie 
Epistola către evrei (~ 64 d.H.), pentru a le da ajutor moral, 
arătând testamentul şi preoţia superioare ale lui Hristos în 
comparaţie cu Moise. Această opinie s-a impus în Occident 
prin Fericiţii Ieronim şi Augustin. 

Epistolele soborniceşti (şapte la număr) aparţin lui 
Iacob (una), Sfântului Petru (două), Sfântului loan (trei) şi 
Sfântului Iuda (una). 

Sfântul Iacob era considerat „fratele Domnului”, de fapt 
„vărul”, numit de Pavel „stâlp al Bisericii”. El a scris 
„epistola” între anii 57 şi 62 d.H., punând accent pe faptele 
bune ca o condiţie a mântuirii. 

Epistolele lui Petru se adresează Bisericilor din Asia 
Mică şi au fost scrise la Roma între anii 63 şi 67 d.H. tot în 
limba greacă. 

Cele trei Epistole ale lui loan, apostolul care a scris 
Evanghelia a patra şi Apocalipsa, subliniază faptul că 
Dumnezeu este lumină şi iubire, că lisus Hristos este Fiu al lui 
Dumnezeu şi Mântuitor al lumii, că biruinţa credinţei se 
impune. 

Epistola Sfântului Iuda, fratele lui Iacob şi văr al 
Domnului, se adresează creştinilor proveniţi din păgâni şi este 
anterioară Epistolei 2 a lui Petru din anul 67 d.H. 

Apocalipsa Sfântului loan încheie Noul Testament şi 
acreditează ideea că „binele suprem va triumfa prin lisus 
Hristos”, autorul folosind ambiguitatea artistică, hiperbola, 
fantasticul şi simbolul. Scrisă în limba greacă, pe la sfârşitul 
secolului I, Apocalipsa conţine: Titlu şi adresare, Scrisori 
către cele şapte Biserici, Tronul lui Dumnezeu şi curtea 
cerească, Cele şapte peceţi, Cele şapte trâmbiţe, Cele şapte 
semne, Cele şapte cupe, Babilonul cel mare, Biruinţa lui 
Hristos şi Epilog. 

Concordanța biblică evidenţiază cele mai importante 
cuvinte specifice Vechiului şi Noului Testament, urmată de 
Lecţionar, care cuprinde „Săptămânile... după Paşti” şi „după 
Rusalii”, precum şi Apostolul şi Evanghelia sâmbetelor şi 
duminicilor din sfântul şi marele Post, de Tabele biblice, de 
Genealogii biblice şi de Atelierul biblic (Notă asupra ediţiei). 

După Bibliografia lui Bartolomeu-Valeriu Anania, 
volumul al VIII-lea al Bibliei continuă cu Receptare critică a 
Bibliei în diortosirea lui Bartolomeu-Valeriu Anania, capitol 
semnat de: Aurelia Bălan-Mihailovici, Virgil Cândea, 
Constantin Ciopraga, Doina Curticăpeanu, Liviu Grăsoiu, 
Dumitru Ichim, Lehel Leszai, loan Mariş, Vasile Mihoc, 
Mircea Muthu, Ion Pop, Aurel Rău, Aurel Sasu, Corneliu 
Ştefanache, Stelian Tofană, Mircea Tomuş. 

Amintim doar titlurile cu valoare simbolică („o bucurie 
a sufletului şi o mare sărbătoare a limbii române”, „pâinea 
care-i satură pe toţi”, „creşterea vie”, „şi iar la început va fi 
cuvântul”, „labor amoris”, „a îndurera rana”) şi un fragment 
din aprecierea lui Mircea Tomuş: „textul [...] Sfintei Cărţi este 
încărcat de rodul celor mai autentice simţiri şi experienţe 
umane; dimensionând umanul în raport cu divinitatea [...], ne 
exprimă pe fiecare dintre noi ca ființă trăitoare sub veghea 
Celui de sus...” 

În loc de epilog,  Bartolomeu-Valeriu Anania 
împărtăşeşte „Din experienţa atelierului biblic”, în Cuvântul 
rostit la 4 iulie 2002 în Sala Palatului Patriarhiei, cu prilejul 
lansării Bibliei, ediţie jubiliară a Sfântului Sinod. 

În încheiere, este prezentat un Cuprins pe volume, 
autorul conchizând: „Sfârşit şi lui Dumnezeu laudă!” 


3. Valeriu-Bartolomeu Anania — poetul 


Nepreţuită este şi opera poetică a marelui om de 
cultură, dibaci mânuitor al cuvântului, Valeriu Anania. În 
volumele sale de poezii: Geneze (1971), File de acatist (1976), 
Istorii agrippine (1976), Anamneze (1984), Imn lui Eminescu 
(1992), Poeme alese (1998), poetul îmbină viziunea teologică 
cu cea folclorică şi realistă, rostirile sentenţioase, încorporând 
în haina lor înţelepciunea de veacuri a poporului nostru. 
Relevante sunt descrierile, stilul colocvial, rafinat, meditativ, 
elegiac, nu rareori ironic. 

Cu prilejul Festivalului Internaţional de Poezie 
„Lucian Blaga” de la Cluj-Napoca (1999), lui Valeriu Anania i 
se va decerna Marele premiu pentru poezie, gest al 
recunoaşterii calităţilor sale de fin şi rafinat poet. 

Vom poposi asupra fabulelor din volumul Istorii 
agrippine (1976), pentru modul original în care poetul 
„mânuieşte” alegoria. Fabulele acestea au la bază motivul 

celebrei fabule a lui Menenius Agrippa, cu ajutorul căreia 
consulul roman a potolit răscoala plebeilor din anul 502 î.H. 

Poetul, dezbătând varii probleme, „identifică orice 
«trup» social cu structura, funcţiile şi organismele corpului 
omenesc”. Continuând fabula antică, el îi dă o replică 
modernă, dedicând volumul lui Victor Papilian. 

Prefaţa justifică împrejurările care au generat vestita 
fabulă a lui Agrippa: hotărârea „sărăcimii ţării [...]/ 
Nemaivrând să lucre pentru cei ce-n pene-și/ Înfoiau cerbicea, 
graşi, puţini şi leneşi”, punând „Liniştea cetăţii [...] pe foc”. 
Amenințarea ,„... membrele-or vedea pe dracul/ Dacă nu-şi vor 
umple şi hrăni stomacul” a fost de bun augur, consecinţa fiind 
că „prostimea [...]/ Puse iar pe muncă scula şi unealta”. 

Încrezător că, deşi „Fabula fu bună, dar morala 
proastă”, poetul „-mpletind zăbava timpului cu pripa/ Cearcă 
să-ntregească ce-a-nceput Agrippa”, „Azi, când obştea lumii 
într-un spic se-adună” şi că, pentru el, „mai aproape de 
condeiul şui/ Este omul însuşi cu lăuntrul lui...” 

Cele treisprezece fabule (oare este întâmplătoare 
această cifră fatidică sau pentru că, în antichitate, aristocrații 
au învins prostimea? „atenuează distanța prea mare dintre 
extreme”), parcurgând intervalul dintre Pielea şi scheletul 
până la Măria-sa Hipotalam, cu popasuri la Dintele de lapte, 
Jupân stomac, „frunte”, „Veneţie sanguină”, „plămâni”, 
Inima, făptură castă, la „palmă”, „degete”, la Domnul creier 
arhitect. 

Tonul general al fabulelor este predominant amuzant, 
fără a face rabat de la dezbaterea adevărului pe calea alegoriei, 
mijloace mânuite desăvârşit de către redutabilul stilist. 

Cearta dintre Pielea şi scheletul personificate se 
consumă „Pentru-ntâietate şi pentru durată”, iar vorbele de 
duh, concentrate în maxime, abundă: „Omul e-ntre oameni 
ceea ce arată”, „Ce-i frumos răsare dinlăuntru-afară”, „Omul e 
în lume ceea ce ascunde”, „Forma şi ideea sunt un simplu joc,/ 

De nu le-ntregeşte viaţa la mijloc” — versuri care exprimă 
morala fabulei. 

La meditaţie incită şi morala fabulei Dintele de lapte: 
„Toate-acestea, însă, nu-nsemnează/ Că gingia-i pururea 
vitează,/ Nici că-atunci când dinţii ţi se schimbă/ E-o problemă 
neapărat de limbă.” 

Jupân stomac este prezentat ca un „boier velit”, 
odihnindu-se „în hamac”. Personificat, el „ia la mână” gura, pe 
care o ceartă, folosind invective: dacă nu-şi onorează rostul 
(„Apucă, sfârtecă şi dă-mi!”) o va face „covrig”. Nesăţioasă, 
după o lungă pauză, a înhăţat „pastrama de berbec/ În grabă, 
fără s-o mărunte”, cu grave consecinţe pentru stomac, „cuscrul 
nărăvaș”. Morala, în viziunea gurii: „Nu mi-e că stă după 
vergea,/ Ci că mi-a tras-o şi pe ea”. 

Cuvântă o palmă aduce reproşuri omului care şi-„a 
făcut un mit” „din strădania minţii”, uitând că soarta îi e scrisă 
în palmă. El „a născocit bărci cu pânze și lopeţi”, „a strunit 
vântul”. Înfumurat, parcurge „în viață nerăzbite drumuri”, 
pescuieşte „din valuri ţăndările lumii” şi ar „pieri cu nava”, 
dacă n-ar fi palma care înseamnă „cer şi zodiac” şi îi prevede o 
viață lungă, „nouăzeci de ani”, „glorie şi bani”, propunându-i 
să dezlege catargul. Încrezător că „De-i noroc în viaţă, 
fie-acum ce-o fi!...”, omul se aruncă în apă: „Vai, numai că 
palma [...] nu ştia să-noate./ Şi în timp ce insul se grăbea la rai, 
/ Ea, mai visătoare, cocheta c-un pai”. 

Domnul creier arhitect „Intocmise un proiect/ De 
preasfântă catedrală” cu „o măreaţă turlă grea”. Iscoditor, 
căuta „Vreo scânteie/ De idee” pentru stâlpii de susținere, dar 
„Bârnele de piatră dură/ Se-ndoiră şi căzură”, curcubeiele s-au 
frânt, până când a ridicat „din temelie/ Lungi speteze ogivale”. 
Morala: „Dacă-n viață eşti flămând/ de izvoade noi, e bine/ Ca 
măcar din când în când/ Să le cauţi şi prin tine”. 

Degetele de la mână considerau că intestinele „nu-s 
bune de nimic”, ele „duc viață de hârdău/ Şi mărire de buric”, 
„sunt urâte foc”, „parcă-s coropişniţe”, au „miros urât şi greu”. 
În consecință, degetele au decis „Să nu le mai dea nimic”. 

După o lună „de post negru”, degetele „Căşunară, scurt, pe 
sânge” care „face-n trup cărăuşie”, dar „pe la vămi de 
intestine” şi acum nu mai are resurse. Morala: „Deci, nu râdeți 
niciodată/ De acei ce se frământă/ 'N trudă neagră şi-ntinată./ 
Munca, da, li-i necurată,/ Dar lucrarea lor e sfântă”. 

Din punct de vedere prozodic, poetul nu şi-a structurat 
fabulele în strofe, ci a grupat versurile în catităţi inegale, în 
funcţie de ideea discursului poetic. Măsura versurilor variază 
între trei şi douăsprezece silabe, ritmul este variat, iar rima e 
împerecheată, încrucișată şi, rareori, îmbrățişată. Ceea ce, însă, 
dovedeşte înclinație poetică de excepţie, este bogăţia rimei, 
varietatea părților de vorbire „chemate” să rimeze: adverb cu 
substantiv („odată-gloată”, „laolaltă-unealtă”), adjectiv cu 
substantiv  („zvelte-unelte”,  „nătânge-sânge”), pronume 
personal cu substantiv (,„noi-băieţoi”), pronume reflexiv cu 
adjectiv (,„-şi-leneşi”), pronume relativ cu pronume nehotărât 
(„care-fiecare”), verb cu substantiv („se opriră-şiră”), verb cu 
adjectiv („se ţese-dese”), substantiv cu pronume nehotărât 
(„spor-tuturor”, „nimic-aspic”), adjectiv cu pronume personal 
(„greu-eu”), adjectiv cu locuţiune adverbială (,„flămând-din 
când în când”). Varietatea rimelor amintește de Eminescu și 
Arghezi. 

De altfel, „reminiscenţe” din Arghezi, care l-a 
cunoscut și l-a apreciat pe Valeriu Anania, se întrezăresc în 
unele versuri ale fabulei În surâsul tău, domniţă: „În surâsul 
tău, domniță,/ A-nflorit o aluniță/ Ca un mugur de mister/ În 
lumina lui Prier./ Nu ştiu care năzdrăvan/ S-a căznit în 
subteran/ Ca din ochii tăi s-adune/ Un grăunte de cărbune/ Şi 
să-l pună-ncet, ca furii,/ Cu peniţa-n coama gurii...” 

Îndrăgostit de „limba veche și-nțeleaptă”, poetul 
plasează, în mod fericit, multe expresii populare în toate 
fabulele, fără a neglija metafora („snop de trupuri zvelte”), 
simbolul, alegoria, personificarea, antiteza, inversiunea, 
enumeraţia, repetiţia, fapt ce conferă savoare şi adâncime 
textului poetic: „or vedea pe dracul”, „până una-alta”, 

„pe-ndelete”, „pun [...] degetul pe rană”, „oale şi ulcele”, „ca 
trăsnit”, „de-a dreptul, „să deie roată”, „mură-n gură”, „rând 
pe rând”, „umblând hai-hui”, „cu luare-aminte” etc. 

Tot folclorului îi datorează poetul versurile-descântec 
sau blestem: „Păr subțire lege-te/ [...],/ Lege-te și taie-te/ Cu 
suspin și vaiete,/ Taie-te şi frigă-te,/ Cu scrâșneli şi strigăte.” 

Alături de arhaisme şi expresii populare coexistă 
neologisme specifice temei fabulelor: drame, ecou, nimb, 
candide, escortă, grație etc. Poetul creează şi cuvinte noi: „să 
mărunte”, „să-nsuliți sufletul furtunii”. 

Farmec aparte conferă fabulelor naivele sau 
tendențioasele dialoguri — la nivelul personificării părților 
corpului: „— Cine ești?/ — Sunt dintele cel nou”, „— Vezi, 
jupâne, [...]/ În noaptea asta joc şi cânt./ — Nu ţi-e ruşine?” 
Alteori, dialogul ascunde o fină ironie: „— Cum vorbiţi aşa? 
sări/ Arsă biata inimă,/ Ştiţi că toți vecinii mă/ Copleşesc cu 
binele./ — Da, dar şi vecinele?” 


4. Valeriu Anania, Străinii din Kipukua 


Scris între anii 1975 şi 1977, început (primele 
capitole) în S.U.A. şi terminat la Bucureşti, acest roman 
reprezintă, în viziunea lui Al. Paleologu, un fel de „amurg al 
zeilor”, chiar dacă are un caracter realist şi o temă 
escatologică, dezbătând „destinele finale ale omenirii, despre 
sfârşitul lumii şi judecata de apoi”. 

Al. Paleologu stabilește o paralelă între acest roman şi 
poemul dramatic Du-te vreme, vino vreme! (1969). El 
menţionează că în ambele opere „simpli muritori au o condiţie 
preferabilă nu numai faţă de a «înviaţilor» [...], dar [...] şi faţă 
de a muritorilor”, afirmând că „nu, nemurirea nu este de 
dorit”, pentru că însuşi unul dintre eroii romanului, prințul 


! Florian Marcu, Constant Maneca, Dicţionar de neologisme, E.A.R.S.R., 
Bucureşti, 1978, p.407. 

hawaian, întreabă: „Nu ţi se pare că sigură e numai prima 
viață?” 

Romanul este modern din mai multe perspective: este 
un roman subiectiv, autorul — personaj, fără nume, îi imprimă 
acțiunii o haină exotică, fiind atipic. Realul se împleteşte cu 
mitologia locală (după „realul” Congres de antropologie din 
California, acţiunea este impregnată cu aroma mitologiei 
locale în statul Minnesota şi în insulele Hawai, personajele 
având ambiguități în ce privește identitatea (Diana, Unauna, 
David), făpturi care pendulează între zeități sau forțe cosmice 
mitizate şi muritori însoțiți cu asemenea făpturi. Acești 
muritori, însă, au trecut prin moarte pentru a învia, precum 
prințul Lohiau. Alte personaje trăiesc nostalgia pierderii 
identităţii propriu-zise. Analiza psihologică și introspecţia sunt 
alte elemente moderne. Din această perspectivă afirmă şi Al. 
Paleologu că „e vorba pur şi simplu de pofta umană de 
viețuire, de viscerala inacceptare a morţii [...], de himera 
«tinereţe fără bătrâneţe şi viaţă fără de moarte», dar „nu e de 
dorit aceasta”, că „la fel răspunde şi autorul”. 

Motivul „străinii? — prezent şi în titlul romanului — 
străbate ca un fir roşu întreaga narațiune, simbol dus până 
într-acolo, încât personajul — narator recunoaște, în final, cu 
îndreptățită nostalgie: „o tristețe de moarte mă cuprinde, că 
petrecusem atâtea întâmplări şi întâlnisem atâţia oameni şi 
nimeni nu mă întrebase cine sunt şi cum mă cheamă”, chiar 
dacă era un „om cu vocaţia singurătăţii”. 

Cât despre „străini”, „preoţii cei mari” considerau că 
„străinul nu putuse fi decât zeu adevărat al cerului celui 
adevărat”. „Primit ca un zeu, căpitanul James Cook, 
descoperitorul Hawaiului”, fusese, apoi, „ucis ca un paianjen”. 

Şi Kamapua, stăpânul porcarilor de pe insula Oahu, 
„voievodul Kamapua” — cum îl numeau ei — era considerat de 
către zeița Pele „străin”: „Ia uitaţi-vă, a strigat ea, e acolo un 
străin care se uită la noi [...]. Voinicul acela ar putea să devină 
bărbatul uneia din noi”, pentru ca, apoi, să-l considere porc. La 

apelativul „deschide-ţi râtul, străine, [...] şi grohăie-ţi numele”, 
„Chipul omului s-a aprins de mânie” şi „spre mirarea ei, 
străinul a murmurat câteva vorbe, a întins o mână şi într-o 
clipă a măturat văzduhul, făcându-l iar limpede. Aşa a fost 
începutul dragostei lor...” 

Însuşi personajul — narator este considerat un străin de 
către Panaewa: „Derbedeul [...] îşi bătuse joc de mine. Mă 
luase drept un străin naiv” sau „— Vezi că eşti un străin? mă 
repezi ea (Kaena n.n.). 

Unauna îi numeşte pe străini „golanii pământului”, care 
nu ştiu aprecia vulcanul”, iar Kaena, sora ei, crede că străinul 
„nu-şi are rădăcinile aici” (în Kipukua n.n.). 

„Mărunţeii din Kipukua” îl condamnau pe Moemoe că 
„e un venetic pe pământul acesta, că nu crescuse din sângele și 
sufletul acestui popor”... 

În opinia fiicei sale, Kaena, adevăratul nume al lui 
David este Moemoe: „David Stevenson [...]-i un nume bun 
pentru parlamentarii din Honolulu, pentru congresiștii din San 
Diego, pentru dumneata şi alții ca dumneata” i se adresează ea 
personajului — narator. 

Autorul meditează profund, pe tema înstrăinării: „Când 
te simți străin printre ai tăi [...], nu-ţi rămâne decât să rătăcești 
din loc în loc [...], ca un copil al nimănui”, iar „nădejdea unei 
mântuiri” era că „înstrăinatul îşi descoperea o patrie..., 
rădăcinile”. 

Setea de cunoaştere a eroului se manifestă din primele 
pagini ale romanului: „Îi căutam pe hawaienii înșiși, stăpânii 
primari ai insulelor, aşa cum îi intuisem din puterile nebănuite 
ale fetiţei Unauna...” 

El află că Diana era un „nume de împrumut”, pe ea 
chemând-o Neaulani, aşa cum pe David îl chema, de fapt, 
Moemoe, identitatea acestora şi a altor personaje rămânând 
ambiguă, peisajul hawaian fiind o scenă sugerată admirabil de 
un scriitor talentat, care ţese un epic tulburător, în căutarea 
„rădăcinilor”. Evocând „timpul şi netimpul, cotidianul şi 
existența milenară [...], misterul şi fiorul comunicării [...]”, 

autorul „naşte poezia cărții din substanța mitică, din 
sentimentul forţei ancestrale revelate ca miracol”.? 

Lumea reală nu se suprapune perfect pe aceea a mitului, 
iar „puterea «străinilor» din Kipukua e mai mult iluzorie [...], 
prozatorul se arată fascinat [...] de întâlnirea dintre 
intelectualul european [...] şi fabuloasa lume a străvechilor 
credinţe [...], caută [...] un simbol sau o semnificaţie.” 

Cartea este „un mod al regresiunii către origini, al 
coborârii spre «rădăcini», graniţele dintre real și ireal sunt [...] 
fluide [...], totul se petrece ca în vis [...], în care [...] visătorul 
visează că visează, însă [...] există situaţii cvasiidentice care se 
petrec în dublu plan [...] şi situaţii derulate într-un singur plan: 
fie «sacru», fie «profan» [...], drama crizei de identitate poate 
fi depășită prin întoarcerea la «rădăcini» 

Numeroasele situaţii ţinând de fabulos, de bizar, 
fantastic sau enigmatic, surprinse sporadic, nu în ordine 
cronologică, încântă şi uimesc în mod plăcut pe cititor, iar 
„senzaţionalul şi pitorescul etnografic: obiceiuri stranii, femei 
misterioase, fascinante, natură impetuoasă [...] produc asupra 
europeanului aflat în vizită profundă impresie”, ca şi asupra 
cititorului avid de cunoaştere. 

Chiar dacă romanul este considerat „o parabolă despre 
echilibrul dintre viaţa socială şi cea individuală, dintre 
căutarea [...] identităţii originale și sentimentul înstrăinării [...], 
dintre destinul (istoric) de împrumut și sensul ultim al 
existenţei [...], copilăria perpetuă e [...] un adevăr al vieţii şi al 
morții [...], metafora timpului e amplificată [...] prin cea a 


? Sultana Craia, Visul germinal, în „Luceafărul”, anul XXII, nr.32/11 august 
1979. 
3 Sorin Titel, O lume imaginară şi exotică, în „România literară’, anul 
XXIII, nr.7/14 februarie 1980, p.11. 
+ D.Micu, Scurtă istorie a literaturii române, Editura Univers, Bucureşti, 
1981. 
` Anton Cosma, Romanul românesc contemporan (1945-1985) II, Bucureşti, 
1998, p.222. 

genezei şi a spectacolului cosmic, într-o simbioză neobişnuită 
de sublim al viziunii şi de forță simbolică a limbajului.” 

După asemenea exegeți ai romanului, opiniile noastre se 
vreau, cu adevărat, modeste, dar nu lipsite de admiraţie pentru 
acest mare enciclopedist. 

Vom încerca să descifrăm farmecul stilistic al 
demersului epic excepțional. Încă din primele pagini, într-un 
stil profund original, personajul-narator pendulează între 
dorință și necesitate, cel puțin în ceea ce îl priveşte pe 
prietenul său, David, între curiozitate şi sete de cunoaştere, 
între certitudine şi neliniştea generată de „tulburătoarea 
imagine a micuţei Unauna”, între ideea că „America este [...] o 
«tigaie de topit» a naționalităților care o alcătuiesc” și „tristeţe 
a rădăcinilor primare”. 

Eroul se pătrunde de întrebarea lui David: „Cine sunt 
eu?”, care începuse prin a fi a unui individ și sfârșea prin a fi 
devenit colectivă”, într-o scenă „de un tragism sfâşietor”, de 
concluzia că „din cele cincizeci de state ale Americii, Hawaiul 
este singurul stat etnic”, de altă concluzie, precum că „suntem 
mândri de cetăţenia noastră, dar trişti că ne trezim străini pe 
propriul nostru pământ” (spunea David despre hawaieni și, din 
păcate, ni se potriveşte și nouă românilor). 

David spunea un mare şi dramatic adevăr: „Din Irlanda 
moştenesc numele și pielea, din Hawai am ochii şi sufletul”. 
Erau două luni total diferite, creându-i lui David dilema „între 
ceea ce se simţea el că este şi ceea ce nu părea să fie [...] şi-i 
cumpănea ființa pe pârghiile a două lumi atât de diferite”. El 
considera că „Folclorul nu se mai moștenește, ci se învață”, iar 
în „arta folclorică [...] nu se simte [...] aripa visului germinal.” 

Este un alt prilej de meditaţie pentru personajul-narator: 
„Trebuie [...] să reflectez pe îndelete la cele spuse de David şi 
la implicarea în viaţă a rădăcinilor etnice...”, ca și la faptul că 
David „trăia la poalele unui vulcan încă activ şi foarte real”, ca 


é Aurel Sasu şi colaboratorii, Dicţionarul esențial al scriitorilor români, 
Editura Albatros, Bucureşti, 2000, p.26-28. 

şi la teama că, reîntâlnind-o pe Diana (Niaulam) „nu aveam să 
dezleg misterul, ci, dimpotrivă, să intru mai în adâncul lui”. 
Este momentul în care naraţiunea se încorporează mediului 
fantastic: „te-aude sufletul pământului şi va să ne prăpădească 
pe toţi”, „Binecuvântat eşti tu, cel ce vii în numele zeilor!”, 
„Zeul, însă, se va întoarce negreşit în cea de a treia venire”. 

Din altă perspectivă, romanul impresionează prin 
surprinderea spaţiilor exoterice. Astfel, „crângul de lehua” era, 
în viziunea autorului, unul din „cele mai încântătoare locuri 
[...]. Zorile se ridicau magnifice şi-şi filtrau lumina prin 
frunzișul arborilor de lehua şi ohia, ale căror flori erau de un 
roşu sângeriu ce se adâncea extatic în roșul de trandafir al 
cerului. Eram şi norocos să văd crângul [...] când văzduhul se 
leagănă pe glasul miilor de păsări şi sărută iarba cu o 
sărutare de rouă. Cutezătoare viţe de akala și inalua juraseră 
dragoste perpetuă crengilor celor mai înalte, păzindu-le într-o 
perpetuă îmbrăţişare. Un vânt uşor răscolea miresmele şi ele 
erau atât de dulci şi de tăioase, încât [...] pătrundeau până şi în 
inima pământului. Dar nu copacii, nici cântecul și nici 
miresmele dădeau adevăratul farmec acelui crâng ci [...] 
imaterialitatea [...] lăuntrică ce iradia din întreaga lor făptură 
şi îndatora sufletul omului să nu-și mai simtă pragurile [...]. 
Acest crâng se rărea din loc în loc și-i descoperea vederii 
imensitatea neagră [...] a câmpurilor de lavă pe care nu 
crescuse decât pustiu. Contrastul era izbitor...” 

La fel, „muntele”: „Era un munte pe jumătate sălbatic şi 
pe jumătate împădurit [...]. Câteva stânci negre și drepte ca 
nişte turnuri de cetate părăsită, se desprindeau din pădure şi 
urcau în cer [...]. Câteva peșteri îşi deschideau gurile flămânde 
de lumină; una [...] arunca în prăpastie o vână de apă albă, 
care se poticnea în niște praguri de piatră și le escalada în 
năpraznice şi grațioase salturi. Era un spectacol la care făcea 
să te uiţi...” Peisajul este personificat. 

În contrast cu crângul: „După-amiaza era calmă în 
Kipukua [...] ca şi cum lumina s-ar fi îngreuiat de propria-i 


37 


E] 


„Frumosul rănit de sabia realului” 

(eseuri, cronici literare, interviuri) 
putere şi s-ar fi aşternut, dospită, pe acoperișuri, pe copaci, pe 
ierburi, pe poteci. Până şi mirosurile pluteau mai mult la faţa 
pământului, spânzurate de crengi [|...]. Un miros de pucioasă, 
iute şi subțirel, bântuia văzduhul din când în când și [...] 
privirile tuturor se ridicau repede spre Kelauea, a cărui coloană 
de abur gras se lăsa jefuită de vântul înalt. Pe cer stăruiau 
reflexele  pustiului negru dimprejur, ca într-o oglindă 
bolnavă...” 

Pendularea eroului între o realitate certă şi o lume 
incertă şochează de-a dreptul: „Emoţia mă cuprinse şi pe mine 
[...]. Pierdusem noțiunea timpului, aveam senzaţia că totul se 
petrecuse vijelios şi-mi pusese pe gânduri o imensă dezordine, 
aşa cum vântul rostogolește o minge de ciulini, făcând-o mai 
mare şi mai încâlcită... 

De-abia acolo, pe calma legănare a valurilor, ghemuit în 
fundul şalupei [...], încercam să mă bucur [...] de faptul că 
iarăşi deveneam în stare să-mi pun întrebări [...]. Și eram 
surprins că renunțasem a mă mai întreba cine sunt fiinţele de 
lângă mine, ci ce sunt ele...” 

Romanul reușește — prin mijloacele artei moderne — să 
reconstituie  „portretul-robot” al omului contemporan, 
încercând să realizeze echilibrul — atât de necesar — între o 
viață socială exotică şi una individuală, agresată dramatic de 
căutarea identității originare, a „rădăcinilor”, pentru „străinii 
din Kipakua”, „un echilibru [...] dintre destinul (istoric) de 
împrumut și sensul ultim al existenței”, cum spune Aurel Sasu. 

Este romanul care încearcă un răspuns pertinent, dar 
metaforic, numeroaselor întrebări pe care le naşte această 
agresivă „globalizare”, un roman care va fi mereu actual şi 
convingător, prin noianul de mijloace artistice folosite, 
începând cu banalul epitet, pentru a recurge pertinent la 
metaforă, simbol, personificare, antiteză, hiperbolă. 

Este romanul marilor întrebări pe tema existenţei, 
investigând — prin introspecție și monolog interior — sufletul 
complex al personajelor. 

III. A sosit Domnul Eminescu 


Impresionantul volum A sosit Domnul Eminescu, în 
format mare, având 710 pagini, a apărut — în an aniversar — 
având ca redactor coordonator pe scriitorul Nicolae Danciu- 
Petniceanu, la Editura Gordian din Timişoara. 

Volumul se vrea — şi reuşeşte — a fi un omagiu adus 
marelui Eminescu şi se constituie şi ca o monografie a revistei 
„Eminescu” (2000 — 2008), având ca motto un citat din marele 
poet şi patriot: „Patria nu este iubirea ţărânei, cât iubirea 
trecutului”. 

Cartea este concepută simetric, Prologul şi Epilogul 
închizând, ca într-o corolă, cele trei secţiuni: Mihai Eminescu, 
Colaborări la revista „Eminescu ”, Banatul şi Eminescu. 

Prologul, semnat de Nicolae Danciu-Petniceanu, 
dezvăluie felul în care denigratorii lui Mihai Eminescu (Zigu 
Ornea, C. Paul Bădescu şi mulţi alții) au fost damnaţi, 
menţionând că „Mihai Eminescu [...], pentru românii de 
pretutindeni, de bună credinţă, înseamnă Biblia neamului 
românesc”, iar „trecutul înseamnă stele şi luceferi pe bolta 
celestă a literelor române”. 

Secţiunea I, Mihai Eminescu,debutează cu un buchet 
format din cele mai frumoase poezii eminesciene, pentru ca 
apoi să deruleze Omagieri poetice, Gânduri eminesciene şi 
Istorie literară în revista „Eminescu”. 

„Omagiile poetice se deschid cu poezia La flacără 
Eminescului de Mariana Sperlea, „flacără” la care „venim cu 
gând de-nchinăciune/ şi ardem — cuvânt oţelind —/ întru călirea 
limbii,/ limba dulce şi bogată/ a nepieritorului nostru popor.” 

Alte titluri: Miron Ţic, Eminescu, M. Prepeliţă, La 
Ipotești, G. Almăşan, Scrisoare lui Eminescu, M. Pândaru, În 
zi de ianuarie, Gr. Vieru, Legământ (,„Stinge-mi-s-ar ochii 
mie/ Tot deasupra cărții sale”). Omagiile le încheie Corneliu 
Vadim Tudor, cu poemul În apărarea lui Eminescu, în care îl 
comdamnă pe un „defăimător din afara ţării”, un „cartofor”, 

„monument de ură”, „satâr” care, aidoma baronului arghezian, 
are „ochii [...] de fiară”; „gângav şi fără ţară” a „sărit la 
creastă”, răstingnind „o nouă sanctitate”. 

Grupajul Gânduri eminesciene în revista „Eminescu” 
cuprinde contribuţii remarcabile: N. Neaga, Un dăruit 
perenităţii — Mihai Eminescu, P. Cristescu, Mitul voievodului 
în poezia lui Eminescu, G. I. Tohăneanu, Eminescu şi ideea 
latinităţii, Stelele-n cer, precum şi multe alte titluri simbolice: 
C. Boteanu, Luceafărul —  descântec de dragoste, O 
hermeneutică a ,„ Doinei” de P.Rezuş etc. 

Ciclul /storie literară în revista „Eminescu ” are ca 
primă piesă articolul lui V. Coşerean, custodele Casei 
memoriale „Mihai Eminescu”, Ipotești — atmosferă, istorie, 
poezie. Pe urmele lui Eminescu la Botoşani „merge” N. losub, 
controversa Unde şi când a debutat Eminescu o clarifică Toma 
Ostriş (alias N. Danciu-Petniceanu), iar Eminescu istoric — o 
ipostază mai puţin cunoscută aparţine lui I. Damian. Mai 
amintim: Cuza Vodă şi Mihai Eminescu de D. Popescu, 
M. Eminescu — precursor al unităţii naţionale de N. Danciu- 
Petniceanu, Mihai Eminescu în publicistica arădeană de 
I. Negrilă, Mihai Eminescu — cunoscător de legi, dar frustat de 
contemporanii săi de acad.Panait Stănescu-Bellu, Ultimele zile 
ale lui Eminescu, articol apărut în „La revue de l'orient”, nr.27 
din 7 iulie 1889, la Budapesta, în traducerea M. Pândaru, 
Deniile eminesciene de Gh. Luchescu. În De opt ori Eminescu, 
N. Danciu-Petniceanu vorbeşte despre cele opt reviste 
„Eminescu”, iar în încheiere, acelaşi autor prezintă Slavici şi 
Eminescu în parcul Coronini. 

Secţiunea a doua a volumului include Colaborări la 
revista „Eminescu ” (2000 — 2008). Din cuprins: Poezii, Proză, 
Teatru, Critică literară, Istorie culturală, Însemnări cu iz 
religios, Note de călătorie, Interviuri, Medalion literar, 
Debutanţi, Folclor şi folclorişti, Publicistică şi Epigrame, 
epigramişti. 

Printre poeziile publicate se întâlnesc nume mari, 
precum Arghezi, Macedonski, Goga, Al. Mateevici, Radu Gyr, 
G. Coşbuc, A. Păunescu, D. Ureche, I. Alexandru etc. 

Proză semnează Şt. Goanţă, G. Cernicova, Al. Cristian 
Micloș, I. Brânzei, P. Nemoianu etc. 

Teatrul este ilustrat cu piesa istorică din trecutul 
Banatului, Chinejii de N. Toiniciu, în trei acte şi de Eminenţa 
Sa Eminescu de I. Crăciun Petrişor, în două acte. 

În domeniul criticii literare, se remarcă Al. FI. Ţene cu 
mai multe eseuri. Gh. Grigurcu, Eugen Evu, Ivan Evseev etc. 

Istoria culturală este ilustrată de N. Danciu-Petniceanu 
cu Mihai Eminescu şi revista „Familia”, I. Ciama, Horea, 
erou şi martir al neamului românesc, Gh. Luchescu, Chipul 
lui Ştefan cel Mare în literatura română, I. Bota, Anul 2005 — 
Anul George Enescu, Ivan Eyvseev, Imaginea Rusiei în 
literatura română, I. Damşa, Răscoala din 1907 în literatură 
şi artă etc., încheindu-se cu eseul lui Gh. Luchescu Primul 
poet dialectal — Victor Vlad Delamarina, cu Epigrame şi 
epigramişti. 

Dintre Însemnările cu iz religios amintim: Jertfa lui 
lisus, prag al învierii de P. ltineanţu, Ortodoxism şi 
naționalism de V. Roman (Bremen, Germania), Urmașul lui 
Cain sau omul modificat de Eugen Evu. 

Note de călătorie semnează Codruța Ionică, Virgil 
Birou, Cecilia-Gabriela Feier, N. Hillinger, I. Brânzei, C. 
Juan-Petroiu etc. 

Interviuri au realizat Didona Eminescu-Stanislav, 
Gh.Luchescu, Toma-George Maiorescu, Caius-Nicolae Danciu 
şi Mariana Sperlea. 

Medalioanele literare poartă, de asemenea, semnături 
demne de luat în seamă: T. Popovici, Al. Nemoianu, G. I. 
Tohăneanu, I. Slavici, I. Evseev, pentru a-i aminti doar pe 
câţiva dintre realizatori. 

Sunt prezenţi cu poezii mulţi Debutanţi, dintre care 
s-au impus ulterior Olga Ştefan, Corina-Georgeta Tatomir, 
Doru Dragoescu etc. 

Dintre /Folclorişti sunt omagiaţi Ion Cristoreanu şi 
Tiberiu Alexandru de către Eugen Gal, iar Activitatea corală 
orşoveană în primele decenii ale secolul XX este adusă în 
contemporaneitate de Pavel Ciobanu, urmată de Folclor cules 
de Codruța Rus. Alte articole îi omagiază pe interpreţii de 
muzică populară şi pe instrumentişti precum Ana Pacatiuş, lon 
Luca Bănăţeanu, Iosif Puşchiţă etc. 

Capitolul Publicistica înmănunchează articole din 
străinătate (Ottawa — Canada, Phoenix — Arizona, Bremen — 
Germania, Viena — Austria, Elveţia) şi din ţară, încheindu-se 
cu Mândria de a fi român de Mia Pădurean din Canada. 

În încheiere, sunt incluse Epigrame şi epigramigti. 

Secţiunea a treia, Banatul şi Eminescu, cuprinde cinci 
capitole: Eminescologi, Varia, Înapoi la Eminescu, Facsimile 
şi Iconografie. 

Zoltan Frâny6 publică studiul Poetul şi traducătorul 
sau Eminescu în limba maghiară, despre care vorbeşte 
Hegediis Geza. 

Zoe Dumitrescu-Buşulenga spunea că „Se cunosc atât 
de puţine despre Eminescu”, fapt consemnat de Gh.Luchescu 
privind peregrinările poetului prin Banat. 

Lectorul universitar Veturia Birou prezintă eseul Un 
prieten al lui Eminescu la Timişoara (muzicianul Toma 
Micheru), Puiu Dunărinţu semnează eseul Bănățenii sub 
steaua poetului nepereche, evocând Ediţia a X-a a Festivalului 
„Eminescu” — Orşova, 15 ianuarie 2005, iar preotul 
Ion.B.Mureşianu semnează eseul Mihai Eminescu în conştiinţa 
contemporanilor săi din Banat. Mai amintim: Eminescu la 
Comloşul Mare, Dor de Eminescu, Urme ale Eminescului în 
Banat, Eminescu şi bănăţenii, Medicul curant al lui Eminescu, 
dr.Constantin Popasu (1855-1933). 

Din capitolul Varia  consemnăm: Eminescu în 
simbolistica vieţii româneşti, Revista „,„Amicul familiei” şi 

Mihai Eminescu, Primul traducător al Luceafărului, Ludwig 
Vinzenz etc. 

Ciclul Înapoi la Eminescu se deschide cu articolul 
Eminescu — frunte de domn de Miron Ţic, urmat de Un nou 
album liric: Din dor de Eminescu semnat de Sabin Popescu, 
Spectacol omagial Eminescu — Canada, Ottawa, Scrisoare 
parfumată cu flori din teii Moldovei de Didona Eminescu- 
Stanislav, Despre poet, despre alții şi despre mine de colonelul 
Gh. Eminescu. Capitolul se încheie cu o Scrisoare deschisă 
adresată de către Societatea „Sorin Titel” din Banat, Primăriei 
comunei Dumbrăviţa, judeţul Timiş, în care i se propune 
primarului să ridice „un monument MIHAI EMINESCU”. 

În Facsimile întâlnim ilustraţii cu revista „Familia” de 
la Budapesta, cu revista „Familia? de la Oradea, „Amicul 
Familiei”, Trupa Pascaly la Lugoj (1868), Mihai Eminescu 
comemorat la Lugoj (15 ianuarie 1939), Protocoliul 
Botezaţiloru în Biserica Ortodoxă Româno-Sârbă „Sf. 
Gheorghe” din Timişoara, unde, la hotelul lui Andrei-Claudiu 
Pascaly, a fost prezent Eminescu; invitaţii, afişe, autografe 
semnate de Gh. Eminescu şi Aug. Z. N. Pop. Mai sunt: 
Înscrisuri de la familia prof.univ.dr.Z. N. Pop, Scrisori către 
N.Danciu-Petniceanu semnate de Olga Popescu-Pop şi Raoul 
Şorban, Aniversare Mihai Eminescu — 15 ianuarie 2000 etc. 

Iconografia cuprinde fotografiile părinţilor lui Mihai 
Eminescu, fotografia sa din tinereţe şi de mai târziu, cele ale 
lui Victor Eminescu, fiul lui Matei Eminescu, „Mănăstirea 
Agaton”, Didona Eminescu, soţul ei şi Aglaia Eminescu, 
Eminescu sărbătorit de Societatea „Sorin Titel”, sfinţirea plăcii 
„Mihai Eminescu”, Parcul Coroni din Timişoara şi Placa 
„Slavici — Eminescu” (2003), monumentul „Eminescu” — 
Orşova (1999), Bustul Eminescu din Băile Herculane, Teatrul 
„Mihai Eminescu” din Oraviţa — cel mai vechi teatru din 
România; Cel dintâi bust Eminescu în Banat — Sânicolaul 
Mare — 11 octombrie 1925, Casa de Cultură Coştei (Serbia) şi 
bustul lui Eminescu. Mai apar ilustre personalităţi care l-au 

(eseuri, cronici literare, interviuri) 
cunoscut, au scris ori au vorbit admirativ despre Mihai 
Eminescu, imagini de la întâlniri literare sub genericul 
„Nevoia de Eminescu...” 

Epilogul consemnează Cultul pentru poetul naţional, 
un catren din poemul lui Damian Ureche Eminescu („Un 
popor sărac fusesem/ Toţi prădau pământul dac,/ Dar, când ai 
un EMINESCU, / Nu mai eşti popor sărac!”) şi poezia Soseşte 
Domnul Eminescu, de acelaşi poet: „Soseşte Domnul 
Eminescu/ Din cer adânc de Ipoteşti/ Ca un guvern inoxidabil/ 
Al poeziei românești.// Deci, să-l iubim pe Eminescu,/ Lângă 
altarul sfintei țări/ În orice zi şi-n orice clipă,/ Nu numai la 
aniversări!// Soseşte Domnul Eminescu/ Din lunga noapte de 
coșmar,/ Să pună semnul întregirii/ Ca început de calendar...// 
Şi-o să se-ntrebe ce făcurăm/ Cu-atâta sânge de eroi,/ lar 
vetrele înstrăinate/ Să ni le-aducă înapoi...” 

IV. Alba Iulia la „ceas aniversar” 


Cu prilejul împlinirii a 90 de la Marea Unire din 
1 Decembrie 1918, a apărut la Editura Altip din Alba-lulia 
volumul inspirat intitulat Alba Iulia — noblețea unei veşnice 
peceţi de Ion Mărgineanu şi Ion Buzaşi. 

Gustul de Medalie Sfântă a Marii Uniri de Ion 
Mărgineanu deschide volumul într-un ton elogios, cu „gust de 
Doină şi Dor”, „acel jar nestins al credinţei cu care a suflat 
paloşul voievodal al lui Mihai Viteazul”, realizând „Unirea cea 
dintâi”, cu „gust unic şi tulburător de Medalie înflăcărată”, 
„revărsarea tuturor izvoarelor într-un singur fluviu — 
România”. 

Urmează Andrei Mureşanu, cu imnul Un răsunet, 
promițând, demn, că „Murim mai bine-n luptă, cu glorie 
deplină,/ Decât să fim sclavi, iarăşi, în vechiul nost' pământ.” 

Petru Poantă explică studiul Semnificaţia Ardealului al 
filosofului Vasile Băncilă, considerându-l de mare actualitate 
acum, când, iredentismul maghiar încă mai plânge după 
Trianon... 

„Elogiind Ardealul drept centru vital al românismului 
[...], uimit de această energie spirituală românească”, autorul 
studiului citează din Vasile Băncilă: „Ardealul cuprinde sensul 
originalității noastre” şi are „o funcţie de geneză românească” 
prin „descălecările” sale consecutive în Principate (nu numai 
economice, dar şi culturale)”. 

Din alt punct de vedere, „Sensul Ardealului” în 
configuraţia sufletului românesc e „un sens de tenacitate, de 
dârzenie [...], de practicism organic şi de metodism”. 
„Semnificația Ardealului este în legătură cu ideea de ordine şi 
cultură”, iar „idealul trebuie să fie crearea [...] acelei sinteze 
româneşti, în care spiritul şi potenţele vechiului regat să intre 
într-o disciplină şi o voinţă de istorie, pentru care Ardealul ne 
poate fi folositor.” 

Dintre  Cariatide lirice reținem: „Românii, [...]/ 
Uniţi-vă în cuget, uniţi-vă-n simţiri” (Andrei Mureşanu) şi 
„Acea stâncă sublimă ce stă cu capu-n cer/ E-unirea 
României...” (Mihai Eminescu). 

Nicolae Iorga este prezent cu lucrarea Ceasul, prin 
care anunţă acest oropsit de veacuri popor român, că „A sosit 
ceasul în care cerem şi noi lumii [...], cu jertfa a tot ce avem, 
ceea ce alte neamuri, mai fericite, au de atâta vreme, unele fără 
să fi vărsat o picătură de sânge pentru aceasta, dreptul de a trăi 
pentru noi [...], de a nu da nimănui ca robi rodul ostenelilor 
noastre şi dreptul de a avea în stăpânire vechile noastre hotare 
lăsate de strămoşi.” 

După acest reuşit preambul, se constituie grupajul 
intitulat Paşi pe-aceeaşi scară sfântă — Unirea compus din 
versurile „prevestind” Unirea şi chemându-i pe români „La 
Alba”, aparţinând unor mari nume de poeţi: Al. Mateevici, 
V. Alecsandri, O. Goga, Z. Bârsan, I. C. Zaharescu, Netty 
Vernescu, Gh. Creţeanu, V. Munteanu, Radu Cosmin, Aron 
Cotruş, I. Neniţescu. 

Cel mai amplu capitol al volumului, intitulat Unirea 
cea Mare — Corola de lumini Tricolore, înmănunchează 
versuri ale poeţilor români din ţară, din Chişinău, Suedia sau 
New York şi cunoscutul fragment din Hronicul şi cântecul 
vârstelor de L. Blaga referitor la „România dodoloaţă”. 

În debut, apare Imnul Unirii semnat de loan Băilă, 
urmat de O horă uriaşă de L. Blaga. Mai selectăm: Imnul 
Albei Iulia de Ion Alexandru, Balada Unirii de T. Arghezi, 
Glasurile lui Întâi Decembrie de V.Bârna, Balada Alba Iuliei 
de I. Brad, Alba Iulia de Aron Cotruş, Întâi Decembrie de C. 
Cubleşan, Scrisoare către Alba Iulia de N. Dabija (Chişinău), 
În Alba Iulia de P. Dulfu, Semnăturile pentru Transilvania de 
P. Paulescu, Cu Blaga la Alba lulia de D. Firulovič 
(Iugoslavia), Cântec la Alba Iulia de I. Sofia Manolescu, De 
Ziua Unirii la Alba Tulia de Ion Miloş (Suedia), Veniţi la Alba 
de Miron Scorobete, Visul cu Alba de A.Păunescu, Albei Iulia 
de Gh. Pituţ, Spovedanie de V. Tărăţeanu (Cernăuţi), În 

fiecare noapte de Şt. G. Theodoru (New York), Baladă pentru 
Alba Tulia de G. Țărnea, Transilvania de Miron Ţic, Un măr 
tăiat în jumătate de I. Țurcanu (Chişinău), Un clopot la Alba 
de Tiberiu Utan. 

Volumul omagial se încheie cu un florilegiu închinat 
limbii române de către Grigore Vieru: Cântare scrisului 
nostru, În limba ta, Limba română, Răsai, Eu nu mă las de 
limba noastră: „Deci vrerea mea sub zare-albastră/ s-o ştie 
lifta cea păgână —/ Eu nu mă las de limba noastră,/ De limba 
noastră cea română!” 

Pe coperta ultimă a cărții, Mircea Hava consideră 
apariţia acestei cărţi „ca pecete aniversară, la 1 Decembrie 
2008” şi că aceasta „are proporţia unui confort al moralității şi 
demnităţii noastre, îmbrăcate în respiraţia tricoloră — adică alt 
fel de veghe pentru frumuseţea Albei Iulii — Cetatea de Scaun 
a Marii Uniri.” 

V. Dan Puric între neamul său, asumarea ortodoxiei şi 
demnitate 


Scos în cale de vreme — pentru a-l parafraza pe 
Nicolae Iorga — Dan Puric este nu numai un actor desăvârşit, 
un regizor de renume, un intelectual în adevăratul sens al 
cuvântului, un patriot, ci şi unul dintre cei mai credibili 
apologeţi ortodocşi, un „fenomen”, cum spune Dan Ciachir, 
„omul care ne trebuie” (Gh. Ceauşu). 

Prin forţa cuvântului, acest mare om al timpului nostru 
— singurul — militează pentru o „Românie posibilă”, având 
drept temelie pe „marii creatori” şi pe „martirii din temniţele 
comuniste” — adevărate modele de demnitate, de patriotism, de 
sfinţenie, respingând „slugărnicia faţă de mode efemere”, 
pentru a nu ne pierde identitatea. 

Cărţile lui Dan Puric, Cine suntem şi Despre omul 
frumos, abordează nu numai problema reală a culturii române 
actuale în raport cu atitudinea noastră faţă de trecut — eronată 
şi rău intenţionată, în mare măsură — fiind un inamic redutabil 
al uitării, ci cultivă demnitatea creştină şi militează pentru 
aprecierea adevăratelor valori naţionale, maculate permanent 
de către aşa-zisele noastre „elite”. 

„Omul frumos” al lui Dan Puric are un autentic 
duşman în uitare, oportunism, laşitate, slugărnicie, indiferenţă, 
zeflemea şi ateism. El „va zâmbi natural şi nu crispat [...], va 
vorbi limba curată românească şi nu cea murdărită de mitocani 
şi ţoape” (Gh. Ceauşu). Dan Puric „leagă naţia de Dumnezeu 
cât se poate de strâns şi nu vede indivizi, ci persoane”, 
afirmând „că nu este chiar o nenorocire să fii român”(Dan 
Ciachir). 

Cele două cărţi ale lui Dan Puric, apărute succesiv 
(2008, 2009), sunt ale unui om care trezeşte conştiinţa şi 
animă tineretul român, care ştie să câştige sufletul. El 
„mătură” poteca spre „biserică” şi „calea spre viitor”, acum, 
când „asistăm la adormirea unei societăţi româneşti care-şi 

pierde valorile neamului şi ale creştinismului”, luptă „pentru 
buruința neamului şi a ortodoxiei”. Părintelui Iustin Pârvu, pe 
care Dan Puric îl numeşte „voievodul ortodoxiei românești, 
grupa sangvinică nepătată a poporului român”, îi dedică 
volumul Despre omul frumos. 

O mare parte din spaţiul celor două volume îl ocupă 
numeroasele interviuri şi convorbiri oferite de către Dan Puric 
de-a lungul timpului (Mătur poteca spre Biserică, Dragostea 
mai presus de artă, Zodia supravieţuirii, Cauză şi efect, Cele 
trei priviri, Amintiri de neşters, Lecţia de condus, Răstimpul), 
avându-i ca interlocutori pe Claudia Târziu, Alicia Năstase, 
Bogdan Galameţ, Adriana Trandafir, Cătălin Ştefănescu şi 
Robert Turcescu. 

Din aceste interviuri şi convorbiri aflăm că, deşi până 
în 1989, Dan Puric a „fost străin de Biserică”, fiind „o inimă 
fugărită”, s-ar afla „în mila lui Dumnezeu”. 

Schimbarea din interiorul său o explică prin „trăirea 
credinţei”, prin „intrarea într-o lumină”, prin conştientizarea 
faptului că „arta adevărată este arta creştină”, că „neamul 
nostru este în primejdie”, prin înţelegerea menirii sale de a-l 
„surescita”, îndemnându-l să prelungească „trăirea din biserică 
în viaţa cotidiană”, să aleagă „între bine şi rău, între lumină şi 
întuneric, între adevăr şi minciună”. 

Dan Puric recunoaşte că „trăim o perioadă de 
schilodire sufletească”, în care „un sistem dinafară începe să 
prăbuşească familia”, fiind imperios necesară „o întoarcere 
către [...] taina Căsătoriei care este o minune”, pentru că „un 
copil te face tată”. El acceptă „businessul [...] atât timp cât nu 
se bazează pe fraudă” şi defineşte viaţa prin optica ţăranului 
român: „viaţa-i viaţă, [...], dar şi multă nălucire-n jur, ţăran a 
cărui «lacrimă amară» îi este sufletul”. 

Despre neamul nostru, spune că a „cunoscut doar 
incorectitudinea istoriei şi mângâierea lui Dumnezeu” şi că 
„tonul limbii (noastre n.n.) [...] poate vorbi despre destinul 
neamului nostru”, pentru că „România de azi este copacul 

uscat care şi-a pierdut frunzele”, iar „omul învăluit de 
dragostea lui Hristos a fost înlocuit cu omul mumificat de 
drepturi”. 

Relativ la „aderarea” noastră la U.E., Dan Puric 
consideră că este necesar „să se audă glasul României cum se 
aude glasul Poloniei, glasul Ungariei”. „Ai noştri nu ştiu să 
tragă nici vocalize”, în schimb au tupeu „să defrişeze [...], să 
fure [...], să aibă maşini pe contul nostru”, în timp ce „în Oslo, 
nici un parlamentar nu avea maşini din bugetul statului”. El se 
întreabă pe bună dreptate: „Noi de ce nu putem propune 
proiectul României pentru Uniunea Europeană?”, considerând 
că „trebuie să construim, nu să deconstruim” şi că „domnia 
mitocanului de la noi e dezastruoasă”, pentru că „mitocanul 
[...] vine cu băşcălia şi cu blasfemia”. Propune — cu 
insistență — să „învăţăm limba română să îndrăznească”, să 
avem grijă de tineretul nostru care „este aur”, încorporând 
„potenţialitățile uriaşe ale acestui neam” şi conchide — cu glas 
amar: „Dacă am avea şi «grădinar»!” 

Opinia lui Dan Puric este că „dacă mâine s-ar da 
acestei ţări o clasă politică onestă, creştină, ţara s-ar coagula”, 
pentru că „noi trebuie să vectorizăm [...] pe icoana neamului în 
faţa lui Dumnezeu”, „să ne concentrăm [...] pe martirii 
români”. Uimirea şi dezamăgirea sa rezidă în faptul că „nimeni 
nu-şi cere — din 1989 încoace — iertare că a distrus poporul 
român” şi consideră că „trebuie reîncreştinată, prin mărturisire, 
clasa politică”, pentru că „aceşti tineri, cu frumuseţea lor 
sufletească, ne responsabilizează pe noi în discursul public”. 

Cu profundă amărăciune recunoaşte Dan Puric precum 
că „politicienii manipulează religia” şi „sentimentul religios”. 
Ei, politicienii, folosesc religia ca pe „o armă electorală de 
temut”. 

Deşi „Biserica asigură neamul”, fiind „punctul de 
rezistenţă al neamului”, ea este atacată permanent de această 
„improvizație politică”, sprijinită de o intelectualitate care „nu 
mai este creştină”. 

Speranţa lui Dan Puric se îndreaptă, din nou, cu 
optimism, spre tineret, care „poate să ofere nişte lecţii de 
dezinhibiţie politică, de inteligență creştină intelectuală”, 
pentru că „modelele morale, modelele culturale au fost 
nimicite.” 

Pentru a putea respinge procesul de colonizare a 
României, trebuie schimbată | paradigma politică, 
reîmprospătându-ne memoria cu atitudinea sfântului 
Constantin Brâncoveanu: „Vreau să mor creştin!” 
testamentul nostru. 

Dan Puric îşi consideră cărțile „un strigăt de durere”, 
cum a spus Borges despre Don Quijote, pentru că „între clasa 
politică şi poporul român este o fisură care nu mai poate fi 
reparată”, că „România trebuie [...] să-şi câştige independența 
din nou, pentru că astăzi este înrobită” şi că „ne salvează 
creştinismul”. El propune „să se conserve națiunea, să se 
conserve familia, să se conserve creştinismul [...], lucrurile 
fundamentale pentru neam”, să facem „recurs la memorie”. 

Şi din conferinţe (Demnitatea creştină, Lumină de om 
şi neam românesc), predici (Zece leproşi, Sfântul) răzbat 
aceleaşi idei-forță, acelaşi optimism binefăcător şi molipsitor. 

Conferinţa Demnitatea creştină se vrea o pledoarie 
menită să combată „îmbeznarea” acestui popor, când 
demnitatea națională a fost distrusă, când demografia este 
„ameninţată să ajungă la 16 milioane cinci sute de mii” din 
cauza lipsei de „demnitate culturală”. 

Dan Puric îşi asumă, în aceste condiţii, riscul de a 
vorbi despre demnitate creştină, pe care o defineşte drept „acel 
lucru care a asigurat dăinuirea neamului”, care „este 
demnitatea chipului lui Dumnezeu în om” şi constituie 
„suportul demnităţii creştine”. 

El a ajuns la concluzia că în România de azi, 
„demnitatea creştină este un lucru de arheologie [...], nu mai 
aparţine timpului în care trăim” și susține că „eternitatea 

zdrobeşte istoria” şi că „martirii sunt în trăire hristică”, iar „la 

noi, creştinismul [...] este viaţa noastră”, deşi o mare vină în 
procesul de manipulare o poartă intelectualitatea. Aceasta nu 
mai este o intelectualitate creştină” (vezi demitizarea lui 
Eminescu, „distorsiunea memoriei”). Puric îl acuză pe 
„mitocanul ajuns la putere, care băşcălizează şi blasfemizează 
tot”, ca atitudine faţă de valoare. 

Dan Puric face diferenţa necesară între „demnitatea 
umană” şi „demnitatea creştină”, care nu are nevoie ca 
Occidentul să experimenteze aici: „Nu căuta să-mi dizolvi 
mie, ca popor, ceea ce mi-a dat rezistență şi dăruire”. 
Scandalul public este considerat „o mizerie care vine de 
dincolo”. 

Cuvântarea Lumină de om şi neam românesc, rostită la 
înmormântarea Părintelui Atanasie, la Mănăstirea „Petru 
Vodă”, în patru martie 2000, evocă pe acest „închis” de 
„lumea această”, care i-a pus „cătuşe la mâini şi la picioare 
[...] de copil nevinovat”, pentru că şi-a „iubit neamul şi [...] pe 
Dumnezeu”. Procedeul folosit este suita de interogaţii puse în 
antiteză cu concluzia „căci eu neodihnit o să fiu până când 
acest popor nu va fi liber”: „Ce ai putut tu, Părinte, să găseşti 
decât lumina lui Dumnezeu?”, „Unde te duci [...] şi unde ne 
laşi pe noi?”, „Ce facem acum, când identitatea noastră de 
neam e din nou, pusă în lanţuri; cum să discutăm, Părinte, cu 
cei care ne atacă credința?” 

Dacă în predica Zece leproşi, Dan Puric constată că 
„pe cerul acesta tulbure al ortodoxiei româneşti de astăzi, 
Monahul Atansie este flacăra veşniciei neamului” şi că noi, 
contemporanii, „nu ne vedem tradiţia [...], nu ne vedem eroii, 
nu ne vedem valorile [...], nu ne mărturisim sfinţii, ne este 
ruşine cu istoria noastră”, în predica Sfântul, ţinută cu prilejul 
prăznuirii Sfântului Dimitrie cel Nou din Basarab, debutează 
cu „minunea” de a se fi descoperit trupul unui pilot sub o 
piatră de pe Valea Buzăului în urma visului tatălui său pentru a 
evoca, apoi, pe Sfântul Dimitrie şi „moaştele sfinţilor noştri de 
la Aiud, de la Piteşti, de la Gherla, de la Sighet...” 

Vom mai insista asupra a două texte: Cine suntem şi 
Despre omul frumos. 

Primul este un „strigăt identitar, cu scop de trezire a 
conştiinţei naţionale”, autorul considerându-l pe Eminescu 
drept „vârful de conştiinţă naţională”, „gândirea lui Eminescu 
despre poporul român având [...] valoare de destin [...] față de 
naşterea conştiinţei naţionale în rana Ardealului”. Sunt 
amintiţi, apoi, marii cărturari din perioada interbelică 
exprimând identitatea poporului român din perspectivă istorică 
(N. Iorga), prin viziune etnopsihologică (C. Rădulescu-Motru), 
prin înălțarea ortodoxiei la rang de principiu metodologic (Nae 
Ionescu), prin cristalizarea în sistem filosofic a firii şi gândirii 
româneşti (L. Blaga), prin surprinderea creştinismului ca dat 
ontologic (S. Mehedinţi), printr-o „viziune românească asupra 
fiinţei” (O. Papadima), prin gândirea de atitudine asupra 
identităţii (M. Eliade), prin regândirea în esenţa sufletească a 
spiritului românesc (C. Noica), prin sinteza care culminează 
în Dimensiunea românească a existenţei (M. Vulcănescu), 
„prin definirea [...] ortodoxiei româneşti şi a Omului 
Răsăritean” (D. Stăniloae). 

După „umilință şi plângere”, este etalată „lumea 
civilizată [...], incapabilă să înţeleagă tragedia fără precedent a 
Omului Răsăritean”, pentru a accentua faptul că noi suntem 
„un popor umilit de istorie, dar înălțat de Dumnezeu”, că 
„naţia se defineşte [...] ca investiţie a omului în timp”. 

Textul se încheie cu variabilele memoriei „ca un 
coeficient de putere”, „ca viaţă vie”, „ca un permanent duh al 
neliniştii”, ca „o [...] cămaşă a pocăinţei”, ca „re-îndrăgostire 
de poporul român...” 

Provocarea extraordinară pentru Dan Puric este „a 
vorbi Despre omul frumos” în lumea de azi, aflată „într-un 
continuu proces de urâţire”, în care „frumosul este doar o 
amintire”. 

El priveşte pe „omul frumos” în antiteză cu „omul 
util”, cu „omul eficient”, pentru că „Omul frumos nu este 

vizibil, el nu are imagine, el ţâşneşte [...] dintr-un gest mic, iar 
gestul ăla [...] este izbăvitor...” Autorul îl consideră pe Hristos 
„primul om frumos cu adevărat”. 

Răzbate din cele două volume ale acestui mare patriot 
şi creştin o debordantă notă de optimism — care nouă, celor 
mulţi, ne lipseşte — privind viitorul acestui neam atât de greu 
încercat. 

Rămâne, doar, să ne „trezim” din „letargia” şi din 
imensa suferinţă a prezentului cât mai mulţi şi cât mai repede, 
pentru a putea înfăptui atât de necesara „schimbare”. 

Rămâne „a te împrieteni cu condiţia de a fi român”, 
„de a te reîmprieteni cu tine însuţi” şi să-ţi reaminteşti de 
„Voievodul Frumos al acestui neam, Neagoe Basarab”. Şi 
conchide: „Frumosul rănit de sabia realului îşi lasă sângele ca 
jertfă (asupra acestuia), dar, ce ciudat, numai aşa, rănit, 
frumosul înfrumuseţează!” căci, „tocmai acest sacrificiu al 
frumosului face realitatea să devină o altă realitate”. 

Recentul volum, „Fii demn!”, apărut la S.C. LUMINA 
TIPO, Bucureşti, 2011, completează, în mod fericit, portretul 
acestui mare contemporan al nostru printr-o suită de amintiri, 
povestiri, relatate subiectiv, prin evocarea martirilor, 
mărturisiri creştine încheindu-se cu România sufletească. 

Poate nu întâmplător prima copertă o constituie 
portretul mamei scriitorului, mai cu seamă că volumul este 
dedicat acesteia şi are ca primă „piesă” povestirea Mama. Este 
o emoţionantă evocare a doctoriţei devotate bolnavilor şi 
familiei, cea care „aduna detalii, dar vedea esenţa”, „prietena 
mea veche”, cea care „spulbera ideologia” şi puncta, în felul 
ei, ce era mai important. 

Conştient că se născuse „într-un popor înfrânt, ce-şi 
trăia zilnic umilinţa de a fi”, care îşi călca „viaţa în picioare şi 
o dată cu ea demnitatea, Dan Puric a învăţat de la „mămica să 
«ierte» totul, dar să nu uite nimic”. Învăţa de la cea care „purta 
biserica [...] în casă [...], fără să vorbească despre religie, 
credință sau Dumnezeu”, deoarece „când îl pomenea pe 

Dumnezeu [...], cuvântul rămânea înfipt în aer [...] şi [...] viaţa 
dezordonată [...] se remodela după EL”. 

Experienţa de viaţă l-a învăţat că „nu toate adevărurile 
trebuie spuse-n gura mare”, că mama avea „un paloş de 
demnitate feminină rar întâlnită”, că „nu ierta nicio 
impostură”, că „era femeia absolută”. 

Dan Puric îl apreciază pe Gh.Lazăr, ardeleanul care a 
ridicat „limba română [...] pe altarul demnităţii ei”. 

Pe martiri îi numeşte „roua demnităţii noastre”, „copii 
jertfiți: Brâncoveanu, Eminescu, Vulcănescu, Gafencu, George 
Manu, Iuliu Maniu, Gheorghe Brătianu [...], mii, sute de mii 
«ce au umplut cerul de sfinți»”. 

Pe Bartolomeu Anania îl numeşte „om-fântână”, 
îndemnându-ne „să ne punem sfinții-n inimă”. Ne mai 
îndeamnă marele nostru contemporan să avem „curajul 
mărturisirii”, de a „mărturisi destinul tragic al României”, să 
nu uităm că „există [...] un timp românesc care ne-a izbăvit şi 
care ne va izbăvi întotdeauna”, că „Grădina Maicii Domnului 
e brăzdată de ogoare de suferinţă neştiută” şi că „din jertfa asta 
atât de smerită a crescut şi creşte în contiuare poporul român”, 
că „martirii [...] sunt ca pădurea care te face să creşti altfel, 
pentru că-ţi dă aerul adevărului”, că „oamenii” îl privesc „cu o 
lumină în ochi”, că „inima-adevăr [...] pururi sângerează”, că 
„martirii [...] se circumscriu [...] dragostei de Dumnezeu”, că 
„O jertfă te luminează, apropiindu-te de Dumnezeu”. 

Revine, apoi, meditând asupra sufletului frumos, care 
„n-are datorii de îndeplinit, ci un alt aer pe care-l respiră”, care 
se remarcă prin „fapta bună”, prin „o judecată prin care 
pătrunde, nevăzut, Dumnezeu”, pentru a sublinia „ecourile 
surde ale [...] unei demnități neînvinse”, „o mărturisire a 
patimilor prin care a trecut acest neam”, în contrast flagrant cu 
„un prezent al supravieţuirii ce-și refuză orice demnitate”. Pe 
profesorul George Manu îl numeşte „luceafărul de noapte al 
demnităţii româneşti”, cântec reînviat în ianuarie 2012. 

Volumul se încheie, metaforic, cu România 
sufletească, apelând la conştiinţă, „acel martor sufletesc, 
superior nouă, care ne veghează permanent [...] prin graţia 
neasemuită a unei minunate şi unice prietenii invizibile, ce se 
roagă [...] pentru fiecare greşeală pe care o facem”, „acea 
purtare de grijă, permanent vie şi pururi îngrijorată [...], ajutor 
sufletesc, [...], funia salvatoare [...] făcută [...] din aspră 
judecată tămăduitoare, ca şi dintr-o iubire înălțătoare [...], 
darul neştiut al lui Dumnezeu [...], ecoul surd al dragostei Lui 
[...], acel ochi ce veşnic ne vede...” 

Din păcate, „conştiinţele mici şi viclene au prăbuşit, 
printr-un singur gest, conștiința frumoasă”, dar „conştiinţa 
martirică [...] ne salvează de înecul istoric”, prin „cântecul [...] 
dureros, dar demn”. 

Din ultima „piesă” a volumului, poezia Vis, renaşte, 
însă, speranţa. Ne permitem să o cităm: „Mamă!/ Ce vis 
frumos am avut aseară!/ Se făcea că poporul român era demn! 
Voievozii circulau nestingheriţi prin istoria noatră.// lar dacă 
vreun străin cu suflet hain/ Se apleca spre inima unui copil,/ 
Ca să i-o otrăvească,/ Repede cobora de pe cruce un martir/ 
Şi-l săruta pe frunte/ Redându-i lumina cea dintâi.// Ce vis 
frumos am avut,mamă!/ Se făcea că poporul român era 
demn”. 

Vizionar, dar şi misionar şi profund realist, Dan Puric 
rămâne „omul deceniului” acestuia atât de bulversat şi 
frământat şi — parcă — apocaliptic, pe care, optimist cum este, 
şi-a pus în gând să-l schimbe. Dea Domnul să fie mai mulți 
intelectuali de talia lui! Şi mai sunt! „Piaţa Universităţii” şi 
alte 60 de „pieţe” din ţară au dovedit-o din plin la începutul 
anului 2012... 

VI. Eseuri despre... 


1. Constantin Noica, Semnele Minervei Publicistică I 
(1927 — 1929) 


În Lămurire privitoare la ediţie, Marin Diaconu 
explică împrejurările în care „s-a născut” cartea, precizând că 
„editarea ei este firească şi necesară”, completând operele 
apărute în timpul vieţii filosofului. 

Volumul „scoate? din periodicele vremii primele 
contribuţii la dezvoltarea publicisticii lui C. Noica, fără a 
elimina poemul filosofic de debut, O poveste şi Statuia 
filosofului, pentru a asigura integralitatea restituirii, într-o 
ordine cronologică. 

C. Noica a colaborat la mai multe reviste, începând cu 
„Vlăstarul” — revista Liceului „Spiru Haret”, continuând cu 
„Revista literară” a Liceului „Sf.Sava”, „Viaţa literară”, ziarul 
„Ultima oră”, „Vremea”, „Vitrina literară”, „Ecoul” şi 
„Acţiune şi reacțiune”. 

Volumul debutează cu O poveste (1927). În anul 1928, 
rețin atenţia Prologul revistei „Un liceu model”, Statuia 
filosofului, Meşterul Manole, Semnele  Minervei (Ù, 
Comemorarea lui Lessing şi „Săptămâna literară”. 

Anul 1929 este cel mai prolific. Spicuim: Semnele 
Minervei (Ul-XVD, „Săptămâna literară”, T. Arghezi, Cronica 
revistelor, D-l Eugen Lovinescu, Pictorii, D-l Tudor Vianu, 
Romanul englez contemporan, de M.Beza, De vorbă cu 
Al.Davila, Împărăția apelor de M.Sadoveanu, Notaţii 
(I-XXIV), continuare la Semnele Minervei (XVII-XXI), Camil 
Baltazar, prezentarea unor romane ale lui Cezar Petrescu şi 
Mircea Eliade, Ciuleandra de L.Rebreanu, O scrisoare 
pierdută — 200 de reprezentații, Anul literar 1929 etc. 

Volumul se încheie cu Lista publicaţiilor la care a 
colaborat autorul între 1927-1929 și Lista ilustraţiilor. 

Filosoful s-a semnat în reviste atât cu numele real, cât şi cu 
pseudonime: Nicodim — în „Vremea”, la rubrica „Recenzii”. 
Alte pseudonime: C. Mincu, A. C. Ion — la „Vlăstarul” și 
„Vremea”, Novus, Caelius — în „„Vremea”, la rubrica 
„„Medalioanele «Vremeiy”. 

Debutul lui Constantin Noica este „acel splendid poem 
filosofic, O poveste”, publicat în revista „Vlăstarul” a Liceului 
„Spiru Haret” din Bucureşti, an.IV, nr.1-2, decembrie 1927, 
p.10. În 3 ianuarie 1993, a fost difuzată la Radio București în 
lectura lui Victor Rebengiuc. 

O poveste valorifică un text din Wilde, care vorbeşte 
despre „două lumi”: lumea reală şi lumea artei, cea „despre 
care trebuie să se vorbească”. 

Autorul consideră cele două lumi „potrivnice, pentru 
că una se naşte prin moartea celeilalte”. Dacă în /umea reală 
trăim, „către cealaltă aspirăm”, „imaginea ei ne frământă şi ne 
încântă”. Noica percepe religia ca „legătură [...] între cele două 
lumi”, afirmând că „toate relegiunile [...] au fost metafizice. 
La unele, spiritualitatea este negatoare. La majoritatea, 
transformatoare.” 

În timp ce „budismul este tipul negaţiei desăvârşite, al 
nihilismului, celelalte [...] nu caută numai vina unei lumi, ci şi 
înălțarea celeilalte.” Noica face deosebirea între negaţie (ca 
„nimicire” şi moarte (ca „metamorfoză”) şi este convins că 
sacrificiul pentru umanitate al lui Zagreus, Osiris, lisus 
înseamnă „aspirația umanităţii către cealaltă lume [...], 
realizarea idealului”, în care cel mai mult a crezut lisus. 

Ca „feţe ale aceluiaşi diamant”, între artă și religie 
există „un raport intim”, cum va dovedi mai târziu Papa loan 
Paul al II-lea. 

Deoarece în viaţa reală iluziile rămân iluzii, intervine 
arta „ca o usturătoare consolare, ca un îndemn pentru viaţă 
printr-o diversiune a ei”. 

Noica neagă „concepția pesimistă a vieţii”, propunând 
„să ne trăim ziua de azi, fără a ne întreba ce va fi mâine”, 
pentru că „pesimiştii [...] sunt toţi cei ce cred în altceva decât 

în viață”. Aşa se face că „dincolo de ştiinţă [...] rămâne arta”, 
pe care el o vede nu numai „beţia, entuziasmul, visul [...], 
presimţirea, aspiraţia, anticipaţia”, ci chiar „idealul”. Artistul 
„cutează să vadă acolo unde ceilalți nu văd”, iar când 
„Viziunea sa este [...] reală, el spune că n-a văzut nimic”, 
asemenea moşneagului din „povestea lui Wilde”. 

Anul 1928 debutează cu poezia Prologul revistei „Un 
liceu model”, publicat în „Vlăstare”, an IV, 3 ianuarie 1928, 
prolog adresat părinţilor, profesorilor şi altor domni de către 
elevii care „facem câte spunem, dar nu le spunem toate...” şi 
speră ca în curând să nu mai fie copii. 

Studiul Antinomie publicat în „Vlăstarul”, an IV, nr.3, 
februarie 1928, p.5 aduce argumente — pro şi contra — în două 
direcții: „să afirmi viaţa” şi „să negi viața”. Afirmând-o, „vei fi 
păgân”, pentru că vei accepta „munţii ei de necurmată 
sângerare [...], ţărâna ei de josnicie şi lutul ei de poftă [...], dar 
Şi [...] colţul ei de licărire [...], să aprobi suferinţa [...] în toată 
adâncimea ei”, „demnitatea resemnării”. 

Concluzia: „Să negi viaţa” — trecând pe lângă ea — „vei 
fi creştin”. 

Noica recunoaște că „puţini [...] cutează”, cei mai 
mulți „ezită [...], cad”. Dilema rămâne: „La umbra celor două 
crezuri rămâi, în prag de viaţă, îngândurat”, pentru că „te 
macină ispita amândurora”, iar trupurile deshămate cad și 
suferă şi plâng”. 

Este, apoi, evocată mulţimea care, acuzând-o pe 
„femeia vinovată”, când lisus scrie pe nisip „Care dintre voi 
este nevinovat să-i arunce piatra”, „oamenii s-au îndepărtat 
ruşinați şi murmurând”, prilej — pentru filosof — de a conchide: 
„Astăzi zadarnic ne aplecăm peste marginea veacurilor să 
luminăm slava dumnezeiască. Nisipul [...] e mut.” 

Eseul Statuia filosofului a fost publicat în „Vlăstarele”, 
an IV, nr.5-6 martie-aprilie 1928, p.12-14. Sculptorul, 
nemulţumit de operele sale, încearcă drumul spre schit, 
alegând „calea [...] de picior, săltăreaţă, suitoare şi grăbită, dar 

nesigură”. Călugărul care l-a ajuns din urmă îi spune: „Dacă te 
îndrepţi spre un lucru, orice cale ai apuca duce acolo [...], 
oricare drum e cel adevărat”. Sculptorul mărturiseşte că de 
aproape doi ani de pribegie caută ce va găsi [...] la schit. El 
crede că va vorbi doar pentru el, povestind despre „cartea unui 
filosof scrisă chiar de el”, cum gândul acesta cobora în el 
„tainic şi dumnezeieşte”, cum „cuvântul” filosofului „răsuna 
adânc în pustiul ființei” lui, iar „viaţa sa” îl „copleșea prin 
mărinimie”, îl „înălța” prin pildă și îl „înfiora prin ea însăși”. 

Sculptorul îşi dorea ardent ca fiinţa filosofului să fi 
trăit în el, apoi l-a „luminat un gând”, precum că îl vede pe 
filosof, că „trebuie să fie întocmai cu gândul lui înalt, aprig, 
stăpânitor și cumplit”. „Liniile feții sunt pure şi vii — cuvânt, 
trupul [...] — faptă” şi adaugă: „ÎL văd — armonie, îl presimt — 
forță, îl aud — fâlfâit de aripă. 

Călugărul îl întreabă dacă „e sigur că filosoful e tot 
atât de-nalt ca şi gândul său”. La întrebarea sculptorului: „nu 
eşti el?”, celălalt i-a răspuns: „nu sunt el, sunt statuia lui!” 
„Părea cocoşat pe soclul de piatră, un trup îngenuncheat [...], 
un Dumnezeu răstignit”. Morala: filosoful nu trebuie să fie 
înalt „ca și gândul său”. 

Cele mai multe articole și eseuri a scris C.Noica în 
1929. Vom spicui câteva. 

De vorbă cu d-l Mario Meunier — marele elenist 
francez — este un interviu publicat în „Ultima oră”, an.I, nr.14, 
13 ianuarie 1929, p.2. Mario Meunier consideră „o cinste” 
invitaţia Uniunii Intelectuale Române. El „trăieşte cu 2000 de 
ani în urmă, într-o lume de miracol şi de poezie”, dar 
„vorbeşte înţelegător, armonios, limpede: elenistul a devenit 
elen”. 

Despre cercetarea istorică, elenistul spune că sunt 
două feluri de a o cerceta: felul arheologic şi felul umanist, 
considerat de către savant „cu adevărat interesant”, deoarece 
„clasicismul grec [...] se împrospătează”, iar „stabilitatea şi 
persistența sa [...] provin din faptul că în el se găsesc toate 
ideile moderne”. 

La întrebarea „cum [...] se împacă tendința 
clasicismului cu cea a unui nou ev mistic?”, omul de ştiinţă 
spune că „sunt unul şi acelaşi lucru [...]”, misticismul e „un 
complement firesc al clasicismului”, exemplificând cu Goethe, 
care , „clasic prin excelenţă [...] era mistic”, „Nietzsche la fel”, 
Umanismul este considerat „un progres general-uman”. El 
consideră că „baza culturii generale trebuie să fie clasică”, iar 
„Kant nu anulează pe Platon”. În timp ce filosofia lui Platon 
„ne este apropiată [...] și e condiţionată de o tendință practică, 
teosofia e mai mult abstractă”. 

Despre Valery, spune că „prin raționalismul său e 
clasic”, iar Maurras este „un reprezentant al clasicismului şi al 
tradiției romane”. 

Clasicismul are evoluție și continuități, proporții, 
justeţe, măsură, „se serveşte de spiritul tradiţiei pentru 
reînnoire”, iar pe români trebuie să-i intereseze clasicismul, 
pentru că au biserică bizantină. Astfel, în „concertul culturii 
generale”, românii pot intra atât prin „latura naţională”, cât şi 
prin „cea umanistă”, căci „simplul comerţ cu elenismul va da 
roade”. 

În momentul respectiv, Meunier pregătea o traducere 
cu note şi comentarii a unor imnuri filosofice din Aristotel, 
Cleanthe și Proclus. 

Deşi interviul luase sfârşit, Meunier povestea despre 
Rilke, Rodin, Isadora şi Duncan — cu adevărat clasici. 

În 8, 6 ianuarie, an I, 1929, în pagina a doua a revistei 
„Ultima oră” apărea articolul Agonia Helladei, prilejuit de 
vizita lui Mario Meunier la Bucureşti. 

Interviul cu Al. Davila apare în „Ultima oră”, an I, 
nr.54, 2 martie 1929, p.12, sub semnătura N. Deşi țintuit 
„pe-un jilț”, Al.Davila este amabil, recunoscând că e ziua lui. 
Dintre satisfacţii, aminteşte „succesul diplomatic” al fiului său, 
informarea reginei Maria cu ceea ce nu se ştia la Iaşi, scrierea, 
în sanatoriu, a volumului Din torsul zilelor. 

Etalează, apoi, câteva amintiri de la Teatrul Naţional, 
din timpul în care 1-a angajat pe Bulandra, Storin, Maximilian 
şi vorbeşte despre ținuta pe care o cerea spectatorilor. Spune 
că nu este credincios, că nu a plagiat, deşi fusese calomniat — 
pe nedrept — de către C. Banu. Este hotărât să scrie o piesă 
despre Basarabia, intitulată Ștefan cel Mare. 

Cronica filosofică Metafizica lui Dimitrie Cantemir a 
apărut tot în „Ultima oră”, an I, nr.69, 20 martie 1929, p2, 
nesemnată. 

Încă de la început, autorul insistă asupra valorii lui 
Dimitrie Cantemir, care „şi-a depăşit compatrioții” şi „şi-a 
asimilat nu numai vechea cultură greco-bizantină [...], ci şi 
cultura latină şi cea occidentală”. De la filosofia secolului al 
XVII-lea a luat „importanţa ce trebuie atribuită experienţei 
practice”, iar din ortodoxie, „ideea de Dumnezeu”. 

„Metafizica lui Dimitrie Cantemir e scrisă în forma 
unui dialog” şi are importanţă istorică, deși „conţine şi 
naivități şi platitudini”. 

Noica apreciază „documentaţia lui extraordinară” 
pentru perioada respectivă. Dimitrie Cantemir a scris 
Metaţizica în latineşte, pentru cărturarii din lumea întreagă. 
Aceasta a fost descoperită de cercetătorul Em.C.Grigoraş care, 
în prefață, stabilește relația dintre operă şi Dimitrie Cantemir 
şi filosofia lui Van Helmont, dar nu vorbeşte despre data 
apariției operei. 

Dimitrie Cantemir a fost primul filosof român, iar 
opera este excepțională, deoarece autorul ei este un „adevărat 
european”. 

Studiul Despre asceză a apărut în „Ultima oră”, an I, 
nr.79, 31 martie 1929, p.2. Ascetul presupune „renunţarea” ca 
„acceptare”. Experiența ascetică are o dublă motivaţie: 
renunţarea la viaţa obişnuită. Autorul consideră că ascetismul 
presupune — ca şi sinuciderea — renunțare. Paradoxal, dar „s-a 
găsit virilitate în viaţa ascetică”, acceptându-se „doar refuzul 
în sine”. „Creştinul nu vrea încă să înțeleagă că Dumnezeu a 
venit pe pământ tocmai pentru că suntem slabi, că nu trebuie 

să ne fie ruşine să urmăm calea Lui ca o turmă supusă, ci [...] 
să avem conştiinţa fermă a umilinţei noastre omenești”. 
C.Noica propune viața duhovnicească abia după ce viaţa a fost 
trăită „integral și intim până la consumare”, amintind că 
„primul creștin a fost o femeie: Maria Magdalena”. 

Cronica literară Craii de Curtea Veche de Mateiu 
Caragiale a apărut în revista „Vremea”, an II, nr.58, 11 aprilie 
1929, p.4, la rubrica „Recenzii” sub semnătura Nicodim. 
Autorul cronicii subliniază faptul că această „carte este scrisă 
[...] puternic, este conturată cu linii atât de convingătoare, 
încât credeam aproape imposibil ca domnul Mateiu Caragiale 
să nu fi pus bucăţi întregi din propria [...] biografie”, fiind 
„artist autocritic”... Pagadia „avea ceva artistic în ţinuta lui”, el 
duce „viaţa murdară”, conformă unor instincte. Pirgu este „o 
fiinţă abjectă”. 

Cartea este considerată „naraţiunea acestui trist cult pe 
care îl oficiază cei trei crai”. Dintre ei, Pirgu ajunge „om cu 
vază”. Noica îi recunoaşte romancierului „stilul [...] unic”, 
înlănțuind idei  interiorizate.  Apreciază  „incomparabila 
narațiune a visului şi traducerea unei melodii: „coarde 
încătuşate porniră să îngâne amara destăinuire”, moment în 
care „sala amuţi” la auzul „cântării înecate în dor”. 

Eseul filosofic Printre stânci aminteşte că „destinul 
nostru românesc a fost întotdeauna colțuros”, o „înlănțuire de 
drame”, că „oscilaţia sufletului românesc se face între cultura 
catolică apuseană și violenta înţelegere religioasă rusă”, că 
„elementul care ne-a centralizat n-a fost duhovnicesc, ci 
lumesc [...]; prin dezmembrarea noastră milenară am fost [...] 
siliți să facem din ortodoxie scutul şi izbăvirea tristei noastre 
vremelnicii naționale”. Istoria românilor „a oscilat [...] spre o 
curioasă formă de creștinism”. 

Studiul Specifica noastră seninătate, apărut în 
„Epoca”, an I, nr.9-10, 8 decembrie 1929, p.13, aduce un 
elogiu lui D. Gusti pentru acțiunea „cunoaşterii de sine”, în 
lucrările căruia „realitatea noastră românească [...] începe [...] 

să prindă contur”, pentru a rezolva „incertitudinea prezentului, 
în speranța că „ştiinţa sociologică românescă va elibera o 
conştiinţă românească, îi va da echilibru şi certitudine [...], 
demnitate”. 

După ce etalează obiectele din „muzeul care s-a 
alcătuit la Bucureşti” (Muzeul satului, n.n.) menţionează că 
„echilibrul nostru suprem va fi cel de spiritualitate: să 
cumpănim Occidentul [...] cu Orientul [...] prin seninătate”. 

Chiar și numai selectiv, ne putem face o imagine 
despre activitatea de viitor filosof a lui C. Noica din chiar 
primii trei ani de activitate. 


2. Aurel Pantea (coordonator), Sacrul în poezia românească 


Volumul de Studii și articole apărut la Casa Cărții de 
Ştiinţă din Cluj-Napoca, în 2007, aparţine a paisprezece autori, 
coordonaţi de Aurel Pantea. Ei s-au oprit cu seriozitate asupra 
motivului sacrului în lirica românească. Sacrul este „intuit ca 
orizont [...] interiorizat, ca exigență absolută [...]”, configurând 
„ideea unicității şi ireductibilităţii relației cu divinul, în cele 
mai semnificative vârste ale poeziei românești” (A. Pantea). 

Sacrul este urmărit de la Dosoftei la tânărul „poet de 
peste Prut [...], Emilian Galaicu-Păun” de către autorii 
volumului. Aceştia sunt născuți între 1938 şi 1979, fiind cadre 
universitare, doctoranzi sau doctori în filologie, înclinați spre 
cercetare. 

Lucian-Vasile Bâgiu dedică studiul său lui Dosoftei ca 
traducător al psalmilor sau „autohtonizarea expresiei poetice a 
sacrului”. Aceasta este o „predilecție a autorului pentru 
autohtonizarea sacrului prin intermediul expresiei poetice”. 
Astfel, el a descris poetic consecinţele mâniei divine, folosind 
imagini specifice universului patriarhal. Așa constituie chiar 
portretul lui Dumnezeu: „Domnul bate-şi joc de ei”, „Domnul 
va râde de înşii/ Şi-i va mustra cu ocară/ Pentru carea-l 
supărară”. Metafora pentru conturarea sălaşului în codrul (sau 
dealul) sfânt o folosește Dosoftei pentru Biserică, precum și 

„măgură deasă”, cu accente autohtone, un decor pastoral 
bucolic în care petrec evreii. Melodicitatea psalmului evreiesc 
se transfigurează în urătură sau colindă Moldovenească: 
„mărita-te-ai vârtos în spoveadă”, „Sufletul meu ură bine/ Lui 
Dumnezău”. 

În Psalmul 10, Dosoftei este mai inventiv: 
„Giurământul nu-ș tân, hotarăle strică”, „păcătoşii [...] să-i 
săgeteze la întuneric pe cei drepți”. A se reţine folosirea 
cuvântului „păgânii” pentru turci. 

Dosoftei elogiază victoria „creştinilor”. Ei s-au 
împiedicat şi au căzut,/ dar noi ne-am ridicat şi drepți am stat”, 
văzând cu ochii minţii, lupta dintre moldoveni şi otomani, la 
care Dumnezeu însuși participă: „Şi Dumnezău ţi-este din 
direapta/ De ţ-va tăia pizmaşii cu spata”. Aşa cum afirmă 
Bâgiu, „pentru Dosoftei lumea țărănească constituie un corolar 
al sacrului”. 

Gabriela Chiciudean urmăreşte Metamorfozele sau 
„deplasările” sacrului în lirica pașoptistă, în condiţiile 
apariţiei „Daciei literare”, până la „Unirea” care pune bazele 
Statului Român. 

Autoarea consideră că „prin apelul la folclor, 
religiosul va fi preluat într-o formă arhaică”, deoarece „prin 
laicizare, biserica pierde controlul deținut în favoarea 
instituţiilor educative şi politice”. 

Paşoptiştii transferă trăsăturile sacrului asupra altor 
obiecte, cerând socoteală divinității pentru modul în care 
administrează fericirea popoarelor, fără a uita că Dumnezeu e 
„pavăză sfântă acestui pământ”. 

Jon Heliade Rădulescu, în epopeea Anatolida, 
imaginează chiar victoria omului asupra divinității, sacrul 
însemnând căutarea unei profunzimi, lumea sacrului fiind o 
sursă de mister. 

Pentru C. Bolliac, divinitatea este un „reazim în 
deșertul lugubru al existenţei”, conform lui Paul Cornea, cu 
referire la Cugetare I şi Schitul. 

Caracterul măreț şi înfricoşător care provoacă înfiorare 
mistică a fost transferat eroilor legendari prin cultivarea 
legendei, a baladei istorice şi a epopeilor neterminate sau 
pierdute: Ștefaniada de Gh. Asachi, C. Negruzzi, Mihaida, 
Anatolida de I. H. Rădulescu, Traianida de D. Bolintineanu. 

Vom spicui elemente cu caracter sacru din Mihaida: 
„Viaţa vieţii”, „icoana învierii” şi „înnoieşte omul prin cugetul 
cel mare”. Autoarea surprinde „amestecul de idei creştine cu 
idei din epica erotică și cu idei iluministe”. 

La I. H. Rădulescu, divinitatea devine tiranică, iar 
omul „mânat de setea de cunoaştere” se revoltă. 

Poezia mormintelor generează meditații patriotice, iar 
motivul morţii declanşează meditații pe tema esenței trecătoare 
a vieţii, generând „emoții și reverii poetice”. 

La Gr. Alexandrescu, în Adio.La Târgoviște şi Miezul 
nopții, întâlnim dezamăgirea în fața vieţii, considerând 
moartea drept o izbăvire. Pentru poet, divinitatea „este o [...] 
speranță de mântuire şi nu o revelaţie”, iar Răsăritul lunii. La 
Tismana „lasă impresia unui ceremonial”. 

La D. Bolintineanu, în Mihnea și baba, întâlnim 
„duhuri rele, strigoi, tenebre” care declanşează o puternică 
tensiune a stărilor sufleteşti. Blestemul babei este o 
„imprecaţie ce stârneşte fiori”. 

În lirica paşoptistă, „sacrul e greu de definit”, dar 
apare ideea de ființă — națiune, care se opune celorlalte naţiuni, 
„la fel cum sacrul se opune profanului”. 

Diana Câmpan face Consideraţii asupra asemănării şi 
transcenderii sacrului în opera eminesciană, găsind „un teren 
inedit de analiză a discursului şi imaginarului poetic 
insuficient regăsit în studiile eminesciene”, cu intenţia „de a 
deschide perspectiva romantică a acelui misterium tremendum 
[...] din care Eminescu [...] pare să-şi fi făcut suport ontologic 
pentru difuzarea logosului după criteriul poeticului”. 

Autoarea afirmă că opera eminesciană „este infuzată 
[...] de însăşi conceptualizarea, prinderea sacrului în concepte 

plurale sinonime [...], dar mult mai generoase sub raportul 
efervescenţei lor ca imagine poetică”. 

La Eminescu, ideea de divinitate traversează 
imaginarul poetic de „timpul sacru, spațiul sacru şi personajul 
sacru”. 

Trupul sacru, în poezia şi proza celui mai mare poet 
român, este văzut — după opinia autoarei — ca fimp-refugiu şi 
ftimp-monadă a lui Dumnezeu, timp al fundamentărilor 
ființiale şi al cosmogoniilor iniţiate de Zeu, timp mitic, al 
căutărilor interioare sau al întâlnirii în iubire, „sporitor de taină 
şi mister”, ca în Moș Iosif. Comparând pe Dumnezeu cu un 
ceasornic, poetul spune că a făcut „pământul [...] ca o roată”, 
apoi „roata cea mare şi mijlocul sistemei, soarele [...]”, încât 
„Biblia era sâmburul întregei manieri de a privi lumea”. 
Astfel, „timpul sacru e sinonim cu timpul mitic”. 

Toate elementele care pot reprezenta numinosul, în 
accepţia lui Rudolf Otto, întunericul, tăcerea, singurătatea şi 
pustiul, se regăsesc în opera lui Eminescu. La fel, muntele şi 
peştera, templul şi doma, spaţiul nirvanic, decorul selenar, 
cerul, palatul de mărgean, biserica-n ruină, repaosul sau golul 
anistoric. „De aici, nostalgiile fundamentale ale lui Hyperion”. 

Printre mesagerii eminescieni ai sacrului se află suita 
de personaje precum Hyperion, magul călător în stele, Preotul, 
Poetul, cugetătorul, Dionis în ipostaza de Dan, feciorul de 
împărat fără stea, toate fiind înzestrate de Domnul cu 
„nemargini de gândire”. 

În raport cu Dumnezeu, poetul surprinde „nimicnicia 
omului ca viețuire şi gând”, ca în Memento mori: „Vai! în van 
se luptă firea-mi să-nţeleagă a ta fire!/ Tu cuprinzi întregul 
spațiu cu a lui nemărginire...” 

Eul eminescian caută în permanenţă explicaţii pentru 
„singurătatea şi singularitatea divinității”, înseși „angoasa şi 
melancolia” fiind „stilizări răsturnate ale sacrului”. Eminescu 
își exprimă în permanență nostalgia divinității, apreciind, 
într-un manuscris, că „istoria omenirii e desfăşurarea cugetării 


67 


E] 


„Frumosul rănit de sabia realului” 

(eseuri, cronici literare, interviuri) 
lui Dumnezeu”. Hristos este, astfel, în opinia autoarei, 
„prototipul omului moral”, „tip de perfecţiune”, model pentru 
om. 

Autoarea încheie surprinzând „percepția sistematică şi 
acurateţea conştiinţei creştine a unui poet al marilor revolte şi 
al efervescenţei cugetării reci”. 

Sacrul în poezia lui Blaga este cercetat de Ion Pop. 
Studiul începe cu surpriza oferită de versul „Sunt beat de lume 
şi-s păgân” din poezia Vreau să joc, o atitudine expresionistă, 
generată „de dezmărginire”, susține Ion Pop. 

Blaga recunoaşte „o manifestare permanentă a fiinţei 
umane, ca expresie a tendinței spre [...] autodepăşire”, sacrul 
fiind definit atât ca „înfiorare”, „mirabil, fascinant, august”, 
dar şi ca „teroare a propriei [...] fiinţe”. 

În arta sa poetică, Eu nu strivesc corola de minuni a 
lumii, sacrul — „largi fiori de sfânt mister” — se deduce din 
contrastul dintre cele două „lumini” și este — în această etapă a 
poeziei blagiene — „polivalent și sincretic”. 

Chiar în poeziile erotice recunoaştem sacrul în expresii 
precum „vălul se preface în mister”, iubirea este „strop din 
lumina/ creată în ziua dintâi”. 

Începând cu volumul Pașii profetului (1921), asistăm 
la o „sacralitate greacă a naturii” (lon Pop), sacrul fiind 
„semn”, ca marcă a unui „dincolo de lume”. 

În sprijinul înțelegerii sacrului din poezia lui Blaga 
vine studiul Definiţia religiei din capitolul Religie și spirit. În 
acesta, Blaga vorbește despre crearea unei „existenţe umane de 
alt ordin decât cea naturală”, într-un spaţiu transcedent. Este 
urmărit, apoi, poemul Pustnicul, în care cercetătorul intuieşte 
„urme nietzscheene [...], dionisiace şi zarathustriene”, în 
lamentaţia eroului pornit în căutarea trupului pierdut din prea 
multă asceză, amintind, din nou, „religiozitatea-fior”, 
polivalentă. 

Evoluţia în trăirea sacrului este marcată de volumul În 
marea trecere (1924). Poemul Psalm remarcă „singurătatea” 
ascunsă a lui Dumnezeu, pierderea lui iremediabilă. 

Consecința: „pusă sub semnul poveştii [...], al mitului, 
viziunea poetică atrage atributul sacralității”, dar eul liric nu-l 
poate „trăi în chip firesc şi armonios”, dezechilibrul fiind strict 
interior. 

Această stare de spirit, „tristeţea metafizică”, în 
poemul cu același titlu din volumul Lauda somnului (1929) se 
prelungește și în poemele volumelor La cumpăna apelor 
(1933), vezi poezia Boală şi poemul Corbul din volumul La 
curţile dorului (1938). La fel, în poemele Cuvântul din urmă şi 
Din cer a venit un cântec de lebădă. Acest „zumzet al 
tainelor”, deşi marcă a sacrului, e greu de descifrat, sugerând 
un proces de interiorizare meditativ-elegiacă. 

Taina  inițiatului este chiar misterul lumii, iar 
Tăgăduiri generalizează tristeţea şi negarea, recunoscând 
sleirea energiilor vitale. 

Ion Pop stabileşte etapele sacrului în poezia lui Lucian 
Blaga: de la „religiozitatea — fior”, la „înfiorarea — angoasă 
profundă” — şi acceptarea unui „crepuscular destin comun”. 

Din poezia Noi, cântăreții leproşi se detaşează 
speranța regăsirii sacrului: „fiicele noastre vor naște pe 
Dumnezeu”, iar din poezia Sefletul satului I.Pop conchide că 
„boala” poate fi învinsă prin „întrepătrunderea de nivele 
existenţiale de sacru şi profan”. 

„Variaţii de intensitate și de nuanţe” sub semnul 
sacrului surprindem și în alte poezii ale lui L.Blaga: Sar natal, 
Colindă, Povestea Maicii Domnului, Psalmul 151, Umbra lui 
Dumnezeu, Ziua a șaptea. 

În Legenda noastră, poetul pune sacrul în relaţie cu 
erosul, justificând concluzia eseistului că „«Existenţa omului 
în lumea concretă» despre care vorbise şi filosoful, capătă, 
astfel, încă o dată, prin lirica erotică blagiană, atributele 
sacrului”. 

Cornel Moraru dezvăluie Sentimentul sacrului în lirica 
argheziană, autorul considerându-l pe marele Arghezi „un 


69 


E] 


„Frumosul rănit de sabia realului” 

(eseuri, cronici literare, interviuri) 
homo religiosus de cea mai curată speţă”, deşi pendula între 
ipostaza de ascet şi aceea de profan. 

Scindat între „fantezia paradisiacă a vieţii” şi un 
„egotism demonic”, eul arghezian trăieşte intens „criza 
existențială de tip catastrofic”, eliberându-se de prejudecăți și 
convenţii, fapt ce conferă „prospețime [...] liricii religioase 
argheziene”. 

Poetul duce un permanent dialog torturant cu misterul 
divin (Ochii Maicii Doomnului, Psalmi, Duhovnicească, Între 
două nopți), problematizând credinţa în viziunea despre sacru. 

Este surprinsă pendularea dramatică a poetului între 
„credinţă şi tăgadă”, acea torturare interioară, culminând cu 
versul unui Psalm: „Vreau să te pipăi şi să urlu: «Este!y” 

Arghezi refuză „iluzia și utopia mântuirii”, acceptând 
sacrul „ca pe o fatalitate”. Nici în Psalmi el nu îşi asumă rolul 
de creatură umilă, doar pe acela de Creator. „Împăcarea” 
contrariilor se loveşte de „nihilismul poetului [...], maculând şi 
desfiinţând tot ce atinge” cu o ură rece, „demonică”, spune 
autorul, precum în Flori de mucigai”. În ciuda acestui fapt, 
„tonul religios persistă [...] în lirica erotică, dar şi în [...] 
poeme din așa-zisul ciclu al «boabei şi fărâmii» sau din [...] 
Hora sau din Cartea cu jucării”. 

Chinul continuă, dar „poetul ajunge la o stare de 
contemplaţie şi reflexie calmă”, accentele antinomice şi 
contrastele caracterizând stilistica sacrului la Arghezi, iar 
nihilismul său devine o „sursă de vitalitate şi resurecţie 
spirituală”. 

Poezia religioasă a lui Nichifor Crainic este susţinută 
argumentat de către Ileana Ghemeş. 

Acest mentor al grupării literare şi al revistei 
„Gândirea” a identificat „dimensiunile fundamentale ale 
românismului” pe coordonatele  autohtonismului şi 
ortodoxismului. 

Gândirea sa creştină, de sorginte ortodoxă, se resimte 
nu numai în eseistică (Ortodoxie şi etnocrație — 1937, 
Nostalgia paradisului — 1940), ci şi în volumele sale de poezii 

(Șesuri natale - 1916, Zâmbete —n lacrimi — 1916, Darurile 
pământului — 1920, Țara de peste veac — 1931, Poezii alese — 
1914 — 1944). 

În eseurile Tineretul şi creștinismul — 1936 şi Suflet 
românesc, N.Crainic concentrează principii precum mândria 
națională, inspirația rurală, evlavia creştină, susţinerea 
tradiționalismului cu accent pe factorul etnic, respingerea 
ideologiilor străine importate, pledând pentru ortodoxie. 

În privința liricii sale, „substanţa religioasă [...] se 
vădeşte” încă din titlurile poeziilor: Lumânările (1916), Magii 
(1918), Cântec evanghelic (1918), Vecernie (1918), Iisus prin 
grâu (1920), Rugăciunea (1922), Cântecul potirului etc. 

Chiar şi artele poetice, Arta şi iubirea, Magii, 
împletesc „crezul artistic cu crezul religios”. lată câteva 
versuri edificatoare din prima poezie citată: „Voi amândouă 
vă-mpletiţi în mers [...]/ Prin voi ne fulgeră o clipă-n minte/ 
Eternul zâmbet al Dumnezeirii”. La fel, în Magii: „Şi, peste 
neguri de ruine,/ Același crez vizionar...” 

La simboluri biblice recurge poetul şi în poeziile 
Cântec evanghelic, Patriarhală: „Se răsfrângea în toate 
Atoatefăcătorul”.  Selectăm doar expresii cu tentă religioasă 
din alte poezii: „... făceai potecă marea/ Şi colina sfânt 
amvon”, „Lumina Paradisului răsfrântă”, „Cuvântul tău e 
clopotul din turlă”, „Mănăstire, cuib de aur al războinicei 
istorii”, „Vom asculta în strană vecernia-n sobor”, „E raiul în 
care ne-a vrut Dumnezeu”, „ara lui Leru-i Ler”, „Eşti 
osândit, o, Doamne, să rătăceşti mereu” etc. 

Un loc important în lirica religioasă a lui Nichifor 
Crainic ocupă volumele sub forma rugăciunii, în care 
invocarea divinității este urmată de cereri menite să stabilească 
„destinul poetului în luptă cu adversitățile vieții”. Discursul 
liric se interiorizează (Rugăciune din amurg), poetul militează 
pentru căutarea de sine, pentru perceperea divinității prin 
prisma preceptelor teologice. În Laudă, el foloseşte tonalități 
imnice, afirmând dragostea de viață şi taina luminii lui 

„Frumosul rănit de sabia realului” 

(eseuri, cronici literare, interviuri) 
Dumnezeu: „eterna-ţi amiază”, „Metanie ie, Părinte,/ Izvod 
nevăzut al văzutelor linii”, „De Tine mi-e foame, de Tine mi-e 
sete”. 

Nichifor Crainic „a exprimat poetic viaţa spirituală a 
poporului său, sacralizându-i existența după dimensiunea 
tiparului creştin”, încheie eseista. 

Ioana Cistelecan, Radu Gyr: Sacrul încarcerat. Opera 
poetică a lui Radu Gyr se înscrie în dimensiunea carcerală, 
încorporând foamea, frigul, frica şi bătaia, devenind „poem- 
rugă”, spaţiu intermediar spre mântuire ale „damnatului- 
creator”. 

Constituindu-se ca echilibru între rugăciune și lirică, 
poezia carcerală pendulează între recluziune ca damnare şi 
recluziune ca recuperare. Această poezie este o modalitate de 
vorbire, de comunicare a durerii, a personalității maltrate. De 
aceea, damnatul este într-o relaţie directă cu Dumnezeu, fiind 
stăpânit de iubire și nădejde în chinurile sale. 

Radu Gyr a parcurs patru detenții, fiind chiar 
condamnat la moarte pentru poemul Ridică-re, Gheorghe, 
ridică-te, loane!, condamnare comutată, apoi, în 25 de ani de 
muncă silnică. Modalitatea de supravieţuire a poetului a fost 
poezia, păstrată prin efortul de memorie al fostului coleg de 
suferință, Dumitru Cristea, memorând 200 de poezii ale 
acestuia. Un alt memorator al poeziilor lui Radu Gyr a fost şi 
dr.N. Burlacu. 

Fiica poetului, Simona Popa-Gyr, a publicat în 1994, 
prin bunăvoința E. Marinescu din Timişoara, volumul de 
poezii al lui Radu Gyr. 

Poemul Ridică-te, Gheorghe, ridică-te, Ioane, are o 
replică antitetică, întrucât atributelor carcerale (sânge, piroane, 
lacrimi, lanţuri, funii) li se opun, ca mărci ale divinului, în 
poemul Cântărețul răzvrătit, icoane, cer, lumină: „Dar 
cântecul lui gol şi pădurit,/ precum un sfânt, umbla descult 
prin ţară...” 

Cele patru elemente — forță definesc atmosfera 
carcerală: fierul în ipostaza de lacăte, chei, zăvoare; foamea 

simbolizată de „terciul muced de mămăligă”, frica de „sfânta 
pierzanie” şi frigul: „noi degerăm de frig...” 

Toate acestea generează o gamă variată de sentimente: 
nostalgie, melancolie, docilitate, deznădejde, revoltă -— 
covertită în poemul rugă: „Doamne, păzeşte-mă, [...] ai milă”, 
„Sărac sunt, Doamne, sărac...”, deşi „Tu eşti de vină [...]/ eu, 
Doamne, Te iert...” 

În ciuda stărilor sufletești contradictorii, damnatul are 
viziunea divinității: În vis, lisus i se arată: „Az' noapte, lisus 
mi-a intrat în celulă,/ O, ce trist, ce înalt era Crist!” lisus îl 
roagă să-i pună „pe răni mâna”, iar dimineaţa, negăsindu-l pe 
Iisus, poetul s-a „pipăit şi pe mâinile” lui şi a „găsit urmele 
cuielor lui”. 

Universul carceral e sufocant, fără speranță, de aceea 
poetul recurge la imprecaţie: „Aiudule, Aiudule,/ fiară-nălucă,/ 
face-te-ai [...]/ fum şi nălucă”. Imaginile sunt dure, şocante, 
evocând celula, spitalul, cimitirul, moartea, sinuciderea, 
mormântul. 

Chiar dacă este documentară, poezia lui Radu Gyr are 
deosebită valoare estetică, iar poetul este numit „Orfeu al 
literaturii române” de către Dumitru Ichim şi „Homer al 
închisorilor românești” de către loan-Victor Pica. 

Poetul reuşeşte să adopte, în final, luminosul: „Vezi, 
Viaţă? Eu încă trăiesc [...]/ Eu încă surâd [...]/ Eu încă mă scol 
[...],/ Eu încă mai lupt [...],/ Eu încă mai sper [...]/ Şi eu tot ze 
vreau, tot te cer”. Crezul liric carceral este formulat de către 
Zahu Pană: „Toate aceste crude realităţi trebuie transfigurate 
pentru a fi poezie și miracolul transfigurării vine din taină...” 

Mircea Braga îl elogiază pe Vasile Voiculescu în 
eseul: „,...fimp înspicat cu moarte...”, după ce face o 
incursiune în Husserl, Philippe Garcin, L. Blaga, Bachelard, 
M. Blanchot, P. Ricoeur, VI. Jankelevich, M. Eliade, Rudolf 
Otto, Y. Gritti privind „conjuncția dintre religiozitate şi 
poezie”. 

„Frumosul rănit de sabia realului” 
(eseuri, cronici literare, interviuri) 

Primele poezii ale lui V. Voiculescu pendulează între 
idilic şi morala creștină (Poezia); în altele, morala creştină 
îmbracă haina alegorică a fabulei (Bărea la poarta cerului); 
altele recurg la întrebarea retorică (Părinte, unde să Te caut?), 
iar în Glas de clopot, „violenţa sacrului” devine sâmbure al 
discursului. 

Mitologia creştină este prezentă în poezia lui 
V. Voiculescu, dar mai pregnant în volumele Poeme cu îngeri 
(1927) şi Destin (1933), unde se întrezăreşte o „mitologie 
superior organizată”, iar „religia se edifică pe legi, norme şi 
canoane”. Sacrul şi profanul „sunt în egală măsută disjuncte şi 
intangente”: „Ce mi-a rămas din alianța cu Tine?” Aspiraţia 
spre înalt se interferează cu căderea: „...trupul [...]/ Pe cruce 
[...]-mi răstignesc,/ Şi sufletul [...]/ Eu rădăcini amare îmi 
hrănesc” (Ecce homo); începutul, este, de fapt, un sfârșit (De 
profundis), e ceea ce se închegă din refacerea originarului, din 
recâştigarea integrității sacrului, pentru că nemărginirea e în 
fiinţă (Ecoul). 

„Religiozitatea poetului este căutare şi drum către ne- 
timpul de dinainte şi de după ființă, consumând în poem 
dreptul celei de a patra ipostazieri a necreatului”, conchide 
eseistul. 

Dumitru Chioaru, în eseul Ștefan Augustin Doinaș şi 
tentaţia sacrului priveşte problema din patru perspective: 
Iubirea ca manifestare a sacrului, Nostalgia increatului, 
Sacralizarea existenţei prin creaţie şi Psalmistul modern. 

În Manual de dragoste (1941-1948), iubirea este 
văzută ca un principiu dătător de viaţă: „La început a fost 
cuvântul IUBIRE” (Poem), iar natura, ca suflare a sacrului, 
oferă prilejul trăirii mistice (Odă la o pădure abstractă); 
celebrarea  sacralităţii iubirii transpare în Sonete către 
Euridice: „fericirea celor iniţiaţi e dată!” 

În etapa maturității depline, apare „nostalgia 
increatului” în Foamea de unu, Urma, Nocturnă, Trei ipostaze 
ale mării. 


74 


Maria Toma-Damşa 


„Sacralizarea existenţei prin creaţie” este „acoperită” 
de etapa imnică (1975-1985) a poeziei lui Doinaş, creația fiind 
simbolizată de Hesperia: Cântarea scribului, A scrie ca 
îngerii, Marile ore, Ursitoarele, Iubirea ca sunet, Cele șapte 
vămi ale văzduhului. 

„Psalmistul modern” se raportează la cei 20 de Psalmi, 
apoi la cei 100, pătrunși de un adânc fior religios, generat de 
întrebări rămase fără răspuns. 

Carmen de Leeuw, Psalmii lui Ștefan Augustin 
Doinaș. Volumul Psalmi, București — Chișinău, apărut la 
Editura Litera Internaţional în 2003, dezvăluie credința 
poetului în existenţa lui Dumnezeu, care este Cauza Primară şi 
Supremă a lumii, Originea şi extincţia, Începutul și Sfârșitul. 
Poetul îşi autocaracterizează Psalmii ca „expresia unei 
problematici, unei lupte de un dramatism pe care l-am trăit”. 

Divinitatea apare în variate ipostaze: Verb, cerc, rod 
visat, copac, pasăre nevăzută, abis, frate vitreg cu Neantul, 
Domn al morilor de vânt, Stăpân al armoniei universale. 

Psalmistul îi arată lui Dumnezeu traiul unei lumi 
uitate. Tematica psalmilor este variată: Desacralizarea lumii, 
Problematica omului modern surprinde criza spirituală a 
omului secolului al XX-lea, decăderea de la statutul de 
credincios, comportamentul agresiv faţă de sacru, om respins 
de Dumnezeu. 

Relaţia Unu — Multiplu stă sub semnul filosofiei lui 
Plotin şi a lui M. Eliade: transcendentul se camuflează în lume 
(Psalmul 11), căință, purificare (Psalmul XVIID, veghe 
(Psalmul XX), curăţie trupească (Psalmul XXIX), comuniunea 
cu Creatorul (Psalmul XXXVIID, focul mistuirii în singurătate 
(Psalmul LXXID, divinitatea ca duh nevăzut (Psalmul 
LXXXVID, iubirea Unului (Psalmul IT) etc. 

Eu, omul — Tu, Domnul marchează „zbuciumul 
vremelniciei între credință şi rațiune” în Psalmii XV, LXXXXV, 
XLI, LXXXĂL, VIII, XXXI, XIV, LXXIX etc. 

„Frumosul rănit de sabia realului” 
(eseuri, cronici literare, interviuri) 

Psalmistul se prezintă în antiteză cu necredincioşii, 
asemenea regelui David: Eu — Ei, „Dragostea Creatorului 
revărsată peste simplul muritor [...] produce minuni: eul se 
păstrează fraged [...], sufletul curat, iar corpul în frumuseţe”. 

Maria-Daniela Pânzaru urmăreşte Sacrul în poezia lui 
Ioan Alexandru și Daniel Turcea — poetul iubirii... neînserate. 

Primul eseu are ca preambul „Manifestări ale sacrului 
în poezie”, începând cu Rilke până azi, cu precizarea că „sacru 
şi profan devin complementare”. 

Sunt prezentate, apoi, „Ipostaze ale sacrului în opera 
lui loan Alexandru” — „imnograful nostru”, care cântă iubirea 
în toate ipostazele, revelând relația omului cu divinitatea din 
partea unui „adevărat mistic al literaturii române”, din opera 
căruia răzbate fiorul trăirii sacrului, o trăire creştină. Poetul 
evocă o suită de nume biblice: Adam, Moise, lov, Saul, Maica 
Domnului şi evenimente biblice: Exodul, Nunta, Intrarea în 
Ierusalim a Mântuitorului, Răstignirea, Învierea Mântuitorului, 
îngerii Mihail şi Gavril, sfinţii etc. Întâlnim mai multe poezii 
intitulate Imn, Iubire, Nunta, Învierea. 

Dintre aceste „capodopere lirice” ale poetului sunt 
cercetate Lumină lină, Început de iubire, Iubire, Imn, Înviere, 
Nunta etc. 

„Limbajul poetic — modalitate de exprimare a 
sacrului” — este greu de conţinuturi şi sensuri religioase; 
recurența — sintagme, propoziţii, fraze este un procedeu 
original”: „Fără jertfă nu este înviere”, „Nu mai e moarte unde 
e iubire”, „De înviere cosmosu-i pătruns”. 

„Poet al bucuriei şi al luminii, loan Alexandru este un 
poet deplin, liturghisitor al iubirii neamului său creştin, neam 
de ţărani [...], este un homo religiosus, a cărui operă trăieşte 
[...] sfinţenia şi credinţa creştină” — încheie autoarea. 

Al doilea eseu evidenţiază calitatea celor trei volume 
de poezii ale lui Daniel Turcea, Entropia, Epifania şi volumul 
postum Poeme de dragoste, cultivând motivele luminii şi al 
dragostei, în versuri de o rară expresivitate. Poetul este 

convins de „primordialitatea cuvântului” („tot ce atingi e din 
cuvinte”). 

Poemele din volumul Epifania dezvăluie revelaţia 
mistică a poetului, comparat cu I. Alexandru. Lumina 
purificatoare a iubirii revelate lumii la Botezul Domnului 
apare în poezia Zbor, poetul impunând un mesaj profund 
creștin. Alegoria din poemul Aproape priveşte „taina primirii 
lui Hristos”, iar Epifania, poem în trei trepte, este creat aidoma 
textelor biblice. Poemul /ubire, împărăteasă, conceput în opt 
trepte, mărturiseşte Logosul întrupat în Cuvânt și Iubire. 

Balada nunţii este o capodoperă, în timp ce poemul Pe 
munte surprinde revelaţia Luminii neînserate, simbolizând 
începutul Nuntirii cosmice, care desăvârşeşte lumea prin 
Înviere. 

Poemele sunt concepute într-o formă a adresării 
directe către divinitate. Astfel, Tu defineşte iubirea care „poate 
înduhovnici firea umană”: „o iubire de peste moarte, 
neomenească dragoste,/ îndumnezeind...” 

Poetul s-a inspirat din scrierile biblice și ale lui 
Simeon Noul Teolog, iar cel mai reuşit chiasm din literatura 
religioasă românească este Simplitate, aducând în fața 
cititorului imaginea evanghelică, aşa cum reuşesc şi poemele 
Dor, lertând sau Născut în lumină. 

Aurel Pantea — coordonatorul volumului — este prezent 
cu trei eseuri: orbirea care vede, Un portret în vârsta de fier 
şi Ucenic la sacru. 

Primul eseu este dedicat poetului Nicolae Ionel, pentru 
care „poezia e un organ al sacrului, în sensul că [...] facilitează 
sfințeniei expansiuni nelimitate, menite a determina [...] 
realitățile lumii să-şi recunoască apartenenţa la cele divine”, 
iar el, poetul, este „o ființă lirică foarte înzestrată pentru 
revelaţia frenetică”. 

Volumul Carul Mare (1991) în „totul e centru”, 
întruchipează „un prezent fără sfârşit”. Pentru poet, 
Constelaţia, ca centru al lumii, este „o reşedinţă a Supremului 

„Frumosul rănit de sabia realului” 

(eseuri, cronici literare, interviuri) 
Unu”, Poetul vorbeşte despre „vorbirea care vede”, spunând că 
„raiul [...] reflectă”. Finalul volumului, spune eseistul, „lasă 
discursul să se înmiresmeze în apele edenice ale rugii creştine, 
în care [...] se vede adorat şi senin chipul Sfintei Fecioare”. 

În volumul Scara de raze, eseistul descoperă faptul că 
„vorbirea reprezintă idiomul esenţial ce [...] se revelează”, că 
versurile îmbină haina imunică: „...templul/ polifonal al lumii. 
se va-ntoarce/ sintetizat în flacără!/ Imn!/ Imnul!” 

Al doilea eseu este dedicat lui Dan Damaschin. În 
prima parte, „via eminentiae”, este evidenţiat centrul 
preocupărilor poetului — Fiinţa — chiar și „când urmele spre 
sacru s-au şters şi uitarea se vădeşte cu puterea unei stihii”, iar 
„ceea ce trebuie rostit s-a depărtat pentru totdeauna”. 

Copilăria, ca „vârstă de aur a lumii”, vedea 
pretutindeni zei: „Copilărie, frunte a Florii de Soare,/ Rotundă 
uimire a undei [...]./ Nouri, snopi aurii/ Împovărau colina. 
Zburătoarele/ Verii deşteptate de roua înlănţuindu-le gâtul...” 

Paradisul încă persistă, încă..., dar ipostaza fericită se 
încheie, urmându-i o „via negationis”, când poetul înclină spre 
o viziune infernală şi apocaliptică, deşi pare — după opinia lui 
Ion Negoiţescu — „a fi menit să caute grădinile cereşti”. 

Desprindem, spre exemplificare, versuri din poemul 
Privire asupra haosului, 5, un verset satanic de maturitate: 
„Convoaie de furnici roşii traversează o biserică pustiită/ 
forfotesc pe trupul unei păsări moarte în faţa altarului [...]/ 
procesiuni de raci [...]/ se apropie de hoit/ cleştii strâng 
lumânări firave de ceară pâlpâind/ la lumina lor frescele 
judecății de apoi...” 

Se presupune că, pentru a elabora volumul 
Atoatesfârşit (1995), poetul a trecut printr-o revelaţie esenţială 
— istoria — care, poate, va genera tăcere. Raportul cu sacrul se 
resimte din primele versuri, o relaţie familiară şi armonioasă, 
urmată de o relaţie de la o distanță cosmică. Dacă la început 
prezența divină asigură consistenţa și unitatea întregului, 
viziunea se schimbă „sub presiunea revelației timpului 
alienat”: „Neîntrezărite fruntariile secetei ocrotesc un tărâm al/ 

rătăciriil Unde amprenta fiinţei şi semnele sacrului s-au 
şters...” (Astrul nomad). 

În creația de maturitate a poetului, el însuşi e o 
prăpastie: „„...deasupra mea cerul e o gură de fiară mârâind 
amenințător [...] un urlet prelung ia locul rostirii articulate pe 
care o aştepta de la mine” (Kaspar Hauser), iar agonia naturii 
este produsă de omul alienat: „Lacuri defuncte [...],/ Deşeuri 
[...]„/ Pulberi radioactive...” (Astrul nomad). 

Eseul Un profet la vârsta de fier, continuă opiniile 
despre Dan Damaschin în ipostaza de poet al „unui sfârşit de 
ev din care urmele Sacrului s-au retras...”; în locul imnurilor 
de altădată apar lamentaţii pe tema groazei, a dezastrelor, a 
coșmarurilor. Răul triumfă, convertit în mesaje 
cutremurătoare: „Ah deznădejdea [...]/ Nu îți vine să priveşti 
în urmă” şi — conchide eseistul — „profetul lansează 
avertismente, se mânie, trăieşte cutremure [...] în opera unui 
foarte important poet contemporan”. 

Ultimul eseu al lui Aurel Pantea, Ucenic la sacru, 
încheie acest volum, eseul vizându-l pe tânărul poet de peste 
Prut, Emilian Galaicu-Păun, de o „rapidă inteligență”, „un 
spirit cultivat”, în general neînțeles. 

Poemele volumului ZLevitații deasupra hăului 
(Chişinău, 1991), concepute subiectiv, descriu sufletul 
poetului „situat între rugă şi meditaţia dureroasă”, receptând 
suferința şi lupta dintre trup și suflet, precum în poemul 
Înălțarea. 

În volumul Yin Time (Bucureşti, 1999) poetul adoptă 
un lirism erotic religios al „omului interior”, privind „timpul 
ca feminitate”, fascinând prin „amestecul de voluptate, 
curiozitate și teroare”. 

Intercalat între eseurile lui Aurel Pantea este cel al lui 
AL.Cistelecan, Turismul de miracole (Adrian Popescu), cu titlu 
metaforic pentru un poet „bipatrid” (român — italian), care 
„calcă pe materii sacramentale [...] şi respiră [...] miresme 
cereşti”, urmărit de „amintirea paradisului”, „conlucrând 

neîntrerupt la transformarea nostalgiilor în imnuri și a 
melancoliei în iluminare”, în timpul navetei. 

Simţul concretului din Umbria (1971) este un acut 
simț al imanenței sacrului, în pelerinajele sale, ambele spaţii 
ale patriilor poetului fiind sacralizate. Țara este „deopotrivă 
pământească și cerească, românească şi italiană”. 

Din volumul Câmpiile magnetice (1976), deducem că 
una din patrii devine o ţară de refugiu (Italia), în timp ce 
„cealaltă pare una tot mai damnată”, un spațiu al suferinței 
sacralizate (România). 

Volumul Vocea interioară (1987) cultivă o poezie 
angajată, în timp ce Curtea medicilor (1979) exprimă o 
viziune melancolică a unei lumi „aproape dezvrăjite”, deşi el 
afrimă: „nu abdic de la-nţelesul minunii”. Apartenența la cele 
două patrii este simbolic transmisă: „Sare italică am gustat și 
sare de Cacica”. 

În poemele volumului Călătoria continuă (1989), 
temele cristice alternează cu figura lui Cristofor Columb, 
scriind imnuri ale elementelor primordiale: Aerul, Apa, 
Pământul, Focul. 

Supărările şi frustările poporului român obidit şi 
sărăcit transpar din poemele volumului Pisicile din Torcella 
(1997): „Trimiţând la abator Țara istovită/ oferindu-ne şi nouă 
pielea şi oasele” (Veșnic zâmbitorii) sau „ţara unde bacşiş şi 
tejghea se luptă cu fraternitatea”. Versurile dezvăluie o „inimă 
de tribun ardelean”. 

După apariția Ediției definitive (2000), eseistul îl trece 
pe poet „pe raftul clasicilor contemporani”, poetul însuşi 
mărturisind: „lumea de aici mi-a evocat mereu lumea de 
dincolo [...], convins până la capăt că există un cifru şi o 
țesătură care coagulează lucrurile”. 

Volumul Drumul strâmt (2001) aduce ceva nou doar 
din perspectiva nuanţei tematice sau a atitudinii şi a unei 
melancolii mai accentuate, în viziune pascală: „Într-o 
Duminecă dis-de-dimineaţă vom trăi o altă viaţă [...]/ Va 

începe totul neaşteptat [...], după o nesfârșită, lividă noapte de 
vineri”. (Va începe pe neașteptate, într-o duminică). 

Eseurile despre Sacrul în poezia românească nu şi-au 
propus o prezentare exhaustivă a creaţiei poeților care au 
cultivat sacrul în lirica lor. Volumul reuşeşte, însă. 
evidențierea modului în care „Poezia românească a descoperit 
sacrul chiar de la începuturile ei”, reuşind să surprindă cum 
„viaţa lăuntrică a omului religios, a credinciosului se măsoară 
mai ales în funcţie de tipul de raportare la această exigență” și 
cum „poemul religios poate asimila şi resursele refuzului sau 
ale revoltei, ori chiar ale imprecației” (Aurel Pantea). 


3. Nicolae Danciu — Petniceanu, Lumina de la Vărădia 


Scriitorul bănățean, Nicolae  Danciu-Petniceanu, 
rămâne un credibil şi luminat patriot nu numai în romanele şi 
eseistica sa, ci şi în impresionanta carte dedicată inegalabilului 
om de cultură Paul lorgovici (1764 — 1808), poliglot. 

Om al luminilor, Paul (Pavel) lorgovici a fost coautor 
al primului ziar din presa românească — alături de dr.lon 
Molnar-Piuariu — și investigator iluminist al lingvisticii în 
cartea Observaţiuni de limbă românească, tipărită la Buda, în 
1799, cu alfabet chirilic. 

N. Danciu-Petniceanu descifrează pertinent hăţişurile 
informaţiilor despre originea familiei marelui cărturar, cu 
rădăcini solide în neamul lui Constantin Brâncoveanu. 
Trăitoare în Vărădia din anul 1740, familia lorgovici — 
teologul Marcu Iorgovici-Brâncoveanu — va fi binecuvântată şi 
cu Pavel (Paul), al doilea fiu. 

Filologul Paul lorgovici este prezentat din perspectiva 
ideilor și soluţiilor privind gândirea lingvistică românească, a 
saltului pe care îl face în privinţa cercetării limbii române. El 
afirmă, primul, „progresul în limbă”, pentru revitalizarea 
acesteia, prin teorii lingvistice universal-valabile. 

Toate ideile lingvistice ale lui Paul Iorgovici (formarea 
limbii literare comune tuturor românilor, teoria derivării) au 
fost ulterior valorificate de către filologii din Țara 
Românească și Moldova făcându-l să se proiecteze în 
posteritate. 

Autorul monografiei surprinde preocupările lingvistice 
ale lui Paul lorgovici încă din tinereţe, când, în Jurnal, 
constată că „limba latină prezintă [...] o unitate de spirit [...] şi 
o continuitate etnică”, exprimă „noțiuni? şi idei de înaltă 
specialitate” și faptul că „limba română [...] îşi are [...] 
rădăcina în Dacia Felix...” 

Paul lorgovici avea idei comune cu Immanuel Kant 
privind egalitatea cetăţenilor, toleranța religioasă, libertatea 
gândului, direcția comună a limbii şi a culturii etc., încă din 
perioada studenției în filosofia dreptului sacru. 

Cât privește situația din Ardeal, marele învăţat nota: 
„În secolul al IX-lea, românii erau aşezaţi binişor în 
Transilvania, când ungurii au dat năvală peste ei mult, mult 
mai târziu”. 

În perioada studiilor vieneze, Paul lorgovici şi-a 
desăvârșit dreptul penal și internațional, dar a studiat și 
Pravila emisă de împăratul Iosif al II-lea, în ianuarie 1787, 
conchizând că „nulla poena sine lege”. 

După ce a primit permisiunea pentru a studia în 
Biblioteca Vaticanului, Paul Iorgovici a vizitat palatul 
Vaticanului, unde şi-a consolidat cunoştinţele istorice şi 
filologice. 

Sunt evidenţiate preocupările cărturarului pentru 
explicarea interdependenței limbii şi poporului român: „Limba 
păşeşte în același pas cu naţiunea!... Limba și cultura păşesc în 
același pas cu națiunea!” Preocupat de „Declaraţia drepturilor 
omului şi ale cetăţenilor”, el a contribuit substanțial la 
elaborarea Constituţiei Franţei din 14 septembrie 1791. 

La Londra, Paul lorgovici a observat — cum 
consemnează N. lorga — „libertatea răzimată pe tradiție, pe 

dezvoltarea istoriei” şi a intrat în relaţie cu ambasadorul 
Austriei în Anglia. 

Cunoscător a opt limbi, un adevărat poliglot, Paul 
lorgovici a fost în permanență preocupat de propria-i limbă, 
asumându-și riscul de a fi „o lumânare pe cărarea sufletului 
românesc”. Aşa s-a născut lucrarea sa de căpătâi, după ce s-a 
stabilit la Vârşeţ, Observaţii de limbă românească, operă 
filologică de reală valoare, „lumina sa nemuritoare, cu irizări 
pe paliere naționale”, cum inspirat o numeşte autorul 
monografiei, operă concepută în spirit european și 
enciclopedist, „testamentul lingvistic al lui Paul lorgovici, în 
ceea ce privește funcția limbii unui popor şi emanciparea sa”. 

Lucrarea exprimă poziția „gândirii filologice , istorice, 
pedagogice, religioase, juridice şi europene în plan iluminist”, 
cum pertinent observă autorul monografiei, surprizând 
condiţia de „tolerați” a românilor în propria lor țară. 

Pornind de la ideea că „limba şi nația cu un pas 
păşesc”, autorul lucrării s-a implicat în acțiunea de trezire la 
realitate a românilor cu privire la descoperirea identității 
naţionale. El este, după opinia lui Ion Udrea-Stroia, „întâiul 
lingvist din cultura română care a emis teze ştiinţifice 
coerente, valabile și astăzi, anticipând teoria savantului 
Ferdinand de Saussure”, creatorul Lingvisticii generale şi a 
Școlii lingvistice franceze, studiul sincronic al limbii. El l-a 
anticipat şi pe lingvistul rus Nicolai Sergheevici Trubetzkoy 
care, conlucrând cu lingvistul american Roman Jakobson, a 
creat „Cercul lingvistic” de la Praga. 

Reţinem câteva elemente specifice lucrării marelui 
cărturar: îmbogățirea vocabularului prin derivare cu sufixe şi 
prefixe, prin împrumuturi, prin valorificarea formelor 
populare, relaţia dintre semn şi sens, dintre rațiune și limbaj, 
dintre evoluţia limbii şi istoria poporului, circulaţia cuvintelor, 
relaţia dintre educaţie şi limbă. Alte soluții oferite de către 
lingvist, ar fi: necesitatea comunicării, apariția dicționarelor și 
a gramaticilor, cunoaşterea vechimii limbii române. 

Autorul monografiei mai sesizează și influenţa 
exercitată de Tratatul despre senzaţii al lui Condillac asupra 
operei lui Paul lorgovici: rolul gândirii, al cuvântului ca semn 
arbitrar, al polisemiei, al ideii, semnul lingvistic, limba ca 
metodă şi instrument, perfecționând gândirea, raportul dintre 
istorie şi limbajul mediat de ştiinţă. 

Alte idei originale ale lingvistului ar fi cele privind 
explicarea etimologiilor, faptul că stilul şi limba stau sub 
semnul graiului popular cărăşesc. 

Cărturarul total, „lumina de la Vărădia”, nu neglijează 
nici rolul şcolii, al educaţiei, al părinților şi al educatorilor în 
formarea tinerilor. 

Monografia, cu titlu metaforic bine ales, este scrisă cu 
nerv, de un adevărat scriitor, slujitor al limbii române, de un 
român demn, care știe să aprecieze cu rigurozitate şi 
responsabilitate valoarea. 


4. Petru Popescu, Supleantul 


Mare parte dintre prozatorii români din diaspora, 
precum Panait Istrati, Peter Neagoe, Horia Vintilă, Mircea 
Eliade, şi-au adus din plin aportul la îmbogățirea patrimoniului 
literaturii şi culturii universale. Acestora li se alătură, cu forţa 
talentului său, Petru Popescu, împărtăşind din înnoirile 
romanului secolului trecut traiectul aucturial de la obiectiv la 
supremația subiectivului, depersonalizarea discursului narativ, 
parodierea unor structuri livreşti, cultivarea timpului ca șansă 
de a evita exilul ființei. 

Provocările secolului al XXI-lea sunt de altă natură, nu 
numai în artă, în general, ci și în literatură, în special. Din 
această perspectivă îl vom prezenta pe Petru Popescu, scriitor 
cu tentaţia libertății — din 1974 — ca unul care trăieşte intens 
drama complexă a tânărului scriitor confruntat cu tentația 
puterii, potenţată de atenția fiicei dictatorului. Recursul la 
memorie al eroului romanului Supleantul, roman „scris în 

nume propriu”; îl transpune într-o suită de antinomii, pentru 
ca, în final, să aleagă libertatea în locul compromisului. 

Născut la București, la 1 februarie 1944, Petru 
Popescu este fiul actriței Nelly Cutava şi al cronicarului 
dramatic Radu Popescu. El a beneficiat de un mediu cultural 
propice, absolvind Liceul „Spiru Haret” în 1961 şi Facultatea 
de Limbi germanice — secția engleză — în 1967. 

Debutează cu placheta de versuri Zeu printre blocuri, 
scrisă în stil modern și salutată de către criticul Paul 
Georgescu. 

Adevărata vocaţie a lui Petru Popescu este, însă, 
proza, apreciată încă de la debut: povestirea Moartea din 
fereastră a obţinut Premiul revistei „Amfiteatru” şi a dat titlul 
volumului din 1967. Romanele Prins şi Dulce ca mierea e 
glonțul patriei (1971) au fost traduse în limbile poloneză, 
cehă, slovacă, maghiară și germană. 

În anul 1973, îi apar romanele Să crești într-un an cât 
alții într-o zi şi Sfârşitul bahic, primul în România, iar al 
doilea în Anglia și Suedia. 

Cu un an înainte, concepuse antologia Cinci povești cu 
cowboy, cuprinzând, pe lângă proza scriitorilor americani 
O. Henry şi Y.Graves, Poveste cu cowboy din volumul apărut 
în 1967. Tot în anul 1972 a scris primul său scenariu de film, 
Drum în penumbră, ecranizat în acelaşi an de către regizorul 
Lucian Bratu. 

După studiile ca bursier la Viena al Premiului Herder 
(1971-1972), va scrie, în 1974, Copiii Domnului — ultimul său 
roman înainte de a emigra. 

A colaborat la majoritatea revistelor literare ale 
timpului cu eseuri privind critica şi estetica literară a prozei 
contemporane lui, comentarii despre literatura engleză şi 
americană, strânse, în 1973, în volumul Între Socrate și 
Xantipa. 

Desprindem, din acest volum, câteva idei care îi vor 
marca scrisul ca romancier: „a treia cale” a romanului realist, a 

romanului lizibil, fără inovaţii tehnice ostentative, modern prin 
substanță, conectat la actualitate, învederând „citadinismul, 
modernismul  [...], preocuparea pentru autenticitatea 
discursului literar, recursul la experiența autobiografică...” 

Dacă Dulce ca mierea e glonțul patriei este un roman 
de inițiere... în plan erotic, vizând dragostea şi moartea, frica 
de moarte, violența, oroarea de sordid şi derizoriu, prietenia, 
solidaritatea Sfârşitul bahic conține, pe lângă elemente de 
senzațional, o diatribă virulentă la adresa perioadei staliniste, 
cu străvezii aluzii la aspectele blamabile ale oricărui regim 
totalitar. 

După cursurile Universității din Iowa, Petru Popescu 
s-a oprit la Londra, unde a rămas până în 1978, când a plecat 
în S.U.A., stabilindu-se la Hollywood. Opinia lui Mircea Zaciu 
şi colectiv este că „Popescu a profitat din plin de fanta de 
libertate deschisă în cultura română în deceniile şapte şi opt, 
pentru a încerca să provoace [...] o mutație la modul cum era 
înțeles romanul ca gen literar [...] şi să determine o schimbare 
în curs.” 

După exil, a scris în limba engleză mai multe volume 
apărute la Londra şi Sydney, câteva traduse şi în limba 
română. 

Ideile din eseul Realism şi autenticitate, Petru Popescu 
le valorifică în romanul Supleantul, precum: scriitorul „este o 
voce a timpului său”, literatura este „un mijloc de cunoaștere 
şi de înțelegere a realității”, „realismul e nesfârşit ca însăşi 
literatura”, „adevărul viu, mişcător”, „realism al conştiinţei 
prin care scriitorul este conștient de faptul că este o voce a 
timpului său”. Persoana I narativă asigură, în concepția 
scriitorului Petru Popescu, spontaneitatea, prospeţimea privirii, 
sinceritatea şi naturaletea scriiturii. 


7 Academia Română, Dicţionarul general al literaturii române, E.Univers 
Enciclopedic, București, 2006, p.362. 
5 Mircea Zaciu şi colectiv, Dicţionarul scriitorilor români, E.Albatros, 
Bucureşti, 2001, p.834. 

Supleantul este nu numai un roman palpitant, bazat pe 
fapte autentice, dar şi o provocare a începutului de secol și de 
mileniu de a recurge la memorie pentru a reconstitui „zilele 
traumatizante și vijelioase ale fugii [...] din România”. 

Din Prefață, aflăm despre geneza târzie a romanului, 
deşi a visat să-l scrie „treizeci de ani”, despre „acel tânăr 
scriitor” care, aspirând la libertate, va „suferi o înjumătățire a 
fiinţei interne...”, despre „pasionata sinceritate și neobosita 
căutare a realului”, despre drama expatriatului, despre „visul 
artistic” al scriitorului, despre „o lume complexă, cu zâmbete 
şi lacrimi”. 

Romanul debutează cu un elogiu adus cuvintelor, 
invitându-i pe cititori să intre în „cuvintele” lui, şi se 
structurează — oare întâmplător? — în șapte „părți”... 

În Scrisoarea către cititori’? autorul recunoaște că 
„umplând pagini, rotunjind capitole, aşternând cuvinte, febril 
şi torențial”, este mândru că nu a uitat nimic în ființa lui „cea 
mai adâncă”. 

Partea întâi debutează cu o Scrisoare din România 
publicată în „New York Times” din 6 iulie 1975, despre Zoia 
Ceauşescu şi întrevederile ei regulate „cu un tânăr romanier, 
Petru Popescu, care [...] a fugit pe neaşteptate în Occident...”,!! 
scrisoare reluată de „Washington Post” şi de către 
„International Herald Tribune”. 

Autorul relatează, apoi, întâmplări petrecute cu doi ani 
şi două luni înainte, în Berlinul de Est, unde era în delegaţie, 
fiind, în permanenţă, urmărit de securitate. În avion, spre 
Bucureşti, a cunoscut-o pe Zoia... 

Partea a doua narează despre prietenia eroului cu 
Marcel, Stejar, Călin şi Luminiţa, evocând moartea dramatică 
a fratelui său geamăn. Invitat de Zoia la o expoziţie organizată 


” Petru Popescu, Supleantul, Prefață, E.Jurnal, Bucureşti, 2009, p.7. 
s Apud „Jurnalul Național” din 5.10.2009, p.5. 
1! Petru Popescu, Supleantul, p.13. 

87 


E] 


„Frumosul rănit de sabia realului” 

(eseuri, cronici literare, interviuri) 
la Muzeul Naţional, le promite prietenilor că va rămâne 
„vertical”. 

În partea a treia se consumă întâlnirea celor doi, 
prelungindu-se în noapte, prilej pentru Zoia de a-i propune să 
participe la acţiuni centrale ale tineretului. Deşi în vizorul 
securității, eroul acceptă propunerea „fetei puterii”. 

Partea a patra începe cu nararea întâmplărilor de la 
şedinţa „Reşedinţei şefului pe litoralul Mării Negre”, din 18 
august 1973, la care participă eroul și alți ziarişti. El revine la 
Bucureşti cu un helicopter comandat de securistul Coman, 
înainte de a se săruta cu Zoia „ignorând universul, momentan 
eliberați”. 

Ultimele trei părți ale romanului reconstituie vizita lui 
Nicolae Ceauşescu în Cuba, Venezuela, Peru şi America 
Latină, în compania căruia se afla și eroul romanului, 
împreună cu prietenul său, fotograful Stejar. 

Vizita în Cuba a început la 31 august 1973, iar presa a 
fost cazată la hotelul Maury. În Cuba, scriitorul era cunoscut 
ca „supleantul” și a scris „reportaje încă neîntâmplate”. 

În 9 septembrie, a început vizita în Venezuela. 
Rămânând la Caracas, eroul a scris reportaje pentru „Scânteia 
tineretului”, „România liberă”, „Munca” şi „Informaţia 
capitalei”, despre care Zoia spunea că folosesc „un alt ton în 
presă”. Ea îi cere să scrie „trei portrete politice” într-o singură 
noapte, iar a doua zi îi spune că „totul e bine”, că portretele au 
fost acceptate. 

Eroul a făcut un tur al oraşului, cu autobuzul, fără să 
anunţe pe nimeni. A cumpărat cadouri părinţilor, prietenilor şi 
lui Zoia. Este urmărit de Coman trimis de Zoia, apoi revine la 
hotel. Acolo, o găseşte pe Zoia, căreia îi face cadou un buchet 
de flori şi Istoria matematicii. Ea îl conduce la hotel, unde 
eroul descoperă o telegramă despre Luminiţa — arestată între 
timp — telegramă înmânată după două zile de la sosire. El se 
revoltă, iar Zoia încearcă să justifice întârzierea... 

După telefoanele date în ţară, află că Luminiţa a murit 
în urma unui avort nereușit. Eroul şi Ștefan plâng nemângâiați. 

Spre Peru, au zburat „cu şeful”, într-un Boeing 707, 
iar „supleantul” a prezentat, în engleză, faptul că „preşedintele 
României [...] avertizează omenirea că guvernul ales al 
Republicii Chile e atacat şi asasinat [...] de către o conspirație 
patronată de americani”, că „preşedintele Allende e gata să-şi 
dea viaţa, conducând în luptă [...] masele populare...” 

Au aterizat pe aeroportul din Lima, care era „în stare 
de maximă alertă”, auzind „ultimele cuvinte de martir ale lui 
Allende”, preşedintele statului Chile. 

„Supleantul” și Zoia au plecat în 14 septembrie 1973, 
cu trenul, la Machu Picchu, pentru a vedea „cuibul 
condorilor”, clădit la trei mii de metri altitudine, ca reședință a 
familiei ultimului împărat Inca, fiindcă vizita oficială fusese 
contramandată. Cu toate acestea, guvernul peruvian a oferit 
delegaţiei române patru zile de odihnă în Peru. 

În cele două zile, dragostea lor prinde mai bine contur 
şi se manifestă plenar. Despre aceste zile „supleantul” își 
aminteşte cu drag: „Aud cuvinte copilăreşti şi sunete umede şi 
pline de sărutări [...]. N-am să le pot uita”. 

Tentaţia libertății învinge, însă, această dragoste 
tumultoasă pentru „fata puterii”, eroul optând pentru libertate, 
nu înainte de a se confrunta cu Anton, pe care l-a învins în 
luptă... 

„Autenticitatea discursului literar” este dominanta 
acțiunii romanului, iar impresia de viață plenară atinge cote 
maxime. Toate momentele acțiunii acestui roman subiectiv 
susțin această idee, așa cum se va vedea din câteva secvenţe.” 

„Am visat [...]. Pentru mine, cel de atunci, schimbarea 
destinului presupunea [...] pierderea aproape integrală a celui 
care eram [...]. Acel ceva l-am aruncat în mine şi a căzut în 
geamantanul memoriei [...]. Redeschid geamantanul [...]. Mă 
întorceam în România mea [...]. Ca să scriu despre mine, ar 
trebui să scriu despre zidul invizibil care înconjoară tot ce fac 


12 Petru Popescu, Supleantul, p.8-256. 

[...]. Tun dezlegat [...]! Asta visam să fiu [...], datoria mea de 
romancier e să descriu cuşca vieții noastre [...]. Peştera cu 
viața cea mai bogată şi mai complexă [...] e peştera eu; Aş vrea 
să mă comport [...] vertical în faţa Zoiei. Ah, câte lucruri 
verticale aş putea să-i spun...” 

„Melancolia şi deliciul istoriei trăite” constituie alte 
particularităţi ale romanului. În general, tonul scriiturii 
încorporează o bună doză de melancolie, evocând drama 
pierderii fratelui geamăn sau pe aceea a Luminiţei: „trei băieţi 
şi o fată din clasa noastră fuseseră aşa de impresionați de 
tragedia gemenilor...” Sau: „Undeva, am un frate geamăn în 
spaţiu [...], undeva am, acum, şi o soră [...], salvaţi de la 
viață...” 

Din alte secvenţe se detașează imaginea „istoriei 
trăite”: „L-am văzut pe Nixon, am spus nu ruşilor [...], acum, 
de ne-ar lăsa în pace «nebunul zelosy, să ne facem vieţile”. 
Sau: „umăr la umăr cu prietenii mei am strigat osanale [...], am 
întâmpinat Tezele din Iulie [...]. Şeful păşeşte aproape ca un 
om tânăr [...]. Nu mi-ai spus că mă vrei pe post de scriitor care 
spune lucrurilor pe nume?” 

Suita de antinomii împânzeşte romanul. Astfel, încă 
din Prefață, eroul se zbate între ipostaza de „tânăr obsedat de 
cuvinte” şi aceea de om „conștient de lipsa de libertate”. 
„Tipau tinerii din Est, loviți de cauciucuri tari [...] şi tinerii din 
Vest ovaţionau [...]. Între autoritate şi supușii autorităţii e o 
frontieră invizibilă şi fluidă”, „nu sunt liber, dar e jignitor să 
mă credeţi naiv [...]”, „Cine eşti tu, Zoia? [...] cine sunt eu?”, 
„adevăr sau tăcere”, „tu ai opţiuni, eu n-am”. Din suita de 
antinomii se desprind, tot antinomic, două idei: compromisul 
sau libertatea? 

Pentru scriitor, cuvintele joacă un rol important, 
hotărâtor. Acestea „au deschideri, au orificii”, iar înăuntrul lor 
„e spaţiu, unul viu şi plin de mişcare”, fiindcă „sunt concrete 
[...], sunt spaţioase, [...] ca nişte peşteri vii, mişunând de o 
populaţie misterioasă [...], Viaţa”, iar „Viaţa e cuvinte [...], 
bagajul trecutului...” 

Am spune că, pentru scriitorii secolului al XXI-lea, 
adevărata provocare, ca şi pentru Petru Popescu, o constituie 
libertatea. După libertate tânjeşte omenirea dintotdeauna şi 
aceasta se obține cu numeroase sacrificii. Amintim câteva, aşa 
cum le percepe „supleantul”: „schimbarea destinului 
presupune [...] pierderea limbii, a publicului [...], a generaţiei.” 
Din confesiunea din Prefaţa romanului aflăm că, dacă se va 
expatria, va suferi „o înjumătățire a ființei interne”, că 
„libertatea” îi cerea să ţină captivă „fiinţa intimă”, să se 
adreseze unui public „relativ indiferent la tema libertăţii”. 

Drama scriitorului rezidă şi în faptul că el fusese 
„stindardul unei generaţii în ţara sa, că avea foarte mult de 
pierdut” ca să-și cucerească libertatea. 

Locul lui Petru Popescu în literatură ocupă două 
continente: Europa şi America. În Europa, respectiv în 
România, devenise „stindardul” generaţiei 1968 — 1973, prin 
romanele sale „vulcanice”, cum însuşi afirmă. Critica literară 
îl considera unul dintre cei mai talentaţi scriitori ai epocii sale, 
chiar dacă publica „lucrări tari de tot”, îl considerau „o voce 
nouă”. 

Pe plan internațional, a fost, de asemenea, apreciat de 
la apariţia primelor sale volume. 

Dintre caracteristicile prozei sale amintim: mişcarea 
perpetuă şi culoarea, cultul prieteniei, excesul liric, 
descoperirea identităţii prin raportare la istorie şi la trecut, 
acuitatea şi naturalețea observaţiei realiste, firescul adresării 
directe, tensiunea ideatică, apetitul pentru senzaţional, 
anormalul psihologic. 

Apolitismul operei lui Petru Popescu este numai 
aparent. Sciitorul, punând sub semnul întrebării ideologia 
vremii, devine propagatorul unei teze promovate de această 
ideologie: citadinismul ca atitudine. 


91 


E] 


„Frumosul rănit de sabia realului” 

(eseuri, cronici literare, interviuri) 
5. O aniversare și o comemorare sau 5 noiembrie, „simplă 
coincidență”? 


O „toamnă aurie” ne aminteşte de nașterea, la 5 
noiembrie 1880, a lui Mihail Sadoveanu, scriitor supranumit 
„Ceahlăul literaturii române”, întemeietorul romanului nostru 
istoric, unul dintre neegalaţii noştri poeți în proză... 

Oare întâmplător, în aceeaşi zi de 5 noiembrie, dar ăn 
2010, „cădea ca un brad” un alt colos al literaturii române, 
Adrian Păunescu? 

Între cele două vârfuri ale literaturii noastre se pot 
stabili, fără teama de a greşi, multe similitudini, începând cu 
cantitatea impresionantă a operei acestora, continuând cu rara 
capacitate a amândurora „de a emite spontan cantități masive 
de imagini”, talentul „mare, înnăscut”, ivirea „într-un moment 
deosebit de prielnic”: Sadoveanu, când literatura română, prin 
Eminescu, Creangă, Caragiale „atinsese maturitatea ei 
deplină”, iar Adrian Păunescu, „la răscrucea” literaturii 
române, când proletcultismul apusese, iar mugurii „barocului 
conceptual” se deschideau sub măiastra pană a lui Nichita 
Stănescu, înflorind într-o poezie „cu un bagaj de podoabe 
metaforice [...] în lanț”. 

Îi mai apropie pe acești titani caldul lor patriotism, 
izvorând din perfecta cunoaștere a vieţii oamenilor simpli, cu 
toate dramele lor şi evocarea emoţională a acestei lumi atât de 
dragi celor doi scriitori. 

Dacă facem o succintă incursiune în opera lui Adrian 
Păunescu — unul dintre cei mai controversaţi poeți 
contemporani — nu putem eluda câteva elemente definitorii. 

Spirit al contrastelor, neconformist, Adrian Păunescu 
scrie versuri acut senzoriale, menite să schimbe faţa lirismului 
românesc, dezvăluind, în permanenţă, un mare neastâmpăr. El, 
simțind „mirosul istoriei”, amestecă emoţiile „după un sistem 
elementar de corespondențe”, etalând o nostalgie de elemente 
arhetipale, care cere împerecherea cuvintelor după propria-i 
logică. 

Adrian Păunescu îl defineşte pe poet drept „sublim 
nămol eterogen/ De fluiere, de fântâni şi de tragedii”, care 
„sapă temelia/ zerourilor lungi şi scoate/ De-acolo pământ ca 
dintr-o fântână”. 

Eugen Simion îi intuia „varianta tunătoare”, 
„sentimentul infernului în universul mic”, „versurile robuste”, 
„obsesia unui lirism corporal”, condiţia de „luptător”, de 
„Spirit activ, incitant”, de „duh rebel”, care dezvăluie „stări 
existenţiale acute, într-o izbucnire tulbure de metafore, care, 
citite fără prejudecăţi, lasă o impresie extraordinară”. 

În poezia sa, coexistă un „eu teluric” şi „un liric al 
setei de divin”. 

Acelaşi prestigios critic literar surprinde direcţia 
poeziei politice a lui Adrian Păunescu. Aceasta devansează 
istoria, provocând-o şi „încearcă să modernizeze, prin accente 
subiective, poemul patriotic”. 

Florin Manolescu, încă din 1968, spunea că versurile 
din volumele Ultrasunete (1963) şi Mieii primi (1966) 
„divulgă un poet cu un talent extraordinar, imprevizibil şi 
inspirat ca şi Labiş”... 

Om al „cetăţii”, „personalitate [...] incomodă, 
acaparatoare, polarizantă”, Adrian Păunescu este poetul 
muncii, al cinstei, al dreptății, neacceptând minciuna, 
delațiunea, compromisul. 

El dovedeşte aceste însușiri şi în inegalabilul său 
cenaclu „Flacăra”, prin care şi-a dovedit calităţile de 
„descoperitor de talente” şi de „magnet”, atrăgând și dominând 
mulțimile. 

Ziaristica sa — scrisă cu nerv și talent — nu face decât 
să stigmatizeze racilele societății noastre din prelungita 
„tranziție” spre ce?! La fel discursurile sale din parlament (cât 
de necesare azi!). 

Cealaltă latură a personalităţii poetului îşi trăieşte 
dramatic, dar demn, momentele de singurătate şi de 

melancolie, prevestindu-şi — încă din tinereţe — sfârşitul, 
toamna: 

„Acum, când cade bruma pe pământ, 

Ca un coșmar al unei boli ciudate, 
Acum, să ne iluminăm de tot... 
Ce disperare, cum se duc martirii 
Şi a-şi rosti plecarea nu mai pot”. 

Constantin Ilie, în prefața operei publicate în colecția 
„Biblioteca pentru toţi”, cu „Jurnalul naţional”, surprinde 
faptul că Adrian Păunescu, „glorios literar de tânăr, 
regăsindu-se peste ani aproape doborât de evoluţia unui destin 
complex, îşi va regăsi [...] locul de poet de primă importanţă”. 

Cu „instrumentele cele mai masive [...] forţează, prin 
intermediul metaforelor, tiparele gândirii comune” şi rămâne 
cel mai mare poet contemporan, în ciuda detractorilor de tot 
felul..., care, după un an de la dispariția sa, şi-au mai atenuat 
„elanul”... 

VII. Jurnale. Memorii 


Jurnalul, ca depozitar al reflecţiilor personale asupra 
unor evenimente şi acțiuni, dobândeşte — de-a lungul 
timpului — valoare literară prin pregnanța personalității 
autorului, prin spiritul unic și talentul autentic al acestuia. 

Pagini memorabile de jurnal ne-au lăsat: Stendhal, Lev 
Tolstoi, Andre Gide, Virginia Wolf, Kafta, iar dintre scriitorii 
români Titu Maiorescu, Mircea Eliade, Camil Petrescu etc. 

Ca scriitură intimă, jurnalul — prea personal, prea 
intens, prea subiectiv, prea spontan — îngăduie autoreflexivului 
şi imaginației necenzurate să redea spiritului statutul de 
diferențiere clară față de realitatea concretă şi să reducă 
„tulburările” şi exagerările personalizate la un spaţiu care 
localizează drame, indivizi, existenţe. 

Rolul „terapeutic” al scriiturii jurnaliere încorporează 
multiple valenţe, precum eliberarea de tensiune şi angoase, 
frământări şi colaps sufletesc, culminând cu aceea de confident 
de maximă încredere şi „probitate morală”. 

După opinia lui Emil Cioran, jurnalul creează 
autorului impresia de libertate; fiindu-i credincios sieşi, 
satisface „nostalgia anonimatului” şi îl vindecă de „scârba de a 
scrie”, în timp ce Eugen Simion surprinde în jurnale 
„sinceritatea față de sine însuși, obținută prin interiorizarea 
profundă şi neţinând seama de barierele convenţionale”. 


1. Lev Tolstoi, Jurnal 


Dacă alți scriitori rămân destul de abil ascunși după 
paravanul  generalizărilor, conformându-se principiului 
„convenției literare”,  supunându-se rigorilor schemelor, 
moralității, religiozităţii, Tolstoi ne oferă „o inimă despuiată”, 
cum ar spune Baudelaire. Tolstoi ne oferă devenirea sa și 
elementele copleşitoarei sale personalități în cele 22 de 

volume de fascinant Jurnal, care a pus pe prim-plan omul, fără 
a-l neglija pe artist şi pe gânditor, benefica treime, generând 
tolstoianismul. 

Chiar dacă viața personală i-a fost dramatic mutilată 
chiar din copilărie, prin pierderea prematură a părinților — 
mama, când el avea doar doi ani, iar tatăl, când avea nouă 
ani — trecând prin mâna a trei „tutore”, Tolstoi „se 
investighează” încă de la vârsta de 19 ani. O face cu o 
maturitate greu de înțeles, dezvăluind — în paralel — şi 
„naşterea”, pe rând, a vastei sale opere, care îl va consacra 
drept cel mai mare scriitor al lumii. Ne vom opri mai mult 
asupra „omului” Tolstoi, aşa cum s-a imortalizat în Jurnal. 

Evoluţia lui Tolstoi este spectaculoasă: descendent 
nobiliar și princiar, el va ajunge adeptul și sprijinitorul, fără 
echivoc, al mujicului năpăstuit, va înființa şcoli primare pentru 
copiii țăranilor, va edita revista pedagogică „Iasnaia Poliana”, 
fiind „mijlocitor de pace” între moşieri şi ţărani. 

Prima perioadă a Jurnalului său, după debutul din 
1847, cuprinde perioada dintre 1851 şi 1863, anul căsătoriei 
marelui scriitor. 

Încă din 1847, când Jurnalul se limitează doar la 
perioada 17 martie — 16 iunie, tânărul se dovedește foarte 
exigent cu sine: „viața dezordonată [...] este [...] consecința 
unei pervertiri sufleteşti timpurii”, omul trebuie „să pătrundă 
în el însuşi”, „educă-ţi rațiunea!”, „nu fac ceea ce-mi propun, 
iar ce fac nu fac bine”. El îşi stabileşte, încă de atunci, „câteva 
reguli”, promițându-şi să le urmeze și afirmând: „sunt [...] 
extrem de nemulțumit de mine”. Îşi impune „răbdare și 
sârguință”, iar ca scop al vieţii, „năzuința conştiinţei, a 
dezvoltării multilaterale”. Scopul vieții lui va fi studierea 
ştiinţelor juridice, a medicinii, a limbilor străine, a agriculturii, 
geografiei, matematicii, muzicii, picturii, ştiinţelor naturii, 
hotărând: „Îndeplineşti tot ce ai hotărât să fie îndeplinit”, „să 
dezvolte binele”, considerând „femeile [...] mai rele decât 
bărbații”, precum şi faptul că „răul înseamnă dependenţă de un 

mediu corupt şi mincinos...” De aceea conchide, foarte exigent 
cu sine: „Trăiesc exact ca vitele”... 

Până în 1850, Tolstoi întrerupe Jurnalul. Între 1850 şi 
1863, va consemna, în permanență, lupta cu sine, 
autoflagelarea și impunerea unor norme morale, pentru a nu 
mai minți şi a nu mai fi înfumurat, îngâmfat şi neconştiincios, 
neputându-şi înfrânge „poftele senzuale”. Îşi stabileşte şi 
„reguli pentru societate”, având ca obiective şi „dezvoltarea 
voinţei”, „răbdarea”, „încrederea în propiile forțe”, „cultivarea 
memoriei şi a stilului”. 

Având „remuşcări îngrozitoare”, marele scriitor 
consideră că a realizat „un pas înainte”, dar că „realitatea 
distruge nevinovăția şi splendoarea [...] elanurilor”, că omul e 
„ființă vanitoasă şi deșartă”. Se întreabă în permanenţă „cum 
trebuie să trăieşti”. La numai 23 de ani, Tolstoi doreşte să 
trăiască „în conformitate cu țelul [...] propus”, să se izbăvească 
de „trufie”, să dobândească „un crez ferm şi statornic”, 
înlăturând patimile păcătoase” (jocul de cărți, senzualitatea și 
orgoliul), să-și asigure succesul prin „statornicie și hotărâre”. 
El este conștient că nu e născut „pentru a fi la fel cu toți 
ceilalți”, situându-se „pe o treaptă mai înaltă decât oamenii 
obişnuiţi”. Poate de aceea „conștiința” îi va reproşa „fiecare 
minut irosit fără folos”. Deviza sa va deveni: „Să trăieşti în 
prezent!” 

La numai 24 de ani, Tolstoi îşi reproșează, cu o 
seriozitate nedisimulată, că nu a „realizat încă nimic” şi nu 
poate face „binele”, conchizând că „simplitatea este principala 
condiție a frumuseţii morale”, că trebuie să se deprindă cu 
munca, iar „adevărata fericire constă în conştiinţa împăcată”. 
Îşi stabilește ca țel în viaţă: „binele” pe care îl datorează nu 
numai supușilor, ci și compatrioților săi, impunându-și să se 
abțină „de la vin şi de la femei”. 

La 25 de ani, consideră că „tinereţea a trecut [...], e 
timpul lucrului”, care îi poate aduce „plăcere şi folos”, chiar 
dacă „judecata [...] este neputincioasă împotriva patimei”. 

Faptul că este conştient de unicitatea lui, o atestă 
observaţia: „eu sunt o excepție”, impunându-şi să evite 
compania oamenilor „dedaţi la beţie”, să nu mintă, „să fie 
folosită şi să aibă o conştiinţă împăcată”. 

Din timp în timp, el îşi revede „regulile” și le 
ordonează, urmărind să verifice pe care a încălcat-o și de ce, 
impunându-și să evite „controversele” şi „viciile”. Uneori, rar 
— e drept — este mulțumit de sine. „M-am comportat destul de 
bine”, alteori își reproșează inactivitatea: „Dacă [...] nu fac 
nimic spre folosul oamenilor, mă omor”. 

Tolstoi se  autocaracterizează drept: „urât, 
neîndemânatic, lipsit de scrupule [...], irascibil [...], intolerant 
şi ruşinos”. O serie de alte frământări sufleteşti îi macină 
conştiinţa: dragostea şi religia, politica, tristețea, singurătatea, 
fericirea şi nefericirea, interesul pentru istorie, războiul, 
relațiile cu Turgheniev la Paris, fericirea casnică, arta. 

Relativ la artă (literatura), pe Tolstoi îl preocupă — în 
această perioadă — „o anumită categorie de cititori”, „tipurile şi 
peisajele obişnuite”, faptul că — în ce-l priveşte — „totul trebuie 
refăcut”, „formarea stilului”: „tărâmul literaturii nu se 
deschide în mod strălucit”, „nu pot scrie cu dăruire”, „scriu cu 
inspirație”, „jurnalul să poată constitui o lectură plăcută”, „va 
trebui să revăd totul [...], va trebui schimbat mult”. Alte 
obiective: „interesul principal îl constituie caracterul autorului 
oglindit în operă”, „a scrie [...] în mod clar şi precis”, „ideea 
trebuie să se nască în societate, dar cizelarea și exprimarea ei 
are loc în singurătate”, „sunt absolut convins că trebuie să 
dobândesc gloria”, „voi elabora în scris planul unui roman 
mare şi schiţa câteva scene”, „fiecare fapt istoric trebuie 
explicat în mod omenesc, evitând expresia istoriei rutiniere”, 
„opera să fie atractivă [...], să fie [...] pătrunsă de un singur 
sentiment”, „scopul unic al literaturii [...] de natură etică”, „să 
urmez reguli de a elimina fără să adaug”, „să transcrii a treia 
oară cu grijă, pentru corectitudinea exprimării”. 

„Nu voi înţelege niciodată unde se află granița dintre 
proză şi poezie”, „pentru a fi bună, orice operă trebuie să fie 

un cântec izvorât din sufletul autorului (sufletul meu a cântat)” 
sau „poporul are literatura lui, minunată, inimitabilă”, spunea 
marele Tolstoi în 1851! 

Fiind ofiţer atâția ani, Tolstoi crede că poate reforma 
armata și încearcă să-și definească raportul cu divinitatea, 
pendulând între „credință şi tăgadă”: „Nu-mi pot demonstra 
existenţa lui Dumnezeu, nu găsesc niciun argument”, „nu 
înțeleg necesitatea existenţei lui Dumnezeu, dar cred în EI şi-l 
rog să mă ajute să înțeleg”, „Dumnezeule mare, ajută-mă să 
umblu pe urmele tale”, „nu înțeleg taina treimii şi nici a 
naşterii fiului lui Dumnezeu”, „Nimeni, în afară de Dumnezeu, 
nu mă poate ajuta”, „Dumnezeule, ajută-mă, povăţuieşte-mă!” 

În anii maturității și ai senectuţii, religia o acceptă 
numai în calitate de credinţă compatibilă cu gândirea: „ceea ce 
e neraţional pentru mine nu există”, „adevărul creştin — se 
spune — nu poate fi demonstrat, trebuie crezut [...]. De ce 
lipsim creştinismul de caracterul său convingător? Dumnezeu 
se manifestă în noi prin conștiință. Câtă vreme nu e conștiință, 
nu e Dumnezeu”, „în religia falsă, se foloseşte exorcizarea 
[...]”, „m-am convins că învăţătura Bisericii este, teoretic, o 
minciună perfidă şi vătămătoare [...], ascunzând întregul sens 
al învăţăturii creştine”, „acum iubesc adevărul mai mult decât 
orice”. Mai afirmă că „Biserica nu ar promova minciuna [ei], 
fără violenţa [...] guvernelor şi a claselor stăpânitoare” şi că 
„religia adevărată este aceea stabilită conform cu raţiunea şi 
cunoaşterea omului în raport cu viaţa infinită”. 

Aşa se face că în 20-22 februarie 1901, Sf.Sinod îl 
excomunică pe Tolstoi din sânul Bisericii pravoslavnice, fapt 
ce declanșează manifestații de simpatie la adresa scriitorului în 
pieţele Moscovei. Sofia Andreievna Tolstoi trimite o scrisoare 
ober-procurorului Sinodului și către mitropoliți, primind în 16 
aprilie răspunsul mitropolitului Antonie. În aprilie, Tolstoi 
scrie Răspuns Sinodului. Va scrie — apoi — un temeinic studiu, 
Ce este religia și în ce constă esenţa ei? 

În privința politicii, decide să exprime în romanul său 
„deficienţele sistemului de guvernământ rusesc”, urmând să 
elaboreze „un plan guvernamental aristocratic 
— electoral — combinat cu cel monarhic”. 

De altfel, destinul Rusiei — social şi naţional — va fi 
obsesia lui Tolstoi de-a lungul întregii vieți, ca şi războiul și 
revoluția. La fel îl obsedează „permanenta minciună 
întreţinută de guvern”, 

În anul 1854, la cererea sa, Tolstoi a fost transferat în 
Armata Dunăreană, care efectua operaţiuni militare împotriva 
turcilor în regiunea Calafatului. El a ajuns la Bucureşti în 12 
martie, oraş despre care scrie mătuşii sale, T.A.Ergalskaia: 
„Un oraş mare și frumos, obligația de a te prezenta multora, 
opera italiană şi teatrul francez” [...], „am fost fericit în tot 
acest timp”. 

Deşi bolnav, a însoțit armata rusă la Giurgiu, la 
Cureşti, Buzău, Râmnic, Focşani, Bârlad — unde şi-a „împlinit 
bine misiunea primită” — din nou la Focșani, apoi la Odobeşti, 
Tecuci, Bârlad. A efectuat în 22 şi 23 august 1854 „două 
marșuri de la Bârlad la Vaslui”, apoi „popas de o zi la Vaslui” 
unde „a trăit două impresii puternice, plăcute”. Aniversarea a 
26 de ani l-a prins tot în România. După un „marş până la 
Sculeni” (3 septembrie), a urmat (în 7 septembrie) marșul până 
la Călăraşi: „o zi plăcută”, pentru ca în 16 septembrie să 
ajungă la Chişinău. 

Despre poporul român are bune impresii: „mi-a 
dispărut părerea prostească şi nedreaptă ce mi-o făcusem la 
adresa valahilor [...]. Soarta acestui popor este duioasă și 
tristă”. 

În Jurnalul din tinereţe, scriitorul face şi câteva 
izbutite notații descriptive: „Minunată noapte! Luna de-abia se 
arătase de după deal, luminând doi nori joşi, mici şi străvezii 
[...]” sau: „Luna nu răsărise încă, dar, spre sud-est, norii nopții 
începuseră să prindă roșeaţă și un vânt uşor aducea miresme 
proaspete [...]. Bolta cerului era clară şi semănată cu stele”... 
sau: „Minune, cât e de frumos Sevastopolul! [...] Când am ieşit 


100 


Maria Toma-Damşa 


pe țărm, soarele apunea în spatele bateriilor engleze, pe ici pe 
colo se ridicau mici nori de fum...” 

Mai vechea idee de a se căsători, i se va îndeplini lui 
Tolstoi... Astfel, în 16 septembrie 1862, o cere de soție pe 
Sofia Andreievna Bers, iar în 23 septembrie are loc căsătoria şi 
plecarea cuplului la Iasnaia Poliana. 

În 28 iunie 1863, se naşte primul lor fiu (din cei 12!), 
Serghei, iar în 1 octombrie 1865, prima fiică, Tatiana. 

Despre mariaj, Tolstoi vorbeşte în Jurnal încă din 
1863: „Fericirea familială mă înghite cu totul, dar, să nu fac 
nimic, nu se poate”, „o iubesc, atunci când [...] o văd că se uită 
la mine şi mă iubeşte”, „ne înţelegem bine”, „voi ocroti 
fericirea noastră!” 

Germenii „furtunii” apar, însă: „de două ori, serile [...] 
ne-am certat”, „gândul că [...] ea citeşte peste umărul meu, îmi 
diminuează şi alterează adevărul”, „se va trezi pe deplin 
convinsă că eu sunt cel nedrept”, „îi place să-l chinuie pe cel 
pe care-l iubește”. 

Pe parcursul vieții comune, relațiile contradictorii se 
vor acutiza, culminând cu „plecarea” lui... 

Între anii 1865 şi 1878, notaţiile din Jurnal au fost 
întrerupte, Tolstoi lăsând posterităţii cele două capodopere: 
romanele Război şi pace — conceput antinomic — şi Anna 
Karenina. 

Din 1878, până în 1881, va întrerupe, din nou, 
Jurnalul, iar consemnările din anii 1881, 1882 şi 1883 sunt 
sumare şi selective. Încă din 1880, copleşit de împotrivirea 
familiei, în sufletul său încolţeşte obsesia evadării. 

În plan exterior, anii 1886 — 1890 sunt relativ calmi, 
Tolstoi „pendulând” între Iasnaia Poliana (primăvara şi vara) 
şi Moscova (iarna), dând naştere mai multor povestiri şi piese 
de teatru, tratatului Despre viață, care atacă „falsa ştiinţă” şi 
proslăveşte „naşterea prin spirit”, articolele denunţând 
drogurile, fumatul, alcoolul şi pledând pentru o dragoste 
superior-spirituală. El respinge instituţiile statale în meditațiile 

sale sociale, considerând profund vicioase „concentrările 
capitaliste”. 

Între anii 1891 şi 1895, Tolstoi lucrează intens la 
romanul Învierea, împarte moşiile şi conacul copiilor, renunță 
la drepturile de autor, fapt ce o supără extrem de mult pe soția 
sa. Apar Operele sale, iar pentru oprirea volumului al XIII-lea, 
soția sa merge în audiență la ţarul Alexandru al III-lea. Tolstoi 
face, organizat, multe acte de filantropie, pentru a-i ajuta pe 
țăranii loviți de foamete. Va scrie şi tratatul Împărăția lui 
Dumnezeu se află în voi, precum şi multe articole 
propovăduind vegetarianismul, „despre foamete”, „despre 
mijloace de ajutorare a populaţiei...” 

În acelaşi timp, se zbate între „real şi ideal, între viaţă 
şi fantezie, între nedreptăți certe şi iluzorii, „între dorință şi 
incapacitatea mântuirii” (I.lanoși), se dezice „de acele cuvinte 
rele pe care le-am scris despre ea” (soţia, n.n.) şi se apropie tot 
mai mult de fiica sa, Tania. 

Jurnalul abundă în meditații cu caracter moral, în 
alternanță cu informaţii despre lecturi și operele elaborate, 
despre vizitele prietenilor, cu obsesiile reluate („dacă trăiesc”), 
despre condiţiile umane: „întrebări despre viaţa de dincolo de 
mormânt: de ce nu ştiu cum va fi?”, despre rolul criticii 
literare: „să explice creația marilor scriitori [...], nu să distrugă 
ceea ce a bun...” Alte reflecții exprimă nedumerirea despre 
faptul că îmbătrăneşte, slăbeşte, boleşte, simțind „o scădere nu 
numai a forţelor fizice, dar și a celor intelectuale...” 

Ultimii cincisprezece ani se caracterizează prin 
aceleaşi sfâșieri, prin confesiuni și meditații pe o varietate de 
teme, prin elaborarea unui mare număr de opere epice şi 
dramatice, tratate de estetică, aceleaşi opinii despre bine şi rău, 
formulate în tinereţe. Sunt ani deosebit de fertili din punct de 
vedere literar, publicând şi tratatul Învățătura creștină şi 
studiul Sclavia timpului nostru. 

Meditaţiile despre artă sunt numeroase:,,fiecare artă 
cunoaşte două abateri de la drum:  vulgaritatea şi 
artificialitatea”, frumosul „nu din cauză că e bun mi-e drag, ci 

pentru că mi-e drag e bun”, „arta e o născocire”, „e ispita 
distracţiei cu păpuşi [...], cu jocul, basmele [...]”, „devenind tot 
mai egoistă, arta a ajuns la demenţă”, „dacă țelul artei nu este 
binele, ci desfătarea, atunci difuzarea artei va fi alta”, 
„esteticul și eticul — două puncte de sprijin ale aceleiași 
pârghii” etc.) și se interferează cu meditaţiile privind idealul 
etic şi cel social („nu se poate trăi fără un ideal”, „mania 
egoistului”, „să arăt că toate-s de la înşelăciune”, „să-i demasc 
pe bogaţi”, „omul are însuşirea să nu vadă suferințele [...] 
pricinuite de el însuşi”, „nu mă pot bucura de nașterea copiilor 
în păturile înstărite — se înmulţesc trântorii”, „simptomul 
descompunerii lumii noastre e că oamenii nu se ruşinează de 
bogăţie, ci se mândresc cu ea” etc.) 

Boala și moartea îl preocupă pe Tolstoi în permanență: 
„încerc un sentiment de liniște, de mulțumire, atunci când mă 
îmbolnăvesc”, „trăiesc, dar sunt foarte slab”, „privesc [...] fără 
cârteală [...] suferințele şi apropierea morţii”, „trebuie să 
slujesc şi bolnav, adică până la moarte”, „boala a fost o 
neîntreruptă sărbătoare sufletească şi spiritualitatea întărită”, 
„m-am gândit cu un desăvârşit calm la moarte”, „am 
slăbiciunea de a gândi că nu mi-e bine”, „începi să trăieşti cu 
adevărat doar la bătrâneţe”, „încep să privesc moartea [...] nu 
ca o încheiere a unui lucru, ci ca însuşi lucrul”, „starea 

maladivă continuă”, „mare slăbiciune fizică, dar starea 
sufletească — zdravănă”, „tare am mai decăzut moralmente”, 
„foarte abătut, trist, slăbit”, „m-am trezit cu un frison tot mai 
tare şi mai tare [...] şi am uitat totul”, „insomnie, arsuri”, „oare 
îmi voi sfârși viața în această situație degradantă?”, „sunt 
foarte slăbit”, „trăiesc şi nu prea...”, „stare [...] de milă faţă de 
mine”, „de abia dacă mai trăiesc”... 

Tolstoi îşi încheie Jurnalul doar cu câteva zile înaintea 
morții: în 3 noiembrie, iar el moare la 7 noiembrie 1910, la ora 
6", ultimele sale cuvinte fiind: „Adevărul... Iubesc multe!...” 
Va fi transportat de la Astapova la Iasnaia Poliana, iar la ora 

(eseuri, cronici literare, interviuri) 
15 a zilei de 9 noiembrie 1910 va fi înhumat în pădurea Zakaz, 
unde şi-a dorit el. 

Încă din al doilea an de căsnicie, marele scriitor 
constată că „e groaznic, înspăimântător, lipsit de sens să-ţi legi 
propria fericire de condiții materiale — soţie, copii, sănătate, 
bogăție”. Soţiei, „caracterul i se strică pe zi ce trece [...]”, 
„nedreptatea şi egoismul ei calm” îl „înspăimântă” şi îl 
„Chinuie”. Din Jurnalul ei, „o furie ascunsă împotriva mea 
respiră din fiecare cuvânt de tandreţe” sau — antinomic — 
„Toate astea au trecut [...]. Sunt fericit cu ea [...]”. 

Pe parcursul întregii existențe — de 48 de ani de cuplu 
— Tolstoi pendulează între iubire și îngrijorare, pentru ca, mai 
târziu, să-i încolțească în suflet ideea plecării: „17 septembrie 
(1862 n.n.). Logodnic, daruri, şampanie”. Am fost foarte 
mulțumit de ea [...], dar am știut că e ceva trecător şi am 
aşteptat şi a trecut”, „simt că îi e greu şi ei, dar mie mi-e mai 
greu[...]”, „de două ori, serile, aproape ne-am certat [...], mă 
tem de această stare de spirit mai mult decât de orice”, „o 
iubesc din ce în ce mai mult”, „Sunt mic şi nemernic. Şi sunt 
astfel din momentul în care m-am căsătorit cu femeia pe care o 
iubesc”, „nedreptatea şi egoismul ei calm mă înspăimântă şi 
mă chinuie.” 

Primul gând de plecare încolţeşte în mintea și sufletul 
marelui scriitor în 26 iulie 1894: „Şi chiar noaptea m-am 
pregătit să plec [...]. Rău am făcut că n-am plecat. Am 
impresia că nu voi putea evita acest lucru [...]. Dimineaţa am 
umblat, m-am plimbat și m-am tot gândit la ea, să-i scriu o 
scrisoare pe care s-o citească după moartea mea” (19 
noiembrie 1889). Sau: „lucrurile stau tot mai prost” sau: „Dar 
nu eşti singură. Eu sunt cu tine, cu tine aşa cum ești, te iubesc 
[...] până la capăt”. 

Pendularea între iubire, milă şi saturație continuă: 
„Dacă bărbații ar cunoaşte toate femeile aşa cum îşi cunosc 
soții soțiile, nici nu s-ar mai contrazice cu ele şi nici n-ar mai 
ține la părerea lor”. „Din nou îmi vine să plec (7 iulie 1908). Şi 
nu mă hotărăsc. Dar nici nu renunţ”, „leri a fost foarte 

chinuitor. Îmi număram banii şi plănuiam cum să plec[...]. Azi 
e mai bine”, „Am stomacul deranjat şi totuşi plec” (3 
septembrie 1909), „Ieri am pus totul în ordine”, „Moscova. 
Ieri am ajuns cu bine”, „Am sosit la Krekşino (5 septembrie 
1909). „Agitația plecării. Vreau acasă. Oricât de bine mi-ar fi 
aici, am nevoie de linişte” (18 septembrie 1909) sau „m-am tot 
gândit cum să scap, ce să fac”(13 aprile 1910), „am obosit 
foarte, foarte mult” (12 septembrie 1910). „A venit Sofia 
Andreievna şi s-a purtat cu mine la fel de blând şi cu bunătate” 
(17 octombrie 1910), „...iau hotărârea definitivă să plec [...]. 
La Șciokino, așteptăm o oră [...], am impresia că m-am salvat 
[...]. Am mers până la mănăstirea Optina” (28 octombrie 
1910). 

În drum spre Rostov, Tolstoi se îmbolnăvește şi 
întrerupe călătoria la halta Astapovo, fiind găzduit de şeful 
gării, I. I. Ozoliu. 

Bolnav de pneumonie, scrie scrisoarea de adio fiului, 
S. L. Tolstoi şi fiicei T. L. Suhotina, precum și scrisoarea 
deschisă privind motivele plecării sale, care a fost publicată în 
„Russkie vedomosti”. În 31 octombrie 1910, Tolstoi serie o 
scrisoare de adio către sora lui, Maria Nicolaevna, călugăriță la 
Mănăstirea din Șamardino. 

Drama existențială a celui mai mare scriitor al lumii 
este concentrată într-un fragment din scrisoarea către soția sa, 
începută în iulie 1897 şi continuată în 28 octombrie 1910, 
înmânată Sofiei Andreievna Tolstoia după moartea lui: 
„Plecarea mea te va amări. Îmi pare rău, dar înțelege şi 
crede-mă că n-am putut face altfel. Situația mea devine, a 
devenit insuportabilă [...], nu mai pot trăi în condiţiile locului 
[...] şi fac ceea ce fac, de obicei, bătrânii de vârsta mea: pleacă 
din lumea laică, pentru a-și trăi în singurătate şi liniște ultimele 
zile ale vieții. Te rog înțelege [...] şi nu veni după mine, chiar 
dacă afli unde sunt”. Jurnalul numai pentru mine se încheie cu 
observaţia că „Totul e la fel, ba mai prost. Numai de n-aş 
păcătui. Şi de n-aş avea în mine răutate. Acum n-am”. 

2. W. N. P. Barbellion, Jurnalul unui om dezamăgit 


Printre cele mai impresionante Jurnale traduse în 
româneşte, din păcate, târziu, în 2008, considerăm Jurnalul 
unui om dezamăgit al lui W. N. P. Barbellion, alias Bruce 
Frederick Cummings (1889 — 1919). 

Deşi acest minunat Jurnal... a apărut în martie 1919, 
Martin Edward aprecia, pe blogul său, în 2004, că „seamănă 
cu un weblog”, surprizând modernitatea şi contemporaneitatea 
jurnalului lui Barbellion, care impresionează prin „plăcerea de 
a comunica”, prin „catalizarea trăirii”, prin „obsesia lipsei de 
timp”, prin „dorinţa de sinteză”, prin „tensiunea trăirii”, prin 
„autenticitate”, prin „măreţia unui profil uman de excepţie”, 
care dezvăluie „sensul dramatic al unei vocaţii ratate”. 

Jurnalul unui om dezamăgit se constituie într-o 
„biografie intelectuală exemplară”, bazată pe intensele trăiri 
interioare, care îl fac pe autor să exclame, totuşi: „îmi ajunge 
onoarea de a face parte din univers”, pentru că „am trăit, am 
fost eu, chiar dacă pentru atât de scurt timp”. În cei 28 de ani 
trăiţi (de fapt 30), „am comprimat o viaţă destul de lungă: am 
iubit şi m-am căsătorit şi am o familie, am plâns şi m-am 
bucurat, am luptat şi am învins, iar când va veni ceasul, voi fi 
mulțumit să mor”. Câtă putere, câtă voință, cât optimism şi — 
mai ales — câtă demnitate! 

Jurnalul... începe în adolescenţă, autorul având doar 
13 ani — cifră fatidică, poate, — dar încă din primele 
consemnări conştientizăm că adolescentul gândește matur: 
scrie eseuri, manifestă un viu interes pentru natură și toate 
vietățile, citeşte asiduu literatură și cărți de specialitate, își 
petrece mult timp în mijlocul naturii, dar face şi sport de 
performanță (a „câștigat campionatul sportiv pe şcoală” la 14 
ani!), citește Originea speciilor de Darwin, pe care — chiar la 
acea vârstă — o înţelegea! 

Încă din 1905, Barbellion se consideră „o fiinţă cum 
nu se poate mai nemulțumită” (câtă putere de introspecţie!). 

Idealul său, încă din adolescenţă, era să ajungă „un 
mare naturalist”, după studii serioase şi temeinice, să adauge 
„0 iotă [...] la suma cunoştinţelor omeneşti”, „un gând”. 

Obsedat de starea precară a sănătăţii lui, Barbellion 
consemnează, în 1907: „Dacă se bucură de sănătate, omul nu 
trebuie să dispere niciodată”, formulare cu caracter aforistic. 

Deşi lucra, din 1906, ca jurnalist la „Devon and Exeter 
Daily Gazette”, pasiunea lui pentru știință nu-l părăsește, iar 
din 1912 ocupă, prin concurs, un post la British Museum, în 
paralel lucrând în propriul laborator amenajat acasă. 

Introspecţia, descoperirea sinelui, străbate, ca un fir 
roşu, întregul Jurnal, autorul realizând un „emoţionant traseu 
interior” privind lecturile care l-au marcat, concertele, natura, 
regnul animal şi vegetal, filosofia... 

În 1910, conchide că „n-are rost să deplângi cursul 
sorții”, dar că își „încearcă forțele în bătaia vieții”, pentru a 
„câştiga, în cele din urmă”. Este un morman de antinomii: 
optimist și sceptic, ambițios şi retractil, abil şi stângaci, 
agreabil şi dezagreabil, analitic şi sintetic, bolnav şi sănătos, 
calm și impetuos, candid şi vinovat, comic şi trist, decepționat 
şi încântat, dibaci şi neîndemânatic, discret și indiscret, egoist 
şi altruist, exigent și tolerant, fermecător și uricios, cald şi 
glacial, hazliu și serios, labil şi ferm, liniștit şi frământat, 
necăjit și vesel, nefericit şi fericit, pacifist şi agresiv, timid şi 
îndrăzneț, ursuz şi comunicativ, vesel şi mâhnit. Dovadă, 
recunoaşterea „duplicităţii”, „contrastul remarcabil dintre faţa 
pe care-o întorc spre oamenii de afară”, „la mine 
autoexprimarea este o nevoie vitală”, „mă urăsc pentru că nu 
deschid gura”, „duc o viață interioară destul de lipsită de 
glorie”, „până şi puterea minţii mi se destramă”, „mi s-a tocit 
şi sensibilitatea”, „norul de presimţiri negre din sufletul meu”, 
„ascund simptomele care, deja, s-au înmulţit”, „e dureros să nu 
poţi dărui nimic când vrei să dăruieşti”, „sunt îndrăgostit de 
propria-mi nenorocire”, „interesul continuu față de mine 
însumi mă scârbeşte”, „trăiesc într-o reculegere retrospectivă 


107 


E] 


„Frumosul rănit de sabia realului” 

(eseuri, cronici literare, interviuri) 
tăcută”, „viaţa şi persoana mea sunt cârpite”, „o să las 
paralizia să nu se strecoare în toate oasele”, „îmi zâmbesc 
amar mie însumi”, „sper la ceva mai liber și mai plăcut după 
moarte [...], la dispariţia sinelui acestuia meschin”. 

Dacă observaţiile privind lumea exterioară sunt mai 
concentrate, cele referitoare la complexele trăiri sufleteşti 
ocupă un spaţiu larg încă din primii ani, dar, preponderent, în 
partea a doua a jurnalului acestui „om dezamăgit” şi în partea 
a treia. 

Vom evidenția câteva reflecţii care dezvăluie acuitatea 
sinelui acestui tânăr dispărut dramatic şi prematur: „Am ajuns 
atât de ridicol de cârcotaş şi pisălog”, „toată mândria aceasta 
clocoteşte în spatele unui exterior timid”, „mă intimidează 
până şi [...] subordonații”, „toate sunt sigilate în mine”, „acum 
trăiesc în mormânt”, „floarea albă a ambiţiei mele şi-a ridicat, 
din nou, capul”, „uneori, am îndoieli cumplite”, „trec de la 
nadirul dezamăgirii la zenitul speranţei şi invers”, „mă 
dezvălui un nemulțumit,  disprețuitor și arogant”, 
„temperament acrit, de un om dezamăgit”, „senzaţie de 
neajutorare”, „azi viaţa se trezește iarăşi în mine”, „creez 
conversații imaginare”, „mă autoanulez spre marea mea 
nefericire”, „sunt [...] un cinic nefericit, măcinat de griji, dar 
fără mândria cinicului”, „mă tem să nu mă înşel pe mine 
însumi” etc. 

Unele reflecţii au caracter de maxime, cum ar fi: 
„Loialitatea omului față de sine însuşi este cea mai 
încăpățânată pornire inimaginabilă”, „Cât de egoist trăim mai 
tot timpul în sinele nostru prezent sau în sinele viitor”, 
„Fiecare om e un tezaur inepuizabil de personalitate umană”, 
„Ce amară dezamăgire să-ţi dai seama că nişte oameni uniți de 
cea mai profundă iubire stau, în fapt, la distanță atât de mare”, 
„Războiul îi scoate pe toţi din ascunzătoare, concentrează un 
fascicol de lumină asupra minţii și caracterului fiecăreia, apoi 
le proiectează ca să le vadă toți”, „Indiferenţa față de viaţă 
răsare din neputinţa de a o păstra”, „Bucuria prea multă, ca şi 
durerea prea multă [...] fac rău organismului”, „Setea de 

cunoaștere te poate dobori la fel ca orice patimă, dacă n-o tii în 
frâu”, „Să fii viu — să gândeşti, să vezi să te bucuri, să te 
plimbi, să mănânci — toate, indiferent de câți bani ai în buzunar 
sau de perspectiva unei cariere”, „Singurul om treaz e 
melancolicul, care, dezamăgit, priveşte viața, o vede aşa cum e 
cu adevărat”, „E teribil când prin mintea unui tânăr ambițios 
trece bănuiala că, poate, [...] nu e decât un muritor de rând”, 
„Adevăratul test al fericirii este să ştii ce zi a săptămânii este”, 
„Nu-mi dau viaţa ca ofrandă de bunăvoie — mi se ia bucată cu 
bucată”, „Conștiinţa [...] se întoarce mai uşor la lucrurile de 
mult trecute”, „Iubirea omenească devine [...] semnul marii 
uniri a sufletelor întru Dumnezeu care este iubire”, ,....trezit la 
viață sub loviturile de bici ale dorinţei deznădăjduite de a iubi, 
de a şti, de a face, de a reuşi”, „N-am decât douăzeci şi opt de 
ani, dar în anii aceştia puţini am comprimat o viaţă destul de 
lungă [...], iar când va veni ceasul, voi fi mulţumit să mor”. 

Talentul narativ — fie că se manifestă povestind 
cronologic sau retrospectiv, inventând dialoguri monologuri 
dramatice — este dublat de acela al unui poet al naturii. lată 
cum tânărul „condamnat la moarte” de boală, descrie 
„primăvara în pădure”: „Printre puieţii de stejar păream 
înconjurați de un nor verde. larba verde şi înaltă proiecta o 
lumină verde peste verdele crud al stejarilor [...]. Din loc în 
loc, prin iarbă, se iveau pâlcuri de clopoței unduitori. Pe sus, 
în stejari, auzeam șoaptele secrete ale frunzelor [...]. Pârâiaşul 
trăncănea [...]. Bănuţeii, cu pălăriuțe de soare de un galben 
aprins, jucau ineluş-învârtecuş”. 

„Un pin scoțian” este „frumos, înalt, falnic, drept ca o 
coloană a Parthenonului [...]. E un copac nobil. Are putere de 
uriaş şi înălțime de uriaș, dar [...] e blajin, cu ramuri ce se 
apleacă grațios spre tine — ca un uriaș bun care şi-ar întinde 
mâinile spre un copil”. 

„Răsăritul e marea oră a plecării, iar apusul e sosirea 
finală [...]. Vârfurile ulmilor păreau supranatural de înalte, şi 
[...] erau în comuniune secretă cu norii” care „s-au întins unii 

spre alţii ca nişte curteni prinși în conversații șoptite [...]; 
apoi, încetul cu încetul, a sosit vestea că soarele e gata să 
plece”... 

„Lacul, văzut de deasupra, [...] arăta ca orice pânză de 
apă nevinovată”, dar, uneori, „devenea sinistru”, avea „o 
adâncime considerabilă [...]. La suprafaţă creşte o algă 
vâscoasă, odinioară verde [...], care împrăștie o duhoare 
oribilă”. 

Stânca neagră de pe unul din maluri „se ridică drept 
din apă [...], este un exemplu excelent de «contursiune» [...], 
pentru că straturile sunt înclinate, după un model geometric 
[...]. Deasupra stâncii [...], aplecat deasupra apei, stă agăţat 
într-un echilibru aparent periculos un brad subțire şi 
plăpând”. 

Autorul Jurnalului, un îndrăgostit nu numai de viaţă, 
de natură, ci şi de frumos, este un portretist delicat şi 
remarcabil. De sub pana lui măiastră răsare portretul unei 
„tinere irlandeze”: „era brună, cu ochi scântăietori şi albaştri 
şi un năsuc adorabil, ultrainteresant pentru orice bărbat care o 
privea [...]. Ea avea atâta energie, că vârful nasului i se mișca 
în sus şi în jos, ca să-i accentueze vorbele [...]. Avea un zâmbet 
timid, de ingenuă”... 

Nu mai puțin reușit este portretul soției, Eleonor, 
în întregul Jurnal. 

Personalitate complexă, Barbellion este fascinat şi de 
muzică, trăind cu intensitate și frenezie muzica bună. 
Simfoniile lui Beethoven, în principal Simfoniile a cincea și a 
șaptea îl „aduc la extaz”, exclamând: „Ador felul în care o 
melodie superbă flutură în jurul orchestrei şi printre membrii 
ei ca o pasăre frumoasă”, făcându-l să trăiască „minute de 
viață glorioasă”. Ascultând , Simfonia a cincea a splendidului 
Ceaikovski”, tânărul „dezamăgit” vibrează cu fiecare „acord 
[...] pasionat și expresiv”, având senzaţia că „orchestra pur şi 
simplu nu se mai poate opri”, iar el a „rămas nemişcat, cu toţi 
nervii încordaţi” şi a plecat „profund încântat”. 


„Tisipit” 

lată un fragment prin care Barbellion se dovedește nu 
numai un meloman de excepție, ci și un remarcabil critic 
muzical: „... se trezeşte la viaţă o populaţie magică [...]. Este 
lupta unui om cu un ciocan pneumatic — Soarta”, apoi „omul 
este frânt”, iar după „lovitura” prevestind că „s-a întâmplat 
ceva definitiv şi cumplit” are loc „învierea şi cutremurarea 
cerurilor”, după care „vine un măreț vânt vindecător [...], până 
când, încet-încet, apare Calea Bolţilor din Paradis, pe care 
avansează lent un cortegiu solemn. Deasupra marii izbucniri 
de jale, reînvie Speranţa, iar Eroul necunoscut intră cu toate 
onorurile în Regatul său”... Sublim spus! 

Barbellion s-a bucurat „de aproape doi ani de 
«existență postumă», ca o supremă sfidare adusă morţii” şi de 
şapte luni de „glorie literară antumă”. 

Chiar dacă Jurnalul unui om dezamăgit a tost tradus în 
românește abia după 91 de ani de la apariţie — fiind cunoscut 
în franceză, italiană, suedeză, spaniolă şi olandeză cu mult 
înainte — traducerea excepţională a Ancăi Bărbulescu ne oferă 
şansa unică de a gusta „unul dintre cele mai emoţionante 
jurnale scrise vreodată”. 


3.George Orwell, Jurnalele 


Chiar dacă George Orwell, ca majoritatea artiştilor, nu 
şi-a menţinut numele real, Eric Arthur Blair, aşa cum apare pe 
piatra de mormânt, a devenit celebru prin pseudonim. 

Scurta sa viaţă (25 iunie 1903 — 21 ianuarie 1950) şi 
opera au generat neaşteptat de multe biografii (11 mai recente) 
şi cu atât mai numeroase studii critice, dintre care se detaşează 
acela al lui John Rodden, Every Inrellectual's Big Brother: 
George Orwell's Literary Siblings, din 2006, cu informaţii 
valoroase privind Conferinţa Centenară, George Orwell: An 
exploration of His World and Legacy, organizată la Colegiul 

Wellesley, din apropiere de Boston, Massachusetts, în mai 
2003. 

Opera lui Orwell, însumând aproximativ 9000 de 
pagini, apare în volumele Operele complete ale lui George 
Orwell editate de Peter Davison, publicate în 1998 de Penguin 
Books. În 2001, acesta a mai publicat patru colecţii de eseuri, 
editate de Peter Davison, care conțin și alte note adiționale. 

Capodopera sa, romanul O mie nouă sute optzeci și 
patru, publicat de Secker & Warburg, în 8 iunie 1949 și peste 
cinci zile de Harcourt, Brace din New York, a avut un 
extraordinar impact asupra publicului, încât la 27 august 1949, 
s-a difuzat, la emisiunea de teatru NBC University 
dramatizarea lui Milton Wayne, o versiune radiofonică. 

Ne vom opri, însă, asupra unor Jurnale ale lui Orwell, 
în care marele scriitor ni se dezvăluie ca un fin observator „al 
spectacolului vieţii în toate detaliile sale, de la cele mai 
neînsemnate la cele mai cutremurătoare” („Times Literary 
Supplement”), „atât al banalului, cât şi al extraordinarului, 
descriind, cu aceeași seriozitate, tabloul Europei în prag de 
război şi măruntele detalii casnice” („The Guardian”). 

Numeroasele sale Jurnale se structurează tematic: 
Jurnalul unui culegător de hamei, Jurnalul drumului către 
Wigan Pier, Jurnalul domestic — volumul intercalat cu 
Jurnalul din Maroc, Jurnalul domestic volumul II intercalat cu 
Jurnal al evenimentelor care au dus la război, Jurnalul din 
timpul războiului, Al doilea jurnal din timpul războiului, 
Jurnalele de pe Insula Jura, încorporând Jurnalele domestice 
volumul III, volumul IV şi volumul V. Acesta din urmă este 
întrerupt de un Rezumat al însemnărilor lui Auril, sora lui, şi 
de Însemnări relevante din caietele lui Orwell. Volumul V 
continuă evenimentele întrerupte în 21 octombrie 1947, cu 
perioada 31 iulie 1948 — 24 decembrie 1948. 

Volumul George Orwell, Jurnale, apărut la Editura 
Polirom din Iaşi în 2010, încheie seria acestora cu Însemnări 
relevante din ultimul caiet literar (21 martie 1949 — 
septembrie 1949), în care scriitorul consemnează date privind 

sanatoriul Cranham de lângă Stroud din Gloncestershire şi 
spitalul University College, precum: programul zilnic, 
atmosfera („mai multă linişte”, „mult mai relaxat”), camera, 
costul spitalizării. 

Cele unsprezece Jurnale ale lui Orwell, închid, ca 
într-un corolar, evenimentele vremii, descrieri, evenimente 
politice, observaţii despre natură, informații uzuale, imaginea 
personală a vieţii scriitorului, lumea culegătorilor de hamei, 
aceea a minerilor, opinii, hărţi ale călătoriilor lui Orwell. 

Ne-am oprit mai atent asupra primelor două Jurnale, 
impresionați de „un trai mai precar” pentru care a optat 
scriitorul (între martie 1928 şi decembrie 1929, a locuit într-un 
cartier muncitoresc din Paris) şi de interesul lui pentru viața 
grea a şomerilor, a săracilor şi a minerilor. 

Jurnalul unui culegător de hamei surprinde perioada 
25 august 1931 — 8 octombrie 1931, în care scriitorul și-a 
interferat existența cu aceea a oamenilor de la periferia 
societăţii, sortiți să-şi ducă exsitența de pe o zi pe alta... 

Itinerarul — „aventură” a scriitorului — începe din 
Chelsea și trece prin Westminster Bridge Road, Trafalgar 
Square, Kent, Sevenoas, Seal, Maidstone, la ferma Blest, 
pentru a se întoarce, din Wateringleury, cu „trenul 
culegătorilor de hamei”, la stația London Bridge. 

Cu un pronunțat simț al amănuntului, Orwell 
dezvăluie locurile „de popas” precum: „casa cu camere de 
închiriat” de pe Westminster Bridge Road, unde, un pat l-a 
costat „un şiling”, mai scump decât era cu trei ani în urmă, 
datorită „intervenției L.C.C.”, „zidul de nord” din Trafalgar 
Square, „unul din locurile de întâlnire ale sărmanilor fără 
adăpost din Londra”, „o pensiune de pe Southwark Bridge 
Road”. La fel, drumul „către câmpurile de hamei”, „la 
marginea unui parc din apropierea bisericii”, „la poarta 
bisericii”, într-o „casă neterminată”, pe o podea goală, la azilul 
West Malling. 

La ferma Blest, brigadierul le-a spus că are nevoie de 
culegători de hamei şi 1-a trimis la câmp. 

Dintre cei patru însoțitori, naratorul s-a împrietenit cu 
Ginger, „un tânăr voinic, atletic [...], aproape analfabet şi 
destul de sărac cu duhul, dar [...] curajos”. Acesta încălcase 
legea, era „inapt pentru armată”, dar „una sau două tâlhării 
i-au adus peste 500 de lire”. El ar putea trăi cinstit, fiindcă „are 
mare talent la vânzarea stradală”. 

Drumul a fost parcurs atât pe jos (mile întregi 
străbătute printr-o „vreme câinoasă”), cât şi cu tramvaiul sau 
cu camionul. 

Până să ajungă la destinaţie, cei patru au furat mere, 
cartofi, pâine şi carne, autorul surprinzând — nu fără 
compasiune — halul „înfiorător de degradare” a unor oameni, 
restricțiile aberante („vagabonzii nu sunt lăsați să iasă de la 
azil duminica”). Mai surprinde, la fel de realist, împiedicarea 
şomerilor de a-şi găsi de lucru, indiferența enoriașilor („n-am 
primit nimic”), refuzul de a le da „apă rece” („stăpâna nu ne 
lasă să dăm nimic la vagabonzi”). 

Procesul culegerii hameiului este meticulos prezentat: 
„Hameiul se agaţă pe araci sau pe sârme [...] și creşte în șiruri 
dispuse la un metru sau doi”. Culegătorii trebuie „să rupă 
ciorchinii [...], curăţindu-i, cât se poate, de frunze”. „Probleme 
sunt statul în picioare [...], dăunătorii, precum şi faptul că-ți 
cam distrugi mâinile”, care „se fac negre [...] de la sucul de 
hamei [...] şi [...] se crapă”. 

Fermierii preferă localnici, fiindcă aceştia nu trebuie 
cazaţi şi lucrează cu toți membrii familiei — inclusiv minorii. 
De fapt, „legile privind exploatarea minorilor sunt [...] 
ignorate”, familiile tratându-i pe copii „ca pe niște sclavi”. 

Autorul explică „sistemul de plată”, care nu e în 
favoarea „culegătorilor”. Ei pierd zilnic o oră sau două, 
așteptând să treacă de la un câmp la altul. La fel, cântăritorul 
îi înşeală („îndeasă [...] baniţele”, la fel sacii), de aceea, „e 
imposibil să câştigi 30 de șilingi pe săptămână”. 

„Regulile” din broşură îl reduc pe culegător „la nivelul 
de sclav”, deoarece acesta poate fi concediat fără „preaviz”; 
pretextând diverse motive, patronul îi plăteşte un șiling pe 
8 baniţe nu pe 5 etc. Dacă se întâmplă ca aceştia să părăsească 
din proprie iniţiativă slujba, pierd; de asemenea, când e grevă, 
nu primesc nimic. Autorul pledează pentru înfiinţarea unui 
sindicat al culegătorilor de hamei, atât de necesar pentru a 
lupta pentru drepturile acestora. 

Cei mai mulţi culegători de hamei erau ţigani (50-60 
din 200), analfabeți, care aveau caravane, cai şi care 
disprețuiau modul de a locui în case. 

Muncitorii agricoli itineranţi lucrau „unde era nevoie 
de ei”, după anotimp, fără a avea vreo calificare. De aceea, 
„profiturile muncii lor” erau modeste: haine „la purtător”, paie 
de dormit tot anul, mese sărăcăcioase, compuse din pâine, 
brânză și costiţă şi numai uneori câte o băutură. 

În mod realist — și chiar naturalist — este reconstituită 
atmosfera unei vieţi mecanice: „zilele semănau foarte tare una 
cu alta”, începând de la „şase fără un sfert dimineaţa”, cu o 
pauză de „masă”la unu, „până la cinci şi jumătate”, iar seara li 
„se închideau ochii de somn”. 

Duminica, își spălau „cămăşile şi ciorapii la râu”, apoi 
dormeau. „Sumele de mizerie” primite de către culegători erau 
puse pe seama mentalităţii că „sezonierii privesc munca asta 
ca pe o vacanță” (?!). 

Casierii fermei făceau greşeli intenționate la 
„adunare”, „invariabil în favoarea fermei”. Astfel, pentru o 
muncă de optsprezece zile, un culegător nu câştiga mai mult 
de 26 de șilingi. 

La întoarcerea spre casă, cei doi, Orwell şi Ginger, au 
„tras la o casă cu camere de închiriat” din Tooley Street, unde 
paturile erau pline cu ploşnițe, bucătăriile „întunecoase şi 
murdare”, dar cu plite pe care — în oale — găseai apă caldă. 
Acolo au întâlnit un ins de 68 de ani, care „luase parte la 
revoltă” și „depusese jurământul ca gardian de pace voluntar”. 

Au mai cunoscut un „moş vânzător de flori [...] nebun” şi un 
hoţ care „de Crăciun, reuşea să dea spargere la casa de marcat 
a unei cârciumi”, alegându-se cu 40 sau 50 de lire. 

În câteva dimineţi, cei doi prieteni i-au „ajutat pe 
hamalii din Billingsgate”, care cărau roabe încărcate cu două 
sute kilograme de peşte. 

După două săptămâni, scriitorul şi-a dat seama că „nu 
a scris nimic” și a plecat acasă, în timp ce „Ginger a plecat iar 
în lume”. 

Impresionează „implicarea? autorului în viața 
culegătorilor de hamei şi a altor năpăstuiți ai soartei, stilul 
sobru, „scuturat” de orice podoabă stilistică. 

Jurnalul drumului către Wigan Pier (31 ianuarie 1936 
— 25 martie 1936) recreează o altă lume năpăstuită, aceea a 
minerilor, alţi „osândiţi la foame”, trăind printre „mormane de 
zgură, care arată ca munţii de pe lună, noroi, funingine”, 
într-un loc considerat „simbolul  curățeniei zonelor 
industriale”. 

Chiar dacă este ultima zi a anului, ajunul Anului Nou, 
Orwell nu renunţă la ideea călătoriei, luând-o „spre Coventry 
cu trenul, cum era stabilit” şi poposind într-o „pensiune [...] 
jalnică”, având miros de „casă cu odăi de închiriat” şi o 
„servitoare uşor retardată”. 

După un „mic dejun oribil”, el parcurge pe jos 12 
mile, apoi ia autobuzul spre Bull Ring. După ce prânzeşte la 
Birmingham, va călători cu autobuzul spre Stourbridge, 
parcurgând încă 4-5 mile pe jos, până la Căminul de Tineret 
Clent. Își face „socotelile” cheltuielilor, apoi petrece la cămin 
o „noapte confortabilă”, dar seara acelei zile i s-a părut foarte 
obositoare. 

A doua zi, a parcurs „vreo 16 mile” cu autobuzul şi pe 
jos, până la Penkridge, pe o ploaie intermitentă, apoi, până la 
Stafford, încă patru mile cu autobuzul. 

În ziua următoare, pe un frig „infiorător”, a luat 
autobuzul spre Hanley. A mers, apoi, pe jos, până la Edon, 
unde a prânzit într-o cârciumă tavernoasă. S-a plimbat, după 

prânz, până la Rudyard Lake, vara, stațiune turistică. La o milă 
distanţă, a găsit, cu multă greutate, „o căsoaie ca o cazarmă”, 
cu „mile întregi de coridoare”. 

După „mers pe jos, spre Macclesfield, 10 sau 11 
mile”, a luat autobuzul spre Manchester, tot pe un frig 
„înfiorător”. În aşteptarea lui Meade, conducătorul revistei 
„The Adelphi”, director administrativ al „Labour's Northen 
Voice” — organ de presă al Partidului Socialist Independent şi 
şef de sindicat — a poposit la familia acestuia, în compania 
doamnei M. 

Keunan — miner şomer şi activist în P.L.I. — i-a găsit 
„0 locuinţă în Wigan”, la familia Hornby. Hornby, după 13 ani 
de muncă în mină, a avut un accident la ochiul stâng şi este 
plătit doar cu 29 de șilingi pe săptămână, dar e propus pentru o 
compensație parțială de 14 şilingi săptămânal. Mai locuiesc 
acolo Joe — fiul familiei, miner la 15 ani, Tom — vărul doamnei 
Hornby şi un șomer. 

Wigan i se pare lui Orwell mai puțin deprimant decât 
Manchesterul. Seara a fost la sala Co-op, să-l asculte pe Wal 
Hannington, care, „deşi comunist, era sută la sută burghez”. 

În această localitate, orice miner este recunoscut „după 
tatuajul albastru de pe şaua nasului, din cauza prafului de 
cărbune.” 

Condiţiile de locuit ale minerilor sunt cumplite: în 
patru camere, locuiesc 11 oameni, din care cinci adulți, 
„făcând parte din trei familii diferite”. 

Aproape toți minerii au avut accidente la locul de 
muncă. Unii locuiesc în rulote, fiind aproape imposibil să 
obțină locuinţe; ei au expresii extrem de triste. 

La periferia orașului erau „căsuțe cenuşii de mahala”. 
O femeie încerca să desfunde „țeava de scurgere” care venea 
de la chiuvetă: „avea chipul palid şi rotund [...], obişnuit şi 
obosit”, „cea mai deznădăjduită şi mai fără speranţă expresie”. 

Orwell a schimbat gazda, doamna H. îmbolnăvindu-se. 
A nimerit într-o casă „murdară şi plină de mirosuri”, cu mai 

mulți chiriaşi. „Totul, în afară de pâine, era [...] lăsat 
descoperit”, patul era prea scurt. 
Într-o seară, Orwell a participat la o întrunire unde 
erau mulți șomeri, preponderent femei. 
Impresionant prezintă autorul jurnalului pe minerii 
şomeri jefuind „trenul mizeriei”, ca pe „cea mai şocantă 


x. 


privelişte posibilă”: biciclete sau cărucioare improvizate, pe 
care se puneau „saci de cărbuni furați”, încărcături cu roca 
inflamabilă, numită „canel”, ajungând la concluzia că „în 
fiecare zi se fură câteva tone de combustibil”. Numai uneori 
cei care fură sunt trimişi în judecată, deoarece compania nu 
şi-ar acoperi cheltuielile cu sortarea cărbunilor. Motivul 
trimiterii în judecată este „numărul mare de accidente [...]: un 
bărbat a alunecat sub tren și i-au fost tăiate ambele picioare”. 

Coborârea „în mina Crippen, cu Jerry Kennan”, este 
impresionant şi realist, naturalist descrisă: „adâncimea coliviei 
de extracţie era de 275 metri”, „viteză înspăimântătoare”, 
„încetineşte”, având o capacitate pentru zece bărbaţi sau o tonă 
şi jumătate de cărbuni. Tavanul abatajului era foarte jos, încât 
minerii munceau „întinşi pe burtă’; „căldura era [...] 
înspăimântătoare”. La distanță de un iard, tavanul se sprijină 
pe grinzi de susținere, majoritatea din lemn. Pe şine, trec 
cărucioarele. 

O măsură de precauţie o constituie percheziționarea 
minerilor, „să nu aibă la ei chibrituri”. 

La Liverpool Garrett, un şomer comunist l-a dus pe 
scriitor la docuri, să-i vadă pe docherii angajaţi la descărcat 
marfă. Din cei 200 câţi aşteptau, au fost „aleşi” doar vreo 50, 
ceilalți plecând „târșâindu-şi picioarele”. În acest oraş, 
cartierele mărginaşe au apartamente cu chirii reduse — 
legislaţie socialistă! 

În contrast cu peisajul sordid din Wigan, în vitrinele 
cofetăriilor, se găseau „stive imense de bucăţi de ciocolată”. 
Condiţiile de trai din Sheffield „sunt [...] destul de 
neprietenoase”. 

Amintirile scriitorului despre Sheffield sunt macabre: 
„un teren viran înspăimântător”, „iarba călcată în picioare, 


i) 


distrusă”, „case izolate şi pustii”, „coşuri de fabrică”, „pâclă 
uşor negricioasă”, „râu galben de chimicale”, „mirosul de sulf, 
argila galbenă”. 

În locuinţele „de clasă de mijloc”, „ai loc să te mişti”, 
aşa cum era la H. şi M. pe Escourt Avenue, nr.21, Headingley. 
Cu aceştia a vizitat casa-muzeu a surorilor Brontë. 

Autorul Jurnalului a asistat şi la „grupuri de discuţie” 
organizate de cei de la Asistenţa Socială, care administrează 
centrele ocupaţionale pentru persoanele fără slujbă. 

Mutându-se la Barnsby, şi-a găsit o locuinţă mare la 
familia Grey, unde se vorbea de tehnica mineritului, despre 
experienţa de război a domnului Grey. A participat, apoi, la 
mai multe adunări muncitoreşti şi a vizitat Băile publice. Cei 
scoşi afară de la adunări erau bătuţi de către poliţişti şi 
amendaţi conform Legii Reuniunilor Publice. D., unul dintre 
neconformişti, i-a povestit că în Polonia, „toate minele aveau 
băi la ieşirea din puț”. G. i-a istorisit despre cum un „zilier” a 
fost îngropat de viu”, fiindcă de trei ori s-a surpat tavanul 
minei. A mai aflat cum o femeie a lucrat în mină „trăgând 
vagonetele de cărbuni cu [...] hamuri şi lanţuri”. 

În 19 martie, Orwell a coborât cu „delegatul” în 
„groapa de zi”. „Galeria era mai prietenoasă” ca la Wingan, 
„puteai sta în picioare cam o treime din drum”. Fiind „infernal 
de umed”, apa e pompată spre suprafaţă. Minerii i-au arătat 
cum funcţionează „haveza”, o maşină care taie în peretele 
abatajului, dar locul unde lucrau ei „era un iad”: mult praf, nu 
sunt lămpi noi, „trebuie să te târăşti de-a lungul unor tunele 
cumplite”, „te poţi rătăci, dacă nu cunoşti galeriile, se circulă 
cu bastoane...” 

După ieşirea din mină, scriitorul admiră „mugurii 
micuţi şi rozalii”, cântecul păsărilor, florile de aluni — într-un 
cuvânt, natura. 

Peste câteva zile, a „coborât în mina Grimethorpe”. 
„Coliviile” coboară cu o viteză de 60, chiar 80 m la oră. Puţul 
are „o maşină de extrecţie cu schip”, cu care se scoate 
cărbunele la suprafaţă, „când în colivie sunt 8 tone, adică 16 
vagonete”. Pe urmă, ajunge pe o bandă rulată şi la nişte ciururi 
„care îl sortează automat şi tot aici e şi splălat”. Cu lămpile 
Davy se detectează gazele. La ieşirea din puț — băi excelente, 
construite atât de către Fondul de Asistenţă Socială a 
Minerilor, cât şi de deţinătorii dreptului de exploatare şi de 
către companie. 

Scriitorul a sesizat diferenţa dintre mineri când sunt în 
subteran şi când se află la suprafaţă, unde par banali, în timp 
ce în subteran „au trupuri splendide, cu fiecare muşchi 
definit”... 

Adunarea comuniştilor de la Market Place i s-a părut 
lui Orwell „dezamăgitoare” din cauza discursului stufos al 
oratorilor invitaţi. Degnan, însă, a vorbit mult mai fluent şi mai 
eficient. 

Alături de mina din Barnsley se afla fabrica de sticlă, 
de-a lungul canalului, în paralel, mai multe mormane de zgură 
au luat foc. 

La  Mapplewell, casele sunt mai proaste, iar 
proprietarii puseseră „înştiințări de evacuare pentru restanţe”. 

Mina Grauber conţine, deja, cărbuni mărunți, semn că 
„zăcământul e cam pe sfârşite”. 

Scriitorul este deprimat de mizeria din interior: 
„stivele de vase de lut murdare”, „resturi de mâncare 
împrăştiate pe toată masa”, „preşurile îngrozitoare”, „bucăţile 
de ziare aruncate pe jos”. 

Jurnalul se încheie cu întoarcerea la Leeds, apoi la 
Londra, după o experienţă îndelungată printre oameni simpli, a 
căror viaţă nu prea are tangenţe cu umanul. 

Această permanentă curiozitate a lui Orwell de a 
cunoaşte îndeaproape, „pe viu”, viaţa celor săraci şi de a o 
„gusta” din plin el însuşi i-a periclitat sănătatea, scurtându-i 
dramatic firul vieţii. A lăsat, însă, posterității opere captivante, 

scrise subiectiv şi cu deosebit talent, în care face „dezvăluiri 
spectaculoase”. 

Pe lângă discursul narativ plin de nerv, impresionează 
descrierile, unele morbide — cum s-a mai văzut — altele 
luminoase: „Peisaj deluros, privelişti superbe”, „gardurile vii”, 
„O dimineaţă splendidă”, „nicio adiere de vânt şi soarele 
strălucind puternic”, „lumina s-a reflectat în gheaţă”, „cel mai 
minunat roşu-auriu pe care l-am văzut vreodată”, „luminiţele 
licărind ca nişte stele”, „jeturi de flăcări uriaşe”, „şerpi uriaşi 
şi ameninţători de fier roşu aprins şi incandescent”. 

Consultând şi celelalte nouă jurnale, nu putem să nu 
fim de acord cu editorul scriitorului, Peter Davison, că 
„George Orwell a fost un împătimit autor de jurnale [...]: 
însemnări oneste despre viaţa sa, observaţii despre natură şi 
evenimentele politice ale vremii sale”, „hărţi excelente ale 
călătoriilor autorului”. 


4. John Curran, Agatha Christie. Jurnalul secret 


Agatha Christie (1891 — 1976) a fost una dintre cele 
mai prolifice, mai populare şi mai îndrăgite scriitoare ale 
lumii. 

În cei 55 de ani de activitate literară, a elaborat peste 
două miliarde de exemplare, de romane polițiste. Din 1920, a 
publicat mai mult de o carte anual, fiecare roman devenind un 
bestseller. 

Cercetătorul irlandez, John Curran, asistând la Calgary 
— Canada la premiera mondială a piesei Chimneys, l-a 
cunoscut pe nepotul Agathei Christie, Mathew Prichard, fiul 
fiicei acesteia, Rosalind, cu care, apoi, a rămas cel mai bun 
prieten. 

La Greenway-Devon, John Curran, după ce a consultat 
în amănunţime cele 73 de carnete scrise de Agatha Christie, a 
scos la lumina tiparului volumul Agatha Christie. Jurnal 

secret, care include şi două povestiri originale cu Hercule 
Poirot. Această lucrare este rodul „poveştii de dragoste dintre 
John Curran şi Carnetele sciitoarei”, conform afirmației lui 
Mathew, „un veritabil exemplu de istorie literară [...], o 
delicatesă...” 

Cuvântul înainte este semnat chiar de nepotul celebrei 
scriitoare, Mathew Prichard. 

În introducerea volumul, autorul se confesează, 
spunând că a văzut prima dată Carnetele Agathei Christie 
într-o zi de vineri, pe 11 noiembrie 2005, acceptând invitaţia 
lui Mathew, de a-şi petrece „sfârşitul de săptămână” la 
Greenway, pentru a vedea domeniul aşa cum era el înainte ca 
National Trust să înceapă amplele lucrări de renovare”... 

După un popas, pentru ceai, în bibliotecă, unde John a 
stat „în fotoliul preferat al Agathei”, împreună au făcut un „tur 
al casei”, pentru ca apoi să poposească asupra cutiei „cu o 
serie de vechi caiete de exerciţii [...], Marea descoperire”. 

Cu acceptul lui Mathew, a sortat, apoi a organizat 
„hârtiile Agathei”, le-a listat, iar în anul 2006, John Curran a 
publicat la Editura Harper Collins volumul Agahta Christie. 
Jurnalul secret, care cuprinde şi cele două pevestiri 
nepublicate până atunci: Cântecul lebedei — Două ultime 
povestiri. 

Jurnalul, în traducerea inspirată a Adrianei Bădescu, 
apare şi în româneşte, la Editura Rao din Bucureşti, în 2010, şi 
este structurat în douăsprezece capitole, Anexa amintită, 
bibliografie selectivă şi un indice de titluri. 

Cu excepţia primului capitol, O crimă anunțată: 
Începutul unei cariere, al şaselea, Fata din tren: crimă peste 
hotare, al optulea, Destinaţie necunoscută: Crimă peste 
hotare, al zecelea, Sanctuar: vacanță pentru crimă şi al 
doisprezecelea, Cadavrul din bibliotecă: Crimă prin citate, 
toate celelalte capitole au câte „o probă” (A, B, C, D, E, F, G), 
cuprinzând: „Clubul Detectivistic”, „Alţi scriitori de ficţiune 
polițistă în Carnete, „N sau M? Chestionarul titlurilor”, „Casa 

visurilor: idei neutilizate” şi „Crima e uşoară: Sâmburii 
inspiraţiei”. 

Din Autobiografia scriitoarei, aflăm despre geneza 
primului ei roman poliţist, The Mysterious Affair at Styles — 
provocarea surorii sale, Madge: „Pariez că nu poţi scrie o 
povestire polițistă bună”. De fapt, surorii ei i s-a pus în scenă 
piesa The Claimant, în West End, înaintea debutului Agathei. 
S-a constatat că ambele surori au moştenit talentul literar de la 
mama lor. 

Adevăratul debut al Agathei Christie a avut loc la 
1 ianuarie 1920, urmat de peste 50 de ani de intensă şi 
neîntreruptă activitate literară. 

Carnetele sunt menţionate în Autobiografia Agathei, 
care îşi nota „ideea excelentă într-un caiet de exerciţii”, pe 
care, însă, îl pierdea „invariabil”. Mai afirmă ea: „De obicei 
aveam vreo şase la îndemână şi îmi notam în ele ideile...” 
Scriitoarea însăşi recunoaşte că nu a avut „toate lucrurile [...] 
bine selectate [...], ordonate [...], etichetate”, păstrând „ceva 
notat în grabă [...], un fel de schiţă a intrigii”... 

Din Carnete, se desprind „încercările şi speculațiile 
pentru un titlu [...], încotro se îndrepta intriga”, dar şi „modul 
de a scrie cărţile: „„... mai întâi trebuie să te gândeşti la ceva şi 
apoi [...] trebuie să te sileşti să stai jos şi să scrii”. 

Modestia acestei inegalabile scriitoare rezidă în 
răspunsul la întrebarea din sufletul lordului Snowdown 
(1974), cum ar dori să rămână în memoria publicului: „Mi-ar 
plăcea ca oamenii să-şi amintească de mine ca o bună autoare 
de povestiri polițiste”. Şi — într-adevăr — publicul aşa îşi 
aminteşte de Agatha Christie! 

Autorul Jurnalului secret ne dezvăluie, cu lux de 
amănunte, că pentru Agatha „aceste însemnări sumare” erau 
„Jurnale personale, maculatoare, jurnale de călătorie [...], 
registre de cheltuieli gospodăreşti [...], scrisori, liste de cadouri 
[...], mementeouri practice [...], hărţi, designul copertei pentru 
Sad Cypress, decorul la Afternoon at the Seaside [...], 

diagrame ale locurilor din avion pentru Death in the Clouds şi 
ale insulei din Evil under the Sun” etc. 

Alteori, cum este cazul Carnerului 32, scriitoarea 
enumeră o serie de scene, schițând conţinutul fiecăreia şi o 
parte din intriga romanului Towards Zero. 

Întrucât ideea despre un roman apare în mai multe 
Carnete, un aspect aparent derutant şi contradictoriu al 
acestora îl constituie notițele pentru Crooked House. Agatha 
avea capacitatea extraordinară de „a concepe un număr 
nesfârşit de variaţiuni pe baza unei singure idei”. 

„Pornind de la acest aparent haos, Agatha Christie a 
creat o operă literară unică şi nemuritoare”, dar notează în 
Carnete un mare număr de „scriitori de ficțiune polițistă”, de 
la unii având şi autografe („13 at Dinner”, din Carnetul 41 sau 
din Carnetul 66). 

Pentru cel mai cunoscut roman al său, Și n-a mai 
rămas niciunul, apar menţiuni, deşi puţine şi foarte sumare, în 
Carnetul 65. 

Harta din Carnetul 35 prezintă şi scena crimei din Five 
Little Pigs. 

Autoarea, în Cuvânt înainte, scris pentru ediția 
„Million” a romanului său Crooked House, menționa, într-un 
stil pur subiectiv, că „Această carte este una din preferatele 
mele. Am păstrat-o ani de-a rândul, gândindu-mă la ea, 
perfectând-o [...]. Pentru mine, să scriu Crooked House a fost 
o pură încântare”. Carnetul 14 cuprinde cele mai numeroase 
note dedicate romanului preferat al Agathei Christie. 

În cuprinsul Carnetelor face numeroase referiri „la ea 
însăşi şi la opera ei”, de aceea, aceasta se constituie în Jurnalul 
secret. În Carnetele 72 şi 39, ea enumeră o parte din cărțile 
publicate, după ce stabileşte, cu lux de amănunte, notele 
pentru Mrs.McGinty's Dead şi schița pentru Evil under the 
Sun. 

Punctul comun al romanelor citate mai sus este 
personajul principal al acestora, Hercule Poirot. 

Scrisă la comanda editorului Tony Medawar, după ce 
a vizitat insula Man, la sfârşitul anului 1929, povestirea Manx 
Gold este schiţată în 20 de pagini din Carnetul 59. Este foarte 
interesant faptul că narațiunea reflectă însemnările autoarei. 
Au fost modificate, însă, ulterior, câteva nume ale 
personajelor: Ronald şi Celia au devenit Juan şi Fenelia, iar 
Robert a devenit Ewan. 

În Carnetul 13, sunt consemnate amănunte despre 
romanul The A.B.C.Murders concentrate într-un jurnal de 
călătorie, dar şi în alte două. 

A cincizecea carte a Agahtei Christie, A murder is 
Announced, considerat cel mai reuşit roman detectivist (1950), 
a fost schiţat — în episoadele sale principale — în Carnetul 35, 
deşi intriga acestui roman se conturează în Carnetul 3]. 

Pentru Spinder's Veb, care a fost premiat în 14 
decembrie 1954, paginile de însemnări le conţine Carnetul 12, 
Christie având, şi de această dată, metoda ei obişnuită de 
marcare prin litere a diverselor elemente ale scenariului. O 
însemnare specială propune ecranizarea piesei (1956). 

Romanul Dead Man's Folly (1956) are o geneză 
complicată, aşa cum consemnează notele din Carnetele 45 şi 
47, surprinzând chiar elementele de bază, cum ar fi intriga şi 
cadrul general al acţiunii. 

În Carnetele 5, 17, 27, 35, 36, 43 scriitoarea 
consemnează două cazuri interesante de crimă „neelucidate 
din viaţa reală”. Agatha se confesa: „Şi găsesc pentru ele 
propriile-mi soluții”. 

Capitolul Fata din tren: Crimă peste hotare dezvăluie 
un amănunt: faptul că Agatha Christie a folosit în multe cărți 
mijloacele de transport drept cadru de acţiune — trenul, 
vaporul, avionul etc., aşa cum rezultă din însemnările din 
Carnetele 3, 22, 45 şi 47. 

În capitolul Elefanții au memorie: Crime în trecut, 
scriitoarea investighează cazuri în care „detectivul trebuie să 
se bazeze pe amintirile celor implicați” (Dumb Witness, 

Sparkling Cyanide, Death Comes as the End, Mrs.McGintys 
Dead, Ordeal by Innocence) risipite în Carnetele 30, 13, 63, 
35, 9, 46, 43, 28, 17. 

Din Proba E: N sau M?, Chestionarul titlurilor, aflăm 
că s-a renunţat la titlurile cuprinse în Carnete, manuscrise, 
exemplare dactilografiate, rapoarte ale cititorilor și din 
corespondență. 

Capitolul 8, Destinaţie necunoscută: Crimă peste 
hotare, dezvăluie cum scriitoarea a folosit străinătatea ca 
fundal de acțiune în întreaga ei carieră: The man in the Brown 
Suit (Londra), The house at Shiraz (Persia), Murder in 
Mesopotamia, A Caribbean Mistery. 

În capitolul Într-o oglindă întunecată: Christie 
neştiută, autorul acestui Jurnal secret ne informează că „există 
câteva lucrări ştiute doar de cei mai devotați admiratori” ai 
Agathei: „scenarii pentru piese de teatru sau radiofonice” [...], 
toate [...] menţionate doar în Carnetre. 

Rule of Tree cuprinde trei piese, titlu — proiect în 
Carnetul 3, apoi în Carnetul 24, cinci pagini de însemnări 
despre piesa The Rats, având ca personaj principal un 
homosexual, Alec „cel mai stereotip şi mai ilustrativ exemplu 
în acest sens”. 

Notele pentru piesa The Patient apar în Carnetele 23 şi 
24, iar o altă schiță şi note, în Carnetul 64. Ultima piesă scrisă 
de Agatha Christie este Fiddlers Tree (1972) căci, „după o 
glorioasă carieră în dramaturgie, care a depăşit toate 
recordurile, această ultimă piesă s-a constituit într-o tristă 
cădere a cortinei”, un „triller comic în două acte”, care „nu are 
în măsură suficientă nici suspans, nici comedie”. Primul 
nucleu al acestei piese fusese schiţat din 1958, în Carnetul 15, 
şi în Carnetul 4, în care se stabileşte intriga. 

Piesa Akhnaton (1973) este considerată de Sir Max 
Mallowan, soțul Agathei, „cea mai frumoasă piesă, scrisă de 
ea” — scrisă, de fapt, în 1937! 

Însemnările sunt detaliate în 50 de pagini în Carnetul 
61 şi cuprind schiţe, note, lista personajelor, descrierea 
palatului etc. 

Proba F, din finalul capitolului, conţine „idei 
neutilizate”: „gemeni”, „oglinzi”, „virus gripal”, „cameristă de 
hotel”, „bărbat fără picioare”, „droguri” etc. 

Din Sanctuar: Vacanţă pentru crimă, aflăm că 
„vacanţele şi sărbătorile au constituit fundalul unui mare 
număr de titluri ale Agahtei Christie”, întrerupându-i lui Poirot 
vacanțele, tulburându-i Crăciunul sau chiar ziua de Hallowen: 
romanul Peril at End House, nuvela Murder in the Mews, 
romanul Hercule Poirot's Christmas, romanele Evil under the 
Sun (cu note şi schiţe în Carnetul 39), romanul Towards Zero 
(acțiuni şi o diagramă schematizață a geografiei locului şi 
scena înotului apar în Carnetul 32) şi At Bertram Hotel. 

Pentru romanul Ha/low'en Party, Carnetul 16 
cuprinde date clare de început şi de sfârşit, precum și teme, 
idei, intrigi din alte romane. 

Poirot investighează: Muncile lui Hercule dezvăluie 
marea pasiune a eroului pentru aflarea adevărului. Una din 
cele mai reuşite culegeri ale genului acestuia de povestiri, The 
Labour of Hercules, prefațată de însăşi autoarea, a fost 
publicată — cu excepţia ultimei povestiri — în revista „The 
Strand”, apoi în volum, în 1948, foarte mult apreciată, încât 
cele zece titluri, de 100.000 de exemplare fiecare, au fost 
repetate cinci ani mai târziu. 

Notele din Carnetul 44, pentru această culegere, sunt 
ample, redându-se şi cadrul miturilor care stau la baza 
povestirilor: hidra din Serna, căpriorul cu picioare de bronz, 
mistrețul din Erymanthas, grajdurile lui Angias, păsările 
stimfalide, taurul din Creta, caii lui Diomede (iepe), 
cingătoarea Hippolitei, turma lui Geryoneus, merele din 
grădina Hesperidelor, Cerber. 

Două dintre povestiri au suferit considerabile 
schimbări în culegerea publicată. 

Din Proba G, a aceluiaşi capitol, aflăm despre 
„sâmburii inspirației” scriitoarei, care, apoi, deveneau, sub 
măiastra pană a artistei, „fructe”, aşa cum putem constata în 
Carnetul 65. 

Ultimul capitol al acestui „jurnal secret”, Cadavrul din 
bibliotecă: Crimă prin citate, se raportează la opt romane 
scrise de Agatha între anii 1940 şi 1967. 

Sad Cyppress a apărut în foileton în S.U.A., în 1939, 
iar în volum abia în 1990. Proiectul de copertă apare în 
Carnetul 35, iar schiţe şi note asupra acțiunii în Carnetele 20 
şi 66. În Carnetul 21, sunt adăugate doar câteva detalii. 

Acţiunea romanului The Moving Finger (1943) este 
relatată de un personaj masculin, Hastings, drept „cronicar” al 
lui Poirot. Ediţia americană din 1942 diferă de cea engleză, 
„lucru ieșit la lumină abia la mijlocul anilor 1950”. 

În Carnetul 62, sunt 15 pagini dedicate acestui roman 
— ideea „fetei bătrâne frustrate”, atribuirea literelor diverselor 
scene, satul, numele personajelor, întâmplările și prima crimă. 

Din Carnetul 45, aflăm că autoarea dorea să transpună 
romanul scenic. 

The Hollow (1946) are notată intriga în Caietul 13, 
unde apare o listă cu idei de la A la Z. Artista a mai consemnat 
şi alte două variante de titlu, la care, apoi, a renunţat. În 
Carnetul 32, introduce o secvenţiere alfabetică reordonată, dar 
fără literele F.G.I., deși romanul nu o respectă fidel. Peste ani, 
când romanul a fost transpus scenic, personajul Poirot va fi 
exclus din text. 

Taken at the Flood (1948) este un roman „al cărui titlu 
i-a dat bătăi de cap”. Acesta are o intrigă complexă, reflectată 
parțial în Carnetele 19 și 30. În acestea, sunt incluse geneza 
situaţiei în care se află familia Cloade și personajele. În 
Carnetul 13, se regăseşte obişnuitul sistem alfabetic, în roman 
cu câteva modificări. 

The Pale Horse (1961) are o intrigă plauzibilă. 
Documentarea pentru acest roman o găsim în Carnetul 58, 
deși multe alte note sunt răspândite în cinci Carnete. 

The Mirror Crack'd from Side to Side (1962) este 
ultimul roman din seria celor în care acţiunea se petrece în sat. 
Ideile subiectului sunt marcate în primele şase pagini ale 
Carnetului 39. Intriga romanului se dezvăluie în Carnetul 4 şi 
este, apoi, dezvoltată în Carnetul 8, alături de o schiță a 
primelor capitole. Intriga se prelungește în Carnetul 52, iar 
personajele sunt schițate în multe Carnete, cele mai multe 
menținându-se în roman. 

Endless Night (1967) este considerat, pe drept cuvânt, 
de către lectorul de la Collins „extrem de antrenant”. John 
Curran crede că acest roman „constituie triumful final al 
Agathei Christie — ultimul roman excelent pe care l-a scris, şi 
cea mai mare realizare a ei în ultimii 20 de ani [...], la 75 de 
ani”. Deşi scriitoarea aparținea „păturii de sus a clasei de 
mijloc”, cartea este „relatarea prin vocea unui bărbat tânăr din 
clasa muncitoare”. Romanul este dedicat mamei tatălui lui 
Mathew Pricard, de la care — spune Agatha — „am auzit pentru 
prima dată legenda Parcelei Țiganului”. 

În Carnetul 28, se adaugă un element nou la intriga 
romanului, „crima cu cianură”. Unele idei nu au mers mai 
departe de paginile Carnetelor. 

Anexa este întitulată Cântecul lebedei — Două ultime 
povestiri. Înainte de „a da curs” acţiunii celor două naraţiuni, 
John Curran încearcă o explicaţie pentru o primă Caprurare a 
cerberului, care nu a încheiat cele 12 Munci, ci a fost lăsată 
deoparte, „apoi, brusc, în vreme ce urcam scara rulantă la 
metrou, mi-a venit ideea. Cu gândul la ea, am urcat şi am 
coborât scara de vreo opt ori”, se confesează Agatha. 

S-ar putea ca, din cauza situaţiei politice a vremii „și 
imaginea inabil mascată a lui Adolf Hitler [...] a fost 
principalul — și poate chiar singurul — motiv pentru care 
povestirea a fost respinsă”, consideră John Curran. Această 
povestire, spre deosebire de întreaga operă a Agathei Christie, 
are o atmosferă cu „o evidentă încărcătură politică încă din 
prima pagină”, cu vădită aluzie la „dictatorul dictatorilor”, la 

„discursurile sale belicoase”, la faptul că el (Hitler, n.n.) 
„Iscase vâlvătaia în Europa Centrală... ”, el, cel cu „cap ca un 
glonț şi o mustăcioară neagră”. 

Curios, pentru că marea şi inegalabila scriitoare 
afirmase, într-un interviu acordat editorilor ei din Italia, că n-a 
„fost niciodată, câtuşi de puţin, interesată de politică”. 

Însemnări despre versiunea nepublicată a acestei 
povestiri există în Carnetele 44 și 62. În Carnetul 44, autoarea 
a schițat și câteva variaţiuni pe tema svasticii. 

Incidentul cu mingea câinelui (după notele căpitanului 
Arthur Hastings O.B.E.) se petrece într-un sat unde locuind „o 
bătrână doamnă bogată şi rudele ei hrăpăreţe” şi are vizibile 
legături cu romanul Martorul mut (1937) şi cu alte povestiri 
ale Agathei Christie. 

John Curran consideră, pe bună dreptate, că „această 
povestire datează dintr-o perioadă mai târzie a carierei Agathei 
Christie” şi că „în Carnetul 30, o regăsim inclusă într-o 
listă...” El stabileşte ca dată posibilă a elaborării povestirii, 
anul 1933. 

Întrebându-se „de ce n-a fost publicată”, autorul cărții 
despre acest Jurnal secret conchide că, probabil, a fost 
transformată, în anii 1935, în romanul Dumb Witness. 

Povestirea este menționată în Carnetul 30, în care 
apare doar sporadic, și în Carnetul 66 cu mai multe detalii: 
mingea câinelui, persoane etc. 

lată cum două povestiri scrise cu decenii în urmă, văd 
lumina tiparului doar în anul 2009 — în alt deceniu, în alt secol, 
în alt mileniu! 

Şi-ar fi imaginat „cea mai populară scriitoare a lumii” 
că „va publica” în mileniul al III-lea? Oricum, rămâne „o 
enigmă n-esplicată”, cum ar spune marele nostru Eminescu. 


5. David Prodan, Memorii 


David Prodan (1902 — 1992) s-a născut la 19 martie 
1902 în satul Cioara (azi comuna Săliștea) din judeţul Alba. 

După absolvirea liceului maghiar Kun, din Orăştie, urmează 
cursurile Facultății de Istorie a Universităţii din Cluj (1921 — 
1924). S-a dovedit a fi un tânăr studios, format în spiritul 
vremii, după Unirea din 1918. 

Viitorul mare istoric a debutat în 1933, în revista 
„Gând românesc” cu observaţii pertinente asupra Arhivelor 
Transilvaniei. 

În 1938, îşi susține teza de doctorat cu tema Răscoala 
lui Horea în comitatele Cluj şi Turda, în faţa unei prestigioase 
Comisii, care i-a apreciat-o. 

Prin muncă tenace de fervent cercetător şi istoric, 
David Prodan colaborează la principalele publicaţii istorice ale 
vremii. În scurt timp, va deveni profesor universitar (1948) şi 
academician (1955), fiind unul dintre cei mai mari istorici care 
s-au aplecat cu acribie asupra evului mediu românesc, 
specialist de talie universală. 

De istoria meleagurilor hunedorene se leagă lucrările 
sale precum Producția fierului în domeniul Hunedoarei în 
secolul al XVII-lea şi Urbariul domeniului Devei la 1673. În 
1964, a colaborat la apariţia Istoriei României, volumul 3, a 
cinstit bicentenarul răscoalei lui Horea printr-o nouă ediție a 
cărții Răscoala lui Horea, iar în 1989, a publicat cartea 
Problema iobăgiei în Transilvania (1700 — 1848). 

Apariţia monografiei Răscoala lui Horea (1978) a 
declanșat un interes constant pentru istoric şi opera sa, 
întreţinut ciclic, la împlinirea vârstei de 80, 85 şi 90 de ani, 
prilejuri de unanimă apreciare. 

Devenind „centrul de referință al istoriografiei 
române”, David Prodan a dobândit recunoaştere şi apreciere 
internațională, prin alegerea sa ca membru de onoare al 
„Asociaţiei Americane de Istorie”, în 1986. Academicianul 
David Prodan mulţumeşte preşedintelui „Asociaţiei” printr-o 
scrisoare din care spicuim un fragment edificator: „Primind 
această înaltă distincţie [...], Vă rog să transmiteţi membrilor 
Societăţii, care m-au onorat cu prețuirea lor, mulțumirile mele 

din suflet, iar pe Doamna Voastră, personal, cu toată căldura, 
să primiţi întreagă gratitudinea mea”... (Cluj, 10 septembrie 
1986). 

Referințele asupra operei lui David Prodan sunt 
numeroase. Vom cita doar pe ilustrul academician Pompiliu 
Teodor: „Opera savantului, pornită din adâncul său ataşament 
pentru mulțimile ţăranilor din care se trăgea, reprezită [...] 
omagiul pe care îl aduce acelora care [...] erau creatorii, prin 
excelenţă, ai civilizației româneşti”. 

Adăugăm doar nume prestigioase care au elogiat, în 
timp, pe marele nostru istoric: 

În fară: Florin Constantiniu, I.  Caproşu, 
C. Alexandrescu, Al. Zub, T. Tanco, N. Edroiu, Şerban 
Papacostea, Kakucs L., Al. Duţu, K. Verdery, I. A. Pop, 
C. Mureşanu, I. Lungu, I. Pervain, Al. Matei, I. Oarcăsu, 
Al. Nemţean, A. Răduțiu, M. Gherman, I. D. Sârbu, I. Vlad, 
Gh. Platon, G. Kovacs, I. Alexandru, D. Culeer, M. Sin, 
D. Hurezeanu etc. 

În străinătate: la Viena, la Paris, la Berlin, la 
Budapesta, în America etc. 

Articole elogioase la adresa marelui istoric au apărut 
în revistele „Korunk”, „A Het”, „The American Historical 
Review”, semnate de nume prestigioase. 

Pentru a pune plenar în valoare opera acestei 
complexe personalități, s-a înfiinţat, în satul natal al lui David 
Prodan, Fundaţia Culturală „David Prodan”, printre obiective 
fiind şi transformarea casei natale a istoricului în casă 
memorială. 

Recunoscând că „ai dreptul să ierți numai ce s-a făcut 
în paguba ta”, David Prodan, în Memorii, propuse Editurii 
Enciclopedice, conform Ofertei Academiei din 15 mai 1992 şi 
apărute postum, în 1993, sub îngrijirea lui Aurel Răduţiu, 
dezvăluie condiţia dramatică a intelectualului român de elită, 
în cadrul în care existenţa lui dobândeşte sensul eroic al vieții, 
ofilind impostura în ştiinţă, defectele privind compromisul şi 
lipsa de patriotism. 


132 


Maria Toma-Damşa 


Dacă, după opinia lui Albert Camus, „Există un timp 
în care trebuie să trăieşti şi un timp când trebuie să depui 
mărturie despre ceea ce trăieşti”, marele nostru istoric, David 
Prodan, a dovedit-o nu numai prin vasta sa operă istorică, ci şi 
prin volumul de Memorii scrise între anul 1965 şi până 
aproape de sfârşitul vieţii sale. 

Primele trei părți și ponderea din partea a patra au fost 
dactilografiate în 1978, iar capitolul al cincilea datează din anii 
'80, '90, ultimele însemnări datând chiar din anul 1991. 

Structurarea volumului de Memorii pe capitole 
aparține lui Aurel Răduțiu, care fixează şi cele șapte anexe şi 
scrie postfaţa. 

Primul capitol se opreşte asupra primei părți a 
existenței marelui istoric, de la naştere până la absolvirea 
liceului. Istoricul recunoaște că nu a avut „o viață uşoară [...], 
dar nici grea”, că, deşi „slab dotat fizic, bolnăvicios”, a rezistat 
celor patru frați. 

David Prodan consideră că în viață a „păşit cu 
stângul”, fiind „alăptat de vecine”, din cauza îmbolnăvirii 
mamei sale după nașterea grea. Alimentaţia era simplă, 
țărănească, dar sănătoasă, iar jocurile tot specifice satului. 
Copil fiind, participă la treburile gospodărești, iar cu tatăl său 
învăţa „Craii”, „Viflaimul, colindele şi glasurile de la 
biserică”. Sunt evocate Crăciunul, Paştile, botezurile, nunțile, 
înmormântările, groaza de „puterile supranaturale, de cele 
închipuite, de nălucirile care populează fantezia populară”. El 
recunoaște că „această groază, conştient cultivată, te apără de 
multe primejdii”. 

Când a mers în clasa I, la școala din sat, copilul știa 
citi și scrie, fiind învăţat de tatăl său. Primele clase le-a făcut 
în condiții simultane, fapt ce i-a fost util în studiul independent 
care l-a format pentru cercetare. În acest timp şi-a pierdut 
mama și rămâne obsedat de refuzul de a-i săruta mâna când l-a 
chemat. Gestul — spunea el — „mă arde pe suflet şi azi şi mă va 

arde cât voi trăi”. A fost crescut de către bunica din partea 
tatălui său „cu un devotament impecabil”. 

Memorialistul evocă, apoi, ultimele clase primare când 
consideră că a „primit prima lovitură mare pe scena vieţii”, 
fiind înlocuit din rolul craiului cu copilul „americanului”. 
Reţine, de asemenea, cu lux de amănunte, momentul solemn al 
examenului. 

Pentru a putea intra la liceu, a fost nevoit să repete 
clasa a IV-a la Sebeş, „la o şcoală ungurească”, unde s-a 
prezentat în haine populare româneşti. Acolo, a fost, apoi, 
îmbrăcat „orăşeneşte” şi a văzut primul film; a „mâncat prima 
prăjitură din viață” oferită de către învățător. 

În anul școlar 1913 — 1914, viitorul savant a intrat în 
clasa I la Liceul „Kun” din Orăştie, stând — cum era obiceiul 
pentru elevii din alte localități — la internat. Acolo a făcut cu 
colegii de clasă şi cu dirigintele prima sa fotografie; acolo a 
participat activ la serbările şcolii, dar și la serbările „Astrei”, 
aflând despre sfârșitul dramatic al lui Aurel Vlaicu — moment 
care îl va marca pentru mult timp. 

Elevul Prodan a îndrăgit matematica, limbile şi 
lectura, frecventând asiduu biblioteca bogată a liceului. În 
vacanțe a îndrăgit muzica populară românească, în timp ce în 
liceu a „crescut în atmosfera muzicii ungurești, sub toate 
formele ei”. 

În timpul Primului Război Mondial, David Prodan a 
urmat cursurile liceului maghiar până în clasa a VI-a. 

După Unirea din 1918, elevii nu au mai frecventat 
orele de limba maghiară, fapt pentru care au rămas corigenți. 

David Prodan — ca și alți elevi români — a trecut în 
clasa a VIl-a la Liceul „Aurel Vlaicu”, înfiinţat la 15 iulie 
1919 şi având în primul an școlar 14 profesori şi 410 elevi. 

În această perioadă lui David Prodan i s-a dezvoltat 
gustul pentru istoria României. Acest gust i l-a cultivat 
„preotul Constantin Oancea din sat [...], adept entuziast al 
credințelor lui Nicolae Densusianu”, „pasionat cititor al Daciei 

preistorice”. Alături de istoria neamului, liceanul s-a 
îndrăgostit şi de literatură. 

La bacalaureat, David Prodan a fost „singurul care a 
trecut examenul la toate cinci obiectele cu foarte bine”. 

Capitolul al doilea al Memoriilor debutează cu 
îndemnul tatălui viitorului mare istoric de a se descurca 
„singur” în facultate, el neputându-i asigura cheltuielile 
aferente. În consecință, proaspătul bacalaureat a intrat 
translator la Direcţia generală — cartea funduară. S-a înscris, 
apoi, la Facultatea de Litere din Cluj — limba română și istorie 
— cvasibursier. 

Este mândru că a trăit „cel mai măreț moment al 
istoriei noastre, al înfăptuirii statului român unitar, în 
întinderea lui maximă [...], faza maximă a libertăţii vieţii de 
toate zilele [...], dar şi a libertăţii de spirit [...], un mod de viaţă 
pe care zilele noastre nu și-l mai pot imagina”. 

Datorită vestiților profesori pe care i-a avut la 
universitate (Sextil Pușcariu, Gh. Bogdan — Duică, V. Bogrea, 
Al. Lapedatu, I. Lupaș, I. Ursu, C. Marinescu, Silviu 
Dragomir, Gh. Vâlsan), David Prodan consideră că a nimerit 
„perioada de cel mai înalt prestigiu al ei” (a universităţii — 
n.n.). 

Eminentul student și-a luat licenţa în istorie şi 
arheologie, cu obiect principal istorie universală, cu „magna 
cum laude”. 

Autorul evocă, apoi, prietenia cu fostul coleg de 
facultate,  basarabeanul Vladimir Hartia, preşedinte al 
Societăţii studenţeşti de Litere, care, urmând să fie încorporat, 
s-a deghizat în teolog, devenind , apoi, profesor la un liceu din 
Cahul. 

David Prodan va obţine doctoratul cu teza Răscoala 
lui Horea în comitatele Cluj şi Turda. A intrat, apoi, ca 
arhivist la Arhivele Statului, unde, recunoaşte el, i „s-a decis şi 
cariera”, fiindcă „a rămas arhivist pentru toată viaţa”. El spera 
să aducă de la Budapesta „arhivele statului Transilvania”, 


135 


E] 


„Frumosul rănit de sabia realului” 

(eseuri, cronici literare, interviuri) 
acțiune prevăzută în Tratatul de pace. A reușit să salveze doar 
arhivele Zlatnei, care, însă, „au stat depozitate ani în şir sub 
poartă”. 

Deşi îi dăduse lucrări încă de când era student, 
directorul Arhivelor Statului publică, doar sub semnătură 
proprie, numeroase lucrări de specialitate. 

În aceste condiţii, David Prodan a reuşit să se transfere 
ca bibliotecar clasa a III-a la Biblioteca Universitară din Cluj 
„cu salar legal”, după ce a suplinit pe profesorul Candrea de la 
Liceul Bariț, care ajunsese deputat. 

Istoricul a călătorit puţin prin Europa (în Ungaria, 
Austria, Italia, Elveţia, Franţa). Își amintește despre 
peregrinarea prin Paris, în „partea ocolită de turiști, cartierele 
muncitoreşti”, despre călătoria la Constantinopol, unde fusese 
exilat Troțki. 

La Viena, a fost de trei ori. În 1930, a împrumutat 
„patru dosare prețioase [...] pentru răscoala lui Horea”, în 
1955, în drum spre Congresul istoricilor de la Roma şi la 
întoarcere, iar a treia oară ca cercetător, „în vederea 
monografiei Răscoalei lui Horea”. Cu acest ultim prolej, a 
cunoscut sala Dictatului de la Viena. 

În 1948, David Prodan și-a început cariera 
universitară, fiind ales membru corespondent al Academiei 
Române. 

În timpul Dictatului de la Viena, marele istoric s-a 
refugiat la Sibiu, la fostul său profesor, Sextil Pușcariu, care 
era plecat în Germania. Optând pentru mişcarea de stânga, 
academicianul era singurul profesor universitar activist de 
partid, fără carnet, când „nu românismul primâ” şi când a 
cunoscut, în treacăt, pe Lucrețiu Pătrășcanu. 

A lucrat, apoi, la Institutul de Istorie şi şi-a luat o 
jumătate de normă la catedra de istorie modernă, deşi el era un 
remarcabil specialist în istoria medievală. A ţinut şi un curs 
special cu prilejul comemorării lui Şefan cel Mare, când au 
fost invitați actorii Teatrului Naţional din Bucureşti cu drama 
Apus de Soare de B. Şt. Delavrancea. 

Din capitolul al treilea reținem „abaterile de dreapta” 
(procese, ședințe, acuze), învățământul ideologic, analizele de 
cursuri, pensionarea... la 58 de ani, deoarece era prea 
„scrupulos”, prea exigent... Au urmat bolile, munca de 
cercetare asiduă, dar fără institut sau colectiv, în condiții 
precare, fiind inactiv politic. 

Partea ce amai întinsă a Memoriilor o constituie 
capitolul al patrulea. În prima parte, David Prodan vorbeşte 
despre „arhiva istorică”, „o parte esenţială” din viața lui, fie şi 
numai pentru varietatea materialelor documentare consultate şi 
valorificate din Muzeul Ardelean, surse pentru lucrările sale. 

Cedarea Ardealului de Nord a dus la evacuarea 
bunurilor Arhivei din Sibiu. La reîntoarcerea în Cluj, Arhiva a 
fost mutată într-o casă particulară, „într-o vădită nesiguranţă”, 
pentru a nu deveni obiect de patrimoniu. După „lupte 
seculare...”, a fost, „în sfârşit, preluată de Arhivele Statului, 
apoi de Biblioteca Filialei Academiei, dar fără personalul 
calificat. 

Un spaţiu larg acordă autorul Bibliotecii Filialei 
Academiei, la temelia căreia „stau Bibliotecile şi colecțiile 
Blajului”, ale Oradiei şi Satului Mare, pentru care, însă, nu s-a 
găsit un spațiu comun, iar „Biblioteca Cipariu [...] şi colecţia 
Sion trebuiau cel puțin dosite”, ca să nu-i supere pe maghiari. 

În accepţia autorului, Academia organizează, în 
deceniul al nouălea, „Biblioteca ei, cea mai veche, cea axată 
[...] pe strângerea a tot ce priveşte poporul român, istoria şi 
cultura lui”, dar „e despuiată de fonduri”. 

Prodan consideră o mare pierdere a culturii române 
„slăbirea [...] legăturilor cu şcoala, cu cultura franceză [...], 
căreia îi datorăm așa de mult”, la fel, strângerea „legăturilor cu 
cultura mare, cu arta, cu literatura, cu creaţiile spiritului 
uman”. Este profund întristat de faptul că poporul nostru „e un 
popor ovin”, predispus la toate umilinţele (1989). 

Sărbătorirea centenarului morţii lui Eminescu îl 
dezamăgeşte, deoarece, „omagiat, preamărit de şefii statului”, 

este „prilej de preamărire şi omagiere a lor”. ÎL întristează 
„când ne pleacă valorile”, amintindu-l pe I. D. Sârbu, citându-i 
scrisoarea din 1 iulie 1989, din care spicuim omagiul adus lui 
David Prodan pentru ceea ce a făcut pentru Transilvania: 
„opus monumental de documentare, adevăr, simţire şi 
presimţire”, recunoscând că „noi, şerbii de totdeauna, am 
sfințit, muncind şi murind, acest pământ”. 

Autorul insistă asupra profesiunii şi meşteşugului 
istoricului, cu accent pe lucrul sistematic, pe documentare, pe 
o bibliografie sistematică, pe lucrul în echipă, pe revenirea la 
adevărata istorie, pe cunoaşterea istoriei popoarelor vecine, pe 
necesitatea cercetărilor în Ungaria. De asemenea, îşi 
„inventariază” greşelile proprii, propunând multidisciplina- 
ritate în istorie, tratarea unui eveniment românesc în context 
european, plasarea istoriei Transilvaniei la același nivel cu al 
Țărilor Române şi Moldovei, cercetarea primului secol de 
libertate și unitate națională, deși n-a ținut mult faptul că „la 
temelia istoriei e omul”. 

David Prodan povesteşte, în continuare, despre 
lucrările sale, cu predilecție despre Răscoala lui Horea, în 
toată evoluţia acesteia, „redând meritul întreg, cu nimic 
diminuat, ţărănimii însăşi”, despre Documente privind istoria 
României, Tratatul de Istoria României, Urbariile Țării 
Făgăraşului, lobăgia în secolul al XVII-lea în Transilvania 
etc. 

Istoricul este de-a dreptul indignat, fiindcă nu au putut 
fi recuperate arhivele fundamentale pentru Transilvania de la 
Budapesta, apreciind că „suntem un popor mult mai numeros 
decât recunoaştem noi înşine. Şi mult mai valoros decât ne 
recunosc dişmanii”. Recunoaşte, de asemenea, că „trăim o 
virulentă recidivă a deznaționalizării...”, considerând că, prin 
pondere, celelalte etnii „nu sunt în măsură să schimbe 
realitatea de stat naţional român al României”. 

Savantul se miră că „revoluţia noastră readuce 
discriminarea”, fiind convins că „în revoluție am sângerat 
pentru revenirea la democraţie, la eliminarea suspiciunilor, la 

repararea [...] nedreptăţilor flagrante de istorie, nu să le 
accentuăm”. 

Românului patriot, David Prodan, nu îi vine să creadă 
că ungurii „cer universitate proprie, maghiară”, 
„autonomizarea județelor Harghita şi Covasna”. 

Crezul său istoric era că „Suntem un popor european, 
romanic, multimilenar, sedentar”, că „reprezentăm romanitatea 
de Răsărit, dacoromânismul, care porneşte din Transilvania — 
rădăcină a poporului român — care iradiază, de aici, prin 
descălecarea în ambele sensuri, cuprinzând, treptat, istoric, 
toată întinderea spaţiului românesc”. 

La 80 de ani, a fost sărbătorit, prilej de aprecieri 
asupra istoricilor contemporani, asupra arheologilor, 
scriitorilor şi criticilor literari. Este ales membru onorific în 
„Asociaţia istoricilor americani”, cum s-a mai spus. 

La 90 de ani, „o vârstă nesperată”, David Prodan 
recunoaşte „ajutorul şi nădejdea” care au fost înmănuncheate 
în soţia lui, Florica Vlădescu, învățătoare, cu care s-a căsătorit 
în 1940, convieţuind 60 de ani. Evocându-i personalitatea, 
istoricul se lasă pradă amintirilor care constituie „calvarul 
vieţii ei”, „infinitul [...] devotament”, pentru care, generos, 
spune: „Să-mpărțim frăţeşte şi meritele și mândria, cum am 
împărțit o viață bucuriile și amarurile”. 

Ultimul capitol al Memoriilor prezintă toate marile 
personalităţi pe care David Prodan le-a cunoscut şi le-a 
apreciat, cu care, adesea, s-a confruntat. 

Cele şapte anexe încorporează cuvântări, articole, 
scrisori, încheindu-se cu Oferta pentru Editura Enciclopedică, 
spre publicare a Memoriilor. 

Postfaţa, semnată de Aurel Răduţiu elogiază pe unul 
dintre cei mai mari istorici ai României, care a avut „răgazul 
de a privi în trecutul propriei vieţi” de 92 de ani. 

Aurel Răduţiu consideră că Memoriile constituie „o 
pauză activă într-o viață de muncă ce s-a cheltuit fără vreo 

abdicare de la masa sa de lucru”, când „dobândeşte sensul 
eroic al vieţii”. 

VIII. Scriitori hunedoreni 


1. Eugen Evu, Port rănile tale 


Debutând în revista „Familia” cu nouă poeme — în 
1970 —, Eugen Evu a fost elogiat de către Ștefan-Augustin 
Doinaş. 

Editorial, a debutat, prin concurs, la Editura Facla din 
Timişoara, în 1974, cu volumul Toate iubirile, după care au 
urmat nenumărate altele. 

A înfiinţat cenaclul literar „Izvoare”, devenit „Lucian 
Blaga”, apoi „Dan Constantinescu”. Din 1981, este membru al 
Uniunii Scriitorilor. A înființat primul săptămânal de 
Hunedoara, ziarul „Renaşterea Hunedoarei”, a fondat revista 
de literatură şi artă „Provincia — vitraliu hunedorean”, devenită 
„Provincia Corvina”, iar în 1998, a fondat revista „Semne”, 
transferată, ulterior, Editurii Emia din Deva. 

Eugen Evu este depozitarul numeroaselor premii I și H 
obținute atât în ţară, cât și în Germania, pentru numeroasele 
sale volume de poezie şi proză, îngrijind apariţia, în 1995, la 
Editura Călăuza, din Deva, a volumului Avram lancu. Ghinda 
și sabia: jurnal de război cu ungurii. 

Laurenţiu Ulici, în Literatura română contemporană, 
apărută la Editura Eminescu, Bucureşti, 1995, stabileşte 
temele şi motivele liricii lui Eugen Evu: „energetismul 
ardelenesc, îmblânzit de o undă elegiacă şi patosul introspectiv 
țintind o identificare de sugestie mesianică...” 

Volumul Port rănile tale, apărut în 2003, la Editura 
Cogito, este apreciat atât la Paris, cât şi în ţară. Dubrunquez 
surprinde energismul „de viziune deopotrivă duioasă în 
această lirică, purtată de o istorie întreagă, hrănită pe antice 
sentimente, ca şi de emoţii provocate de lumea 
contemporană”, iar Al. Cistelecan recunoaște că „Religia lui 
Eugen Evu e una transilvană, pornită pe sacralizarea peisajului 
şi a istoriei, de care poetul se apropie înfiorat şi pios ca de un 

altar; peisaj sfințit în transfigurare [...]; limbajul sarcastic, 
coroziv [...], folosit [...] pentru aceeaşi pictură a cotidianului ce 
şi-a pierdut registrul exultant...” 

Volumul se deschide cu o poezie dedicată lui Eugen 
Evu de către fratele-poet, Ion Evu, Neantul aparent şi se 
finalizează cu poemul Port rănile tale, care dă şi titlul 
volumului. 

Arta poetică deplânge pierderea umilită a „Frumoasei 
flori” în „smârcurile terne” de ura care „se agită/ Fugara-i 
nălucire s-o înghită [...]/ Prin născociri şi vrajbe s-o suprime...” 
Poetul trăieşte drama artistului ignorat şi neînțeles de lumea 
comună care „îşi transferă/ Gloria sacră”. ÎL recuperează, însă, 
„Total, ce-l iubeşte şi îl iartă”. 

Eul liric învinge în confruntarea cu moartea, 
ferindu-se „fulgerat de atingerea ei/ într-o metaforă inuman de 
frumoasă”, care a devenit „o carte”. El a iubit „hermeneutica 
gramineelor”, „Duminica inimii”, „cuvintele”, „vibraţiile 
ninsorii”,  „înduioşarea”, „metafora de aur  jucăuşă”, 
„complicitatea umbrei”, iar „felurimea acestor păcate/ 
Sfinţitu-i-au iubirile şi-nduioşările toate”. 

Conștiinţa este „suferință cu alăută”, „Divină 
instanță”, „ultima [...] speranță”, iar spaţiul transilvan rămâne 
„sacrul meu Ardeal”, cu „dor de înviere”. 

Unele poeme — multe — sunt izbutite pasteluri, 
concepute modern. Vom spicui expresii revelatorii: „bujorii 
[...], mister al unui ultim magician”, „lumina de curcubeu 
divin”, „micul cosmos, un pridvor cu lună” (Culori de 
Rusalii), „pruni [...] bolnavi de floare”, „Valea cea însubțiată”, 
„izvoarele retrase”, „sub păduri mă strigă drumul”, „floarea 
şi-ar visa parfumul”, „dușmănoasă ninsoarea”. Sau „muntele 
răsturnat în oglindă soarbe răsăritul”, „soarele de aur, o 
ghindă”, „zeul vibra-n seminţe” (Sanctuar viu), primăvara 
se-ntoarce-n suflet vinovată”, „înfloririle-apriline”, 
„pansamentele rupte ale toamnei ard”, „apa jalnic cântă”, 
„nourii se duc îngânduraţi”, „grâul clatină lumini”, „norii, 
fluvii”. (Mă voi duce) 

Din multe poeme transpare iubirea, de cele mai multe 
ori, contorsionată de greul despărțirii şi al depărtării: 
„Întrezărind norocul, crezui că ne-am iubit”, „Doimea fiinţei 
mele se-ntregise”/ Cu-a ta lumină”, „Am trăit eroarea de-a fi 
cel iubit”, „Devoraţi de iubiri care nu ne-aparţin”, 
„reciprocitatea/ vremelnic ne lua în stăpânire”, „aproapele-n 
departe să-l găsim”, „sfâşietorul meu dor de tine”, 
„îndepărtarea mi te-a adus, între timp mai aproape”, „«adio» 
îngheţându-mi pe buze ușor”, „suspin şi uitare”, „ţi-ai uitat 
sufletul într-al meu”, „am continuat să trăiesc murind pentru 
doi”. 

Poezia este adesea transfigurată în metafore simbolice: 
„Tu, prealumina mea [...]/ Paloarea pielii, poezie,/ Cămaşa 
îngerului vie,/ Zeu înzăuat ce va să vie...” (Cântec) sau 
„cuvinte, vor să fie/ În devenirea pururi creatoare”, „gândul 
meu, poem transfigurat”. În Somație, poezia e definită ca „o 
lamentabilă criză,/ reminiscență din făptura primară”, ca 
„discursul lacom de sine”, pe care „Dictatura Conştiinţei ar 
ucide-o”. 

Transilvania/ Ardealul rămâne constant vie în opera 
poetului. Astfel, în Poem Transilvanie, „zeul” stă „cu umerii 
pe munte”, „pădurile tresar subpământene”, apele murmură în 
„cânt vrăjit [...] ocrotitorul vis dintotdeauna”. Poetului, 
„munţii Transilvaniei” îi sunt „mai vârstnici fraţi” şi „Ofrandă 
vremii ultim închinată/ Izvoarele montane din Ardeal”. 

Transilvania este „cuib în piatra lacrimii vibraţie”, 
„dezmierdare tandră”, „memorie care luminând îl naşte pe 
poet”, „cartea” lui, „Adânc în sus al îndurării sacru”. 

Un număr de poezii se constituie în adevărate 
rugăciuni sau aspiră spre sacru: „naos de suspine”, „Lumina 
Ta reînfloreşte-n mine” (Naos), „Doamne, pridvor peste larg/ 
Fruntea mi-o saltă spre lume”, „Maica-nvierii”, „Nu mă lăsa 
pradă urei,/ Nici preaiubirii lor, Tată” (Rugăciunea nouă). 

Poetul face şi câteva dedicaţii lirice fratelui său, 
constatând „ce bătrână-i doina ce prin frunzare plânge”, „cât 


143 


E] 


„Frumosul rănit de sabia realului” 

(eseuri, cronici literare, interviuri) 
dor de înviere prin sacrul meu Ardeal!”(Pământean). 
Vagneriană o dedică lui Al. Cestelecan, Aura fisurată lui 
N. Szekely, iar Brâncuși văzut de fulgere, „marmurierilor 
simerieni”. Alte poezii dedică unor personalităţi dispărute: 
Şt. Augustin Doinaş, V. Isac, Marius Tupan, precum și 
memoriei tatălui său. 

Dominantele poeziilor din acest volum rămân: 
meditaţia gravă asupra vieţii, a morţii, a istoriei, a timpului, 
toate îmbrăcând haina poeziei moderne, stilul neologic, 
metaforic şi simbolic, căci „numai cel [...] supus încercărilor 
are şansa de a se salva prin conştientizare şi decizie proprie...” 


2. Iv Martinovici, Întoarcerea la Nausica 


Stabilit la Hunedoara, cu familia, din 1942, 
Iv Martinovici onorează catedra de limba și literatura română 
între anii 1948 şi 1955. 

În paralel, a desfășurat o prodigioasă activitate literară, 
fiind, din 1961, membru al Uniunii Scriitorilor. A condus mai 
multe reviste în ţară, iar la München, a fost directorul revistei 
„Observator” (1990). 

Poezii i-au apărut lui Iv Martinovici nu numai în ţară, 
ci şi în Iugoslavia, Rusia, Gruzia, Germania, Bulgaria. Pe 
lângă numeroase volume de poezie, a scris trei cărți de proză 
şi cinci volume de traducei din literatura indiană, chineză, 
franceză. 

Radu Ciobanu îl percepe drept „un solitar”, „un 
perpetuu singuratic”, dar „cu o acută conştiinţă a propriei 
valori, iritantă pentru mediocrități”. 

Cornel Regman aprecia, în revista „Astra”, nr.3/1977, 
volumul Întoarcerea la Nausica pentru „abolirea existenţei 
mitice, ca şi amintirea sau rechemarea unor paradisuri 
pierdute”, cum ar fi „raiul primordial al copilăriei”, „peisajele” 
cu „putere magic-enigmatice”. 

Prima parte a volumului Nausica, abordează, din 
multiple perspective, erotismul, după ce evocă „bunul pământ 
cu arome multiple”, „câmpia [...], landa [...]/ cu ierburi şi 
maci”, „ploile repezi de vară”, „Casa Părintească”, „iele”, 
„parce”, „păduri  bântuite de octombrie”, „frunze în mute 
spirale”. 

Astfel, iubita este intuită după „semnul de aur” al 
pasului, după „silueta ca o flacără albastră”, după „ochii mari 
deschişi de zboruri discrete” (Pe sideful frunţii îmi gravez 
chipul), după „surâsul [...] de fecioară [...] abia descifrat”, 
după „vertebrele braţului [...] de zburătoare plăpândă” (În 
lăuntricul foc...), după „superbul [...] trup de fecioară” (Totul e 
dans din începuturi). Îndrăgostit, eroul liric îi cere: „Vino, să 
împărțim darul acesta/ Dacă pentru mine ai fost făcută”, 
alteori, „cuvântul/ Rămânea mut”, „gesturi iniţiatice pregătesc 
calea” norocoasei, iar ea îl aşteaptă să-i cadă „ca umbra la 
picioare”, pentru că făptura ei „se alcătuieşte în frumuseți 
nepieritoare” şi „în sărbătoare clipa se zămisleşte” la 
„apropierea” ei „fragilă fugară” de „Nefertiti”. 

Iubita însăşi aude numele iubitului șoptit de pământ, 
de aer, de apă şi își purifică țesuturile în aşteptarea celui 
„hărăzit”, fără vârstă, fără nume, dar pentru care „a fost 
făcută”— ca în mitologie. 

Trecând „cu pași de regină”, ea îi „respiră aerul” cu 
„trup fericit de ursitoare, clepsidră” (Respiri aerul meu). 

Valorificând mitul lui Laocoon, despre preotul lui 
Apolo, din Troia, sugrumat împreună cu fiii săi de şerpii 
trimiși de zeiţa Atena, drept pedeapsă că s-a opus introducerii 
calului troian în cetate, poetul surprinde, în partea a doua a 
volumului, ipostaze ale suferinței umane, pornind de la 
tragedia generată de cutremurul din 4 martie 1977. 

Ciclul Laocoon debutează cu Moartea lui Orfeu, 
dedicată poetului A. E. Baconsky, în „zbor căzut” şi continuă 
cu alte poezii dedicate victimelor acestui cutremur: Moartea 
fecioarelor „ca două semne de mirare sfântă”, „nebănuite 

fântâni”, „nestemate licori, parfumuri/ râvnite de zei”, „două 
minuni” din care nu au mai rămas decât „două mirări de 
gheaţă, două zboruri/ de gheață albe, plutind pe ceruri căzute”. 
Fiorul dramatic al morții planează asupra unor destine frânte. 

În acest context de coşmar, poetul se autodefineşte: 
„sunt omul-spaimă [...],/ fără vârstă încolţit de câini [...], de 
urlet [...]/ sunt smuls, fragmentat între/ canceros prolific [...]/ 
suspendat între două, între nouăzeci şi nouă/ de hăuri [...]/ un 
ospăț oferit vuietoarelor...” 

Atmosfera apocaliptică este intens „refăcută”: „zodia a 
orbit, ochiul timpului/ albastru se întunecă și simt vântoasele 
[...]/ pleoapa s-a veştejit”, „roşul buzelor curge prelung”, 
„lunga, ireversibila prăbuşire”. „Absența încet/ te cuprinde”, 
„frumoasele cicatrice au rămas ca două roze”, „silueta de-a 
clipă”, „steaua pe care mă aflu e bântuită de marile vânturi”, 
generând  „coşmar”, „dementă  amăgire” şi îndemnul 
„salvează-te...” 

Chiar titlurile poeziilor au tentă dramatică, precum 
Coşmar, Strigoi, Strigăt perpetuu între două guri etc., iar 
structurile poetice întrețin această atmosferă: „abisul [...]”, 
„oarbele mâini”, „țărm contorsionat”, „În zadar, totul e în/ 
zadar”, „azur neregenerat”. 

Speranţa, însă, „moare ultima”. De aceea, poate, din 
ultimele poezii se prefigurează, simbolic, optimismul atât de 
necesar „supravieţuirii”: „izvoarele se înmulţesc”, „un soare 
enorm”, „o cale superbă”, „nu mă dau învins”, „va fi o zi în 
care vom redeveni arbori, păsări înțelepte, roci [...]/ vom 
reface drumul...”, „născânde stele/ se vestesc la capăt larg de 
drum”. 

Iv Martinovi reuşeşte — așa cum şi-a propus — ca 
mănunchiul acesta de versuri simbolice să fie o „posibilă şi 
necesară revenire la limba poeziei”. 

3. Valentin Tașcu, Defăimarea bătrâneții 


Născut la 23 ianuarie 1944, la Petroşani, poetul 
Valentin Taşcu a absolvit Liceul la Alba Iulia şi Facultatea de 
Litere la Cluj-Napoca. 

În 1967, a fost cercetător ştiinţific principal la 
Institutul de Lingvistică şi Istoria Literaturii „Sextil Pușcariu”, 
apoi, din 1989, cercetător al Casei de Editură „Atlas-Clusium”. 

Debutează publicistic în 6 iunie 1968 în „Tribuna”, iar 
editorial cu volumul Incidente (1975). 

Pentru volumul Poezia poeziei de azi (1985) a obţinut 
premiul Asociaţiei Scriitorilor din Cluj-Napoca. 

Mai  spicuim volumele de versuri Dimineața 
amurgului (1994), Școala morţii (1997), precum şi antologia 
bilingvă româno-spaniolă Cuba — o jumătate de secol de 
poezie şi singurătate. De altfel, poetul, atras ca de un miracol, 
a vizitat de mai multe ori Cuba. 

Volumul Defăimarea bătrâneţii a apărut în 1998, la 
Editura Albatros şi se structurează în patru secvenţe lirice: 
Semne de taină, Anatomia senectuţii, Degradări şi Aproape 
funebre. 

Atât titlul, cât și secvențele menționate dezvăluie o 
dramatică și prematură abordare a senectuţii. 

Sub raportul prozodiei, discursul liric îmbracă haină 
modernă şi abordează, prea devreme pentru vârsta poetului la 
acea dată, o temă general — umană, precum meditaţia profundă 
privind trecerea ireversibilă a timpului. 

Prima parte conține 22 de poezii și debutează cu 
poemul Memorie, care evocă anii când eul liric era deranjat de 
„obrazul întins şi pielea prea fină”, încercând să-și fardeze 
„tinereţea” tulburătoare cu „riduri la ochi şi cute pe frunte”; 
„barba prea neagră o albeam cu spumă”, pentru a obţine o 
„altă figură, sobră şi calmă”. Concluzia este, însă, antinomică: 
„Prea tânăr — uram tinerețea pe cât o IUBEAM”. 

La 33 de ani — „anii trăiţi de lisus” — şi-a „plâns de 
ruşine și milă viață”, constatând: ,¿... sunt blestemat să 
primesc/ și să port/ greaua povară a vârstei...” (Spectrul) 

Două poezii, cu acelaşi titlu, Les filles, evocă „pe cele 
de-atunci”, eroul simțindu-se neschimbat, pentru că „sigur se 
află o parte din mine/ cel de demult ADESEA”, având în 
vedere că pe cele de acum „tu le mai minţi”, dorind ca 
„vremea mai bine pierea”. 

În alte două, Les femmes, poetul constată cum „s-au 
trecut, deşi mai trec/ damele după iubit”, „se mint şi se 
dezmiardă”, că „e-atâta toamnă!/ în umedul AMURG”. 

Dezbătrânirea (deja?) propune ca „zilele toate [...]/ 
mult mai uşor să le dai altcuiva”, fiindcă „Vremea, şi una, şi 
alta, se scurge...” 

Senectutea duce la concluzia că „GREUL total e să nu 
mai iubeşti” şi la spaima că „ultima iubire nu se mai arată” 
(Ultima iubire). 

Ultimul dans surprinde o respingere a trecerii timpului 
de către tinereţe: „cel tânăr nu crede [...]/ că [...] pasul său 
molcom va fi”, „nu vrea să afle că vremea/ îi trece”. 

Chiar unele titluri de poeme sunt simbolice: 
„Numărărtoarea inversă, Fotografii, dacă avem în vedere 
secvenţa precum: „AERUL lor cel vechi”, „nimic mai ascuns 
în NIMIC”. 

Anatomia senectuţii presupune să analizăm mâna care 
tremură, urechea care „prinde semnale mai greu”, gamba şi 
coapsa care „gâfâie [...] şi tremură”, ochii care „nu pot reţine 
[...],/ ci numai o lumină/ a clipei ce-a TRECUT”. Privirea 
încearcă — reuşeşte oare? — „să se-amăgească”, auzul-,„n surde 
tristeți S-A PIERDUT”, iar puterea „o vezi tot mai slabă”. 

Ciclul Degradări surprinde, nu fără emoție, cum „se 
stinge amintirea” şi cum „ce era frumos/ posomorât se face şi 
palid”. A se observa alegerea unor cuvinte prin care se 
reconstituie o atmosferă sobră, descurajantă. 

În Spectrul final, eul liric îşi reproşează că „timpul 
l-am lăsat/ prea liber şi [...] a trecut”, că „pustiit devine tot”. 

Ca măsură de precauţie rămâne Preîntâmpinarea: „lasă-te în 
voia căderii [...] şi fă-te c-ai vrut să săruţi/ întotdeauna 
pământul”, „Prefă-te absent”. 

Discursul din poemul Dinlăuntru dă alte sfaturi: „poţi 
să ascunzi tot răul ce ştie să roadă”, „Ce bine-i cu tine să ştii să 
vorbeşti/ seara, noaptea”. 

Volumul se încheie cu ciclul Aproape funebre, care 
exprimă gradul înalt de disperare a eului liric. 

De remarcat modul surprinzător de realist al 
constatărilor: „tot ce e pe trup să se-nvechească/ [...]/ Oglinzi 
dușmane te-nconjoară tot mai des/ şi cel dintâi sicriu sunt ele 
[...],/ ochii cei vechi uimiţi,/ [...] ochii cei noi [...]/ îţi par şi 
sunt/ indiferenți [...]/ nici nu mai auzi / decât ce nu se-aude” 
(Ruşinea). La fel în E timpul: „Renunţă să mai fii altfel decât 
singur [...]/ e mult mai adânc/ să ai nostalgii decât nedemne 
eşecuri”... Atmosfera disperată se menţine şi în Realitate 
funestă: „mă uit la mine şi mă doare/ cum voi pleca aproape 
singur/ cu trupul obosit şi ros de boli murdare” sau în 
Repetabila stingere: „zăpada fiinţei acoperă totul cu alb/ când, 
de fapt, în negru se-mbracă/ tot ce e viu...” 

Oglinda scoate la iveală o altă dramă: „de-o vreme, 
refuz să privesc/ privirea celor ce ştiu/ [...] ce-o să 
se-ntâmple...”, iar Spectrul fatal este cel mai deprimant, având 
în vedere faptul că „Nimic nu e înainte, prea mult înapoi [...]/ 
Exact ce e sigur în urmă se lasă uitării”, „mult mai multe, dar 
goale MORMINTE”. 

Ciclul ultim se încheie cu poemul Pragul (titlu foarte 
bine ales!), care surprinde „o minciună a tot ce gândeşte eroul 
despre „temeri şi spaime”, pentru că „e [...] FOARTE BINE” 
când „târziul vine”. Oare de ce?! Desigur pentru că pune punct 
suferinţei trupești şi sufletești, ne eliberează de tot ce ţine „de 
o mână de țărână”. 

Fiind dominate de o „tristeţe iremediabilă”, cum ar fi 
spus Topârceanu, poemele lui Valentin Taşcu renunță nu 

(eseuri, cronici literare, interviuri) 
numai la prozodia clasică, ci şi la podoabele stilistice, 
considerate — probabil — inutile în aceste circumstanțe. 

Rămân, totuşi, simbolurile, o mare întinsă de 
simboluri și metafore menite să reconstituie o complexă stare 
sufletească măcinată de meditații profunde pe tema senectuţii: 
„somnul”, „visul”, „zarea vârstei”, „ochii memoriei”, „saltul în 
gol”, târziu”, „anii clocotului viu”, „pustiu”, „taină”, 
„pomenirea”, „foamea”, „dor de odihnă”, „seară”, „toamnă”, 
„larnă”, „dans”, „linişte”, „altul”, „numărătoare inversă”, 
„rost” etc. 

Reuşite antiteze inundă marea de simboluri şi 
metafore: „Ele te-nalţă, tu te cobori, „Pare şi jalnic şi vesel”, 
„femeia aceea de mare şi veşnic păcat/ devine o palidă 
SFÂNTĂ ”. Li se alătură numeroasele enumeraţii care surprind 
variatele fațete ale existenţei umane. 

Lexicul, luat din sfera trecerii timpului, a senectuții 
accentuează drama eului liric, potențând sentimentul 
senectuţii, pentru a-l face cât mai credibil sub pana unui 
talentat poet. 


4. Mitroi Tomulescu — Cremenari, In căutarea fericirii 


Învățătorul Mitroi Tomulescu-Cremene (1904-1990), 
cu un real talent poetic, încearcă — și reușește — sonetul, 
această încântătoare poezie cu formă fixă despre care însuşi 
autorul volumului spunea confesându-ni-se: „Mi-a plăcut 
această formă de exprimare [...], pe care am adoptat-o în 
încercările mele”. Apoi, adaugă: „M-am apucat mai insistent 
de versificaţie târziu [...], în plină perioadă de senectute [...]. 
Dacă, scriind aceste versuri, am fost sau nu «poet», numai 
aşternând pe hârtie [...] sentimentele mele solitare, nu am fost 
ispitit să aflu...” 

Din corespondenţa sa cu fostul său profesor de limba 
română de la Şcoala Normală din București, rezultă aprecierea 
fostului magistru: „M-a surprins talentul dumitale poetic. 

Versurile [...] sunt veritabile poezii care ar merita să fie 
publicate, pentru că exprimă [...] sentimente sincere, nobile 
[...], aşa cum curge apa unui limpede izvor...” 

Valeriu Bârgău observa că „sonetele sunt atent 
lucrate”... 

Volumul, apărut la Editura Călăuza din Deva, 
cuprinde zece capitole şi însumează peste 130 de sonete, 
capitole care cunosc o propensiune: Flori târzii, Identitate, 
Eternul sat, Portrete sentimentale, Vis şi realitate, Viaţa în 
oglindă, Trenul albastru, Scrisori către Dumnezeu, Scrisori cu 
adresă, Scrisori fără adresă. 

Ne vom opri asupra celor mai reprezentative sonete, 
deşi toate au o certă valoare artistică. 

Mărturisire neagă cu modestie autorului calitatea de 
poet: „nu sunt poet...”, dar ideile, sentimentele şi gândurile 
le-a „sculptat în chip de poezie/ Ca o statuie de-un profan 
lucrată”. Tot modest, autorul neagă și ipostaza de „visător” a 
poetului care şi-a „zidit simţirea” în „versuri”. 

Flori târzii, un titlu metaforic, apar „în serile gândirii” 
cu „parfumul lor” considerat „opiul amăgirii”. 

Îndrăgind visarea, poetul a „șlefuit cu trudă [...], ca pe 
un diamant cuvintele, pentru a fi găsite de „urmașii [...] nepoţii 
sau vreo rudă”, dacă nu cumva vor „avea o soartă şi mai 
crudă...” 

Munca poetului, pentru a găsi — din noianul de 
cuvinte — pe acela „ce exprimă adevărul”, transpare din 
expresii precum: „mi-am revărsat gândirea-n reverie”, „să simt 
dulceața vieţii, nu otrava”, „ca un bijutier ce şlefuieşte 
cristalele din pietre prețioase”, „le meştereşte”, „le-am șlefuit 
cu trudă, greu”, „am cizelat...” pentru a deveni „pietre rare”, 
„O bijuterie”. 

De aceea, „dorurile” şi le-a rânduit ades ca nişte 
strune/ Cu clopoței la urmă...”, ca să uite „o clip-a vremii 
nestatornicie”, dorind să picure „în simţuri o narcoză,/ Să nu 
mai simt a vieţii tiranie”... 

Ciclul Identitate acuză „hazardul sorții” care „pe unii 
îi aruncă în bordeie,/ Pe alții așezându-i în palate” și felul în 
care aspirațiile de a frecventa Universitatea i-au fost obiectiv 
refuzate de mama: „Tu n-ai vrut, mamă, şi aveai dreptate/ 
Când îmi spuneai că n-ai de mine parte”, rămânând „dascăl de 
copii, la ţară” şi fiindu-le „călăuzitor, făclie” şi lăsând în 
urmă-i „o dâră de lumină”. 

În ciuda ipostazei de „dascăl de copii la ţară”, poetul 
pătrunde temeinic în „viaţa cărților”, în „comoara neştiută”, 
chiar dacă duce o „viaţă simplă”, viață „modestă, ţărănească”. 

De anii copilăriei, „faguri plini de bucurie [...],/ Cu 
viața simplă, dulce şi uşoară”, „dragi ca o poveste”, „un basm 
frumos” ce „astăzi nu mai este”, îi este dor, un dor nebun. 

După atâția ani petrecuţi în sat, nu-l mai poate părăsi, 
chiar dacă ar vrea. Îl rețin frumoasa „florărie/ Prin pomi în 
fiecare primăvară” şi „iarba din câmpie”, „verdeaţa codrului”. 
(Nu pot pleca) La revederea copiilor, părinţilor le „înfloreşte 
chipul ca o floare”, chiar dacă pentru puţin timp. 

„Iubirea de-altădată” I-„a ars” cu „torentul ei de lavă” 
şi o consideră „izvorul de otravă” care, „din om întreg te face 
o epavă,/ Îți face rău de care nu-ţi mai trece/ Şi toată viaţa 
inima te doare”. De aceea: „De-aici o-nvăţătură s-ar 
desprinde:/ Să-și țină omul sufletul mai rece/ Când dragostea 
în inima-i s-aprinde”.(Învățătură) 

Explicaţia o aflăm şi în poemul Femeia, eterna 
poveste, care l-a dezamăgit pe poet, abandonându-l „în crudă 
chinuire”. Cu toate acestea, „mâine” se-nchină, din nou, 
„idolului de aur”, iar „visurile [...] dragi, alese/ [...] stau, pe 
crucea vremii, răstignite”. Optimist, el credea „iubirea cupă 
fermecată ”, din care îndrăgostiții beau „setoşi din dulcea ei 
otravă”. Astăzi, a rămas doar „cenuşa amintirii”, căci 
„dorurile nu mai ard nebune”. 

Profesorului său îi aduce un pios Omagiu, 
considerându-l „izvorul [...] de-nvăţătură”, „sufletesc părinte”; 
„Din stihuri simple fac această floare,/ Punând simţirea mea în 

ritm şi rimă/ Din suflet rupte ca dintr-o grădină/ Din a 
recunoștinței rădăcină”. 

Poezia Asta-i lumea! se constituie antitetic: Lumea e 
„conglomerat de firi amestecate,/ Ce n-are cap, nici judecată 
n-are”, „atât de multă răutate are”, încât chiar lui Cristos „Azi 
îi e ascultată vorba creștinească/ Și-o strânge-n suflete ca pe-o 
comoară,/ lar mâine strigă: Să se răstignească!” 

Tot antitetic, chiar și în titlu, priveşte poetul viața care 
pe unii „îi ridică sau îi doboară”, „pe unii-i suie, pe-alţii îi 
coboară”, „La unii viaţa este prea ușoară [...], Pe alții-i ţine-n 
gheare de pisică”, „Pe unii [...] îi răsfață [...],/ Pe alții îi 
loveşte drept în față”. Singură „moartea face o egalitate”. 
(Viaţa şi moartea) 

Dreptatea personificată este „urgisită”, „izgonită”, 
„respinsă, umilită/ Şi, resemnată, plânge în tăcere”, „cade 
frântă, / E-nchisă, uneori, în câte-o mapă”, deşi „omul cu 
nădejdea ei s-adapă”. 

Sonetul Răscruce reconstituie vârsta senectuţii: „ca 
stâlpii-mpovărați de sârme grele” (anii), „chipul s-a 
schimbat”, „trecutu-i dor”, „prezentu-i plâns [.../ lar viitoru-i 
semn de întrebare”. 

Sonetul care dă titlul volumului, În căutarea fericirii 
surprinde eul liric „împins de focul viu al tinereții” în „valurile 
vieţii”, gustând „plăceri ameţitoare”, „îmbătat cu vin şi cu 
iubire”, alegându-se doar cu „efemere clipe vesele, banale”. 

Plăcere simte poetul când se leagănă „în hamacul [...] 
de vise”, când „gândurile se pornesc hoinare,/ Scoţând [...]/ 
Comori de amintiri”, când pluteşte „pe alte sfere”, când 
reușește să scoată „din suflet gândul disperării”. 

Anotimpurile vieții sunt asociate cu acelea ale naturii: 
„Copilăria-i primăvara vieții [...]/ E soarele care [...] 
luminează-n zorii dimineţii”, „Vare [...] e anotimpul drag al 
tinereţii! Împodobit [...] cu ani de aur, clipe visătoare”. 
„Toamna e anotimpul de maturitate, Când tâmplele încep a fi 

brumate”, în timp ce „Ca iarna se sfârşeşte-a vieţii scară,/ E 
anotimp de bătrânețe-amară ” 

Omul ca o floare este adus acestei fiinţe care nu are 
egal: „o floare în grădină”, „îmboboceşte”, „bobocul 
înfloreşte”, „floarea râde-n soare”, „parfumul” ademenitor, 
apoi floarea „Își scutură petalele [...] şi moare”. 

Viaţa este comparată, într-o suită de poezii, cu un 
„album”, cu „un urcuş de munte”, cu „un râu”, cu „un ou”, cu 
„0 piesă”. 

În Dor de București poetul caracterizează metropola, 
considerând-o „oraş feeric”, „Cu bulevarde [...], magistrale noi 
şi grandioase”, cu „nopţi ce n-au pic de întuneric”, „cu 
parcurile [...] umbroase”, cu „alei parfumate”, pe unde-şi 
„împletea un vis himeric”. Acum, deşi „Bucureştii şi-au 
schimbat decorul”, dorul îl duce să se mai plimbe prin 
Bucureştiul lui drag „măcar o dată”. 

Din ciclul Scrisori către Dumnezeu se detaşează 
poeziile Rugăciune („mă-nchin pios...” „fac, din credinţă, 
pân-la ceruri, scară”, „Tu eşti limanul meu”, „Tu-mi dai 
nădejdi de bucurie rară”, „Tu iartă-i pe aceia ce se-ndoaic...”), 
În casa Ta („Pios stau în genunchi şi-Ți fac rugare”, „Pentru 
păcate eu îţi cer iertare”, „aduc prinosul meu de credință”), 
Credinţă şi nădejde („iartă-mi omeneştile păcate”, „mai 
pune-mi, Doamne, zile la măsură”), Rugă („ascultă-mi glasul”, 
„să nu fiu chinuit de suferință”, „din somnul meu aş vrea să 
fie/ O scufundare-ncet, pe neştiute/ În noaptea lungă cât o 
veşnicie”). Toate poeziile ciclului sunt concepute în formă 
adresată, într-o tonalitate gravă. 

Ciclul Scrisori cu adresă este dedicat soţiei, copiilor şi 
nepoților. 

Volumul se încheie cu Scrisori fără adresă, deşi unele 
îi vizează pe părinți. Altele deplâng „devenirea”satului, care 
apare ca „o slabă lumânare”, „un biet opaiț”, la care „nimeni 
nu se mai gândeşte”. 

Ciclul ultim se încheie cu sonetul În noaptea eternă, 
închinat părinţilor, cu promisiunea de a veni „În cimitir, a 

vieţii închisoare”. E un gând care „cumplit îl doare”, dar va 
„coborî” în „noaptea nesfârşită/ Într-o eternă, veşnică tăcere”. 

Poetul cunoaşte și respectă rigorile poeziei cu formă 
fixă, în speță ale sonetului (două catrene și două terține), dar, 
talentat fiind, reuşeşte să asigure fluentă discursului liric prin 
recurgerea la ritmul trohaic sau iambic, în funcţie de 
sentimentul predominant, şi la o măsură constantă a versurilor. 

Impresionează lexicul metaforic, tonul calm, grav şi 
demn, varietatea părților de vorbire care rimează îmbrățişat 
sau încrucişat: adverb-interjecție, substantiv-adjectiv posesiv, 
pronume personal-numeral, adverb-verb, adjectiv-substantiv, 
adverb, pronume  personal-adverb, adjectiv pronominal 
posesiv-adverb. Rimele asigură nu numai sonoritate, ci şi 
cadență versurilor. 

Aşa a lăsat poetul „amintirea” sa tuturor celor ce „mai 
zăbovesc prin această grădină”. 


5. Radu Igna, Valea proscrișilor 


Deşi „scriitorul haţegan” şi-a scris cărțile de-a lungul 
anilor şi debutează cu proză scurtă la revista „Orizont” din 
Timişoara încă din 1986, acestea au apărut după 
„evenimentele” din 1989. 

Scriitorul Radu Igna şi-a publicat primele două 
volume — Armonia snack-bar şi romanul Vâltoarea — la 
Editura Corvin din Deva, în anii 2000 şi 2001, romanul Valea 
proscrişilor la Editura Călăuza din Deva, în 2004, Cultură şi 
civilizaţie — note de călătorie la Editura Signata din Timișoara, 
în 2002, miniromanul Nimic deosebit în timpul serviciului 
meu, la Editura Modus P.H. din Reşiţa, în 2003 etc. 

Romanul Valea proscrişilor, cu titlul iniţial Puntea a 
fost scris în 1970 şi rescris în 2003. 

Valeriu Bârgău apreciază că Valea Proscrişilor „e o 
hală în care ecoul personajelor se amestecă într-un iureş de 

obsedant deceniu cu iureşul sălbatic al naturii, al caracterelor 
exemplare”. 

Conceput în 34 de capitole notate doar numeric, 
romanul îşi derulează acţiunea pe un singur plan, încadrându- 
se — din punct de vedere al prezentării cronologice a faptelor — 
romanului tradiţional, dar „împrumutând” subiectivismul 
romanului modern, cu accent pe sondarea complexelor trăiri 
sufleteşti ale autorului — narator şi personaj principal. 

Lumea investigată este aceea a învățământului care 
întotdeauna a „deranjat” pe mai marii ţării — ca și astăzi, 
dealtfel. 

Acţiunea acestui incitant roman se petrece în Valea lui 
Vlad, cu relief și peisaje magnifice, dar mai puţin confortabile 
— ca să-l parafrazăm pe Gorun, directorul şcolii. „Şcoală” e un 
fel de a zice, pentru că localul era cu totul impropriu, iar elevii 
aveau o foarte slabă frecvenţă. Clădirea așa-zisei şcoli era un 
adevărat „labirint şcolar”. La „centru” se aflau bucătăria, o 
cameră a bucătăriei, alta în care s-a instalat familia Artimon, 
cancelaria — locuinţă a directorului — o sală mare, clasa a IV-a, 
de unde se ridicau cataloagele. Clasa a V-a funcționa în sala de 
naşteri, la dispensar. Peste punte, era şcoala veche, construită 
pe vremea lui Spiru Haret. Grădiniţa îşi desfășura cursurile la 
căminul cultural, iar sus, pe Cârnu, se mai aflau două săli de 
clasă prin casele sătenilor. 

„Începuturile” profesoratului, pentru profesorul de 
istorie, Cristian Ștefănescu, crescut la oraş, într-un oarecare 
confort, au fost greu de suportat nu numai datorită condițiilor 
vitrege în care îşi desfăşura apostolatul, cât, mai cu seamă, din 
cauza proletcultismului exacerbat „călărind” învăţământul, în 
special, a suspiciunilor de tot felul, a birocrației exagerate, a 
delatorilor, a acelui „activist, un ins iscoditor şi posac”, numit 
„stârv” de către învățătorul Aron, fiu nelegitim al unui 
profesor universitar. 

Eroul romanului este singurul profesor calificat, alături 
de pensionarul Artimon, unchiul directorului, și se adaptează 
relativ greu la nivelul scăzut de cunoştinţe al elevilor, 

încercând să-i noteze cu obiectivitate. De aceea, este acuzat că 
nu ştie să „se coboare” la nivelul elevilor. 

Paralel cu viața școlară, eroul se confesează, 
retrospectiv — încă un element modern — în privința familiei. 
Tatăl, director al unei uzine, a fost în detenție mulți ani, fără 
un anume motiv; la eliberarea lui, fiul era în prima clasă de 
liceu, evitat de colegi, care ştiau că tatăl său era „condamnat 
politic”. Reabilitat, acesta a fost numit inginer, şef de secție, la 
aceeaşi uzină. 

Printre intelectualii satului se număra și doctorița, cu 
care proaspătul profesor s-a împrietenit, devenind intimi până 
la plecarea acesteia. 

„Punctul forte” al acestui sat uitat de lume era 
„podul”, unde se adunau, în principal, bărbaţii la sosirea 
autobuzului. 

Reprezentantul puterii locale are un nume predestinat, 
Scoarţă. 

Cristian locuia în gazdă la „Măriuţa”, amanta beţivului 
Tirea, care, până când s-a întors el din război, s-a căsătorit cu 
Ion, prietenul cel mai bun al lui. Tirea nu o putea uita şi — de 
câte ori lipsea lon — venea la ea. 

Deşi sigur pe „competenţa” lui de profesor, Cristian 
constata cu regret că „foarte puţin fusese reţinut din ceea ce 
expusese cu o zi în urmă” elevilor săi. De fapt, a ajuns la 
concluzia că „fenomenul era general” şi, ca urmare, a încercat 
să facă vizite la domiciliul elevilor, dar părinţii sau bunicii 
acestora — ignoranţi cum erau — nu cooperau. 

Disperat, tânărul profesor îşi găseşte refugiu în 
băutură, la început, dar apoi a învins raţiunea. Între timp, 
colegul de „„muzică-limbi străine și agricultură” a „fost 
promovat” la judeţ, într-un „post de răspundere” foarte bine 
remunerat. 

Până la urmă, sprijinit de Vlad Gernemiza, Cristian 
Ştefănescu a reuşit să închirieze casa judecătorului, pentru care 

plătea doar impozitul, fapt ce îi descumpăneşte pe Scoarţă şi 
pe administratorul şcolii. 

La nunta fratelui „secretarului de la Sfat”, Cristian a 
cunoscut-o pe Cumbrie, care i-a devenit bună prietenă în 
timpul cât a stat în acel sat. 

Îmbolnăvindu-se grav Gorun, directorul şcolii, a fost 
numit Cristian în locul lui, în cea mai grea perioadă , când se 
construia localul pentru noua școală, prilej de a nu-şi putea 
consuma concediul, fiind obligat să stea tot timpul pe şantier. 

Moartea directorului este asociată cu o natură pe 
măsură: „un cer negru şi greu [...], valuri valuri de ape 
mocirloase”... 

Pentru Cristian au urmat cele mai „pline” zile: pe 
lângă ore, avea „sarcina” construirii noului local de şcoală. 
Aprovizionarea cu materialele necesare construcției o făcea 
chiar și cu mașina lui, de la depozitul din Deleni. 

Compensaţia venea de la noua „primăvară, cu energii 
noi, cu [...] pomi înfloriţi, cu livezile de pruni”, care „revărsau 
perdele albe de inflorescențe”, de la pădurile care se 
„îmbrăcaseră în verde strălucitor”, căci, altfel, se lupta 
zadarnic „cu morile de vânt”. 

Vacanţa mare, eroul şi-a petrecut-o „la locul de 
muncă, în urma argumentelor [...] inspectorului Pena”, 
răspunzând „personal de terminarea lucrării”, pe baza unui 
„plan de activitate cu termene precise”. I-au fost suplimentate 
fondurile de la buget. Cea mai devotată colaboratoare a sa era 
bucătăreasa Katy, care pregătea prânzul pentru meseriași. 

La începutul lui august, era „cu lucrările în grafic”. A 
avut parte doar de trei zile de concediu, petrecute la părinți, în 
oraşul natal. 

În oraş, aceleaşi „rafturi goale și cozi gălăgioase”, 
„nechezol”... Tatăl său îl sfătuieşte să-şi ducă „sarcinile la bun 
sfârșit”, pentru a le arăta tuturor cât de capabil este. Mama, în 
schimb, i-a promis că se va interesa de o slujbă pentru el, ca să 
vină acasă. 

Când a ajuns în sat, meşterii terminaseră fațada şcolii, 
dar nu mai aveau ciment, iar „holoangării” nu veneau la lucru. 
A reuşit să rezolve totul, până la 1 septembrie. 

La oraş, fiind să aprovizioneze şcoala cu „cartoane, 
hârtie colorată, pioneze, acuarele, rechizite de birou [...], 
plange, mulaje, substanțe pentru experienţe la chimie”, l-a 
întâlnit pe Aron, care l-a invitat la o cafea. 

La 1 septembrie, s-au întors cu toții din concediu, au 
aranjat cât mai frumos sălile de clasă. 

„În ziua premergătoare deschiderii noului an de 
învăţământ”, s-au ocupat de „partea culturală şi 
administrativă”. Totul i se „părea perfect” lui Cristian. A 
trecut, apoi, prin cimitir, raportându-i lui Gorun că a terminat 
construcția... 

La deschiderea cursurilor, surpriza: ,Tovarăşul 
Coţolan Trandafir este un cadru cu un larg orizont politic şi 
profesional, ridicat de aici [...], student în ultimul an de 
facultate [...]. Tovarăşe director, [...] succes!” a comunicat 
„tovarășul de la județ”. 

Cristian s-a trezit, din nou, la cimitir, pentru a-i spune 
adio lui Gorun. 

„Într-un timp record” și-a adunat lucrurile, l-a urcat pe 
Rex pe bancheta din față și a gonit „cu optzeci la oră din Valea 
ce rosese [...] la temelia lui, un an întreg, zi de zi, ceas de 
ceas”. 

Romanul este scris într-un stil ironic, autorul reuşind 
să realizeze — cu ochi sigur — caracterele. Astfel, Tirea era 
„îndrăgostitul exemplar, gata de harță”, iar profesorul 
„avansat” era „lung şi deşirat, în costum negru, exagerat de 
larg pentru trupul lui slăbănog [...], părul lung, pieptănat peste 
cap, strălucea, fiind dat din belşug cu briantină”. 

Inspectorii: „şeful, gras, cu mustață şi ochelari, pe 
care-i tot apăsa ca să privească pe deasupra lor când ceva i se 
părea neclar: tovarășul Pena Andronic”, cel tânăr, Nemeș, 

foloseşte „o tonalitate dubitativă”, dar fermă: „ia să-i fi atins la 

buzunar, să simtă că în ţara asta sunt legi, nu facem de capul 
nostru...” El „vrea să mulțumească organelor locale, 
organizației de partid [...] pentru darul minunat făcut copiilor, 
generaţia de aur a țării”. 

Autorul foloseşte şi autocaracterizarea, în cazul 
profesorului de muzică-limbi străine şi-agricultură: „sunt nativ 
localnic de aici, de pe vale, niciodată nu am lipsit din satul mei 
mai mult de o lună, că la armată nu m-au luat, iar liceul l-am 
făcut la fără frecvenţă și acum fac facultatea tot la fără 
frecvenţă [...], voi fi primul intelectual cu diplomă de aici [...], 
exceptând copiii domnului Gernemiza...” 

„Scoarță scăpase [...] de surâsul lui prostit și întinse 
mâinile pentru a fi strânse de oaspete” sau „eu am atras 
atenția, dar nu s-a ţinut cont”... „Scoarţă mulțumea pentru 
apreciere şi-l asigura pe noul venit de tot sprijinul organului 
local din rândul căruia va face și el parte...” 

Sau: „cuvintele mult uzate despre sarcini şi marile 
ctitorii, directive și cuvântări, planuri, toate pentru fericirea 
generației viitoare, care [...] va  desăvârşi societatea 
multilateral-dezvoltată”... 

Nu lipsesc nici pasajele lirice, menite să imortalizeze 
frumusețea și măreția naturii: „Luna, ascuțită ca o emblemă 
musulmană, priveghea Valea”. „Ziua era pe sfârşite, soarele 
sta sprijinit într-un vârf de deal, aerul rece, parfumat”. „Peste o 
oră, cenuşa nopții va învălui protector Valea”. „Undeva, mai 
jos, Limpejoara vuia homerice”. „Cerneau ploile de toamnă, o 
ploaie măruntă, deasă”. „Noiembrie aruncase peste Vale o 
pânză opac-aurie. Fumurile groase din hornuri luptau să o 
alunge”. „Strălucea soarele exagerat de puternic deasupra 
craterului care adăposteşte satul”.„Umbrele pădurii dosnice 
împreunau peste Limpejoara secată de arşiţa verii, încât [...] 
noroiul uscat era cenușiu şi negru”. „Sta să cadă cerul peste 
Valea lui Vlad”. 

Romanul este şi un roman de dragoste, scriitorul 
reconstituind artistic câteva etape „fierbinți” din existenţa 
erotică a eroului. Aflăm, astfel, despre sentimentele lui 

Cristian față de domnişoara Sandu-Fenela, care, din oraşul 
natal fiind, îi era „de multe ori parteneră în scurte întâlniri 
intime” sau faţă de doctoriţa satului: „Asta ar mai trebui [...] să 
mă îndrăgostesc de această domnişoară doctor [...] super 
experimentată...”, „am îmbrăţişat-o...” 

Legătură mai durabilă s-a stabilit între Cristian şi 
tânăra Cumbrie, tumultoasă, geloasă, dar şi tandră: „s-a 
cuibărit la pieptul meu și am rămas astfel până târziu, când a 
apărut luna” sau: „Cambrie era în culmea fericirii de când nu 
mai vedea picior de femeie pe ulițele satului”... sau: „s-a 
dezlănțuit ca viitura”. 

Radu Igna are „stofă” de prozator, operează magistral 
cu amănuntul — cerință de prim ordin pentru un discurs epic 
reușit —, cultivă, pe lângă portretul fizic şi moral, introspecţia 
şi ironia. Nu rareori inserează în discursul narativ hiperbola şi 
simbolul, recurge la planul oniric pentru a crea o atmosferă 
credibilă, convingătoare. 

Personaj-narator, scriitorul reușește să transfigureze 
artistic o realitate care devine viabilă. 


6. Ileana-Lucia Floran, Pustiul din suflet şi Amurgul 
speranței 


Ca orice valoare, elitele noastre au fost — și sunt — 
ciclic, maculate, mai cu seamă în acest mediu deosebit de 
prielnic — tranziţia... Alergia la elite proliferează din ce în ce 
mai acut, drept consecință a mediocrității la performanța 
individuală. 

În contrapondere la elite se situează lumea VIP-urilor, 
o lume eterogenă, eteroclită și impură, alimentată de 
politicieni, lume care pendulează între penibil și ridicol, lumea 
vedetelor de silicon, de impostori într-ale culturii, de infractori 
cu ştaif... 

Printre elite — persoane foarte importante, chiar dacă 
ele nu sunt neapărat „vizibile”, cum se zice azi — se numără şi 
poeta, prozatoarea şi directoarea de editură Ileana-Lucia 
Floran, a cărei aparentă modestie ascunde un adevărat talent 
literar. 

Volumul Pustiul din suflet, al câtelea, oare?, ne-o 
dezvăluie ca pe o prozatoare de forță, capabilă să captiveze, cu 
adevărat, pe cititor. 

Cele zece schiţe şi nuvela finală care dă şi titlul 
volumului, recrecază o lume credibilă nu numai prin 
transfigurarea artistică a unei realități palpabile, ci şi prin 
varietatea tematică şi — mai cu seamă — prin crearea unor 
personaje viabile, dezvăluind o gamă largă de ipostaze 
existenţiale, cu unda necesară, dar echilibrată, de umor. 

Majoritatea schițelor (Trenul albastru, Fără politică, 
Pe strada copilăriei etc.) reconstituie, subiectiv, întâmplări 
trăite sau imaginate de prozatoare în varii momente ale vieții. 

Alături de confesiune, autoarea recurge și la 
introspecţie, precum în schița Pe strada copilăriei: „Privirea 
îmi alunecă dincolo de gardul care înconjoară curtea bisericii. 
Tresar! Borna kilometrică este tot acolo. De la geamul camerei 
mele [...]se vedea până în altar.” Evocarea copilăriei trezește în 
sufletul personajului-narator amintiri dramatice („imobilul a 
fost demolat, mama a murit [...] iar universul meu s-a 
prăbuşit”), dar cu sensibilitatea-i debordantă, autoarea evocă 
natura reconfortantă: „lectura, scrisul, desenul”, „grădina [...] 
plină de pomi [...] şi flori”, „ un nuc bătrân, falnic”, „grădina” 
care „zâmbea”, personificată . 

La caracterul modern al acestor schițe — multe 
autobiografice — contribuie subtilitatea confesiunii, monologul 
pasionat şi nervos prin care personajele caută frenetic „timpul 
pierdut”, o lume cu un alt sistem de gândire generând 
imposibilitatea adaptării acestora. 

Piesa reprezentativă a volumului rămâne nuvela 
Pustiul din suflet, puternic ancorată în realitatea noastră 

postdecembristă, concepută obiectiv, autoarea fiind 
omniscientă şi omniprezentă. 

Cele nouăsprezece capitole ale nuvelei închid în sine 
mai multe existenţe, cu accent pe drama lui Radu, cauzată de 
îndepărtarea Adinei, după primirea „moştenirii”. 

Eroul nuvelei, studentul, apoi medicul Radu, ne 
aminteşte de Felix din romanul călinescian: sărac, dar cinstit, 
sincer, suflet cast, lipsit de ascunzişuri rău mirositoare. El 
trăieşte la modul romantic iubirea pură pentru Adina. 

Crescută și alimentată din minunatul vis adolescentin, 
iubirea lui Radu se convertește neaşteptat de repede în 
suferință „dureros de dulce”, în care mâhnirea, incertitudinea, 
amărăciunea, dezamăgirea se interferează cu iluzia fericirii. 

Ambiţios — în înțelesul bun al cuvântului — inteligent și 
muncitor, Radu este exponentul intelectualului autentic, 
coborât în lumea efemeră şi suficientă, dar rămânând — și la 
maturitate — același naiv, generos și sincer, gata oricând să 
sară în ajutorul oricui. 

Scriitoarea reface o lume meschină, rapace, care şi-a 
pierdut iremediabil însuşirile umane, prin plasarea Adinei în... 
America: „Adina nu a avut timp să vorbească cu mine [...] 
gândi Radu cu durere în suflet [...]. Gândul ei era la afaceri”... 
Adina „cheltuise într-o lună mai mult decât ar fi crezut că va 
avea vreodată...” lată frânturi din gândirea soţului ei: „Nu ai 
nevoie de studii, ai cea mai mare companie farmaceutică din 
lume... Averea noastră, reunită, fără acţiunile societăţii de 
avocatură, ne-ar ajunge pentru zece vieţi...”. „Femeile trebuie 
să aibă grijă de casă și, mai ales, de copii. Bărbaţii sunt cei 
obligați să aducă bani în casă...”, „Mai am câteva detalii de 
discutat cu tine despre procesul de mâine. Ironia face să fim în 
tabere adverse”. „Se deschisese moştenirea după domnul Steve 
şi, aşa se descoperise că firma era falimentară [...], erau 
înglodaţi în datorii...”, „A vândut tot, a plătit toate datoriile şi a 
plecat”...„„Produsul farmaceutic s-a relansat”... 

Alături de „pustiul din suflet” al lui Radu, autoarea, cu 
mijloacele artei sigure, a reușit să-l dezvăluie şi pe acela al 
Adinei, care avea senzaţia că „oamenii din jurul ei sfârşeau 
tragic”. 

După pierderea soțului, Adina revine la Bucureşti, dar 
nu-l caută pe Radu din aceleași rațiuni: „Soarta făcuse ca toţi 
cei dragi ai ei să plece într-o altă lume [...]. Se gândea uneori 
că era un blestem, că, dacă ar fi rămas cu Radu, ar fi păţit şi el 
același lucru [...], va sta departe de Radu, chiar dacă asta o va 
face să sufere...” Era „înfrigurată, cu inima pustie”... 

Optimistă, autoarea îi dă satisfacţie cititorului, 
aranjând de așa manieră lucrurile, ca totul să se sfârşească 
aidoma basmelor, cu bine: „Nu auzi uşa. Se trezi doar cuprinsă 
în brațte...”. „Pustiul din suflet” ia, astfel, sfârşit pentru ambele 
personaje. 

Versurile de pe ultima copertă, din poezia Memoria 
durerii, potenţează, însă, ideea de „pustiu” sufletesc: „E prea 
târziu/ Să-mi neg viața-ntreagă prin cuvinte.../ Mai am 
coşmaruri”), pentru a nu ieşi „total” din realismul vieţii. 

Romanul Amurgul speranței, apărut în 2011, la 
propria-i editură, dovedeşte — în continuare — apartenența 
scriitoarei elitelor. 

Roman intelectualist, profund psihologic şi modern, 
Amurgul speranţei (titlu antinomic, deoarece ştiut este că 
„speranța moare ultima”) este — în acelaşi timp — un roman 
optimist, dacă ne raportăm la fragila pendulare a incertitudinii: 
„Sfârşit sau început”? 

De-a lungul acţiunii romanului, „dragostea şi viaţa, 
albul şi roşul, se împletesc precum şnurul mărţişorului”, 
încorporând destine diverse, contradictorii, intersectându-se, 
căutând frenetic limanul chiar şi în „vremi de restriște”. 

Scriitoarea îndeamnă la lectură, mizând pe inteligența 
şi sensibilitatea cititorului de a anula „granița dintre ficţiune și 
realitate”. 

Bună cunoscătoare a tehnicii construcţiei romanului 
modern, Ileana-Lucia Floran alternează planurile narative, fără 

a pierde din vedere aspectele vieţii sociale „dinainte şi după 
1989” — privite cu accente critice, dar nici, mai cu seamă, 
magma mocnindă a trăirilor interioare ale eroinei principale, 
„centru” al tuturor evenimentelor. 

Sunt abordate — din punct de vedere social — probleme 
precum educarea „oropsiţilor vieţii” dintr-o „casă de fete”, în 
condițiile „dinainte”, goana după bani, familii întemeiate pe 
alte criterii decât dragostea reciprocă, neînțelegerea corectă a 
menirii de dascăl, „relaţii şi pile”, eterna imoralitate ducând la 
răsturnarea valorilor. 

Intriga personală, conflictul inexplicabil al eroinei cu 
mama sa („avusese tupeul s-o contrazică într-un mod 
nepotrivit”) conduce la descoperirea adevăratei cauze a 
nefericirii Sadnei, „în camera copilăriei ei”, unde „întotdeauna 
găsise alinare”... Nu şi de această dată, când se convinsese şi 
mama că „Dinu [...] pare complet «rupt» de familie”. 

Pendulând între realitate şi vis, într-o stare de reverie, 
eroina își amintește incidentul de la Casa de fete, unde colega 
ei, Nina — soţie de inspector şcolar — practica drept pedeapsă 
pentru indisciplina fetelor „înfometarea” şi „bătaia”, a cărei 
victimă a căzut Corina, viitoarea ei soră adoptivă; familia 
Sadnei a integrat-o cu drag în sânul ei, pentru a nu deveni 
„scursura societăţii”, cum îi dorea Nina. 

Tot în stare de reverie, Sadna evocă destinul tragic al 
Anei şi mamei acesteia din casa „soră”, amintindu-și cinismul 
cu care privise Dinu această tragedie: ,... o fi murit de bucurie 
că a scăpat de mă-sa!” 

Nedreptatea făcută Corinei în anul al IIl-lea de 
facultate, la examenul de chimie este o critică indirectă adusă 
„profesorului dr.Escu”, fost „coleg de grupă cu tovarăşa Elena 
Ceauşescu”, „tobă de carte...”. Acesta a pedepsit-o nemeritat, 
auzind-o spunând „tobă de porc”. Nimic şi nimeni — nici 
audiența la Minister — nu a putut-o salva până după 1989, când 
a ajuns „conferențiar universitar și lucra în cercetare”. 

Secvenţele reale se interferează în mintea Sadnei cu 
imagini bine tăinuite în subconştientul său, toate dovedind 
instabilitatea  „postamentului” căsniciei ei cu Dinu — 
veterinarul dur, „ce părea finuţ şi manierat”. Se vede că, de 
fapt, „contrariile se atrag”, deşi ea a ştiut că „nu sunt potriviți”. 

Se înţelege că, într-o astfel de căsnicie, tronează 
„Singurătatea în doi”. Această stare, Sadna este decisă să o 
„discute” cu Dinu după trecerea „magicelor” șapte zile 
asociate cu „şapte coline ale Romei [...], șapte regi legendari, 
şapte minuni ale lumii [...], şapte înţelepţi din vechime, 
Pleiadele [...], şapte culori ale curcubeului [...], şapte stele ale 
constelaţiilor [...], şapte păcate de moarte [...], şapte virtuţi...” 

Psihologă fină şi răbdătoare, ea speră „într-o 
schimbare” a soţului, dar nici „nu se va axa pe aşteptare. Va 
trăi...” 

Mobilizându-şi subconştientul, Sadna şi-a amintit 
prima „întâlnire” cu Dinu, când ea era în clasa a IX-a, iar el 
le-a spus fetelor că e student în anul al Il-lea la medicină 
veterinară. După comportament, ea l-a considerat „un 
nesuferit”, promiţându-şi „să nu aibă de a face cu asemenea 
persoane”. 

Infidelitatea lui Dinu a fost divulgată la nunta amantei 
lui, iar celelalte tare ale caracterului său, la reacția față de Mia, 
absolventă de I.D. „Spiru Haret”, dar, mai ales la 
înmormântarea mătuşii lui, când „râdea nepăsător”. 

În final, Sadna descoperă că familia ei pusese la cale 
căsătoria, că Dinu n-o iubea, ci „făcuse un târg” meschin, iar 
acum, sfida această familie: „Valorile voastre sunt zero!”, 
„adevărata valoare [...], singura valoare — banul [...]” care „e 
stăpânul absolut”. Dinu — nefiind un intelectual autentic — 
sfidează această activitate: „... ați publicat o carte în 
colaborare. Doctorul şi psihologul. Cine credeţi că o citeşte? 
Alţi snobi ca voi”... 

Cele două personaje antitetice sunt bine realizate. 
Sadna (nume izvorât din postura de analfabet a funcţionarului 
public de la primărie) este o fină intelectuală, sensibilă, cu 

simțul dreptăţii şi al adevărului, înclinată spre visare, iubitoare 
de artă, o introvertită, capabilă de mari sacrificii, dar de o 
demnitate exemplară. Autoarea îi investighează cu înţelegere 
sufletul, creând un personaj excepţional. 

Dinu (nume predestinat — vezi Dinu Păturică) este la 
antipodul soției, om de acţiune, sfidând bunul simţ și 
sensibilitatea, neatras de artă sau de lectură, un om dur, 
„tranzacționist” („un soț” cumpărat „cu un teren şi o slujbă”), 
obraznic, sfidător, lipsit de bunele maniere. El constituie 
„duşul rece”, care o readuce pe Sadna la realitate: „Ruperea 
asta bruscă îi adusese o pace pe care n-o mai simţise demult”, 
„abia acum realiza prăpastia dintre simţămintele ei şi ale lui”. 

Cu mijloacele artei autentice, doamna Ileana-Lucia 
Floran re-creează o realitate credibilă, câștigându-și un 
binemeritat loc printre elite, în ciuda vicisitudinilor cotidiene. 


7. Maria Vlaicu, Versuri târzii 


Apărut în 2010, la Editura Multimedia din Sibiu, 
volumul de versuri al profesoarei Maria Vlaicu respiră profund 
o viață plenară, călătorie unică, aşa cum rezultă şi din motto: 
„Mi-e dor de ce a fost, retrăiesc ce am trăit cândva şi mă bucur 
intens de fiecare clipă”. 

Este şi opinia din Confesiune a autoarei: „Versuri 
târzii îmi păstrează [...] cele mai puternice amprente ale 
memoriei afective”, acestea întrețes „cu nostalgie imagini 
dragi ale copilăriei, portretele părinților, reflecții” raportate „la 
secvenţe din opera scriitorului Octavian Paler, gânditorul, 
eruditul om de cultură”. 

Pentru cele mai multe poezii, grafica adecvată temelor 
este realizată de către artista plastică Mihaela Toader. 

În poezia de debut, Părinții, aceştia au alura de „sfinți 
coborâţi din icoane”, care „dintre stele” veghează ca fiicei să-i 
fie „prea-greul mai uşor de trecut”. Este surprinsă existenţa lor 

creştinească: „trai creştinesc”, „jertfă”, „evlavie”, trăind „cu 
credinţă”. 

Recunoştiinţa fiicei se convertește în venerație, în rugi, 
păstrându-le vie imaginea în inimă şi cerându-şi ardent iertare. 

Mamei se constituie din trei strofe, concepute 
antinomic: primele două versuri dezvăluie stările sufleteşti ale 
fiicei, iar ultimele două se adresează direct celei mai dragi 
fiinţe: „te simt mereu alături”, „îți simt mângâietor duiosul 
cântec”, „te strâng la piept”... 

Un cald portret izvorât din inimă îi face, în Destin, 
soţului — pe care l-a iubit o viaţă — fiindu-i „ca o lumină”, 
„răsplata rugii”, „un dar al Tatălui Ceresc”, „cu ochi albaştri 
ca seninul”, „cu gesturi calde şi discret”, „având credinţă-n 
Dumnezeu”. 

Miracol poartă titlul poezia închinată fiicei poetei, 
valorificând cele mai tandre ipostaze ale unui copil: „îngerul 
bun”, „bucuria tinereţii senine”, „nădejdea bătrâneţii”, 
„fericirea unei iubiri împlinite”, „mica minune a unei vieţi 
fericite”. Urarea din final valorifică atât peisajul terestru: 
„albul din crin”, cât şi cel sideral: „cerul”, „raza de soare”. 

Imaginea fiicei — copil se conturează în Joc sprințar. 
Portretul fizic: „mică, gureşă, cu ochi vii de peruzea” 
alternează cu cel moral: „jucăuşă, bătăioasă, hărnicuţă, 
năzdrăvană, dar şi sfioasă”. Citatul din Octavian Paler este 
edificator: „Timpul inocenţei e un paradis pierdut”. 

Plecarea soţului printre stele ne-o dezvăluie Sringerea, 
după ce reflectă imaginea fiicei în sufletul tatălui: „ceas sfânt 
de fericire”, „noua lui iubire”, „mister”, „miracol”. Momentul 
dispariţiei este transfigurat artistic prin oprirea timpului: 
„timpul a stat pe loc”, „la cumpăna vieţii”, când „s-a stins 
lumina vieţii din ochii mari, albaştri” şi când „EI s-a întors în 
ceruri, în lumea lui de aştri”, pentru că, după opinia lui Lev 
Tolstoi, „Să mori înseamnă să pleci acolo de unde ai venit”. 

Pornind „pe drumul propriei vieţi”, în „neaşteptatul 
[...] zbor”, Maria Vlaicu reconstituie momentul în 
Desprindere, versuri intimiste de o reală vibrație: „lăsam cu 

nostalgie căminul scump şi drag,/ Şi neasemuita mea 
copilărie”. 

Satul — cu tot ceea ce avea mai frumos — rămăsese 
departe, declanşând în sufletul adolescentei de odinioară 
nostalgie: „Oare-a-nflorit şi-n acest an caisul?” „Lumea 
trăită-n sat” era „miracol” ca şi „mirosul dulce de grâu copt”, 
„pâinea caldă”, „laptele ce-a dat în foc”, „îmbrăţişarea apei”, 
făcând-o pe femeia matură să se simtă „copil pentru o clipă”. 
(Reverie) 

La Revenire, după ani, în „cuibul natal”, adulta nu a 
mai recunoscut „căldura de sat patriarhal”, căci „şi portul 
dispăruse”, „treceau străini localnici purtând haine domnești”, 
semn că „sătucul [...] e azi ca toate celelalte”, cu „bodegi, 
hanuri, buticuri/ Unde se vând, zilnic, multiplele nimicuri”. 

A mai rămas, însă, „biserica din sat,/ Lăcaş străvechi 
şi sacru de caldă rugăciune”, cu „Altarul Sfânt”, cu „Icoana 
Maicii Sfinte şi a Blândului Său Fiu”, cu „Icoane cunoscute 
din fragedă pruncie”, care aduc în actualitate „Slujbele de 
Paşti şi de Crăciun/ De pregătirile aprinse de-acasă, din 
ajun...” (Biserica din sat) 

„Apuse amintiri” impregnează şi poezia Interogație, 
pusă în paralelă cu observaţia lui Octavian Paler: „Nicăieri nu 
ne vom simţi mai acut vârsta decât acolo unde am copilărit”. 

Reflecţie reconstituie un reuşit autoportret moral: „Să 
preţuiesc iubirea [...], prietenia”, „să iert”, „să nu judec pe 
alții”. Sau: „Am detestat minciuna, şantajul [...], căderea în 
necinste şi ipocrizia [...], trădarea”..., pentru a conchide: 
„Făcând bilanţul vieţii, norocul mi-a fost darnic/ Şi-am marea 
mulțumire că n-am trăit zadarnic”, poeta acceptând cu 
seninătatea înţelepciunii vârsta: „Trăind în slujba şcolii câteva 
zeci de ani, / Mă număr şi eu, azi, printre distinşii veterani”. 

Un alt impresionant autoportret se conturează în 
Identitate: „Sunt o fiinţă efemeră”, „o pasăre”, „o flacără ce 
arde”, „un nume ce rămâne”, „o cheie a unui cifru secret”, „o 
sămânță”, „un rod al nostalgicului [...] sat”. 

Un original pastel dedică Maria Vlaicu Mureşului care 
„alunecă” prin sat liniştit, uneori, altădată cu „ape-nspumate- 
nvrăjbite”. Personificat, „fratele” Oltului „mângâie pruncii 
[...], strânge tristeţi adunate în cântec”. 

Poeta revine, apoi, într-un Extaz existenţial, pentru a 
completa faţetele eului liric: simt, percep, văd, aud, ascult, 
cunosc, caut, admir, cânt, mă bucur, sufăr, dorm: „Trăiesc 
fascinată, cu toate simţurile mele MIRACOLUL acestei vieţi”. 

Valorificând o maximă a părintelui Arsenie Boca — 
pentru care, dintotdeauna, şi-a manifestat via admiraţie — poeta 
îl vede pe „omul vertical” ca pe „o cruce/ Emblemă a 
suferinței milenare,/ A mântuirii [...],/ A-ntoarcerii acasă, în 
astral”.( Crucea) 

În Versuri târzii, eul liric, deşi evocă numeroase 
ipostaze ale propriei existenţe, trăieşte cu maximă intensitate 
vârsta senectuţii, când „timpul se comprimă”, „se destramă”, 
„orizontul vital se îngustează”, „memoria trişează”, „speranţe, 
visuri, planuri mereu se estompează”, „suferi în tăcere”, pentru 
că se apropie „liniştea finală de ființă temporară,/ Un decăzut 
din drepturi, ieşit din timp afară”... 

Din meditaţia dramatică asupra cursului existenţial, 
poeta trece la Ultima rugăciune, amintind de suita de Psalmi 
care s-au scris de-a lungul timpului. Primele trei catrene 
debutează cu ruga „Dă-mi, Doamne, puterea să mă rog”, 
„curajul să-mi accept neputinţa”, „tihna”, „Dumnezeiasca [...] 
iertare”. Ultima strofă repetă expresia „Îţi mulțumesc, 
Doamne”, eul liric fiind recunoscător pentru „binele primit”, 
pentru ceea „ce cu înţelepciune” i s-a „luat”, pentru ceea ce i-a 
fost „Lăsat”, ca „Şi pentru marea fericire de a fi existat”. 

După un intermezzo liric în proză, Mi-e dor... şi 
Acrostihuri pentru prieteni, volumul se încheie cu un catren 
întitulat Final de timp, pe care îl prezentăm integral: „În 
vremurile noastre trăim primejdios, Potenţiale riscuri ne 
pândesc,/ Toţi suntem vulnerabili, pericolele cresc,/ Salvați 
vom fi doar printr-un plan ceresc”. 

Nota dominantă a versurilor din acest volum rămâne 
grava meditaţie asupra existenţei, dublată de o melancolie 
demnă, cu irizări de stenic optimism. 

Nu putem încheia fără a surprinde darul şi harul 
bună relaţie cu un stil sobru, cu descrieri simple, chiar dacă 
încorporează colorit şi expresivitate. 

Cum spunea Cehov, imaginea artistică i se oferă 
cititorului „dintr-o dată, într-o clipă, creând o atmosferă ca 
stare de spirit”. 


8. Amelia-Maria Stanca, Pe tărâmul adolescenței 


Cartea cu titlul de mai sus — în ediţie bilingvă româno- 
engleză — îngemănează 58 de poezii ale adolescentei anilor 
1972-1975, care, elevă fiind la Liceul de Artă din Deva, şi-a 
manifestat sensibilitatea şi pe tărâmul poeziei. Din păcate, a 
abandonat arta, în mare parte. 

Volumul, apărut în 2002, la Editura Cetate din Deva, 
este prefaţat şi tradus în limba engleză de către prof.dr.lolanda 
Iacob. Prefaţa, Darurile poeziei este un elogiu adus „harului 
călător prin gura de rai, cu care îţi alini setea de frumos [...]”, 
pentru a conchide: „Ne hrănim cu darul poeziei, darul lirei 
[...], chemând către descoperirea de sine...” 

Lucia Liciu, marea ziaristă cu suflet de poet, a 
prezentat volumul în paginile „Cuvântului liber”, îndemnând 
la lectura acestuia, „pentru ca să-„ţi zideşti în suflet tristeţi şi 
bucurii, toamnă şi frunze în rugină ori codri prea tineri, 
vibrând cu ciripit vesel”, [...] „Amelia-Maria Stanca şi-a 
regăsit adolescenţa, în toamna [...] când trecuse pregul verii în 
ani [...] pentru harul ei de atunci, pentru încurajarea de acum”. 

În pragul adolescenţei încorporează versuri care i-au 
vibrat în suflet adolescentei de odinioară şi se constituie într-o 
„carte de suflet”. 

Volumul debutează, cum era şi firesc la acea frumoasă 
vârstă, cu poemul Primăvara, când „A nins cu flori de meri şi 
de caişi”, „cu floare şi cu prietenie”, „cu ropote de 
lăcrămioare”, „cu gânduri sincere şi poezie”, pentru a se 
încheia cu Toamna, când „Arama plopilor [...]/ Se tulbură iar 
în sclipiri ciudate”, toamna cu „straniul covor de frunze 
moarte”, cu „plumburiul cer”, dar, când „Belşugul holdelor în 
cară trece...” 

Autodefinindu-se „copilul anotimpurilor”, Amelia- 
Maria se identifică şi cu „copilul răsfăţat al florilor de liliac”, 
„al soarelui de primăvară”, dar şi „al toamnei”, care îi 
aminteşte de „despărţirea frunzelor de crengile neliniştite”, 
generatoare de melancolie. 

Plină de stări sufleteşti contradictorii, adolescenta 
revine la primăvară, definind-o drept „gingăşia cu care [...]/ 
Au înflorit merii”, cu care a învăluit-o „soarele”, când i-a 
„Zâmbit cu tristeţe ascunsă” (Definiţie) şi „a explodat [...]/ Din 
lacrima moleculelor de zăpadă [...]„/ Din zborul păsărilor ce 
sosesc,/ Din logosul firelor de ghiocei/ Cu care s-a făcut 
lumină în sufletul meu”, în timp ce toamna, paşii o poartă 
„peste frunzişul adormit [...], peste covorul ruginit”, răscolind 
„frunzele paşnice de aramă/ Şi omoară tot ce-a mai rămas/ Din 
frunze şi din toamnă”.(Jertfa toamnei) 

Iarna îi aduce în dar „linişte/ Şi gânduri clare ca 
oglinda ei,/ Nopți de tăcere îngropate-n vise,/ Nopți de iubire 
ninse”. 

În altă ipostază, adolescenta îl îndeamnă pe călătorul 
obosit să guste „mireasma florii uscate de busuioc”, fiindcă 
„aduce noroc”. (În casa bunicilor) 

Regretul copilăriei se converteşte în zadanice strigăte: 
„Copilărie, nu pleca, mai stai!”, „Copilărie, nu fugi [...]/ Mai 
stai măcar un anotimp,/ Să cred că ai adus iar primăvara” 
(Copilărie) sau: „Stai, timpule, nu pleca,/ Copilăria dragă/ N-o 
destrăma!” (Stai, timpule!) 

În Schimbare, confesiunea continuă: ,„... copilăria, ştii/ 
Că tu mi-ai luat-o şi mi-ai spulberat-o-n/ vise/ Şi-n schimbul ei 

mi-ai dat adolescenţa [...]. În adâncimea sufletului strig:/ 
Adu-mi copilăria înapoi!” 

Este febrilitatea mereu neînţeleasă cu care omul — 
oricare — se desparte dramatic de mirajul copilăriei, pentru a 
păşi pe un alt „prag” plin de mari necunoscute. 

Adolescenţa nu e uşoară; ea presupune căutări: „un 
miez de lună”, „miracole în umbră”, „o pulbere de stele”, „un 
vis”, „o tainică chemare”, „ceea ce vreau să fiu” (Căutări). În 
acelaşi timp, ea, adolescenţa, presupune multe incertitudini: 
„Dincolo de zări, de lume [...], Dincolo de zări, de soare,/ E o 
lume sau pământul/ Celuia ce nu mai are/ Prieten cerul, luna, 
vântul” (Dincolo de zări), speranţe: „Mă cheamă suspinele 
mării [...], cântecele ploii [...], umbra teilor [...], ochii care 
mi-au făcut inima încă să mai spere!” (Mă cheamă), dar şi 
dramatice dezamăgiri: „Dar vai! Cât de departe e această zi...” 
(Îndepărtatul mâine) 

Adolescenţa înseamnă, în viziunea tinerei poete, şi 
Purificare: „Dă-mi viaţa unei flori de mai,/ Să îmi purific 
sufletul!/ Dă-mi nemurirea, dac-o ai,/ Să-mi însoţească gândul, 
paşii, cântecul!” 

Iubirea abia înmugurită „Mă cheamă glasul fericirii”, 
„Stai, fericire, iubire” se conştientizează cu timpul: „Pasivi nu 
trăim în faţa iubirii/ Şi ea ne aruncă în vârtej de 
gânduri...”(Pasivi nu trăim), dar nu de puţine ori aduce 
nelinişte în inimile tinere, fără experienţă, regrete chiar: „Paşii 
tăi.../ singuri./ Pe dale de piatră, prin nisip/ pe drumuri pustii.../ 
Singuri să sune de-acuma,/ greu,/ Paşii tăi să fie obosiţi mereu/ 
Şi-alungaţi de gânduri” (Blestem). Sau: „mâinile mele cer o zi 
sau, poate,/ câteva clipe/ de fericire”. 

Tu: „Glasul tău/ e cântecul iubirii/ Ce-l cântă [...]/ 
Paşii tăi [...]/ lar gândurile tale/ sunt visele mele târzii/ Cu 
care-au înflorit merii primăverii/ Tu/ eşti fiorul primelor 
iubiri” şi Eu: „Ochii mei sunt eroii unui vis/ Cu primăvară şi 
soare veşnic./ Glasul meu e strigătul unei păsări/ În zboru-i lin 
pe cerul tinereţii...” devin Noi: „Cuvintele noastre/ Sunt 

roadele gândirii de milenii,/ lar visele noastre/ Sunt rodul 
întâmplărilor de-o zi./ Noi toţi suntem eroii unui mit”. 

Frumoase sunt pastelurile care trădează înclinația spre 
pictural, sensibilitatea în faţa unui peisaj impresionant. 

Alături de Imn munţilor şi mării (Adio, plajă însorită!/ 
Adio mare de smarald!/ Ce m-aţi făcut mai fericită/ Cu 
pescăruşi pe cerul cald./ Adio, munţi cu coame sure!/ Adio 
plopi, mesteceni, brazi/ Şi luminiş şi stol fr mure...”), Lacul 
este un adevărat tablou: „În limpezimea clară/ A lacului- 
cleştar/ Imagini se despică/ Şi-agale apar iar./ Reflexele de- 
albastru/ S-au stins demult în umbră,/ Iar lacul cel sihastru/ 
S-a-nchis în neagra hrubă”. Personificată, „Pădurea îl 
priveşte/ Pierdută în visare,/ Timid el unduieşte/ Şi somnoros 
tresare”. 

Optimistă (cum altfel?) adolescenta îndeamnă, în 
Regretele: „... Lăsaţi-le să plece/ Lăsaţi-le uitate [...]/ Să 
moară fără milă, fără lacrimi [...]/ Lăsaţi-le să piară [...]/, Uitaţi 
c-aţi regretat cândva”, deşi din Balada tristeții transpare o 
adâncă melancolie, menită să devină „o mână de vise”, „o liră 
vibrând de singurătate”, aceeaşi personalitate duală, pendulând 
între speranţă şi melancolie. 

Nu puţine sunt meditaţiile vizând fericirea, amintirea, 
timpul, eternitatea, efemeritatea, toate convertite în imagini 
artistice precum „lacrima moleculelor de zăpadă”, „nopţi de 
iubire ninse”, „iarba nu era decât un rug”, „zarea e bătută-n 
plumb”, „cu primăvara-n suflet”, „la ceas uitat al nopții prea 
târzii”, „să sapi în calea fericirii vise”, „sufletul meu, legea 
firii”, „suspinul lung al nopţii” etc. 

De un real optimism considerăm poezia Gând pentru 
om: „Pentru el” — îndeamnă adolescenta — „ înalță-te, soare”, 
„Flutură, vântule, mâna”, „cântaţi păsări”, „Mâini gingaşe, 
uniţi-vă, cu prietenie,/ Să piară duşmănia şi ura cea multă!/ 
Lacrimi amare să nu mai fie”. 

Pe tărâmul adolescenţei rămâne o carte perenă, menită 
să dezvăluie multiplele şi controversatele sentimente ale 
„vârstei întrebărilor”. 

9. Romulus Lal, Jmperialii din Bocşari 


Aflat la a douăsprezecea carte, Romulus Lal, scrie, 
cum spune Fănuş Neagu, despre „vijelii, destrămare, vuierul 
Timpului — şi mai presus de orice — sunetul cornului care a 
ținut şi lunga, nestinsa cărare de ape şi munţi şi detunări, de 
ființa ce a legat prund de piatră rară cu prund de ametist, 
Transilvania de Ţara Românească”. 

Firiţă Carp — poet, romancier şi editor de carte — 
consideră că „însuşi numele, între cele mai vechi la români, cu 
legături în vechea sanscrită (Lal = iubire) sau hindusă ( Lal = 
roşu), referitor la străvechea noastră origine indo-europeană, 
este predestinat pentru a spori contabilitatea limbii române 
[...];  imperialul cucereşte „definitiv tărâmul creației 
valoroase...” 

Volumul de povestiri, inspirat intitulat Imperialii din 
Bocşari, ne plimbă prin îndrăgitul sat natal al scriitorului, cu 
secole în urmă, reuşind o structură epică modernă, menită să 
realizeze atât de necesarul „catharisis” pentru a evada din „astă 
lume“ într-o alta „care ne devine dragă nouă cititorilor”. 

Structurat în zece povestiri (Ordin de la Împăratu', 
Blazonul — „Cap de mistreț cu săgeți aurite”, Ochi albaştri- 
azurii, Să nu treci muntele pe viscol, Răpirea Mariilor, Oaia 
lui Loghin, Sit tibi Christe datus, Iazul şi Făclia arde până la 
capăt) volumul nu numai că îşi păstrează nealterată unitatea — 
prin locuri şi oameni — dar reaprinde interesul pentru proza 
scurtă (mai greu de realizat decât romanul, tocmai pentru 
concentrarea acţiunii) proză ce se citeşte „pe nerăsuflate”, 
fiind antrenantă, captivantă prin harul cu care se povesteşte. 

Autorul aduce în contemporaneitate o lume „de 
demult”, oameni cu adevărat puternici, demni, părând 
legendari, ştiind să-şi păstreze verticalitatea, în ciuda 
vicisitudinilor vieţii din această binecuvântată, dar dramatic 
încercată Transilvanie, unde „munţi noştri aur poartă”, dar noi 
şi azi „cerşim din poartă-n poartă”. Lumea evocată de scriitor 

este o lume autonomă, care „trece cu brio testul credibilităţii, 
fiind [...] pe deplin validă în ceea ce priveşte latura sa 
estetică”. (Corneliu Ostahie) 

Dedicat „tinerilor care, în viaţă, pariază pe carte”, 
discursul epic, sondând „o zonă care tinde să se mitizeze” 
rămasă „din timpuri de demult”, se diversifică doar aparent, 
căci păstrează, cum spune autorul „circulaţia în timp, fără 
margini şi pretutindeni”. 

Prima povestire ne transpune într-un spaţiu dinspre 
„bătrâna pădure a satului”, sub o „ploaie măruntă” şi, 
retrospectiv, într-un timp când copiii, jucându-se „de-a 
războiul”, „ luptau” să răzbune nu numai pe Împărat, ci „pe 
toți morţii şi mutulații din Bocşari. „Mutulat” era unchiul lui, 
Avrămuţ, Toader Branea, care primise o medalie de la 
Împăratul, pe care scria „Pentru vitejie”. 

Viaţa de „slugă”a lui Avrămuţ, la herghelie, l-a călit 
pentru când a fost chemat la oaste ca recrut. Acolo şi-a 
consolidat convingerea că „Transilvania valahă [...] este 
bijuteria împărăției”, că valahii sunt „luptători de nădejde”. 

Autorul mânuieşte cu măiestrie împletirea planului 
real (Avrămuţ, bătrân, era grav bolnav, transportat spre spital 
într-o căruţă) cu cel retrospectiv, în care, visând, eroul îşi 
evocă nu numai copilăria, ci întreaga viaţă, între reverie, vis şi 
realitate. El şi-a luat existența pe cont propriu de la 
treisprezece ani, dorind să-şi depăşească condiţia precară în 
care trăia. Ca slugă „a trecut de la mânji la iepe gestante”, 
ajungând, după cinci ani, „mai mare peste celelalte slugi”, 
pedepsind „orice neglijenţă, orice delăsare de la muncă”, 
pentru ca stăpânului să i se îndeplinească visul de a avea o sută 
de cai. 

Serviciul militar l-a făcut împreună cu calul său, 
Fulger, în „Regimentul 2 de Cavalerie” din Timişoara. 

Idealul său — după satisfacerea stagiului militar — a fost 
să scoată satul din impas, prin impunerea unei discipline de 
fier, sub deviza „Ordin de la Împăratu'”. Pentru Avrămuţ 
Găluş, „Împăratul [...] era lumea ideală...” 

Deşi pe plan personal nu a avut noroc cu nevasta, „n-a 
mai încercat altă însurătoare”, „L-a ocolit norocul de a fi tată”, 
Avrămuţ „era bucuros că schimbase, cât de cât viaţa satului”. 

Pentru că a hotărât că „, hoţia, înşelătoria, ticăloşia 
[...] trebuie arse cu roşu” şi cârciumarii care au fost pedepsiţi 
„au jurat, în sinea lor, răzbunare”, ducându-şi planul la bun 
sfârşit, într-un mod criminal. 

Fraţii l-au dus pe Avrămuţ la un chirurg din 
Sighişoara, dar acesta, frate fiind cu cârciumarii, l-a trimis, 
peste o săptămână, în sicriu, acasă. 

După şapte ani, la deshumare, s-a constatat că sicriul 
conţinea un sac cu nisip, nu osemintele cavaleristului, dar, 
„orice anchetă era — de acum — zadarnică”... 

Autorul creează un personaj convingător, autentic, plin 
de calităţi, dar cu un destin tragic. Impresionează realismul 
discursului narativ, atmosfera de epocă, valorificarea originală 
a întâmplărilor. 

La fel de tulburătoare este povestirea Blazonul — , Cap 
de mistreţ cu săgeți aurite”, reconstituind viaţa de succes a 
deţinutului „767” devenit „porcar” al satului — Barabaş Miro — 
căsătorit cu Floaredemăceș. 

Prin muncă asiduă şi o consoartă pe măsură, Barabaş 
ajunge un om bogat, dar, printr-un capriciu al destinului, 
sfârşeşte tragic, după aspre mustrări de conştiinţă devenind 
„vătaf de vânătoare” al baronesei, apoi  „baron” având 
„blazonul cu cap de mistreț”. Baronul, „de Zarand” a fost 
înmormântat în cimitirul vechi din Bocşari... Povestirea 
încorporează şi elemente de roman poliţist, fiind, în acelaşi 
timp, o izbutită poveste de dragoste şi ură... 

Din povestirile volumului se detaşează şi alte 
personaje exemplare, precum Zamfiu Lucan, fost soldat 
fruntaş „pentru merite în viaţa civilă”, ajuns în Bocşari forțat 
de împrejurări, din povestirea Ochi albaştri — azurii. El avea 
„minte scormonitoare” era harnic, om de onoare, greu de 

păcălit. Din povestire, pe lângă realismul faptelor, se reliefează 
arta dialogului şi a monologului interior. 

Personajul feminin greu încercat din Să nu treci 
muntele pe viscol, Saveta Avram, trăieşte drama pierderii 
soţului şi a celor patru feciori. Pentru ea, „simţul timpului se 
stinsese. Ceasul din creierul ei se blocase” în ziua şi la ora 
plecării ultimului fecior, Aurel, pe care îl aştepta de Crăciun... 
Au trecut vreo cinci Crăciunuri şi Aurel nu se mai întorcea... 
Ea îl aştepta, fidelă, la autobuz. Destinul i-a scos în cale un 
tânăr călător care semăna leit cu Aurel. Acesta a intrat în „rol”, 
deşi „i se puse un nod în gât de emoție”. Saveta a mai rezistat 
doar o zi: „Murise în somn. Pe faţa ei înflorise o fericire fără 
seamăn...” Era bucuria „revederii” lui Aurel, ultimul ei 
copil... 

În Răpirea Măriilor, scriitorul îmbină armonios 
elementele reale cu cele fantastice, cărora le acordă şansa 
acceptării: „n-au putut distinge ce fel de animale zguduiseră 
pământul”, „ nălucile-n goană pe uliţa morii”, „erau conduse 
de nişte forme nu neapărat umane”, „turme de năluci [...] în 
direcţia pădurilor”. 

Arătându-şi milostenia, Împăratul Iosif al II-lea, la 
urcarea pe tron, „i-a iertat pe toți cei vinovaţi şi condamnaţi şi 
[...] nejudecaţi”. Aşa se face că, după ani buni, „Mariile se 
întorceau acasă cu soţii lor, care le răpiseră cu ani în urmă, 
după ce răsculaților le fusese ştearsă pedeapsa şi erau liberi să 
iasă din ascunzătoare”. Din povestire se detaşează, pentru 
curajul,  perseverenţa în a-şi căuta fiica, înlăturarea 
numeroaselor obstacole, Iancu Nonu. 

„După două veacuri”, lui Nae i s-a cumpărat „piatra de 
moară” şi cele patru „trepte”, relicve din „Moara Giurcă — 
şeilor”, de unde au fost răpite Mariile, în schimbul unei capre 
şi a doi iezi. 

Un alt personaj memorabil este Loghin din povestea 
Oaia lui Loghin „care din slugă muncitoare şi credincioasă, 
ajunge stăpânul unei mari averi după moartea stăpânului. 

Acesta, în timpul vieţii, îi promitea anual câte o oaie, dar cea 
care murea... 

„Relicve” ale  „Imperiului...” în Bocşari, pe lângă 
povestiri, rămân monedele din aur, aşa cum atestă autorul în 
secvența epică „Sit tibi Christe datus... "comfirmată ca 
autentică de Institutul de Numismatică din Viena, fondat în 
1870. Rudolf, cavaler de Hoften, a stabilit că moneda era 
ştanțată în 1284, considerând-o „adevărata regină valutară a 
lumii timp de cinci secole, din 1284 până la sfârşitul republicii 
Venețiene, în 1797”... Vizitând biserica — monument istoric 
din sat, pe „lemnul fronton” se pot distinge „cele patru cifre 
ale târnosirii ei: 1784 [...] de la Hristos, 7292 de la facerea 
lumii”. În acelaşi an, „la ieşirea de la sfânta cununie, în pragul 
uşii bisericii, de Sfântul Ilie, [...] doi miri [...] au fost loviți de 
un fulger...” 

Drumurile valahului surprind „transhumanţa oierilor 
români între Carpaţi, Crimeea şi Caucaz” (1785). Dintr-un 
sfânt locaş din Moscova, un „valah din Transilvania austriacă” 
a cumpărat o „Icoană făcătoare de minuni”. Scriitorul 
valorifică, în această povestire, motivul drumului... 

Din Iazul transpare admiraţia scriitorului pentru şansa 
ca „un brâu de dealuri împădurite şi stâncoase” să facă „din 
Bocşari un rai pe pământ...”: „nu tu cutremure| ...], nu tu 
inundaţii |...], nu tu erupții vulcanioce cu foc şi cenuşă [...], 
nici geruri mari, nici arşiţă ucigătoare...”, chiar dacă au loc 
alte drame provocate de oameni, precum deschiderea 
zăgazului iazului în care viermuiau trupurile muribunde ale 
animalelor, transformând iazul în mormânt. 

Volumul se încheie cu povestirea Făclia arde până la 
capăt, urmărind destinul tragic al lui Petre Jitar din „Bocşari 
nr.37”. Era un tânăr fost prizonier, foarte inteligent, dar 
impertinent şi fără scrupule. El ştia despre „expertiza medico- 
legală”, era şmecher, dar sfârşeşte tragic din cauza lăcomiei. 
Luţa — mama lui — auzind urletul câinelui, ştia că e semn rău 
şi, într-adevăr , Petre, acum miner, a fost accidentat mortal... 

El înşelase mai întâi pe superiori, evadând de pe front, 
stând ascuns trei ani „în podul Grajdului de sub Setraş”, unde 
tatăl îi ducea „ducea mâncare [...], iar doi dulăi [...] nu lăsau 
pe nimeni să se apropie”... L-a mituit pe comandantul legiunii 
jandarmilor, apoi l-a reclamat, iar acesta a fost „arestat şi 
trimis în faţa Curţii marţiale”. 

L-a furat, după stabilirea în sat, pe naşul lui, Dionisie 
Goran, luându-i o cantitate de aur, pe care a ascuns-o sub 
piatra casei. Naşul, bănuindu-l, a început să-l afurisească, 
aprinzând „lumânarea de la botez şi de la cununie”, citind 
„cele patru evanghelii” şi rugându-se ca „nicio faptă rea cu 
voia să nu rămână nepedepsită”... 

Făclia ardea zi şi noapte... Când a ars până la 
jumătate, Petre a fost închis pentru omorârea clarinetistului de 
la nuntă, iar când „pieri într-o lacrimă de ceară”, Petre a murit 
accidentat în mină, de unde a vrut să fure aur... 

„În credința populară, afurisenia ca pedepsire a 
nedreptăţii ce se face cuiva, era de veacuri încetăţenită” spune 
autorul. Adevărul, însă a ieşit la lumină, la înmormântarea lui 
Petre, când „ginerele lui Goran” a văzut „cocoloşul de metal 
strălucitor, ce apăruse de sub treapta rostogolită”... şi când 
„Martorii la îngropăciune scăpară un 000/?! de uimire [...] ca 
şi când de acolo ar fi putut veni primejdia orbirii...” 

Scriitorul reuşeşte să surprindă toate momentele 
esenţiale din viaţa acestui sat — obiceiuri străvechi, datini, 
mituri şi superstiții, afurisenii, legende, eresuri — momente ce 
„se derulează aproape cinematografic” (Radu Cârneci); toate, 
însumate, „dau o valoare, un farmec şi o frumuseţe 
indiscutabile paginilor” (Florentin Popescu), dovedind „calități 
care definesc un prozator pe deplin format, autentic şi 
profund” (Corneliu Ostahie). 

Impresionante rămân atât arta dialogului, dar şi 
captivantele descrieri de natură, asupra cărora vom zăbovi: 
„Copacii scoteau un şuierat prelungde frunziş biciuit”, „O 
nouă primăvară exploda prin grădinile şi pe dealurile satului, 
umplându-le cu verdele crud al ierburilor eliberate de sub 

povara nămeţilor”, „Cerul — o oglindă mată [...], nici măcar o 
scamă de nor”, „Pe firmamentul albastru, ultimele raze ale 
soarelui se restrăgeau spre înserare, dând strălucire caierelor 
răzlețe de nori împurpuraţi de lumină”, „Ai fi zis că o turmă de 
oi cu lână de aur paşte printre stele, deasupra Dube”. 

Scriitorul re-creează nu numai atmosfera de epocă, ci 
şi cea specifică satului ardelean, valorificând expresii şi 
locuţiuni populare, zicători precum: „tot răul spre bine”, 
„norocul se ţinea [...] ca scaietele de coada calului”, „om de 
vază”, „să nu ne pierdem cu firea”, „se afla [...] pe cai mari”, 
„de bună-seamă”, „sămânță rea răsare şi în piatră seacă”, „un 
zâmbet până la urechi”, „ce-a fost a trecut”, „ba cu unul, ba cu 
altul”, „cu mâna goală”, „dând iertare”, „dădeau târcoale”, „se 
face de ştire”, „de unde sare aşchia” etc. 

În funcţie de „situaţie”, aceste elemente coexistă, în 
mod firesc, cu stilul neologic: „suspiciune”, „a chestiona”, 
„Supliciu”, „a ezita”, „zenit”, „expertiză”, „amprente”, 
„misiune”, „comision”, „mesaj” etc. 

Scriitorul mânuieşte suveran limba, creând impresia de 
autenticitate, de viaţă trăită intens şi reuşeşte — în cea mai mare 
parte — să fie convingător, nemurind locurile natale atât de 
dragi lui. 


10. Livia Fumurescu, Ambalajul de staniol 


Roman-document, Ambalajul de staniol al doamnei 
Livia Fumurescu, profesoara care a încercat și labirintul 
administrației publice locale, este un antrenant mijloc de 
lectură... Mai precis, te captivează, de la prima până la ultima 
pagină, prin decriptarea detaliată a metaforei din titlu. 

Așa cum a afirmat la Târgul de carte din octombrie 
2011 autoarea, romanul încorporează destinul a trei generații, 
despicând — însă — „firul tranziţiei noastre” nepermis 
prelungite. 

Ca structură, cartea conţine o  Pseudoprefaţă, 
Rostogoliri, Vârtejuri, o  Pseudopostfaţă, încheindu-se cu o 
Redescoperire, propunând „adevărul prin mijloacele ficţiunii”. 

Dominanta acestui amplu discurs epic o constituie 
autenticitatea faptelor prezentate şi o izbutită alternare a 
planurilor, cu valorificarea visului, a unor amintiri, evocări, 
simetria. 

Pseudoprefaţa şi Postfața sunt folosite ca pretext 
pentru a realiza simetria perfectă a romanului prin prezentarea 
celei de a treia generaţii, Andrei și Alaxandra. 

Acţiunea acestor părți ale romanului se petrece în 
2030, după „tornadele existenţiale” care au „sărăcit” poporul 
„din prostie sau ispitiți de primirea unor comisioane 
atrăgătoare pentru dorința de rapidă căpătuială”. Reîntorşi 
pentru scurt timp în ţară, „la vârsta bilanţului”, cei doi 
descoperă, în „mapa cu nimicuri” a mamei „manuscrisul”, pe 
care se decid să-l completeze „cu însemnările cărora nu mai 
apucase să le dea o formă literară”, „pregătindu-l pentru 
tipărire”. 

Andrei — cel care relatează aceste întâmplări — face şi 
observaţii cu caracter economic şi filosofic : „în democrație 
legile trebuie respectate”, „libertatea a însemnat anarhie și 
distrugerea unor rânduieli sănătoase”, „se inversează noțiunile 
de bine şi rău, de moral şi imoral, de corect şi incorect, de 
câştig muncit şi de avuţie furată”, „răsturnarea valorilor 
autentice şi desființarea modelelor”, „adevărul şi binele se 
nasc din cenuşa anilor de dureroase dezamăgiri”, „spre 
sfârșitul vieții ne dăm seama că adeseori am fost ispitiți de 
ceea ce străluceşte”, „în relaţia dintre aparenţă și realitate, [...] 
tot mai frecvent învinge aparența sclipirilor, după care se 
ascunde vidul”, „firea schimbătoare a omului este ispitită de 
ceea ce nu are, de ceea ce nu dobândeşte uşor”, „cad unii, se 
ridică alții, înălțându-se pentru a coborî”, „tot ceea ce este în 
exces devine periculos”, „descoperă fericirea simplă şi pacea 
sufletească în FAMILIE și în PROFESIE, în lucrurile mărunte 
[...], în responsabilitate [...], dar şi față de cei morţi” etc. 

Partea I. Rostogoliri conţine zece capitole, unele cu 
titluri simbolice, precum Văârtejuri, Haita, Turma, altele 
consemnând realitatea, precum Primele alegeri democratice, 
Manipularea. 

Romanul începe cu tratarea soțului eroinei la Secţia de 
Nefrologie, vegheat cu dragoste de Maria, care, obosită, 
pendulează între realitate şi vis, conştientizând că „în 
momentele de tristeţe, gândurile subconştientului se întorc în 
vremurile fericite”, probabil ca „o compensație...” a 
neliniștilor şi temerilor confuze şi că „doar credinţa [...] ne dă 
forța de a rezista încercărilor vieţii”. Paralel cu visele, Maria 
conştientizează că oamenii consimt să trăiască și atât, 
acceptând cu resemnare restricții, umilințe, frustrări. 

După doi ani, adus acasă, dr. Ionescu Ion s-a sfârșit, 
cum singur prevăzuse, sub ochii Mariei, care „tinu lumânarea 
aprinsă în mâna dreaptă, învăluindu-l cu mâna stângă...” 
Moartea soţului ei a coincis cu inundaţiile, autoarea încheind, 
astfel, capitolul întitulat Numărătoarea inversă: „Solidaritatea 
în durere e totdeauna mângâietoare [...], anesteziind parțial 
suferinţa...” 

Cu Adieri de libertate se trece la acel „decembrie fără 
zăpadă” din 1989, cu „cer înroşit nefiresc şi tunete de 
primăvară în plină iarnă...”, prevestitor de mari speranţe. 

Existau temeri — cel puţin printre tineri — „că revoluţia 
ar putea fi confiscată de foştii nomenclaturişti şi de fosţii şefi 
de Miliție şi de la Secu...” 

În „orașul de dincolo de colină”, ca şi în întreaga tară, 
s-a instaurat noua putere, dar „încă era menţinută soluția 
promovărilor din celălalt regim...” 

Viaţa eroinei se intersectează cu aceea a părinţilor, 
evidențiindu-se „mama Săftica” prin sfaturile înțelepte pe care 
le dă copiilor, „unde întotdeauna găsise înţelegere și 
mângâiere”. 

Andrei, deşi student, s-a implicat serios în gazetărie, 
considerând că ei, gazetarii, pot contribui la „formarea unor 

conştiinţe civice şi morale”, cultivând o presă independentă, 
echidistantă care „promovează interesele colectivităţii”. În 
disputa cu „nea Nelu”, tânărul gazetar află că „cei deştepţi 
apreciază virtutea simplităţii, iar cei superficiali își etalează 
sclipirile amăgitoare ale luxului”, că „în actuala etapă, ce-a 
fost bine acum e rău, iar ce-a fost rău acum e bine...”, că 
străinii „au alte grile ale valorilor”, fiind „preocupaţi de 
utilitate şi de funcționalitate”, că „presa trebuie să respecte 
codul deontologic”. 

Maria, după înmormântarea mamei, evocă amintiri 
dragi, învățături: „ceea ce nu te omoară te întăreşte...” „în faţa 
morții toți suntem egali”, „oamenii aleargă mereu între naştere 
şi moarte”. 

Înainte de „primele alegeri democratice”, autoarea 
surprinde „caruselul schimbărilor promițătoare”, 
„ambiguităţile legislative”, modalităţile „amăgitoare de a 
vinde iluzii”, „jocuri aducătoare de sume considerabile”, 
dezvoltarea industriei media, apariţia SRL-urilor şi AF-urilor, 
multe „patronate de interpuşi ai persoanelor din vechile 
structuri [...], gestionari cu experienţă în sectorul comercial”, 
apariția telenovelelor  latino-americane, propulsarea 
descurcăreților, combinaţii prospere, obţinerea diplomelor 
„fără mult efort”, „iluzia fericirii  consumiste”, 
„aranjamentele”, „o lume care-şi răsturnase reperele şi 
valorile” etc. 

Discursul epic alternează cu meditații şi cu 
„comentariile politico-sociale şi istorice” ale locuitorilor urbei, 
consumate „în parcul oraşului”, de obicei, dar şi „la colţul 
străzii”. Aceștia sesizau nu numai schimbările, dar și 
„dedulcirea” unora, prin aplicarea incorectă a legislației, prin 
privatizări dubioase, prin manipulare dibace, prin migrări 
politice etc. 

Partea a doua a romanului, Vârtejuri, debutează cu 
atmosfera cenuşie a orașului. Acesta, „dintr-un oraş prosper şi 
înfloritor [...], devenise cenuşiu, pierzându-și strălucirea şi... 
oamenii”. Autoarea surprinde faptul că puţini cetăţeni 

continuau să nădăjduiască la împlinirea speranțelor”, mulți 
fiind disponibilizaţi, pensionati, alţii — răpuşi de incertitudini şi 
de dezamăgiri”. „Tot mai mulţi [...] plecaseră aiurea, 
căutându-şi împlinirea și fericirea, alergând după mirajul şi 
mult lăudatele facilități «de dincolo». Cei rămași sperau, din 
patru în patru ani, [...] ca viaţa lor, mersul împiedicat al 
lucrurilor să se schimbe...” 

În acest „vârtej” a fost prinsă eroina romanului care 
„urcă rapid în topul preferaților” pentru fotoliul de primar, 
neştiind „ce să creadă”, dar conştientizând rapid „imensitatea 
răspunderii faţă de electoratul care o investise cu încredere”... 

Somnul Mariei din noaptea celui de al doilea tur de 
scrutin explică metafora „ambalajului de staniol”, contrastând 
cu conţinutul cutiei: „vipere”... Acestea erau, de fapt, 
„Ssurprizele” pregătite de cei care au propulsat-o în cursă, 
mizând pe naivitatea profesoarei şi pe necunoaşterea de către 
aceasta a legilor adminstraţiei locale. 

Animată de găsirea unor „soluţii să se poată face câte 
ceva spre binele tuturor”, visând viaţa „ca o luptă, ca o 
provocare, perseverând”, Maria își începe cu optimism 
mandatul de primar. „Îşi aminti sfaturile Săfticăi [...]: «Nu te 
lăsa amăgită de laude [...]! Nu te încrede nici în lăudăroşii care 
vor să pară altceva decât sunt în realitate [...]! Fereşte-te de-a 
da crezare celor care îţi spun ceea ce tu ai vrea să auzi şi nu te 
împăuna cu laudele care ţi se aduc, căci, de cele mai multe ori, 
ele te abat de la adevăr.»” 

La propunerile de schimbare a ambianţei în primărie, 
prin modernizarea mobilierului, Maria a conchis: „Vom stabili 
prioritățile, cântărind posibilitățile”. 

Ea a învăţat temeinic „A.B.C.-ul administraţiei”, 
intuindu-i pe impostori şi pe cei puși pe căpătuială, profitând 
de ambiguităţile legislative şi de ajutor „de sus”, neadmiţând 
lingușirea şi falsa amabilitate. Aceștia, la rândul lor, au 
constatat că „e rezervată şi circumspectă, e exagerat de 
prudentă”, dar aveau multe relaţii şi, deși primarul s-a adresat 

Parchetului, procurorul a dat rezoluţia NUP, acoperind 
„afacerea băieților smecheri”. 

Deşi „prioritățile comunității” erau mari și primarul 
încerca să le rezolve, „profitorii” infiltrați în consiliul local 
respingeau, rând pe rând, propunerile de reparare a drumurilor 
şi trotuarelor, de asigurare a agentului termic, amenajări 
urbane necesare, apa curentă etc. 

Verificând „nivelul de colectare a taxelor şi 
impozitelor”, primarul a observat că printre rău-platnici erau și 
multe societăți comerciale, recenţii privatizați, mai mulți 
consilieri, viceprimarul, păgubind bugetul local. „Procesele 
defectuos pregătite [...] se pierdeau în instanță”, deși se spunea 
ritos că „legea-i lege pentru toţi”. 

Pentru a stopa abuzurile, primarul a ajuns la „stoparea 
salariilor”, care dovedea că „discutarea şi neîndeplinirea 
obligaţiilor se sancţionează”, dar şi-a dat seama „de 
încrengăturile nebănuite de interese ale colaboratorilor”, de 
faptul că „multe dintre firmele din oraş nu aveau autorizație de 
funcţionare de la Primărie”, că „cei ce au putere financiară 
nu-şi plătesc datoriile”, iar „cei responsabili de aplicarea 
legilor dau soluţii ambigue sau se sustrag”, că „guvernează 
jocul hârtiilor”, că domină „goana deșănţată după înavuţire 
peste nevoi şi pe orice căi”, că „adevărul se negociază , iar 
lichelele prosperă”. 

Surprinsă, din ce în ce mai mult, de abuzurile unor 
consilieri locali, de  gratuităţile de care  beneficiaun 
„proprietarii spaţiilor comerciale aflaţi şi în funcții politice sau 
executive” de „prime acordate din banii contribuabililor [...] 
soțiilor unor administratori ai asociaţiilor trecute fictiv pe 
liste”, de „artificiile [...] subtile, greu de dovedit”, de „numărul 
mare al apartamentelor cu datorii imense”, Maria şi-a dat 
seama că „pârghiile puterii” sunt în mâna „consilierilor care 
votează sau nu proiectele propuse”, că se izbeşte de „partidul 
universal al  demagogilor care au stopat democraţia, 
sărăcindu-i pe cei mulţi...”, de „tăvălugul boicotării”, că „se 
învârte într-un cerc vicios”, că „cinci consilieri” se aflau „în 

conflict de interese” şi votau unele „hotărâri împotriva 
intereselor comunității”, că „par a fi avantajați cei care 
eludează legea”, că se organizau „licitaţii trucate”, că 
„încrengăturile păguboase au cuprins importante Direcţii 
Judeţene”, că şi „Bisericile construite din bani publici [...] 
constituiau [...] o formă de propagandă electorală”. 

Stârnind nemulțumirea tuturor, Maria a intrat în 
„scenariul compromiterii”, „învârtită în cercul vicios al 
intereselor celor care-i boicotau măsurile de îndreptare a 
numeroaselor neajunsuri care afectau viaţa oamenilor”, 
„admonestată”, acționată în instanță. În final, „cei cinci [...] au 
fost obligaţi la despăgubiri substanțiale [...] și la achitarea 
cheltuielilor de judecată”, fapt ce dovedea că „justiția [...] 
părea să se îndepărteze de haloul politicii...” 

Făcând bilanţul „împlinirilor şi neîmplinirilor din cei 
patru ani de mandat”, Maria „simţi o bucurie a împlinirii, 
constatând că obiectivele propuse se concretizaseră în reuşite 
care, în bună măsură, rezolvaseră prioritățile localităţii” [...]. 
Într-un fel, reuşise și „atragerea unor investitori, care să 
asigure locuri de muncă”. 

Autoarea constată realist că „un carusel al abuzurilor 
în cascadă învârte oamenii dezamăgiţi de discrepanţa dintre 
iluziile pe care şi le făcuseră și realitatea care îi îngenunche” și 
că „oamenii își deapănă viața pe mosorul speranţelor din ce în 
ce mai firave...” 

Conceput modern, romanul include nu numai 
documente oficiale, ci şi fragmente de jurnal intim (de fapt 
„pseudo-jurnal”). Spicuim secvenţe din acesta: „în preajma 
campaniei electorale, candidaţii par a se lăsa pătrunși de 
trăirile religioase [...]. Până și biserica devine locul 
minciunilor aducătoare de voturi”, „E riscantă încrederea 
oarbă în oameni”, „Cumplit e preţul trecutului”, „Doar 
recunoaşterea vinovăţiei aduce îndreptarea”, „Mă întreb... dacă 
lumea-şi va schimba modernismele bizare [...], revenind la 
rânduielile de veacuri ale temeiniciei noastre”, „la noi, 

abundența de legi făcute după interesul şi după placul celor 
care ne conduc produc haos şi instabilitate”, „o primejdioasă 
distanţare dintre vorbă şi faptă”, „nimeni nu trebuie 
nedreptăţit, dar nici favorizat”, „Cu cât eşti mai sus [...], cu 
atât căderea poate fi mai năpraznică... şi mai dureroasă”... 

Pseudopostfaţa aparține celor doi fraţi, care 
descifrează metafora „ambalajul de staniol”: „ispitiţi de ceea 
ce strălucește”, „poleiala amăgitoare a frumuseţii, a puterii şi a 
averii”, „tot mai frecvent învinge aparenţa sclipirilor, după 
care se ascunde vidul, imensul gol sufletesc şi spiritual”, 
adevărul că nu trebuie „să renunți complet sau în bună parte la 
linişte, timp liber şi neatârnare, în schimbul strălucirii, 
rangului, puterii şi acumulării averii...” 

Unora, precum lui Andrei, „soarta le-a dat două patrii 
şi două cetăţenii. Plec de ACASĂ, ca să ajung... ACASĂ... În 
toţi aceşti ani pendulasem între AICI şi ACOLO, învăluit în 
sentimente şi ciudate trăiri, legat de ţara mea şi de cei dragi, 
dar confortabil instalat peste ocean, unde familia mea se 
obişnuise cu un alt stil de viaţă [...]. Mi-a fost dor de ce-am 
lăsat AICI, mi-e dor de cei dragi, de familia mea, de ceea ce 
am adunat şi am aranjat confortabil... ACOLO... ÎI părăseam 
pe AICI-ul copilăriei, adolescenţei [...], ca să-l regăsesc pe... 
ACOLO al deplinei maturităţi [...], unde mă așteaptă AI MEI 
cei dragi...” România devine, astfel, „a noastră, a tuturor, a 
celor rămași şi a celor plecaţi”... Este ipostaza oricărei ţări 
acum, în era globalizării. 

Romanul conține personaje convingătoare, credibile, 
devenite tipice. Unora, autoarea le-a dat nume caracterizante, 
precum Zăhăroiu, Mânărescu, Gugulescu, Hanu, Crucilă. 

În ciuda obstacolelor de tot felul, eroina are o lungă 
experiență de viaţă, este o fină intelectuală, predispusă la 
meditație și se angajează într-o luptă aparent perdantă, însă, 
optimistă din fire, disciplinată, având experiența muncii cu 
oamenii, este tenace, optimistă, o adevărată luptătoare, o 
justiţiară, învingând, în cele din urmă. 

Romanul impresionează şi prin arta dialogului, prin 
realism şi printr-o pătrundere pertinentă în psihologia lumii 
româneşti de azi. 

IX. Asociaţiunea ASTRA — 150 de ani şi Despărţământul 
ASTRA Orăştie „Aurel Vlaicu” 


„... națiunea întreagă trebuie 
să-şi împreune puterile [...] 
ca să se apuce de cultura 
națională cu puteri unite”... 
(Simion Bărnuţiu) 


După 12 ani de la discursul lui Simion Bărnuţiu rostit 
în Catedarala Blajului, la 24 mai 1848, 176 de cărturari 
ardeleni, în frunte cu Episcopul ortodox Andrei Şaguna şi 
Mitropolitul greco-catolic Alexandru Sterca-Şuluţiu au cerut, 
prin petiție, împăratului habsburgic, aprobarea unei asociaţii 
având ca obiectiv „luminarea românilor prin cultură”. 

Piedicile puse de guvernatorul Transilvaniei, 
Lichtenstein, nu au putut opri înfiinţarea, la 26 octombrie/ 4-7 
noiembrie 1861, la Sibiu, a „Asociaţiunii Transilvane pentru 
Literatura Română şi Cultura Poporului Român” (ASTRA), o 
adevărată sursă de lumină pentru ardeleni, în idealul de 
realizare a unităţii naționale. 

Ne vom opri asupra activităţii Despărțământului IX 
Orăştie, înfiinţat la 14 decembrie 1890, având ca preşedinte pe 
dr. Ion Mihu şi 45 de membri din satele Cugir, Vinerea, Șibot, 
Balomir,  Băcăinţi, (Geoagiu, Balşa, Romos, Căstău..., 
activitate care a încetat în 1950, când ASTRA a fost desființată 
abuziv. 

Înainte de a investiga activitatea prodigioasă a acestui 
Despărțământ, îi vom aminti şi pe ceilalți preşedinţi: Vasile 
Domşa, loan Popovici, loan Lapedatu, Aurel Vlad, Aron 
Demian, Gheorghe Voişan şi loan Simbeanu (până în 1950) 
Viorel Cugerean, Gheorghe Vonica şi Aurel Ursu, după 1990. 

În articolul ASTRA la ceas aniversar, publicat în 
revista „ASTRA la Orăştie”, actualul preşedinte, prof. Aurel 
Ursu, precizează că „În istoria ASTREI, trei momente au avut 
un caracter excepţional pentru Orăştie [...], Adunările 

Generale ale Ascociaţiunii care s-au ţinut aici în anii 1884, 
1913 şi 1993”. 

Prima, cea din 17-18 august 1884 s-a organizat „la 
propunrea lui George Barițiu. A doua, din 13-14 
septembriel913, „avea dimensiuni naţionale, Asociaţiunea 
numărând 14.549 de membri, grupaţi în 74 de Despărţăminte 
în Transilvania, Banat, Crişana, Bucovina şi Regatul 
României” şi a marcat şi momentul tragic al prăbuşirii lui 
Aurel Vlaicu, la Băneşti (Câmpina), în drum spre Orăştie, ca 
invitat... „În zilele de 25-26 septembrie 1993, pentru a treia 
oară, Asociaţiunea s-a întrunit într-o Adunare Generală la 
Orăştie, marcându-se, cu acest prilej, 80 de ani de la Adunarea 
din 1913 şi comemorarea a opt decenii de la trecerea la cele 
veşnice a Vulturului Carpaţilor, Aurel Vlaicu”. 

„Văduvită de prezenţa aviatorului — continuă prof. 
Aurel Ursu — Adunarea Generală (din 1913 n.n.) şi-a ţinut, 
totuşi, şedinţa programată, adoptând mai multe hotărâri...” 
ASTRA a organizat „lupta pentru dezvoltarea conştiinţei 
unităţii naționale, pentru înfăptuirea idealului naţional al unirii 
tuturor românilor într-un stat naţional unitar [...]”. După 
unirea din 1918, Despărțământul din Orăştie şi-a întețit 
activitatea, numărul membrilor ajungând la 121”. 

În ilegalitate, Despărţământul din Orăştie a organizat, 
în 21 octombrie 1986, simpozionul ASTRA - 125 de ani de la 
înființarea Asociaţiunii, cu participarea unor intelectuali din 
Bucureşti, Sibiu, Deva şi Orăştie...” 

Continuă preşedintele: „Între primele Despărțăminte 
care şi-au reluat activitatea după 1989, a fost şi cel din Orăştie; 
[...] un rol deosebit l-a avut g-ral de brigadă (r), Viorel 
Cugerean” care a reluat activitatea despărțământului la 5 
martie 1990. „Primul Comitet de conducere al 
Despărțământului ASTRA Orăştie [...]: Viorel Cugerean — 
preşedinte de onoare, dr. Gheorghe Vonica, preşedinte, preot 
Mihai Todoca, secretar, preot protopop Mircea Olaru, prof. 

Aurel Ursu, prof.George Udilă şi sculptor Nicolae Adam, 
membri. 

„După doi ani, astriştii orăştieni îşi aleg o nouă 
conducere, formată din prof. Aurel Ursu — preşedinte, prof. 
George loan Udilă — vicepreşedinte, g-ral de brigadă (r) Viorel 
Cugerean — secretar”, Despărțământul luând numele lui Aurel 
Vlaicu. 

La a treia Adunare Generală a ASTREI la Orăştie 
„au onorat cu prezenţa P.S. Sa dr. Timotei Seviciu, Episcopul 
Aradului şi Hunedoarei, conducerea centrală a Asociaţiunii, 
reprezentanţii unor instituţii județene, delegaţii 
despărțămintelor, conducerea administrativă a oraşului, 
ziarişti...” Un nou accident nefericit a marcat şi această 
Adunare de la Orăştie: „inima minunatului astrist, prof.univ. 
dr.ing.Vasile Izdrăilă — de la Politehnica din Timişoara — a 
încetat să mai bată, ASTRA plătind la această adunare un nou 
tribut...” 

Dintre realizările  Despărţământului IX Orăştie 
preşedintele enumeră simpozioane (Dominic Stanca — un 
cronicar al Orăştiei — 1991; ASTRA şi idealul de unitate 
naţională — 1998; Ion Budai-Deleanu — 1995;Dominic Stanca 
— micul prinț al Orăştiei — 2001; Personalităţi şi evenimente 
orăştiene (1999 şi în prezent); Aron Demian — 110 ani de la 
naştere — 2001; Aurel Vlaicu şi ASTRA — 2003; Catedrala din 
Orăştie — 65 de ani — 2001; Aurel Vlaicu — 125 de ani de la 
naştere — 2007; Săptămâna spaţiului cosmic — 2009; Presă şi 
tipărituri („ASTRA la Orăştie“ -1993 şi Orăștia şi Marea 
Unire — 1993, suplimente ale publicaţiei „Foaia Poporului”; 
„Revista Orăştiei“- serie nouă, publicaţie trimestrială; „Buletin 
informativ”, publicaţie lunară; „Orăştia în spiritualitatea 
românească”— 1993; „Problematica sănătăţii în ţinutul 
Orăştiei” — 1993; Personalităţi şi evenimente orăştiene” — 
2005; Administraţia publică locală”: 2000-2004, coordinator 
prof. Aurel Ursu. 

Alte activităţi vizează sprijinirea Corului „„Vlăstarele 
Orăştiei”, organizarea Taberei „Acasă la noi” — 2003 - pentru 

20 de copii din Republica Moldova, concursul „ASTRA şi 
idealul de unitate naţională” (1996-2001), amplasarea unor 
plăci comemorative pentru dr. Aurel Vlad, dr. Ion Mihu, prof. 
Aron Demian, preot Ion Moţa. 

Dintre acţiunile care ţin de tradiție şi continuitate, 
preşedintele aminteşte: „Maialul orăştian”, „Sărbătoarea 
dacilor”, „Premierea elevilor olimpici” etc., acţiuni organizate 
de Despărţământul ASTRA „Aurel Vlaicu” din Orăştie. 

Cei 150 de ani — vârsta de aura ASTREI — au fost 
sărbătoriți cu fast şi de către Despărțământul ASTRA „Aurel 
Vlaicu” din Orăştie, la Casa de Cultură a municipiului (25 
octombrie 2011), cu o largă participare a autorităţilor locale şi 
centrale, membri şi invitaţi, printre care Preasfinţitul Părinte 
Gurie, Episcopul Devei şi Hunedoarei, prof.univ.dr.Dumitru 
Acu, preşedintele  Asociaţiunii, prof.univ.dr.ing.Octavian 
Bologa, vicepreşedinte al Asociaţiunii. 

Festivităţile au debutat cu sfinţirea plăcii jubiliare de 
pe clădirea Casei de Cultură, unde îşi are sediul 
Despărţământul. 

La propunerea preşedintelui Aurel Ursu, s-au intonat 
Imnul de Stat, Imnul ASTREI, rugăciuni, apoi s-a păstrat un 
moment de reculegere în memoria astriştilor trecuţi la cele 
veşnice în aceşti 150 de ani. 

Invitaţii au fost întâmpinați de tineri îmbrăcaţi în 
costume naţionale, care le-au înmânat ziarul „ASTRA la 
Orăştie” şi cocarde cu inscripţia „ASTRA — 150 de ani”, iar 
primarul municipiului, Alexandru Munteanu, a înmânat 
plachetele aniversare „ASTRA — 150 de ani” Preasfinţitului 
Părinte Gurie, prof.univ.dr.Dumitru Acu, prof.Aurel Ursu, 
prof.loan George Udilă şi prof.Miron Simedrea. Toţi membrii 
prezidiului au primit „Diploma jubiliară” a Despărţământului 
orăştian al ASTREI. 

Cu acest prilej au fost primite în rândul astriştilor 
orăştieni Preasfinţitul Părinte Gurie — membru de onoare, 

„fetiţa ASTREI” — Pascu Simona, la vârsta de 18 ani, precum 
şi încă 16 solicitanţi. 

Festivitatea s-a încheiat cu concertul susținut de corul 
„Vlăstarele Orăştiei”, formaţie artistică sprijinită de ASTRA 
orăştiană. 

Din Programul activităţilor Despărţământului ASTRA 
„Aurel Vlaicu” din Orăştie, impresionează: editarea şi tipărirea 
numărului aniversar al revistei „ASTRA la Orăştie”, 
înființarea unui cerc artistic la Geoagiu, documentarul 
„ASTRA — 150 de ani” difuzat în şcoli, expoziţia „Orăştia 
culturală sub ocrotirea ASTREI”, excursia la Biblioteca 
ASTRA şi la Muzeul ASTRA din Sibiu, panoul din centrul 
municipiului, popularizarea prin mass-media locală şi 
judeţeană, a istoriei şi activităţii Asociaţiunii, proiectarea 
filmului „Aurel Vlaicu”, participarea reprezentanților 
Despărțământului la activitățile organizate, cu pilejul 
sărbătoririi a 150 de ani de la înfiinţarea ASTREI, la Sibiu şi la 
Academia Română, lansarea cărții jurnalistului Ştefan 
Nemecsek, Carte, literatură şi presă la Orăştie (de la 
începuturi până în 1944). 

Preşedintele Despărțământului, prof.Aurel Ursu, a 
participat — ca invitat — la Adunarea Generală Omagială a 
Asociaţiunii ASTRA de la Sibiu (4-6 noiembrie 2011). La 
Sibiu, prof.Aurel Ursu a fost printre moderatorii Secţiunii a 
doua, Asociaţiunea ASTRA — model de organizare şi de 
propagandă culturală, prezentând lucrarea Preocupări ale 
Despărţământului ASTRA „Aurel Vlaicu” Orăştie, pentru 
atragerea tinerilor în propagarea ideilor astriste. 

La Academia Română, domnul preşedinte a participat, 
în Aula acesteia, la o sesiune de comunicări privind Trecutul şi 
prezentul Asociaţiunii Transilvane, Mitropolitul Alexandru 
Sterca-Șuluţiu şi Asociaţiunea ASTRA, Asociaţiunea ASTRA şi 
cultura românească, Despărţământul Central — Braşov al 
ASTREI, Asociaţiunea Transilvană şi biserica, Bibliotecile 
ASTREI, De la Muzeul Asociaţiunii la Complexul Naţional 
Muzeal ASTRA şi Despărţământul ASTRA Constanţa. 

Încheiem cu un „cuvânt de suflet al preşedintelui 
Aurel Ursu”, la finalul acestor acţiuni memorabile: 

„La ceas aniversar, mi se rostogolesc în minte 
cuvintele primului preşedinte, sfântul Andrei Şaguna: «Să nu 
uităm că puterea minţii şi a geniului, ştiinţa şi artele sunt cele 
care, în zilele noastre, dau tărie popoarelor şi le asigură 
viitorul.» 

Prin ceea ce am trăit la Serbările astriste jubiliare, de 
la Orăştie, Bucureşti, Blaj, Sibiu, Sălişte, Miercurea am înţeles 
că spiritul astrist e mereu viu, aşa cum a fost şi în cei 150 de 
ani, iar ASTRA luptă pentru menţinerea fiinţei naţionale prin 
folosirea culturii în aceste vremuri de restrişte”. 

Vivat, crescat, floreat ASTRA! 

X. Interviuri 


1. Marcel Petrişor, scriitorul şi filosoful 


1.— Stimate Marcel Petrişor, ştiu că aţi văzut lumina zilei în 
mirificul Ocişor, în istoricul Ținut al Zarandului, aproape de 
locul venirii pe lume al părintelui Arsenie Boca. Ne-aţi putea 
vorbi puţin despre descendența lui Marcel Petrişor? 

1. — Provin dintr-o familie de intelectuali ai satului meu natal: 
preotul loan Petrişor — bunicul dinspre tată, care a condus în 
anii 1918-1919 Consiliul Naţional Român Ocișor — şi 
învățătorul Aureliu Petrişor, tatăl meu, care, la inițiativa 
bunicii, preoteasa Ruzalia, a construit școala chiar în curtea 
casei părintești. Acolo am urmat şi primele patru clase 
primare. 

2. — Unde v-aţi desăvârșit studiile? 

2. — Am fost gimnazist la Liceul „Avram Iancu” din Brad, apoi 
elev al Liceului „Decebal” din Deva. Mi-am început viața de 
student la Facultatea de Litere şi Filosofie din Cluj, întreruptă, 
cum vom vedea, la numai 22 de ani, apoi la Facultatea de 
limbi romanice din Bucureşti — specialitatea franceză, 
spaniolă. 

3. — Ce s-a întâmplat la 22 de ani? 

3. — Eram în faza de cristalizare a tezei de licenţă la filosofie. 
Am fost arestat chiar de ziua mea, deoarece „organele” 
securităţii au găsit cartela mea de masă la prietenul meu, 
Ovidiu Cotruş, arestat. Mi s-a imputat împrumutarea cartelei 
unui „dușman al poporului”, dând „ajutor legionarilor”. Nu 
făcusem parte nici din Mișcarea legionară, nici din Frățiile de 
Cruce, dar, în cei 11 ani de detenție am fost „plimbat” prin 
închisorile de la Casimcea Jilavei, la Dej, Gherla şi la Zarea 
Aiudului. 

4. — Aţi fost inclus în așa-zisul lot „Ivasiuc”. Cum s-a 
întâmplat? 

4. —În urma unei proiectate, dar nereuşite manifestații 
bucureştene de susținere a Revoluţiei Maghiare (1956) şi de 

protest la intervenţia militară a U.R.S.S. în Ungaria, Ivasiuc 
(Saşa, cum îi spuneam noi) a fost acuzat ca implicat în 
„organizarea unui puci fascist...”, de „uneltire contra securității 
statului...” El a fost arestat în 4 noiembrie 1956 şi judecat în 
lotul care i-a purtat numele. A fost schingiuit cumplit. Când 
l-am văzut eu, era pe rangă, plin de sânge, numai creierul nu 
ieşea din el. A fost condamnat la cinci ani de închisoare 
corecțională, cu domiciliul obligatoriu de doi ani în Rubla, 
județul Buzău. În cazul său, experimentul reeducării a reuşit. 

5. — În anii de detenţie aţi avut șansa de a cunoaşte floarea 
intelectualităţii noastre interbelice. Cu care dintre aceste 
personalităţi aţi devenit prieten? 

5. — Într-adevăr, am venit în contact cu oameni care mi-au 

marcat viaţa: marele înduhovnicit Arsenie Papacioc, părintele 

profesor Dumitru Stăniloaie, poetul Constantin Oprişan, Aurel 

State, preotul Gheorghe Calciu-Dumitreasa, Petre Pandrea, 

Nicolae Pătrașcu, filosoful Petre Ţuţea, pentru a-i numi doar 

pe câțiva. Am fost profund impresionat de „Socratele 

vremurilor noastre”, Petre Ţuţea, pentru nesfârşita lui 
capacitate de iubire, de luptă permanentă pentru adevăr, dar, 
mai presus de toate, pentru românismul lui nealterat. Am 
rămas prieten „pe viață” cu preotul Gheorghe Calciu- 

Dumitreasa. Familiei lui i-am fost alături în cei încă cinci ani 

şi jumătate de detenţie. L-am dus, apoi, la Ocişor, în 1985, 

derutându-i pe securiști, care îl urmăreau pas cu pas. Sora mea 

ne-a ascuns manuscrisele — ale mele și ale lui Petre Ţuţea — 
într-o „stupină”. Atât pentru Ghiţă Calciu, cât și pentru Petre 

Tuţea am mai fost arestat câteva zile, dar sunt mulţumit că am 

obținut pentru „Nea Petrache” de la Casa Scriitorilor „ceva 

mâncare”, iar de la Uniunea Scriitorilor „ceva bani”. Cât a 

trăit, am avut cele mai agreabile și folositoare discuţii pe teme 

kantiene. 

6. —Apetitul pentru filosofie s-a născut în tinereţe? Care sunt 
scrierile dumneavoastră filosofice? 

6. -Încă din facultate am optat pentru studiul filosofiei, dar am 
ajuns doar în faza preliminară licenței, iar după eliberare nu 
am continuat studiile în domeniu, pentru că filosofia nu mai 
era ce a fost. Consider că filosofia ne ajută să cunoaştem nu 
numai sistemul de „categorii privitoare la lume [...] și la locul 
şi rolul omului în univers”, ci asigură o „reprezentare a lumii 
în perspectiva totalității ei”, o „proiecţie umană asupra 
realului”, o „afirmare supremă a conștiinței de sine a omului”. 
De asemenea, introducând „clarificări în ordinea valorilor şi a 
sensurilor”, privind cunoaşterea, filosofia pătrunde toate 
formele spiritului uman. 

În anii de detenţie am cunoscut o adevărată elită 
şi din acest punct de vedere, la lumina căreia mi-am încălzit 
sufletul, parcurgând „procesul” de la antichitatea lui Aristotel, 
prin scolastica medievală, existențialism, fenomenologie, 
neopozitivism... 

M-a atras în mod special estetica, pentru a putea 
aborda dezbaterea unor opere de artă, insistând asupra nevoii 
de ordine, fără de care, creaţia, oricât de spontană s-ar vrea, 
riscă absurdul, iar cunoaşterea, un eşec pe marginea haosului. 
Din această perspectivă am conceput volumele Vitralii şi 
Curente estetice contemporane şi chiar N.V.Gogol şi 
paradoxurile literaturii moderne. 

7. — Paralel cu preocupările filosofice aveți şi multe traduceri. 
Care au fost personalitățile literare din care ați tradus? 

7. -Scriitori francezi şi gruzieni. Unele traduceri le-am realizat 

singur: R.Gaillard, Jean-Paul Sartre, Jean Coné, Rene Berger, 

iar altele în colaborare: Al.Dumas — tatăl, Jurgis Baltrusaitis şi 

Ciabua Amiredjibi. 

8. —Când ați început să scrieți şi care au fost temele literare 
predilecte? 

8. —Editorial, în 1971, când am debutat, în literatură, cu 

volumul de povestiri Serile-n sat la Ocişor. Tot din mitica 

lume a satului natal este inspirat volumul de povestiri Strigoii 

Ocişorului şi romanul Temeri, având-o ca protagonistă pe 

incredibila mea bunică, Ruzalia, pe care am imortalizat-o cu 

propriu-i nume. 

Pe lângă temele din viaţa satului am scris și romane 
istorice, Crișan, Măreasa, abordând şi alte teme concretizate 
în romanele Căruţa cu scânduri, Cei din Aciua. 

9. —Ați reconstituit artistic, în evocări, povestiri şi romane, 
spațiul mirific şi oamenii satului natal. Când a prins aripi 
gândul acesta în mintea şi în inima scriitorului? Cum se 
explică permanentele reveniri la Ocișor, fie din Bucureşti, fie 
din Paris? 

9. —În închisoare, mi-am găsit reazem în trecutul meu, în ceea 
ce trăisem: imagini și întâmplări din copilărie, care mă calmau 
şi-mi dădeau o stare de bine. Unele peisaje văzute la Ocişor 
îmi erau loc de odihnă pentru suflet. Toate acestea, prin 
revenirea repetată la ele, mi s-au întipărit bine în minte. Iar 
când am fost eliberat, mi-am zis că e păcat să nu se bucure şi 
alţii de ele și le-am scris. Îmi face bine să revin, cât mai des, 
pe aceste meleaguri..., peisajele şi oamenii mă hrănesc 
sufletește. 

Sunt deosebit de fericit că acest sat a fost imortalizat şi 
ştiinţific de către istoricul Dorin Petresc, în recenta monografie 
Ocişor — un străvechi sat românesc din Țara Zarandului, cu 
adevărat o „monografie istorică”. 

10. -Ştiu că sunteţi un împătimit călător, că suferiți de „dorul 

de ducă”, aidoma lui Ion Codru-Drăguşanu, dispunând de 

aceeaşi mobilitate încântătoare a spiritului. Care sunt cărțile în 
care ați imortalizat ceea ce ați văzut în lume. 

10.—Într-adevăr, de mic copil „păduri cutreieram”, eram atras 

de necunoscut, dovedind o nesecătuită dorință de cunoaştere. 

În adolescență, nu mi-am putut satisface această ardentă 

înclinație spre călătorie şi nici mai târziu, fiind — cum se ştie — 

luat de valul istoriei, o istorie nedreaptă, ca să fiu sincer. 

După 1964, când lucrurile s-au mai aşezat, am efectuat 
o călătorie în „răsărit”, iar după 1989, mi-am putut permite, pe 

lângă călătoriile la Paris şi altele. Am scris despre prima în 
Călătorie spre Soare-Răsare (1976). 

După 1989, am efectuat mai multe călătorii în lume, 
beneficiind de libertatea câștigată prin alte jertfe. Despre 
acestea, vorbeşte volumul Drumuri întortocheate. Jurnale de 
călătorie în Asia, Europa şi America de Nord, apărut la laşi, în 
2001. 

11. —Experienţa acumulată în anii de detenţie s-a materializat 
în volumele Fortul 13. Convorbiri din detenție (1991), 
Secretul Fortului 13. Reeducări şi execuţii (1995) şi La capăt 
de drum (1997). Când s-au cristalizat? 

11. —Aceste „memorii” au fost redactate, într-o primă formă, 
prin anii '70, constituindu-se în scrieri „de sertar”, pentru ca, 
ulterior, să devină trilogia amintită, situându-se la confluența 
dintre document, istorie şi literatură. Aceasta încearcă să 
prezinte cât mai obiectiv posibil o existenţă a generației mele, 
care, prin sacrificiul sinelui, prin răstignirea acesteia în 
temniţele comuniste — dovadă osuarul de la Aiud, unde prin 
aportul lui Dan Puric, se va construi o mănăstire pentru 
cinstirea martirilor neamului. 


2. Lucia Liciu Sau ziaristul total într-o jumătate de secol 


1.— Din deceniul al cincilea al secolului trecut, ați fost 
omniprezentă şi omniscientă în presa hunedoreană în special și 
în presă, în general. Ne-ar interesa dacă acest demers de-o 
viață a pornit dintr-o dorință interioară, dacă a fost „un 
proiect”... 

1. — A fost o întâmplare! Eu iubeam teatrul care mi-a însoțit şi 
înfrumusețat anii din copilărie până am ajuns în învățământul 
superior. La începutul anilor '50, mă număram printre viitorii 
studenţi ai Institutului de Artă Teatrală și Cinematografică din 
Bucureşti, loc obţinut prin probele practice în cele două 
momente de... mimică — gesturi, sentimente şi idei — pe care 

n-am cunoscut-o atunci, dar am intuit-o, realizând-o cu 
succesul recunoscut. 

Şi totuşi, nu m-am prezentat la deschiderea anului universitar, 
dar nici la cursuri. Nu mai puteam! M-a tulburat, m-a mișcat 
profund tristeţea de pe chipurile părinților mei, durerea din 
sufletul lor, când, acceptând să urmez acea facultate, mi-au 
spus: „Ne doare dacă pleci, dar noi nu suntem împotriva 
dorinţei tale, că ştim cât ţi-e de dragă scena. Doar te-am văzut, 
cu mare bucurie, în atâtea piese, de la grădiniță până la liceu. 
Mai ales în ultimii ani, în vacanţele din timpul războiului, când 
voi, şcolarii, de la mic la mare, aţi prezentat spectacole, ca să 
strângem bani pentru soldaţii de pe front şi pentru văduvele de 
război. Şi, apoi, ţie nu-ţi erau de ajuns piesele în care jucai. 
leșeai și în fața cortinei să reciți «Rugămintea din urmă» şi 
«Trei, Doamne, și toți trei»... şi, Doamne, cum recitai, de 
plângea toată sala”. 

2.— Spuneți-mi, acum, vă rog, ce întâmplare v-a deschis 
drumul spre ziaristică? 

2.— În februarie 1953, o comisie de la Radiodifuziunea 
Română din Bucureşti a sosit la Centrul de Radioficare, din 
Aninoasa, prima localitate din Valea Jiului unde s-a construit 
(în ianuarie 1950) un studio şi s-au amenajat spaţii, dotate cu 
aparatura necesară coordonării instalaţiilor de radioficare, 
birou şi alte încăperi. Un reputat profesionist în 
telecomunicaţii — loan Oană — împreună cu doi „liniori” şi 
două „operatoare? a reuşit să instaleze în locuinţele 
aninosenilor aproximativ 600 de difuzoare. Comisia de la 
Radio Bucureşti venise, deci, la acest Centru de Radioficare să 
pună bazele unui serviciu de programe locale. Nu ştiu cine m-a 
recomandat să particip la acea întâlnire cu reporterii 
radiofonici. Ştiu, doar, că după lungi explicaţii şi o probă de 
microfon (unde timbrul vocii mele a avut însuşirea sunetului 
potrivit!), mi s-a propus să ocup postul de redactor-responsabil 
al Centrului de Radioficare, pentru a realiza, zilnic, seara, pe 
durata unei ore, emisiuni locale. Am rămas stupefiată! Când 

mi-am mai revenit, eram „pe teren”, însoțindu-mi viitorii şefi 
de la Radio București, într-o documentare serioasă, care să ne 
permită realizarea primei emisiuni locale ( ce urma să o 
transmit a doua zi). Aşa am început! Nu mi-a fost uşor, dar mă 
simţeam responsabilă. Trebuia să continui emisiunile realizate, 
trei zile la rând, cu ajutorul „comisiei” bucureştene. După 
închegarea colectivului de redacţie, format din personalități 
„care aveau ceva de spus”, lucrurile s-au mai aşezat. Între 
timp, Radiodifuziunea a organizat cursuri de inițiere şi 
pregătire a redactorilor de la Centrele de Radioficare nou 
înființate (timp de trei luni, la Predeal), periodic (o săptămână- 
două) în studiourile Radioului bucureştean. Încet, dar sigur, 
studioul Centrului de Radioficare de la Aninoasa devenea tot 
mai animat, invita la microfon ingineri, mineri, tehnicieni, 
constructori, medici, cadre didactice, elevi, studenți, artiști şi a 
apropiat tot mai mult emisiunile de viaţa cotidiană a localității, 
cu bucuriile şi noutăţile ei, cu problemele şi necazurile ei. Eu 
coboram, aproape săptămânal, în adâncurile de cărbune ale 
minei, bineînţeles însoțită de câte un inginer de la „Aeraj” sau 
de cel care coordona sectorul în abatajele căruia urma să-mi 
fac decumentarea. Nu-mi era teamă să intru şi să zăbovesc în 
mină. Uneori, chiar mă ţineam de năzbâtii copilăreşti. Asta 
până într-o zi, când, după ieşirea din colivia (liftul) care ne-a 
coborât sute de metri în subteran şi am pornit, prin galeria 
principală, spre abataje, însoţitorul meu, reţinut de un 
vagonetar, a zăbovit cu el câteva minute, de care eu am 
profitat, ascunzându-mă după o imensă ladă (încărcată cu 
scule necesare în subteran). Inginerul a trecut pe lângă ladă, 
grăbit, să mă ajungă din urmă. Înaintând, a constatat lipsa mea. 
A cotit pe o ramificaţie din dreapta galeriei, apoi pe cea din 
stânga, apoi... Nu mi-a spus ce a gândit dumnealui despre 
mine, negăsindu-mă, la sute de metri sub pământ, timp de 
peste o jumătate de oră. Nici eu nu pot spune cât m-a marcat 
situaţia, ce lecţie a fost pentru mine un astfel de joc. 
Documentările din abatajele minei le completam cu 
cele de la ziuă, din diferite domenii de activitate, iar 

învățământul, educaţia din şcoală şi din grădiniţe, viaţa 
culturală a localităţii (de care nu m-am putut desprinde) au 
avut prezenţe frecvente în emisiuni. Dincolo de ştirile sau 
consemnările diurne, studioul, săptămânal, o adevărată scenă. 
Formaţiile artistice ale clubului muncitoresc şi ale şcolii erau 
aşteptate şi primite cu bucurie în emisiuni. Ascultătorii chiar 
ne mulțumeau, pentru bucuriile aduse, prin difuzare, în casele 
lor. Uneori ne reproşau dacă aveau motive. Nu făceam greşeli 
în informaţiile prezentate, pentru că documentarea şi 
verificarea ştirilor erau sfinte! Gafele se petreceau rar, dar se 
întâmplau, pentru că programele emisiunilor le prezentam „în 
direct”! În anii mei de muncă, în care am avut statut de 
redactor-responsabil al Centrului de Radioficare Aninasa, 
emisiunile locale le-am transmis „pe viu”. Noi n-am beneficiat 
de entrului de Radioficare Aninoasa, mi-am făcut ucenicia în 
ziaristică, simțind, din ce în ce mai mult, bucuria muncii. 

După studiile superioare de ziaristică, de la Bucureşti, 
unde am fost propusă să rămân (la Radio sau la Redacţia unei 
reviste pentru copii), am refuzat, dorind să mă reîntorc acasă, 
la munca ce m-a propulsat în viaţă. Mi s-a comunicat că sunt 
aşteptată la Deva („la Regiune”). Aici, prof. loan Sîrbu, 
redactorul-şef al ziarului judeţean (la care colaborasem extern, 
de pe vremea când realizam emisiunile locale la Aninoasa), 
mi-a propus să vin în Redacţia ziarului. N-am vrut să accept. 
Am făcut-o, însă, după ce a insistat să rămân aici, măcar un an, 
pe post de „reporter special”. Şi aici am rămas zeci de ani... 

3.— Care a fost miracolul descoperit în ipostaza de ziarist, de 
aţi rezistat „o viaţă”? 

3.— Cred că oamenii. Da! A început cu ascultătorii emisiunilor 
locale de odinioară. Doamne, câte bucurii nu mi-au dăruit! 
Amintirile lor mă fac să zâmbesc şi azi. Să vă relatez măcar 
două: După primele săptămâni de la inaugurarea emisiunilor, 
căutând în teancul cu discuri de muzică populară, uşoară, de 
operă etc., pe cele de care aveam nevoie în acea seară, am zărit 
un... „Divertisment” (Aşa scria pe disc!). L-am pus imediat la 

aparat. Surpriză! „Divertismentul” era „Țarina”, îndrăgitul, 
superbul joc de la Abrud. Cum foarte mulți mineri erau moţi, 
veniţi la Mina Aninoasa din Munţii Apuseni, din acea seară, 
fundalul muzical pe care deschideam emisiunea — şi pe care 
prezentam şi sumarul ei — era „Țarina”. După numai câteva 
zile, mă opreşte în drum un ascultător: „Nu vă supăraţi, vreau 
să vă rog ceva: lăsaţi un picuţ mai mult să cânte „Țarina”. S-o 
cânte întreagă, s-o pot juca şi eu cu nevasta”. A doua: acum, 
interlocutorii mei, din stradă, erau doi, soţ şi soţie: „Bine că vă 
vedem” — zice soţia. „E adevărat că seara, când încheiaţi 
emisiunea şi ne salutaţi, mulțumindu-ne frumos, invitându-ne 
să vă ascultăm şi a doua zi, ne auziți când vă răspundem?” 


„Da!” — glumesc eu. „Vezi, omule! Ți-am spus eu că ne 
aude?! No, l-aţi auzit vă răspunde: «Țucu-ţi guriţa, fată 
dragă!” 


Revin la întrebarea dumneavoastră. Da, oamenii, ei 
sunt cei care m-au făcut să rezist. De la ei am înţeles că munca 
poate fi iubită, chiar dacă trudeşti în adâncul pământului. Mă 
uimeau minerii pensionari T.Hidişan, Gh.Codrea, I.Praţa ş.a. 
care, zilnic, îşi aşteptau ortacii să ajungă la Ziuă, (după 
schimbul I), să afle cum s-au descurcat, sfătuinduii, 
încurajându-i, împărtăşindu-le din îndelunga lor experienţă. 

După ce am schimbat microfonul cu ziarul, mă 
energizau cititorii, scrisorile primite, în care îmi mărturiseau 
că îmi căutau numele în coloanele gazetei pentru că „ne daţi 
ceva de suflet?” 

4.— Ştiu că nu aţi fost un ziarist izolat în „turnul de fildeş”, 
aflându-vă permanent în miezul problemelor. ce latură, ce gen 
ziaristic aţi îmbrățișat? 

4.— Munca la ziar cerea să abordezi mai multe genuri, de la 
ştire, notă, la interviu, analiză, reportaj, anchetă, editorial... 
Însă reportajul a devenit iubirea, dar și povara mea. Pentru el 
am suferit când nu reuşeam să exprim prin cuvinte ceea ce 
simțeam, ceea ce merita să fie împărtăşit cu căldură, să-și 
găsească lăcaş în sufletul cititorului. Da, reportajul mi-a fost 
iubire și durere, dar tot el mi-a dăruit bucuriile pe care ştiam că 

le pot oferi celor despre care scriam. Reportajul îmi era hrană. 
Mă însufleţea! 

5.— Eminescu afirma că „Nu alegem vorbele după cum 
îndulcesc sau înăspresc lucrul [...]”, că „Vorba [...] e declarată 
unealtă pentru a exprima o gândire [...], pentru a trezi în capul 
celuilalt identic aceeaşi idee şi — când suntem aspri — nu 
vorbele, ci adevărul e aspru”. Cum aţi reuşit să folosiţi vorbele 
pentru a spune adevărul atunci când nu prea se permitea acest 
demers? 

5.— Am avut norocul să-mi încep profesia pe vremea când 
adevărul se putea spune deschis, fără ascunzişuri. Când a venit 
timpul să se verifice materialele ce urmau să fie difuzate la 
microfon, persoana căreia i se încredinţase să se ocupe de 
acest „demers” mă privea ruşinat, spunându-mi, în şoaptă, că 
nu se cuvine s-o facă: „Noi avem toată încrederea în tot ce 
scrii dumneata”. Mai târziu, în presa scrisă, am ştiut să evităm 
ceea ce nu se putea... spune. 

6.— Vi s-a părut vreodată că vorbiti „în pustiu”? Când? 

6.— Nu. Şi vă răspund prin două exemple (deşi am multe) care 
confirmă că nu vorbeam/ scriam în van. 

Când eram „reporter special” şi scriam din diferite 
domenii de activitate, am mers la o crescătorie de păsări de pe 
Valea Mureşului (nu mai rețin, la Leşnic sau la Lăpuşnic), 
pentru un reportaj. Aflasem lucruri frumoase despre munca 
femeilor de acolo, conduse tot de o femeie. M-am documentat, 
am notat numeroase fapte meritorii, era vizibilă hărnicia 
depusă, dar, informându-mă şi despre greutăți, am aflat că 
„ferma” în care creşteau orătăniile nu beneficia de lumină 
electrică, de aproape un an! Mi-au fost înmânate adresele prin 
care s-a solicitat de „n” ori repararea instalaţiei electrice. 

Ajunsă la redacţie, reportajul propus l-am înlocuit cu 
un foileton, pe care l-am intitulat: „La nunta Moţatei”. 
Subiectul? Pregătirile pentru nuntă, ale celei mai frumoase 
puicuţe din fermă, cu cocoşelul al cărui creastă făcea furori. 
Însă stabilirea locului şi a perioadei orare de desfăşurare a 

ospăţului nu puteau fi precizate pe invitaţiile pe care tocmai le 
pregăteau. Cum să-i expediezi, la orele amurgului ce anunțau 
întunericul care i-au marcat atâtea luni?! 
În dimineaţa apariţiei foiletonului, publicat într-un chenar ce 
atrăgea ochiul cititorului, deci în jurul orei 11%, în redacţie am 
primit un telefon: „Tovarăşa redactor, de aproape un an nu am 
avut curent electric. De câteva minute, avem! Vă mulțumim 
din inimă!” 

Un alt exemplu: Sosise vacanţa de vară. Am purces 
spre şcoli, să scriu despre pregătirile ce se făceau pentru 
deschiderea noului an de învățământ. La Lupeni, m-am 
îndreptat spre Şcoala (cred Nr.1) din centrul oraşului. În locul 
clădirii, am aflat o imensă grădină în care mijeau firave fire de 
iarbă. Fusese demolată, din pricina terenului care s-a surpat. 
Am aflat că se construiește o nouă clădire, într-un cartier 
îndepărtat, care va fi dată în folosinţă, în toamnă, la începutul 
anului școlar. Am ajuns la locul cu pricina. M-a înspăimântat o 
groapă imensă, în jurul căreia se agita un muncitor cu... o 
găleată în mână. Nicio macara! Nici urmă de lucrători, de 
utilajele şi materialele necesare unei construcții noi, prevăzută 
cu 24 de săli de clasă! Am pornit — pentru o zi lumină — 
documentarea pe la toate forurile răspunzătoare din oraş, ca şi 
din municipiul Petroșani. Apoi, am publicat ancheta: „Groapa 
cu 24 de săli de clasă”, în care am consemnat, desigur, toate 
promisiunile făcute de interlocutorii mei, oameni de probitate 
profesională, specialişti în construcții, dar și cadre 
răspunzătoare de viața şcolii. În 15 septembrie, același an, 
noua școală şi-a deschis porțile pentru multe sute de elevi! Am 
avut bucuria, de nenumărate ori, în acea vreme, să mă conving 
că n-am „vorbit” în pustiu. 

7.— Aţi fost mereu ancorată în contemporaneitate, practicând o 
gazetărie cotidiană, comentarii operative, pe o varietate de 
teme la ordinea zilei. Vă revin în memorie câteva? 

7.— Multe și diferite, ca tematică. Într-o zi, a venit la mine în 
birou secretarul de redacţie: „Dacă ceea ce scrii acum nu e «la 
zi», te rog, lasă tot şi mergi la Tribunalul din Deva. Nu am 

niciun alt redactor în sediu, iar astăzi se judecă un caz 
deosebit, cu un «lot» de prostituate minore din Valea Jiului şi 
proxeneţii lor”. 

M-am cutremurat! Nu mai auzisem, până atunci, aşa 
ceva și nici nu trecusem vreodată pragul unui tribunal. Dar, 
trebuia să merg. Ce am văzut și auzit m-a bulversat, m-a 
îmbolnăvit realmente pentru o lună. N-a suportat ficatul meu! 
Şi am scris articolul „7raficanţii de iubiri”, publicat pe o 
jumătate de pagină de ziar. Pe atunci, ziarul apărea în format 
mare! 

Un alt exemplu. O temă frumoasă. Era prin '65. Am 
plecat pe teren, pentru două zile, în raionul Alba, care, pe 
atunci, făcea parte din Regiunea Hunedoara. În plan, aveam 
mai multe teme de documentat. Fiindcă mă deplasam cu 
trenul, am luat cu mine o carte: volumul lui Lucian Blaga, 
Hronicul şi cântecul vârstelor, apărut în librărie cu o zi în 
urmă. Ce am citit în tren și, apoi, noaptea, în camera de hotel, 
m-a fascinat. Așa că, dimineaţa „am fugit” la Lancrăm. La 
cimitirul din sat am rămas înmărmurită în fața simplităţii 
mormântului marelui filosof-poet. La casa părintească, m-au 
oprit locului treptele de piatră „cizelate” de pașii vremii şi 
„netezite de ploi”. Am reuşit să găsesc, în sat, şi să dialoghez 
cu o colegă din clasa I a marelui OM, cea care împletea ciucuri 
colorați, pe care-i oferea lui Lucian, în fiecare zi de luni, ştiind 
că primea, în schimb, de la el, câte o prescură. L-am găsit 
acasă şi pe învățătorul (de vârstă centenară), care i-a fost 
dascăl în clasa I, după care Lucian a urmat şcoala la Sebeş, 
unde a pornit tot din prima clasă. 

Nu am neglijat materialele pentru care am făcut 
terenul în Raionul Alba. Şi, printr-un efort care m-a revigorat, 
am putut să ofer cititorilor ziarului un dar de suflet neaşteptat: 
reportajul Lancrăm — aici s-a născut Poetul. 

8.— Aţi luptat cu puterea cuvântului pentru triumful culturii. Ce 
amintiri vă încearcă, rememorând acele vremuri? 

8.— Multe şi frumoase. Dar, deşi o viață m-a însoţit modestia, 
îngăduiți-mi să vă răspund citind câteva cuvinte dintr-o 
scrisoare pe care mi-am adresat-o prietenii de la Comitetul 
Judeţean de Cultură, în ziua pensionării mele. Ei sintetizează 
ceea ce eu ar fi urmat să dezvălui în multe fraze: „Emoţia și 
dragostea noastră pentru tine sunt mari, pentru că n-a fost 
colţișor de judeţ, n-a fost artist hunedorean de valoare, n-a fost 
casă de cultură sau cămin cultural cu activitate meritorie 
asupra cărora să nu-ţi fi aplecat fruntea, pe vreme de zi sau de 
noapte, în redacţie sau acasă, pentru a le face cunoscute 
cititorilor ziarului la care, cu demnitate, ai muncit, aducându-le 
bucurii, dar şi îndemnul de a prețui şi a se împrieteni cu 
educaţia şi cultura”. 
9.— Dacă Eminescu, în tonuri apocaliptice, condamna 
prezentul, „epoca de aur” îl considera paradisiac. Cum aţi 
trecut „linia de demarcaţie”, fără a face rabat de la adevăr? 
9.— Încercam să vedem aspectele cu alţi ochi. Glumesc! N-a 
fost uşor. Dar n-am făcut rabat de la adevăr. Se încerca, însă, 
în redacţie, ca în coloanele ziarului să nu domine „negrul” pe 
aceeași pagină. Acesta era disipat pe mai multe pagini și în 
spaţii restrânse. Aşa se pierdea din... vederea unora. 
10. — Cele mai multe articole şi reportaje le-aţi dedicat culturii. 
Aţi putea aduce în contemporaneitate câteva direcții pe care 
le-aţi „croit” pe această temă? 
10.— Adevărul este că cei mai mulți ani, din ultima perioadă a 
jumătăți de veac muncită pe tărâmul presei i-am dăruit 
domeniului culturii şi învățământului. Mi s-a deschis larg 
evantaiul subiectelor. Eram în universul teatrului, al cărții, al 
muzicii, dansului, artelor plastice. Nu-mi ajungea timpul să le 
cuprind! Viaţa culturală era animată. Nu mai aveam duminici, 
seri, după-amieze. Eram a lor. Sau ele, ale mele... „Direcţiile” 
nu le-am „croit”. Veneau ele spre mine... „Rotativa ziarului 
nostru a imprimat, de mii de ori, numele tău sub reportaje cu 
adânci rezonanțe şi sufletul cititorilor, din domeniile culturii, 
învățământului, sau ale vieţii moral-cetățeneşti...”. Am redat 


208 


Maria Toma-Damşa 


un fragment dintr-un mesaj al colegilor mei, oferit la o 
aniversare. 

11.— Ce momente memorabile privind „Directivele...” poate 
evoca, pentru cei de azi, ziarista Lucia Liciu? 

11.— Pe care să le redau? Unele ne amăresc, altele-s hazlii. 
Într-o zi, redactorul-şef a venit în biroul meu. Era pregătit de 
plecare spre zona agricolă de care răspundea din partea 
Biroului Comitetului Judeţean de Partid: „Avem dezlegare să 
publicăm, din nou, reportaje” — mi-a adus şeful vestea. (În 
urmă cu o lună ni s-a cerut să renunțăm, pentru o vreme, la 
acest gen publicistic, care, de fapt, era mult apreciat de 
cititori). „Vă rog să scrieți azi un reportaj, ca să-l publicăm în 
ziarul de mâine, să-i oferim cititorului ce-şi dorește” — a 
continuat redactorul-șef. „Dar n-am nicio documentare pentru 
reportaj”, am replicat. „Consultaţi carneţelul, poate v-a rămas 
ceva nescris din documentarele anterioare”. „N-am, n-am! 
Staţi, poate încerc să scriu ceva despre Țebea. Suntem la 
început de septembrie și în această lună se comemorează, de 
obicei, Avram lancu. S-a stins în septembrie 1872, pe prispa 
casei covrigarului de la Baia de Criș. Să socotesc, să văd câţi 
ani au trecut... Da, da, voi scrie! Ţebea mă emoţionează ori de 
câte ori îi pronunt numele”. „Mulţumesc. Trebuie să plec. Am 
să citesc reportajul deseară, în tipografie”. 

După două minute, sună telefonul. Era şeful, vorbea 
din cabina portarului, de la parterul clădirii. „Nu uitaţi, vă rog, 
să amintiți în reportaj, și despre gorunul sădit de Nicolae 
Ceaușescu în vizita făcută anii trecuţi, la Țebea”. După vreo 
două ore, m-a sunat din localitatea despre a cărei activitate 
agricolă se ocupa: „Poate reușiți să daţi şi un fragment din 
cuvântarea rostită atunci. Căutaţi în ziarele apărute în acea 
vreme, ca reportajul să fie pe placul celor care i-au interzis 
recent apariţia”. 

12.— Ce slalomuri făceau intelectualii autentici pentru a 
rămâne la nivelul de plutire? 

12.— Cred că făceau „haz de necaz”. Vă reproduc un exemplu 
„de zile mari!” Mă amuză şi astăzi, deşi au trecut vreo trei 
decenii de când îl știu. Mă aflam în sala mică a Casei de 
Cultură din Deva, la o dezbatere (nu-mi amintesc pe ce teme). 
Mă „trezesc” cu un bileţel, sosit din partea stângă a rândului 
de fotolii pe care mă aflam. Mi-am întors privirea în acea 
direcție și am zărit zâmbetul semnificativ „transmis” de doi 
bărbați, cadre didactice în învățământul superior hunedorean, 
colegi de catedră, unul dintre ei fusese, cu ani în urmă, şi 
redactor-șef la o gazetă. Citesc bileţelul şi pufnesc în râs. Era 
cât pe ce să fiu atenționată de la „prezidiul” în care se afla și 
autorul frazelor de pe bilețelul primit, fraze pe care acesta le-a 
rostit, cu ceva vreme în urmă, cu prilejul pregătirilor făcute în 
vederea unei vizite, la nivel înalt, care urma să aibă loc în 
judeţ: 1) „Intrarea în Institut se va face pe poarta principală, 
de intrare, pe unde ies studenții când intră la cursuri! 2) Toată 
lumea să scoată afară, pe balcoane, covoarele lor persane, cu 
motive naționale românești! 3) Minerii şi cheferiştii să vină în 
uniformele lor. Cei care n-au uniforme, să vină în uniformele 
pe care le au!!!” 

Asemenea „perle” le „purtam” cu plăcere, pentru că 
mă înviorau, îmi creau starea bună, atât de necesară 
„condeiului”... Adevărul este că mi-a fost tare dragă munca! 
Nici nu voiam să mă gândesc la vârsta pensionării. Dar aceasta 
a venit într-un moment când eu eram foarte ocupată în redacţie 
cu „n” probleme: se făceau pregătiri pentru un „important 
eveniment național”. Pe când lucrurile s-au mai liniştit, se 
încheiase şi luna în care mi-am aniversat cei 57 de ani 
(necesari pensionării „la limită de vârstă”). Mi-am întocmit 
dosarul şi, la începutul lunii decembrie 1987, l-am depus la 
Direcţia de muncă... În aceeaşi zi, m-a chemat la telefon 
directorul instituţiei respective. Era o doamnă. M-a întrebat: 
„Nu vă mai poate «ţine» redacţia, măcar câteva luni? Ştiţi, în 
ultima vreme s-au pensionat numeroşi mineri şi siderurgiști. 
Trebuie aprobate toate dosarele. Şi am epuizat toate fondurile 
rezervate trimestrului I al anului 1988”. „Redacția? mă poate 

„ține” — am răspuns. Chiar m-a rugat să mai rămân măcar doi 
ani, până termină facultatea de ziaristică un viitor coleg, care 
să ocupe postul în secţia culturală unde lucrez. Dar, ştiţi, am 
împlinit vârsta și nu aş vrea să...” În sinea mea, m-am bucurat 
că „s-a schimbat modificarea” şi m-am pensionat la 1 mai 
1988. După 1990, am reluat, la alte dimensiuni, gazetăria, 
(scriind numai reportaje!), colaborând extern la „Cuvântul 
liber”, până în 2003. 

Acum, răspunzând întrebărilor dumneavoastră (şi, 
Doamne, câte dintre ele nu le puteam ilustra cu atâtea și atâtea 
mărturii viabile!), simt nevoia să recunosc că acea 
ÎNTÂMPLARE din urmă cu o jumătate de veac, a fost, de 
fapt, o provocare. 

Provocare, concretizată într-o iubire curată de o viaţă: 
REPORTAJUL! 


3. Dorin Petresc — un împătimit doctor în istorie 


1.— Stimate domnule Dorin Petresc, am înţeles că sunteți unul 
dintre cei mai apreciați specialişti în informatică și 
telecomunicaţii.  Cărui fapt datorați această orientare 
profesională? 

1. — Pasiunea spre electronică şi telecomunicaţii s-a conturat în 
timpul liceului, când frecventam Radioclubul din Deva, dar şi 
citind paginile unei publicaţii avangardiste în domeniu, revista 
„Tehnium”. De altfel, acest hobby a caracterizat pe mulți tineri 
din generaţia mea, electronica reprezentând un domeniu al 
experimentării şi creativității tehnice. Apoi, preocuparea în 
sine a trasat vectorii viitoarei orientări profesionale, în cazul 
meu. La finele liceului, am optat pentru o specializare în 
domeniul transmisiunilor şi informării militare. 

2.— Când s-a produs „declicul”, optând pentru studiul 
istoriei — şi mai mult — specializându-vă la cel mai înalt nivel? 
2.— Vocaţia pentru tărâmul muzei Clio — istoria — o datorez 
bunicului meu, care a știut să deştepte în copilul de atunci 

fascinația dezlegării „enigmelor” trecutului. Însă, „declicul” de 
manieră să inițieze motivația unei specializări științifice pe 
coordonatele istoriografiei s-a produs, cred, în ultimul an de 
şcoală militară. În timpul acela, frecventam un cere de 
filosofie în Sibiu, graţie căruia am ajuns să interferez cu 
„laboratorul de idei” de la Păltiniş, din jurul magistrului 
Constantin Noica. Tocmai unele concepte de filosofie a 
istoriei, dar și oborocul aşternut de istoriografia comunistă, au 
avut darul de a mă incita spre studiul și cercetarea trecutului 
nostru istoric. În esență, travaliul explorării pentru căutarea 
adevărului cred că poate susține motivaţia devenirii mele ca 
istoric. 
3.— De ce credeţi că „de pe la 1600 până în prezent, întreaga 
istorie a românilor, în special cea din Transilvania, ar trebui 
rescrisă”, ca să vă citez? 
3. — În opinia mea, un segment important din istoria românilor 
ar trebui reevaluat şi rescris. Nu numai de pe la 1600 încoace, 
ci chiar pornind din antichitate. Este îndeobşte cunoscut faptul 
că, în perioada bolşevizării țării, istoria a servit ca instrument 
ideologic; nucleele grupate în jurul unor condeie obediente 
puterii, precum Roller, au mitizat şi deturnat oarecum firul 
istoriei noastre naţionale, iar acest fenomen s-a amplificat o 
dată cu proiectul lui Ceauşescu de „formare a omului nou”. 
Deşi au trecut mai bine de două decenii de la Revoluţia din 
'89, unele clişee au rămas. De aceea, se revendică mai mult 
decât oricând reîntoarcerea la izvoarele istorice, scrise și 
nescrise. De menţionat că multe mărturii aşteaptă încă să fie 
descoperite. Devine, astfel, o obligaţie morală a generaţiei 
actuale de istorici să reevalueze critic izvoarele şi, pe temeiul 
acestora, să purceadă la sinteza rescrierii unui nou tratat de 
istorie a românilor. 
4.— Ce adevăruri ar trebui spuse — desigur, argumentat — 
despre Transilvania? 
4.— Cu referire la trecutul Transilvaniei și Banatului, istoria- 
cunoaştere îşi conturează un nou făgaş, cu preocupări 
ştiinţifice, pentru punerea în valoare a identității tuturor 

comunităţilor etnoculturale de aici. Desigur, după 1918, scrisul 
istoric a pus pe tapet o exaltare firesc supradimensionată a 
naționalismului. Însă, acum, într-o societate paneuropeană, 
cred că avem nevoie de maturitatea unei tratări prin optica 
multiculturalismului şi  multiconfesionalismului. Spațiul 
transilvan a fost şi rămâne un fertil mediu multicultural, 
reflectând, în mod fericit, sintagma „unităţii în diversitate”. 
Asemenea coordonate îndeamnă la dialog între istoriografiile 
diverselor comunități, chiar și numai pornind de la faptul că, în 
genere, cotidianul omului transilvănean a fost caracterizat, în 
principal, de convieţuire și interferenţe fertile, iar conflictele 
s-au dovedit episodice la scara timpului istoric. 

5. — Cât de incitant, pentru cercetător, ar fi descoperirea unor 
documente vechi, „dosite” despre Transilvania. Să înţelegem 
că îi acordați credit marelui istoric David Prodan despre 
existenţa şi — repetăm — „dosirea” acestora? 

5. — Cercetarea semnelor trecutului implică o mare „doză de 
adrenalină”, în cazul meu. Când spun asta, mă refer, desigur, 
la fascinanta aventură a cunoaşterii, dar fără a abdica de la 
rigorile criticii ştiinţifice. O atare „expediţie arheologică”, 
chiar şi în miezul urmelor trecutului transilvan, este cercetarea 
arhivistică. Vă rog să vă imaginaţi arhivele istorice ca pe un 
uriaș labirint, în care veţi pătrunde având drept fir călăuzitor 
doar lumina adevărului. Desigur, vastitatea fondurilor şi 
colecţiilor de arhivă, risipite pe cele mai diverse coordonate 
geografice, „ascund” şi „tăinuiesc” mărturii necunoscute, 
uitate, aţipite sub praful trecerii timpului. Alte documente nu 
au fost accesibile sau disponibile, datorită punerii la index și 
ocultării de către autorităţile comuniste. Dar, în prezent, porțile 
diverselor instituţii păstrătoare de arhive istorice sunt larg 
deschise istoricilor. Mai mult, s-au perfectat protocoale de 
colaborare cu mediul arhivistic din Ungaria, iar cu cele din 
Austria ne bucurăm deja de tradiţia unor bune relaţii. Tot ce ne 
rămâne este disponibilitatea spre cercetarea științifică 
fundamentală. Cercetarea presupune infinita răbdare a căutării, 

efort susținut cu perseverenţă, acuitatea ochiului critic, prin 
fața căruia trec nesfârşite cortegii de documente. Din când în 
când, însă, licărul speranței îşi înteţeşte lumina. E semnul 
descoperirii unei noi nestemate, necunoscută până atunci, a 
cărei voce va contribui la reconstituirea unei frânturi din 
trecutul unor comunități. Şi cum, Doamne, să nu te bucuri 
precum exploratorul de odinioară! 
6.— Acceptaţi opiniile marelui istoric vizând „stabilitatea 
poporului român pe acest pământ” şi necesitatea cercetării 
„istoriei poporului român de pretutindeni [...] în conexiune cu 
istoria popoarelor din jur, cu istoria generală”? Cum vedeţi 
realizabil un proiect atât de amplu? 
6. — Atât polihistorul David Prodan, cât şi istoricul Silviu 
Dragomir au pledat pentru proiectul unei istorii a românității 
sudeuropene. Desigur, vizau abordarea cunoaşterii trecutului 
tuturor românilor, îndeosebi al celor de dincolo de granițe şi 
frontiere vremelnice. În perioada interbelică, hunedoreanul 
Silviu Dragomir a dezvoltat un consistent dosar istoriografic 
dedicat românilor din sudul Dunării, cu privire specială asupra 
vlahilor, însă din această operă s-a publicat puţin. Istoria 
Bucovinei şi Basarabiei aşteaptă încă să fie integrată în marea 
sinteză de istorie a românilor. De asemenea, se revendică a fi 
recuperat trecutul fraților noştri din Transcarpatia, la nord de 
Maramureș, actualmente aflați în Ucraina. La fel, şi cei din 
Voivodina sau Banatul Sârbesc, unde, relicve culturale, 
precum mărturisirea Sf.martir Montanus, atestă romanitatea 
nord dunăreană, încă din zorii veacului al IV-lea. Din păcate, 
despre românii din diaspora nu avem un proiect istoriografic 
valid. Şi ar fi suficiente motivații de cercetare a istoriei acestor 
comunităţi, cum sunt cele din Statele Unite ale Americii, unde 
avem reprezentanți de marcă implicaţi în făurirea istoriei 
moderne a statului american. Generația de istorici căreia mă 
revendic doreşte o nouă abordare, caracterizată de viziunea 
integrală, integrativă şi multidisciplinară a istoriei. 

7. — Ca istoric, considerați de bun augur concesiile făcute de 
România minorităţilor, în raport cu „drepturile” lor în lume şi 
în Uniunea Europeană? 

7. — Ca istoric, efortul cercetărilor proprii se focalizează, în 
special, asupra trecutului. Dar, dacă vorbim despre minorități 
etnice, cred că, în primul rând, acestora trebuie să le fie 
asigurate şi garantate libertățile politice, culturale şi 
confesionale. Vedeți dumneavoastră, s-a dovedit în decursul 
trecutului, că orice majoritate are tendința de a asimila 
minoritățile. De obicei, din raportul celor două forțe asimilare- 
rezistență se generează contingențe. Şi atunci, e foarte greu ca 
acele grupuscule minoritare să-și păstreze identitatea lor 
culturală. Or, democrația postmodernă, aşa cum am mai 
amintit, susține conceptul fundamental de „unitate în 
diversitate”. De altfel, cred că aceasta va fi și axioma societății 
globalizate. 

8.— Consideraţi oportun un „Statut internaţional pentru 
minorități”, valabil pentru toate țările, în contextul 
globalizării? 

8.— Până în prezent, nu posedăm suficiente elemente care să ne 
ajute să ştim cum va arăta geografia culturală şi politică a 
lumii globale. Procesul este în derulare, încă. Ideea de Statut 
internaţional pentru minorităţi, cu valabilitate globală, naşte 
din start două posturi politico-economice: aceea de majoritate 
discriminatorie şi una de minoritate discriminată. Păi, dacă 
Terra va deveni un „stat globalizat”, unii vor fi privilegiați de 
statusul superior al majorităţii, iar cei mulţi vor fi 
„minoritari”? Cred, mai degrabă, că arhitecţii aceştia ai 
globalizării ar trebui să pună pe primul plan ideile majore ale 
Universalismului civilizaţiei umane, ale unicităţii ființei 
umane şi, în consecință, să reaşeze pe picior de egalitate 
comunitățile omenești. 

9.— Ar merita mai multă atenție generația care a realizat 
România Mare? Poate chiar imortalizată într-o carte... 

9.— Generaţia care a realizat România Mare a trăit de două ori 
o tragedie a istoriei. Într-o primă fază, în perioada interbelică, 
aceia care nu s-au angajat în vreo tabără de pe eşichierul 
politicii româneşti au fost marginalizați; meritele lor au urmat 
să fie confiscate şi adjudecate de alții, cu mai puține contribuţii 
la marele fapt de la 1 Decembrie 1918, dar care au avut, 
ulterior, la îndemână instrumente și oportunități pentru a-şi 
confecționa false legitimităţi istorice. Apoi, era foarte facil ca 
acestor marginalizați să li se aplice imaginarul „plasture al 
tăcerii” prin fraza stereotipă: „Ai luptat într-o oaste străină, cea 
austro-ungară!” După 1947, în timpul ascensiunii 
comunismului în România, ceea ce mai supravieţuise din 
Generaţia Unirii a fost martirizată în lagăre de muncă și 
închisori. Ne referim aici, mai cu seamă, la actorii implicați 
politic în viaţa partidelor istorice din România. Curios lucru, 
cum justiția cea nevăzută a istoriei nu-şi uită poliţele neplătite, 
cei rămaşi în viaţă dintre marginalizaţii, anonimii din anii 
interbelici au scăpat, însă, de tăvălugul prigoanei comuniste. 
Deşi s-a scris mult pe tema Marii Uniri de la Alba-lulia, cred 
că ar fi binevenită şi necesară recuperarea istoriografică a 
destinului protagoniştilor acestei generații. 
10.— Cunoaşteţi actualele manuale de /storia României? Ce 
aveţi de spus cu privire la sfidarea impardonabilă a acestui 
popor bimilenar şi la ilustrarea unor concepte istorice cu... 
contemporani? 
10. — Manualele actuale de Istoria României sunt croite şi 
editate în virtutea unei concepţii păguboase a concurenţei de 
piață a aşa-ziselor „manuale alternative”. La fel ca și în alte 
domenii, îmi face impresia că ne jucăm cu valorile noastre 
fundamentale ca nație şi ţară. Nu am în intenţie să evaluez 
utilitatea didactică a acestor manuale alternative de istorie. 
Conţinutul lor, însă, îngrijorează: diluţia modelelor şi 
promovarea falselor valori reprezintă tot atâtea căi de topire a 
identităţii noastre culturale. Şi asta serveşte, poate, ca strategie 
a globalizării? Mă întreb: globalizarea reprezintă 
transformarea națiunilor şi comunităților culturale în simple 

populaţii consumiste de tip pavlovist? Dar, revenind la ceea ce 
spuneau înaintașii — un popor care nu-și cunoaște trecutul, nu 
ştie cine este şi nu poate avea speranţe de viitor! În rest, 
„Historia magistra vitae!” 

11.— Cum vedeți o „Alba-Iulia? aniversară, în 
contemporaneitate, pentru a eluda politicianismul grotesc şi 
excesiv, precum şi plasarea în derizoriu a acestui mare 
eveniment istoric prin care ne legitimăm ca „stat național, 
independent şi indivizibil”? 

11. — O „Alba-Iulia aniversară”, evocatoare a Unirii de la 
1 Decembrie 1918, ar trebui să fie, în primul rând, un reper 
major în educaţia tinerei generații, cu întreg ansamblul de 
monumente şi muzee din Cetate. În al doilea rând, o 
„Alba-Iulia aniversară” prinde susur şi viață românească în 
momentul când fiece promoţie de istorici, filologi şi teologi, 
şcoliți în Alma Mater Apulensis, intonează „Gaudeamus”! În 
al treilea rând, o „Alba-lulia aniversară”, în ziua calendaristică 
de 1 Decembrie, se cuvine să fie lipsită de demagogie și 
spectacol politic. Punct! 

12. — Pe ce teme colaboraţi cu istorici români şi străini şi ce 
noutăţi ați aflat despre Istoria României și a Transilvaniei, în 
special? 

12. — În prezent, aria preocupărilor proprii gravitează pe 
palierul istoriei ecleziastice sud-est europene, cu aplicație la 
relaţiile și interferențele Transilvaniei și Banatului cu Apusul. 
Pe aceste coordonate, colaborez foarte bine atât cu istorici din 
țară, mai cu seamă cu cei din centrele universitare Cluj, Alba- 
Iulia, Oradea, Sibiu, Arad, dar şi cu o seamă de colegi din 
străinătate, referindu-mă aici la confrații din Viena şi Roma. 
13. — În raport cu alte monografii consultate — şi chiar 
elaborate personal — constatăm că aţi „revoluționat” acest 
demers ştiinţific, făcând posibilă integrarea — argumentată — a 
Ocişorului nu numai în Ţinutul Zarandului, ci și în spațiul 
Europei de Est. Ne-aţi putea împărtăși din experiența 

acumulată și despre metodologia nouă adoptată în elaborarea 
acestei aproape escaustive cărți? 
13. — Pot spune că actuala generație de istorici, aplicaţi 
scrisului monografic, se află într-o dilemă metodologică. De 
aici şi căutările ori experimentările continue ale unora dintre 
aceștia. La români, se înfiripase o sănătoasă tradiţie, 
inaugurată odinioară de A.D.Xenopol, dar şi de Dimitrie 
Gusti, în perioada interbelică. Comunismul a fragmentat, însă, 
devenirea acestui duct. În ultimii ani, se încearcă o racordare 
la vechile valori, fără a uita să consonăm la modernitatea 
occidentală în domeniu. Un câştig este şi adoptarea ideilor 
Şcolii  Analelor, magistral ilustrată în spaţiul francez. 
Monografismul, ca gen istoriografic, presupune o mlădiere 
continuă, în funcție de subiectul sau obiectul supus cercetării. 
De asemenea, genul monografisticii implică o abordare 
pluridisciplinară, înmănunchind apelul la ştiinţele auxiliare: 
arheologie,  paleogeografie,  paleozoologie,  paleohabitat, 
numismatică, epigrafie, diplomatică, sigilografie, istoria artei, 
arhivistică, istoria cărții vechi, cronologie, paleografie latină, 
slavonă, maghiară, germană, etnografie, sociologie, 
demografie istorică ș.a. În consecință, avem doar repere, nu şi 
reţete. 
14. — Care sunt proiectele dr.Dorin Petresc, istoricul împătimit 
de cercetare? 
14. — Dintre proiectele proprii de cercetare, aş intenționa să 
rețin atenției doar trei. Primul vizează percepția spațiului 
hunedorean de către occidentali, în decursul timpului 
(sec.XIV-XIX). Un al doilea palier revine demografiei 
istorice, respectiv modului cum se proiectează lumea 
hunedoreană în recensămintele din secolele XVII-XVIII. Şi, 
nu în ultimul rând, lucrez la o istorie a istoriografiei 
ecleziastice hunedorene. 

4.loan Petrică — un om de succes 


1.— Stimate domnule loan Petrică, nu am avut prilejul să vă 
cunosc, dar, văzând monografia satului Ocișor, apărută în 
condiţii grafice de excepţie, elaborată de un veritabil istoric, 
mi-am dat seama că vă pricepeţi la oameni... Chiar dacă nu 
sunteți un Mecena — în sensul clasic al cuvântului — lucraţi 
pentru cultură, fiind patronul Societății  Tipografice 
„Gutenberg” S.A. încă din 1992. Cum a început totul și, mai 
ales, cum a continuat? 

1. — Preţuirea pentru cultura noastră națională o datorez, în 
primul rând, înaintaşilor mei, respectiv bunicului meu, loan 
Petrica al lui Nicolae Văcanu din satul natal, Ocişor, un 
susținător neobosit al spiritualităţii creştine din zona 
Hălmagiului. Apoi, în perioada cât am fost elev la Liceul 
român ortodox din Brad, profesorul Candin Ciocan ne-a 
deschis noi orizonturi mie şi colegilor de generaţie. Ajuns la 
maturitate, începând cu deceniul şapte al secolului al XX-lea, 
sub egida Oficiului Naţional de Turism din Românie, am 
reuşit să realizez o seamă de deschideri culturale, deosebite la 
acea vreme, oferind servicii integrate de turism cultural, intern 
şi internaţional, pentru diverse categorii de turişti din țară. 

2. — Anul 1992 a fost un an fast, pentru că ați înfiinţat şi ziarul 
„Oglinda”, care şi-a continuat apariţia încă șapte ani. 

2. — Odată cu libertăţile câștigate după Revoluția din 1989, se 
resimțea necesitatea acută a unei informări pertinente a 
publicului hunedorean. Tocmai plecând de la ideea de a 
reflecta veridic și critic realitatea noii democraţii românești, 
împreună cu un nucleu de jurnalişti, am pus bazele 
cotidianului hunedorean „Oglinda”, ziar pe care l-am susținut 
material vreme de șapte ani. Amintesc din acel nucleu 
redacțional pe doi dintre jurnaliştii mai atașați publicaţiei: 
Mircea Lepădatu şi Mona Voinescu. 

3. — Care credeţi că este perspectiva României azi, în condiţiile 
în care putem afirma, fără teama de a greși, că „economia [...] 
lipsește cu desăvârșire”? 
3. — Sunt cel mai optimist şi încrezător în viitorul 
României, bazându-mă în atitudinea mea pe o serie de 
factori: a) populaţia României posedă o cultură peste media 
mondială, aspect care asigură un potenţial uman bun; 
b) aşezarea geografică a ţării noastre şi resursele sale 
naturale fac atractiv acest spațiu; c) o stabilitate a 
frontierelor europene este şi garanta potenţialului uman al 
acestei ţări. Greutăţi mult mai ample şi bulversante decât 
cele ce marchează lumea în prezent au mai fost consemnate 
de istorie: epidemii, calamităţi şi războaie. Dar spiritul de 
competiţie şi iniţiativa concurenţială a ființei umane sunt 
atitudini care vor asigura perspectiva de optimism a vieţii 
cetăţenilor. 
4. — Mai putem spera şi la o „revigorare” a culturii? 
4. — În primul rând, România este beneficiara unui imens 
potenţial cultural latent. Este surprinzător faptul că, în 
contextul crizei economice actuale, tot mai multe comunităţi 
locale iniţiază şi susțin proiecte de recuperare a propriei 
identități, prin scrierea şi publicarea de monografii, 
valorificarea tradiţiilor populare, dar şi integrarea acestor 
nestemate în turismul cultural european şi, de ce nu, global. 
Apoi, reforma aplicată în învățământ de actuala conducere a 
ministerului de resort trasează noi coordonate valorice pentru 
generaţia de mâine. Totodată, sunt foarte încrezător în rolul 
generaţiei de studenţi români şcoliţi în Occident. Tinerii noştri 
de astăzi au nebănuite deschideri spre universităţile şi 
academiile din orice alt colţ al lumii. Poate că ei, în dialogul 
lor dincolo de frontiere, vor şti traduce operele esenţiale ale 
culturii noastre naţionale. Toate aceste elemente îmi insuflă şi 
susțin o mare doză de speranţă cu privire la cultura română în 
context global. 

5. — Aţi făcut un dar superb consătenilor dumneavoastră prin 
sprijinirea apariţiei monografiei satului natal, Ocişor. Când v-a 
venit această idee? 

5. — Ideea unei schiţe istorice care să scoată din „anonimatul” 
uitării satul meu natal — Ocişor (com. Vaţa de Jos, jud. 
Hunedoara) mă preocupă încă din tinereţe. De multe ori, fiind 
drumeţ pe meridianele lumii, am avut ocazia să consult vechi 
hărți ale Mapamondului, trasate cu secole în urmă, dar pe locul 
teritoriului nostru intracarpatic era, de cele mai multe ori, 
reprezentat un spaţiu alb. Tocmai la umplerea acestui gol al 
cunoaşterii contribuie monografiile în general, iar cea a satului 
Ocişor, în particular. Oportunitatea realizării unui asemenea 
proiect la nivel ştiinţific s-a ivit abia în urmă cu un an, când, 
printr-un prieten comun, iubitor de cultură, am avut ocazia de 
a-lcunoaşte pe istoricul dr.Dorin Petresc. Susţinându-l 
necondiționat pe parcursul întregului demers, în numai șapte 
luni, acest cercetător a reuşit un record absolut în domeniu: 
cercetarea, documentarea, elaborarea şi editarea unei 
monografii de 752 pagini. Trebuie să precizez că această 
lucrare, intitulată Ocişor, un străvechi sat românesc din Ţara 
Znrandului (Deva, Editura Polidava, 2011), este concepută la 
cel mai riguros standard ştiinţific, iar noi am ţinut neapărat să 
o tipărim în condiţii grafice deosebite, aşa cum se practică, 
spre pildă, la reputatele edituri central-europene. Cum era şi 
firesc, această carte reprezintă un dar de suflet pentru 
consătenii mei, având şi menirea de a omagia memoria mamei 
mele — Petrica Rozalia. Nu numai că am oferit cartea în mod 
gratuit tuturor familiilor din Ocişor, dar am oferit-o în dar şi la 
nivelul comunei Vaţa de Jos, respectiv primăriei, consilierilor 
comunali, bibliotecii, tuturor şcolilor şi dascălilor de pe raza 
comunei, precum şi preoților de aici, considerând că doar în 
spaţiul geografic al Ocişorului răspândirea ei îşi va atinge 
menirea culturală. 

6. — Ce planuri/ proiecte aveţi în vedere atât pentru satul natal, 
Ocişor, cât şi pentru judeţul Hunedoara? 

6. — Dacă ne referim la domeniul cultural, în primul rând 
mi-aş dori ca lumea satului meu să nu-şi uite identitatea sa 
istorică, deci, în esenţă, reflectând la învățămintele trecutului, 
oamenii de aici să-şi trăiască prezentul cu privirea îndreptată 
spre viitor. În anul acesta, aşteptăm finalizarea unei 
monografii de genealogie familială, care sper să ofere un bun 
model şi pentru românii care doresc să-şi cunoască rădăcinile. 
În Occident, genealogia familială, așa-zisul „arbore 
genealogic”, este la mare preţuire. De asemenea, vom încerca 
să trasăm linii directoare temeinice pentru cercetarea trecutului 
minier din judeţul nostru, mai precis, pentru iniţierea 
investigaţiei ştiinţifice în domeniul istoriei montanistice 
hunedorene, sperând ca, printr-un asemenea proiect îndrăzneţ, 
să ne integrăm şi noi în avangarda istoriografiei miniere 
europene. De ce o atare preocupare? Din simpla motivaţie că 
personal prevăd un viitor prosper industriei miniere din judeţul 
Hunedoara, iar cunoaşterea trecutului poate conferi pilonii 
trăiniciei oricărui proiect ce se vrea durabil pentru comunitate. 


5. Ciprian Roman — rapsodul care a cucerit inimile 
românilor 


1.— Scumpul meu fost elev, unul dintre cei mai dragi din 
ultima mea „serie”de la Liceul Pedagogic „Sabin Drăgoi” din 
Deva, ziua de 1 Decembrie 2011 a însemnat şi prilejul de a fi 
eroul principal al emisiunii TVR3, Cântec și poveste. Cum s-a 
născut această idee? 

1. — TVR3 a avut un proiect de emisiune intitulat „Cântec şi 
poveste” prin care s-a dorit ca din fiecare zonă folclorică să 
participe un interpret consacrat, care, pe lângă interpretarea 
cântecelor din repertoriul său, să-și spună şi povestea vieţii 
sale sau, mai bine spus, să dezvăluie publicului şi alte aspecte 
din viaţa sa, să se prezinte oarecum altfel decât este cunoscut 
de public. Asta a presupus o serie de rubrici distincte în cadrul 
emisiunii: „ Ai mei de acasă”, în care era prezentată familia, 

sau „Oameni de lângă mine”, în care se vorbea despre 
colaboratori, foşti profesori, sau prieteni apropiați. Astfel, am 
avut plăcuta ocazie, ca pe durata a 90 de minute, să prezint 
publicului şi o parte din cântecele mele, dar şi câţiva oameni 
care mi-au fost şi îmi sunt alături în viaţă şi în carieră, printre 
care şi dumneavoastră ca fost profesor şi diriginte la Liceul 
Pedagogic din Deva. 

Un aspect foarte important a constituit marea audienţă 
a acestei emisiuni, care, fiind difuzată în seara zilei de 
1 Decembrie 2011, a avut aproximativ un milion de 
telespectatori, un lucru foarte rar întâlnit în televiziunile cu 
emisie naţională. 
2. — Ştiu că te-ai afirmat pe tărâmul muzicii populare — ca 
interpret — din primii ani de liceu. Care au fost primele tale 
reușite? 
2. — Anii liceului nu au fost ani în care să pot vorbi neapărat de 
reuşite în domeniul cântecului popular, ci, mai degrabă, au fost 
anii cei mai importanţi, în care s-au pus bazele unei cariere 
viitoare, au fost anii în care am început să înţeleg ce înseamnă 
activitatea pe care vreau s-o practic, pentru că, să nu uităm, în 
acea perioadă şcoala şi activităţile pe care le efectuam erau 
privite cu maximă seriozitate, în comparație cu ce s-a 
întâmplat după aceea, când întreg sistemul nostru de valori a 
fost răsturnat. Așadar, anii de liceu au fost cei mai importanţi 
pentru formarea mea ca om, ca interpret; mare parte din 
reuşitele mele de mai târziu au rădăcinile acolo, la Liceul 
Pedagogic din Deva, şi vreau să vă mărturisesc că, dacă aş 
avea posibilitatea să întorc timpul înapoi, aş face aceiaşi paşi 
pe care i-am făcut atunci și le doresc tuturor celor care sunt 
astăzi în băncile unui liceu să poată vorbi, peste ani, cu aceeaşi 
mândrie despre anii respectivi. Acolo a fost primul meu 
public, format din profesori şi colegi, prima orchestră cu care 
am cântat, primele şi cele mai preţioase aplauze din cariera 
mea. 

3. — Îmi amintesc — de asemenea — că ai ocupat funcţii de 
conducere în învățământul special. Cum s-a împăcat formația 
profesională şi vocația pentru muzică privind noua ta ipostază? 
3. — Cele 6 luni de activitate la catedră, ca învăţător, 
schimbările intervenite în sistemul de învățământ (cei din 
unitățile de învățămant special şi-au pierdut statutul de cadru 
didactic în 1997-1998) m-au determinat să renunţ la catedră și 
să ocup, pentru următorii patru ani, funcţia de Director al 
Centrului de Plasament nr.2 din Deva. Aveam 22 de ani 
atunci, conduceam o instituţie cu 30 de angajaţi şi sute de 
copii instituționalizati care au crescut acolo, iar problemele, 
greutăţile existente erau pe măsură. Activitatea mea artistică 
începuse să se dezvolte, am înregistrat în 1998 primele mele 
cântece şi au început colaborările deosebit de importante cu 
televiziunile şi posturile de radio, precum şi alte activităţi: 
spectacole, nunţi (blamate de unii, dar foarte importante 
pentru mine) etc. 

Solicitările artistice, eforturile care deveneau din ce în 
ce mai mari pe drumul carierei artistice, precum şi alte 
schimbări intervenite în activitatea unităților de învățământ 
special (schimbări legislative în sensul rău, în dulcele stil 
românesc din acea perioadă) m-au determinat să închei 
definitiv cariera mea didactică, în 2001. 

4. — Relaţiile tale cu cultura s-au amplificat şi s-au diversificat. 
Poţi vorbi puţin despre această perioadă, deloc uşoară, 
marcată de factorul politic? 

4. — Cariera artistică a devenit preocuparea mea principală, iar 
rezultatele erau foarte bune, aşa că am ales să mă ocup mai 
mult de această latură, mai ales că, din ipostaza directorului 
instituţiei judeţene de cultură, aveam posibilitatea să cunosc 
mult mai bine această lume a cântecului, să-mi reorientez 
drumul artistic prin legături mult mai mai puternice cu lumea 
artistică la nivel naţional. Marile concerte și spectacole pe care 
le organiza instituția pe care o conduceam au avut ecouri 
deosebite, misiunea mea și a colegilor mei fiind foarte 
importantă pentru că societatea românească începuse deja să 

alunece, mă refer aici la dorinţa unora de a îngropa folclorul 
autentic românesc şi de a-l înlocui cu manele, dar acesta este 
un alt subiect, foarte delicat. Din 2002 până în 2005, am reuțit, 
în cadrul acestei instituții, să promovăm cu adevărat cultura 
hunedoreană, să-i sprijinim pe cei care aveau un cuvânt de 
spus, dar la 1 octombrie 2005 am părăsit şi acest sistem pentru 
că îmi lipsea din buzunar carnetul de partid „corespunzător”. 

5. — Cum ai reușit să nu diminuezi — din contră — să amplifici 
şi să diversifici activitatea de interpret de muzică populară 
autentică, în lupta cu „manelismul”? Care este spațiul 
etnofolcloric din care îţi culegi piesele repertoriului tău atât de 
îndrăgit? 

5. — Am reuşit să-mi păstrez drumul meu în ce priveşte 
cântecul autentic, printr-o încăpățânare de multe ori dusă la 
extreme. Tentaţiile generale apărute în ceea ce priveşte genul 
de cântece promovate de posturile private de radio şi 
televiziune nu au reuşit să mă abată de la ceea ce învățasem eu 
că înseamnă valoare și autentic românesc. Era greu să renunţ 
la stilul meu de interpretare, pe care l-am creat cu muncă 
multă ; au existat discuţii dure chiar cu colegi de breaslă, dar 
nu am deviat doar de dragul câştigului material, așa cum au 
făcut alții, din păcate. Nu ştiu dacă am pierdut, nu ştiu dacă 
era mai bine să abordez şi eu altfel acest subiect, ştiu, însă, 
foarte bine ca în subzonele judeţului Hunedoara s-a cântat 
Tarina, Învârtita, Jiana, Doina, Haţegana şi Bătuta. Asta am 
respectat cu sfinţenie. Sunt convins că ele trebuie duse mai 
departe aşa cum le-am preluat noi de la cei bătrâni și nu avem 
dreptul, ca interpreţi, să facem altceva, sau altcumva, doar de 
dragul unui fals succes. M-a convins şi marele Grigore Leşe. 
Îmi culeg cântecele din cele mai variate spaţii folclorice ale 
judeţului nostru. 

6. — Colaborezi cu o faimoasă orchestră formată, în principal, 
din foşti elevi ai Liceului nostru. Ce idealuri comune vă 
leagă ? 

6. — Poate cel mai drag subiect, pe care îl abordez în toate 
interviurile mele, se referă la grupul instrumental „Doina 
Crişului" din Brad, alcătuit, așa cum aţi spus, din foşti elevi ai 
Liceului Pedagogic din Deva. Spun acest lucru pentru că, fără 
sprijinul acestor oameni, eforturile mele ar fi fost zadarnice. 
Ne-a legat o prietenie frumoasă, bazată pe idealuri şi viziuni 
comune despre ceea ce facem noi, despre scenă, public, cântec 
etc. Sunt colegi deosebiți, mereu alături de mine, pentru că 
succesul, în acest domeniu, se obţine doar în echipă şi nu orice 
echipă. Aceşti instrumentişti deosebiți, cu o activitate de peste 
30 de ani în slujba cântecului popular autentic, mi-au dat 
întotdeauna putere, încredere și forța de a merge mai departe. 

Sunt multe zile şi nopţi petrecute împreună, multe ore 

de înregistrări în studiouri, mulți kilometri parcurşi împreună, 
dar şi multe aplauze pe care le-am obţinut tot împreună. 
Această echipă, acest grup instrumental, a devenit o a doua 
familie pentru mine, de aceea vă spun că este o onoare şi o 
plăcere deosebită să vorbesc despre ei, mulțumindu-le cu orice 
prilej pentru tot ceea ce fac și pentru modul în care o fac. Ionel 
Coza, dirijorul acestui grup sau Ovidiu Mihet, armonistul şi 
sunetistul nostru, sunt cei care au creat acest grup în urmă cu 
30 de ani în cadrul Casei de Cultură de la Brad. Ce poate fi 
mai frumos decât să vezi că ceea ce ai creat cu suflet și 
pasiune rezistă peste timp ? 
7. — Câte albume ai realizat în acești aproape douăzeci de ani 
de carieră artistică şi care sunt „piesele” de forță ? 
7. — Sunt patru albume în prezent însumând cca 50 de melodii. 
Toate îmi sunt dragi, fiecare piesă este, de fapt, o parte din 
sufletul meu. Unele au fost promovate mai mult, altele mai 
puţin, fiecare vers din ceea ce cânt eu nu a fost pus acolo la 
întâmplare, doar ca să rimeze, a fost aşezat acolo cu gândul de 
a rămâne peste timp, pentru că eu cred cu tărie că din toată 
activitatea unui artist, valoros este doar ceea ce rămâne peste 
timp. Poate părea puţin 50 de melodii în aproape 20 de ani, 
dar este foarte important ca măcar una dintre ele să rămână 
generaţiilor viitoare. 

8. — Te-a marcat benefic colaborarea cu marea iubitoare de 
folclor autentic şi realizatoarea emisiunii „Tezaur folcloric”, 
Marioara Murărescu? În ce sens? 

8. — Într-adevăr, omul care a avut un rol definitoriu în cariera 
mea a fost doamna Marioara Murărescu, marele nostru 
specialist şi om de televiziune, singura persoană din istoria 
televiziunii care a reuşit să păstreze timp de 30 de ani o 
emisiune de profil şi voi detalia acest răspuns. Am cunoscut-o 
în 1995, eu fiind încă elev. Era la Brad, la Festivalul „Felician 
Fărcașiu”, unde, ca preşedinte al juriului, mi-a acordat Marele 
Premiu. A fost omul care mi-a promovat primele imprimări, 
m-a chemat în Televiziunea Română când nu aveam încă 20 
de ani, şi m-a pus alături de mari artişti în cadrul emisiunii 
„Tezaur Folcloric”. Mi-a explicat şi mie şi altor colegi, artişti 
foarte buni, iubiți de public, ce menire importantă avem, ce 
drum greu ne-am ales și cât de importante sunt regulile ce 
trebuie respectate: repertoriu, costum, autenticitate, respect 
pentru public și multe altele. Vă pot spune că aceste reguli 
sunt valabile şi astăzi, după 20 de ani, chiar dacă păreau foarte 
dure şi au fost. Exigenţa acestui om a fost, de fapt, cheia 
succesului peste ani. În ceea ce vă spun, nu a existat niciodată 
ideea de compromis sau de rabat de la reguli. Şi astăzi 
prezenţa în marile concerte „Tezaur Folcloric”, concerte live 
întotdeauna, este o provocare. Acolo, ideea de public are o altă 
conotație decât în mod obişnuit, acolo cântecul este cu totul 
altceva şi de aceea cred că una dintre marile realizări ale mele 
a fost prezenţa mea în această emisiune de foarte multe ori. 

9. — Ai idee câte apariţii televizate „deţii” şi care sunt cele mai 
importante? 

9. — Nu pot să spun câte apariţii am avut de-a lungul timpului, 
pentru că am colaborat și cu posturi private de televiziune sau 
cu mari firme de impresariat. Cele mai importante le consider 
cele în care am văzut publicul alături de mine, am văzut 
zâmbet sau trăiri pe feţele celor din fața mea şi am fost 

răsplătit cu aplauze; ele sunt lucrul cel mai râvnit de către 
orice artist. 
10. — Care sunt proiectele tale în domeniul muzical şi se şanse 
ai să le realizezi? 
10. — Pentru viitor îmi doresc, în primul rând, ca publicul să 
facă diferenţa între ceea ce este cu adevărat autentic şi valoros 
în comparaţie cu ce se prezintă astăzi ca fiind folclor. Cred că 
nu este doar o dorință a mea, este ceea ce spun toţi 
cunoscătorii adevăraţi ai domeniului, pentru că ne aflam la o 
răscruce a cunoaşterii. Publicul este intoxicat cu fel şi fel de 
imagini false despre muzica noastră națională, stresul în care 
se trăieşte astăzi nu mai permite o abordare corectă a ceea ce 
cred eu că trebuie să lăsam generaţiilor viitoare, aşa cum noi, 
la rândul nostru, am învăţat de la marii noştri profesori, unul 
dintre aceştia fiind chiar dumneavoastră, doamna dirigintă, 
prof. Maria Toma-Damșa.Vă mulțumesc! 

